༄༅། །རྒྱུ་འབྲས་རྐྱེན་གསུམ་གྱི་དཀའ་འགྲེལ་བློ་གསལ་མིག་འབྱེད་ཅེས་བྱ་བ་བཞུགས།། བྱམས་པའི་ལྷག་བསམ་རབ་དཀར་འོད་ཀྱིས་རྩེན། །བློ་གྲོས་རྣམ་དཔྱོད་གཞུང་བརྒྱའི་ཀུ་མུད་བཞད། །རྒྱལ་བའི་བསྟན་འཛིན་འཇམ་མགོན་སྐྱིད་གཤོང་པར། །བཀའ་དྲིན་དྲན་ནས་སླར་ཡང་ཕྱག་བགྱིད་དོ། །འཕགས་ཡུལ་སྟོན་པ་གཉིས་པ་དབྱིག་གི་གཉེན། །དེ་སྲས་མཁས་པ་དཔྱོད་ལྡན་རྒྱལ་པོའི་སྲས། །མཚིམས་དང་འཇམ་སྒེག་མཉན་ཡོད་བླ་མ་སོགས། །མངོན་པ་སྨྲ་བ་རྣམས་ལ་བདག་ཅག་དད། །འདིར་ནི་ཆོས་མངོན་གཞུང་གི་དཔྱིད། །རྒྱུ་འབྲས་རྐྱེན་གྱི་གསལ་བྱེད་འདི། །བློ་གསལ་མཁས་པ་དགའ་བསྐྱེད་ཕྱིར། །ཅུང་ཟད་འཆད་ཀྱི་སྤྲོ་བས་ལོང་། །ཞེས་བརྗོད་ནས། བྱེད་རྒྱུ་ལྷན་ཅིག་འབྱུང་བ་དང་། །ཞེས་སོགས་སྐབས་སུ། རྟོགས་པར་སླ་ཕྱིར་གཞུང་གི་ཚིག་དོན་བཤད། །ཡིད་ལ་འཇགས་ཕྱིར་རྣམ་གཞག་རིམ་པར་བཤད། །དཔྱོད་ལྡན་དགྱེས་ཕྱིར་དཀའ་བའི་གནས་ལ་དཔྱད་པའོ། །དང་པོ་ལ། གནས་གཉིས་པ་དབང་པོ་བསྟན་པའི་མཛོད་འཆད་པ་ལ། ཡུལ་ཅན་དབང་པོའི་རྣམ་གཞག་བཤད་པ། འདུས་བྱས་ཆོས་ཀྱི་སྐྱེ་ཚུལ་བཤད་པ། རྒྱུ་འབྲས་རྐྱེན་གསུམ་གྱི་རྣམ་གཞག་བཤད་པ་དང་གསུམ་ཡོད་པའི་གསུམ་པ་འདི་ལ་བཞི། རྒྱུ་བཤད་པ། འབྲས་བུ་བཤད་པ། རྐྱེན་བཤད་པ། མཚུངས་པ་དེ་མ་ཐག་རྐྱེན་བྱེ་བྲག་ཏུ་བཤད་པའོ། །དང་པོ་ལ་གསུམ། དབྱེ་བ་མདོར་བསྟན་པ། རྣམ་གཞག་སོ་སོར་བཤད་པ། དུས་ཀྱི་སྒོ་ནས་དོན་བསྡུ་བའོ། །དང་པོ་ནི། རྒྱུ་དང་རྐྱེན་དག་མེད་པར་ནི། །སྐྱེ་བས་བསྐྱེད་བྱ་བསྐྱེད་བྱེད་མིན། །ཞེས་པ་ལས་འཕྲོས་ནས་འོ་ན་རྒྱུ་དེ་ལ་དུ་ཡོད་སྙམ་ན། ཤེས་བྱ་ཆོས་ཅན། རྒྱུ་དེ་ལ་བྱེད་རྒྱུ་དང་། ལྷན་ཅིག་འབྱུང་བའི་རྒྱུ་དང་། སྐལ་མཉམ་གྱི་རྒྱུ་དང་། མཚུངས་པར་ལྡན་པའི་རྒྱུ་དང་། ཀུན་ཏུ་འགྲོ་བའི་རྒྱུ་དང་། རྣམ་པར་སྨིན་པའི་རྒྱུ་དང་དྲུག་ཡོད་དོ་ཞེས་བྱེ་བྲག་སྨྲ་བ་རྣམས་འདོད་དེ། དེ་ལྟར་བཅོམ་ལྡན་འདས་ཀྱིས་མདོ་ལས་བཤད་པའི་ཕྱིར་རོ། །འོ་ན་མདོ་ལས་ཇི་ལྟར་བཤད་སྙམ་ན། རྒྱུ་དྲུག་ཆར་ཆབས་ཅིག་ཏུ་ཚང་བར་སྟོན་པའི་མདོ་ནི་སྔོན་བྱུང་ཀྱང་ད་ལྟ་ནུབ་ནས་མེད་དེ། གཅིག་ལས་འཕྲོས་པའི་ལུང་ནས། བརྒྱའི་བར་གྱི་ལུང་སྔོན་བྱུང་ཀྱང་། ད་ལྟ་བཅུ་ལས་འཕྲོས་པ་མན་ཆད་ལས་མེད་པ་བཞིན་ཡིན་པའི་ཕྱིར་རོ། །འོན་ཀྱང་དོན་གྱིས་རྒྱུ་དྲུག་ཚང་བར་སྟོན་པའི་མདོ་ཡོད་དེ། མདོ་ལས། མིག་དང་གཟུགས་དག་ལ་བརྟེན་ནས་མིག་གི་རྣམ་པར་ཤེས་པ་སྐྱེའོ། །ལམ་གྱི་ཡན་ལག་གསུམ་པོ་འདི་དག་ནི་ཡང་དག་པའི་ལྟ་བའི་རྗེས་སུ་འབྲང་བ་ཡིན་ཏེ། ལྷན་ཅིག་སྐྱེས་པའི་ཚོར་བ་དང་འདུ་ཤེས་དང་སེམས་པའོ། །འདིའི་དགེ་བའི་རྩ་བ་ལས་དགེ་བའི་རྩ་བ་གཞན་སྐྱེ་བར་འགྱུར་བ་ཆུང་ངུ་དང་ལྷན་ཅིག་གྱུར་པ་ཡོད་ན། གང་ཟག་འདི་ཕྱིས་རྣམ་པར་དག་པའི་ཆོས་ཅན་དུ་འགྱུར་རོ། །རྟོགས་ནས་ཤེས་པ་དང་མཚུངས་པར་ལྡན་པ་འདི་ནི་མཐོང་བའི་གཞི་ཅན་གྱི་དད་པའོ། །གང་ཟག་ལོག་པར་ལྟ་བ་ཅན་གྱི་ལུས་ངག་ཡིད་ཀྱི་ལས་ནི། མི་འདོད་པ་དང་མི་སྡུག་པ་ལ་སོགས་པར་འགྱུར་རོ། །ཆེད་དུ་བསམ་པའི་ལས་བྱས་ཤིང་བསགས་པ་རྣམ་པར་སྨིན་པའོ་ཞེས་སོགས་བཤད་པའི་ཕྱིར་རོ་ཞེས་འཆད་པ་ལ། བྱེད་རྒྱུ་ལྷན་ཅིག་འབྱུང་བ་དང་། །སྐལ་མཉམ་མཚུངས་པར་ལྡན་པ་དང་། །ཀུན་ཏུ་འགྲོ་དང་རྣམ་སྨིན་དང་། །རྒྱུ་ནི་རྣམ་པ་དྲུག་དུ་འདོད། །ཅེས་སོ། །གཉིས་པ་རྣམ་གཞག་སོ་སོར་བཤད་པ་ལ། བྱེད་རྒྱུ་སོགས་དྲུག་ལས། དང་པོ་ནི། འོ་ན་རྒྱུ་དྲུག་ལས་བྱེད་རྒྱུ་ཇི་ལྟ་བུ་སྙམ་ན། འདུས་བྱས་ཀྱི་ཆོས་ཐམས་ཅད་དོ། །རང་གི་ངོ་བོ་ལས་གཞན་པའི་ཆོས་ཐམས་ཅད་རང་གི་བྱེད་རྒྱུའི་རྒྱུ་ཡིན་ཏེ། དེ་ཐམས་ཅད་རང་ཉིད་སྐྱེ་བ་ལ་གེགས་མི་བྱེད་པའི་ཆོས་གཞན་ཡིན་པའི་ཕྱིར་རོ་ཞེས་འཆད་པ་ལ། རང་ལས་གཞན་པ་བྱེད་རྒྱུའི་རྒྱུ། །ཞེས་དང་། རང་ལས་རང་གི་ངོ་བོ་མ་གཏོགས་པའི་ཆོས་ཐམས་ཅད་ནི་ཆོས་འདུ་བྱས་ཀྱི་བྱེད་རྒྱུའི་རྒྱུ་ཡིན་ཏེ། སྐྱེ་བ་ལ་གེགས་མི་བྱེད་པའི་ངོ་བོར་གནས་པའི་ཕྱིར་རོ་ཞེས་དང་། རྒྱལ་པོ་སྲས་ལས། རང་ལས་གཞན་པ་བྱེད་པའི་རྒྱུ། །ཞེས་བྱ་བ་ནི་བདག་ཉིད་ལས་གཞན་པ་ཞེས་བྱ་བའི་ཐ་ཚིག་སྟེ། རང་གི་ཡིད་ལ་བྱེད་པ་འགལ་བའི་ཕྱིར་རང་གི་བདག་ཉིད་ནི་རྒྱུ་མ་ཡིན་ནོ་ཞེས་སོ། །འོ་ན་འདིར། རང་གི་ངོ་བོ་ལས་གཞན་པ་ཞེས་པ་དེ་ཅི། རང་མ་ཡིན་པ་ཐམས་ཅད་ཅེས་པའམ། རང་དང་རང་གི་ལྷན་ཅིག་འབྱུང་བ་ལས་གཞན་པ་ཞེས་པའམ། རང་ལས་རྫས་གཞན་པ་ཞེས་པའམ། རང་གི་རང་ལྡོག་ལས་གཞན་པ་ཞེས་པ་བཞི་པོ་གང་ཡིན། དང་པོ་ལྟར་ན། འདུས་བྱས་ཀྱི་བྱེད་རྒྱུར་གྱུར་པའི་འདུ་བྱས་མེད་པར་ཐལ་ཏེ། འདུ་བྱས་མ་ཡིན་པའི་འདུ་བྱས་མེད་པའི་ཕྱིར་རོ། །གཉིས་པ་ལྟར་ན་སེམས་དང་མཚུངས་ལྡན་གྱི་སེམས་བྱུང་རྣམས་དང་དེའི་མཚན་ཉིད་དེ་སྐྱེ་སོགས་བཞི་རྣམས་སེམས་ཀྱི་བྱེད་རྒྱུ་མ་ཡིན་པར་ཐལ་ཏེ། དེ་རྣམས་སེམས་ཀྱི་ལྷན་ཅིག་འབྱུང་བ་ལས་གཞན་མ་ཡིན་པའི་ཕྱིར། འདོད་པར་མི་ནུས་ཏེ། རང་འགྲེལ་ལས། ལྷན་ཅིག་འབྱུང་བའི་ཆོས་རྣམས་ནི་ནམ་ཡང་དམིགས་པ་མ་ཡིན་གྱི། །བདག་པོའི་རྐྱེན་ནི་འདི་ལ་ལྷག་པ་ཉིད་དོ་ཞེས་བཤད་པའི་ཕྱིར་རོ། །གསུམ་པ་ལྟར་ན་གསེར་བུམ་ལྟ་བུ་དེ། བུམ་པ་ལས་རྫས་གཞན་ཡིན་པར་ཐལ། བུམ་པའི་བྱེད་རྒྱུ་ཡིན་པའི་ཕྱིར། བཞི་པ་ལྟར་ན། རང་རེ་རྟོག་གེ་པ་རྣམས་ཀྱི་མཚན་མཚོན་དུ་བརྡ་སྦྱར་བའི་ལྟོ་ལྡིར་བ་ལྟ་བུ་དེ། བུམ་པའི་བྱེད་རྒྱུར་ཐལ་ལ། བུམ་པ་ལས་ལྡོག་པ་གཞན་ཡིན་པར་སྙམ་དུ་དོགས་ན། སྤྱིར་བཏང་ལ་འདིར་སྐབས་ཀྱི་རང་གི་ངོ་བོ་ཞེས་པ་དེ་རང་ལྡོག་ལ་བཟུང་བར་སྣང་སྟེ། བརྟེན་པ་དང་བཅས་ལྷག་མ་ནི། །དེ་དང་མཚུངས་པ་དག་ཀྱང་ཡིན་ཞེས་པའི་རང་འགྲེལ་ལས། དེའི་དམིགས་པ་ནི། རང་གི་ངོ་བོ་དང་ལྷན་ཅིག་འབྱུང་བ་མ་གཏོགས་པའི་ཆོས་ཐམས་ཅད་དོ། །སེམས་ཀྱི་སྐད་ཅིག་དེ་ཡང་སེམས་ཀྱི་སྐད་ཅིག་གཞན་གྱི་དམིགས་པ་ཡིན་པས་སྐད་གཅིག་གཉིས་ཀྱི་དམིགས་པར་ནི་ཆོས་ཐམས་ཅད་འགྱུར་ཏེ། དེ་ལྟ་བས་ན་ཆོས་ཀྱི་ཁམས་ནི་རྟག་ཏུ་བརྟེན་པ་དང་བཅས་པ་ཡིན་ནོ་ཞེས་ཆོས་ཐམས་ཅད་བདག་མེད་སྙམ་དུ་མཉམ་པར་བཞག་པའི་སེམས་སྐད་ཅིག་དང་པོ་དེས། སྐད་ཅིག་དང་པོ་རང་དང་། རང་དང་ལྷན་ཅིག་འབྱུང་བའི་ཆོས་རང་གི་འཁོར་གྱི་སེམས་བྱུང་རྣམས་དང་། དེ་དག་གི་མཚན་ཉིད་སྐྱེ་སོགས་བཞི་རྣམས་དམིགས་ཡུལ་དུ་མི་བྱེད་ལ། དེ་འདྲའི་སེམས་སྐད་ཅིག་གཉིས་པ་དེས་དེ་རྣམས་ཀྱང་དམིགས་པར་བྱེད་ཅེས་རང་གི་ངོ་བོ་དེ། དེ་འདྲའི་སེམས་སྐད་ཅིག་དང་པོ་དེའི་རང་ལྡོག་དེ་ལ་ངོས་བཟུང་འདུག་པའི་ཕྱིར་རོ། །འོན་ཀྱང་ཞིབ་ཏུ་དཔྱད་ན། དེ་འདྲའི་སེམས་སྐད་ཅིག་དང་པོའི་སྟེང་གི་གསལ་རིག་གི་ཆ་དང་། དེ་ཉིད་ཤེས་པ་ཡིན་པའི་ཆ་སོགས་དེ་དང་ངོ་བོ་གཅིག་ཅིང་ལྡོག་པ་ཐ་དད་པའི་ཆོས་རྣམས་དེའི་དམིགས་པ་མ་ཡིན་ཀྱང་དེའི་བྱེད་རྒྱུར་བཟུང་དགོས་སམ་སྙམ་སྟེ་འོག་ཏུ་དཔྱད་པར་བྱའོ། །ཡང་འདི་སྙམ་དུ། མཐོང་སྤང་ཉོན་མོངས་ལས་མཐོང་ལམ་སྐྱེ་བ་ལ་གེགས་མི་བྱེད་པ་ཐལ་བ་དང་། ཉིན་པར་སྣང་བས་ཉིན་མོ་སྐར་འཛིན་གྱི་ཤེས་པ་སྐྱེ་བ་ལ་གེགས་མི་བྱེད་པར་ཐལ་བ་དང་། ཚ་རེག་སྟོབས་ཆེན་པོས་ཀྱང་གྲང་རེག་སྐྱེ་བ་ལ་གེགས་མི་བྱེད་པར་ཐལ་ཏེ། དེ་དག་དེའི་བྱེད་རྒྱུ་ཡིན་པའི་ཕྱིར་ཏེ། དེ་དག་ལས་རྫས་སམ་ལྡོག་པ་ཐ་དད་གཞན་པའི་ཆོས་ཡིན་པའི་ཕྱིར། ཁྱབ་པ་ཁས་བླངས་སོ་སྙམ་ན། གནད་ཤེས་ན་དེ་དག་ལ་འདོད་ལན་ཐེབས་པ་ཡིན་ཏེ། ཆོས་གང་ཞིག་རང་སྐྱེ་བའི་རྒྱུ་རྐྱེན་ནུས་པ་ཚོགས་ན་གཞན་དག་གིས་གེགས་བྱེད་མི་ནུས་པ་ལ་བསམས་ནས་སྐྱེ་བ་ལ་གེགས་མི་བྱེད་པ་ཞེས་བཤད་པ་ཡིན་པས། མཐོང་སྤང་སོགས་དེ་དག་གིས་མཐོང་ལམ་སོགས་སྐྱེ་བའི་རྒྱུ་རྐྱེན་ཚོགས་ན་གེགས་བྱེད་པར་མི་ནུས་པའི་ཕྱིར་རོ། །དེ་ལྟར་ཡང་རིགས་པའི་གཞུང་ལུགས་ལས། མ་ཚང་མེད་རྒྱུ་དེ་ལ་ནི། །འབྲས་བུ་གང་གིས་ལྡོག་པར་ནུས། །ཞེས་དང་། འགྲེལ་བཤད་རྒྱལ་པོ་སྲས་ལས། སྐྱེ་བ་ལ་གེགས་མི་བྱེད་པའི་ངོ་བོར་གནས་པ་འདི་ཞེས་བྱ་བ་ནི་རྐྱེན་རྣམས་ཚོགས་ན་མཇུག་ཐོག་ཏུ་འབྱུང་བའི་ཆོས་ལ་སྐྱེ་བ་ཞེས་བྱ་སྟེ། དེ་སྐྱེ་བ་ལ་ཆོས་ཐམས་ཅད་གེགས་མི་བྱེད་པའི་ངོ་བོར་གནས་པ་ཁོ་ན་ཡིན་གྱི། ཐམས་ཅད་ཀྱིས་ནི་མ་ཡིན་ནོ་ཞེས་ཁོང་དུ་ཆུད་པར་བྱའོ་ཞེས་སོགས་དང་། སྐར་མ་མཐོང་བ་ཡང་རྐྱེན་ཚོགས་པ་མེད་པ་ཁོ་ནས་མི་སྐྱེ་བ་ཡིན་ནོ་ཞེས་སྦྱར་བར་བྱའོ། །དེའི་ཕྱིར་རང་གི་ངོ་བོ་མ་གཏོགས་པ་ཆོས་ཐམས་ཅད་ནི་འདུ་བྱས་ཀྱི་བྱེད་པའི་རྒྱུ་ཡིན་ནོ་ཞེས་བྱ་བ་འདི་སོ་ན་འདུག་པ་ཡིན་ནོ་ཞེས་ལེགས་པར་བཤད་པས་སོ། འོ་ན་བྱེད་རྒྱུ་དེ་ལ་སྐྱེ་བ་ལ་གེགས་མི་བྱེད་ཙམ་གྱིས་ཁྱབ་བམ་སྙམ་ན། མ་ཁྱབ་སྟེ། འབྲས་བུ་དེ་སྐྱེ་བ་ལ་གེགས་མི་བྱེད་ཙམ་གྱི་བྱེད་རྒྱུ་ནུས་མེད་གཅིག་དང་། འབྲས་བུ་དེ་བསྐྱེད་པའི་བྱ་བ་བྱེད་ནུས་པའི་བྱེད་རྒྱུ་ནུས་ཅན་གཅིག་གཉིས་ཡོད་པའི་ཕྱིར་ཞེས་འཆད་པ་ལ་རང་འགྲེལ་ལས། འདི་ནི་སྤྱིར་བསྟན་པ་ཡིན་གྱི་བྱེད་རྒྱུའི་རྒྱུའི་གཙོ་བོ་གང་ཡིན་པ་དེ་ནི། བསྐྱེད་པར་བྱ་བ་ལ་ཡང་ནུས་པ་ཡོད་དེ། དཔེར་ན། མིག་གི་རྣམ་པར་ཤེས་པ་ལ་མིག་དང་གཟུགས་དག་དང་། ལུས་ལ་ཟས་དང་། མྱུ་གུ་ལ་སོགས་པ་ལ་ས་བོན་ལ་སོགས་པ་བཞིན་ནོ་ཞེས་སོ། །དེས་ན་མཚན་གཞི་འདུ་བྱས་ལྟ་བུའི་སྟེང་གི་སྐྱེ་སོགས་བཞི་པོ་དེ་འདུས་བྱས་ཀྱི་བྱེད་རྒྱུ་ཙམ་ཡིན་ཀྱང་། འདུས་བྱས་ཀྱི་རྒྱུ་དྲུག་གི་ཟླས་ཕྱེ་བའི་བྱེད་རྒྱུ་ནི་མ་ཡིན་ཏེ། དེ་དེའི་རྒྱུ་དྲུག་གི་ཟླས་ཕྱེ་བའི་ལྷན་ཅིག་འབྱུང་རྒྱུ་ཡིན་པའི་ཕྱིར། དེ་ལྟར་ཡང་འཐད་དེ། རྒྱལ་པོ་སྲས་ལས། འདུ་བྱས་ཀྱི་ཆོས་ཐམས་ཅད་ནི་བྱེད་པའི་རྒྱུ་ཡིན་ནོ་ཞེས་བྱ་བ་ནི། བྱེད་པ་ཉིད་རྒྱུ་ཡིན་པས་ན་བྱེད་རྒྱུ་སྟེ། རྒྱུ་གང་ཞིག་ཁྱད་པར་གྱི་མིང་གིས་མ་བརྗོད་ལ། རྒྱུའི་ངོ་བོ་སྤྱི་བཟུང་ནས་བརྗོད་པ་དེ་ནི་བྱེད་པའི་རྒྱུ་ཡིན་ནོ། །གང་ཞིག་ཁྱད་པར་གྱི་མིང་དག་གིས་བཤད་པའི་རྒྱུ་གཞན་དག་ཏུ་ནི་ཁྱད་པར་དུ་མ་བྱས་ལ་རྒྱུ་ནི་ཡིན་པ་དེ་ཉིད་དེའི་ཁྱད་པར་ཡིན་ཏེ། དཔེར་ན་གཟུགས་ཀྱི་སྐྱེ་མཆེད་དུ་བཤད་པ་ལྟ་བུ་ཡིན་ནོ་ཞེས་བཤད་པས་སོ། །གཉིས་པ་ལྷན་ཅིག་འབྱུང་རྒྱུ་ལ་མཚན་ཉིད་དང་། མཚན་གཞི་གཉིས། དང་པོ་ནི། རྒྱུ་གང་ཞིག ཆོས་དེ་དང་ཕན་ཚུན་འབྲས་བུར་གྱུར་པ་གཙོ་ཆེ་བའི་རིགས་སུ་གནས་པ་དེ་ཆོས་ཅན། ཁྱོད་ཆོས་དེའི་ལྷན་ཅིག་འབྱུང་རྒྱུ་ཡིན་པའི་མཚན་ཉིད་ཡིན་ཏེ། ཁྱོད་ཀྱིས་དེ་ལྟར་འཇོག་ནུས་པའི་ཕྱིར། འདིར་མཚན་ཉིད་ལ་གཙོ་ཆེ་བའམ་རིགས་གནས་ཞེས་སྨོས་དགོས་ཏེ། མཚན་གཞི་བུམ་པ་དེ་ཁོ་རང་གི་རྗེས་མཐུན་གྱི་མཚན་ཉི་ཀྱི་ལྷན་ཅིག་འབྱུང་རྒྱུ་ཡིན་ཀྱང་། དེ་དེའི་ལྷན་ཅིག་འབྱུང་འབྲས་མ་ཡིན་པའི་ཕྱིར། དེའི་རྗེས་མཐུན་མཚན་ཉིད་བཞི་པོ་དེའི་ལྷན་ཅིག་འབྱུང་རྒྱུ་མ་ཡིན་པར་ཞེས་འཆད་པ། ལྷན་ཅིག་འབྱུང་གང་ཕན་ཚུན་འབྲས། །ཞེས་དང་། རང་འགྲེལ་ལས། ཕན་ཚུན་འབྲས་བུ་ཉིད་མེད་བཞིན་དུ་ཡང་ཆོས་ནི་མཐུན་པའི་མཚན་ཉིད་ཅན་རྣམས་ཀྱི་ལྷན་ཅིག་འབྱུང་བའི་རྒྱུ་ཡིན་ལ། དེ་དག་ནི་དེའི་མ་ཡིན་པས་ཁ་བསྐང་བར་བྱའོ་ཞེས་དང་། རྒྱལ་སྲས་ལས། ཁ་བསྐང་བ་ཡང་བསྟན་བཅོས་ཆེན་པོ་ཉིད་ཡིན་པར་རབ་ཏུ་བསྟན་པའི་ཕྱིར་ཏེ། བརྡ་སྤྲོད་པ་ལ་སོགས་པའི་བསྟན་བཅོས་ཆེན་པོ་དག་ཁ་བསྐང་བ་དང་བཅས་པར་སྣང་ངོ་ཞེས་སོ། །དེས་ན་གཞུང་འདིས་ཆོས་དེ་དང་ལྷན་ཅིག་འབྱུང་བའི་ཆོས་ཐམས་ཅད་ཆོས་དེའི་ལྷན་ཅིག་འབྱུང་རྒྱུ་མ་ཡིན་ལ། ཆོས་དེ་ལྷན་ཅིག་འབྱུང་བའི་ཆོས་གང་ཞིག ཆོས་དེ་དང་ཕན་ཚུན་འབྲས་བུ་ཡིན་པ་དེ། ཆོས་དེའི་ལྷན་ཅིག་འབྱུང་རྒྱུའི་མཚན་ཉིད་ཡིན་ནོ་ཞེས་སྤྱིར་བཏང་ནས། དམིགས་བསལ་དེ་དེའི་མཚན་ཉིད་མ་ཡིན་ཏེ། དེས་མཚོན་བྱ་དེ་ལ་མ་ཁྱབ་པའི་སྐྱོན་ཡོད་པའི་ཕྱིར་ཞེས་བསྟན་པ་ཡིན་ཏེ། རྒྱལ་སྲས་ལས། ལྷན་ཅིག་འབྱུང་བའི་རྒྱུ་ནི་ལྷན་ཅིག་འབྱུང་བ་དག་ཡིན་ནོ་ཞེས་མ་བཤད་དོ། །ཅིའི་ཕྱིར་ཞེ་ན། ཆོས་གཅིག་ལྷན་གཅིག་འབྱུང་བ་ཡོད་ཀྱང་ལྷན་ཅིག་འབྱུང་བའི་རྒྱུ་མ་ཡིན་ཏེ། དཔེར་ན་སྔོན་པོ་ལ་སོགས་པ་རྒྱུར་བྱས་པའི་གཟུགས་འབྱུང་བ་དག་དང་ལྷན་ཅིག་འབྱུང་མོད་ཀྱི། ཕན་ཚུན་ལྷན་ཅིག་འབྱུང་བའི་རྒྱུ་ནི་མ་ཡིན་པ་ལྟ་བུའོ། །དེའི་ཕྱིར་ཕན་ཚུན་འབྲས་ཞེས་པའི་དོན་སྨོས་པ་ཡིན་ནོ། །མཚན་ཉིད་འདི་ཡང་ལྷག་མ་དང་བཅས་པ་ཡིན་ཏེ། དེའི་ཕྱིར་འོག་ནས་ཕན་ཚུན་འབྲས་བུ་ཉིད་མེད་བཞིན་དུ་ཡང་ཞེས་པ་ནས་ཁ་བསྐང་མ་བྱས་སོ་ཞེས་འཆད་པར་འགྱུར་རོ་ཞེས་བཤད་པས་སོ། །དེས་ན་མཛོད་ཀྱི་སྐབས་སུ། སྐྱེ་སོགས་བཞི་མཚོན་བྱེད་ལ་མཚན་ཉིད་ཅེས་མིང་བཏགས་པ་ལ་འཁྲུལ་ནས། མཚན་ཉིད་ལ་ཁྱབ་པ་སྒོ་བཞིའི་སྐྱོན་བསྲུང་མི་དགོས་ཞེས་པའི་བབ་ཅོལ་མ་སྨྲ་ཞིག་གོ །གཉིས་པ་མཚན་གཞི་ནི། འོ་ན། ལྷན་ཅིག་འབྱུང་གང་ཕན་ཚུན་འབྲས། །ཞེས་པ་དེའི་མཚན་གཞི་ཇི་ལྟ་བུ་ཞེ་ན། དེ་འཇོག་པའི་ཚུལ་ཡོད་དེ། འབྱུང་བ་བཞི་པོ་དེ་ཕན་ཚུན་ལྷན་ཅིག་འབྱུང་རྒྱུ་བཞིན་དང་། སེམས་དང་སེམས་ཀྱི་རྗེས་འཇུག་ཕན་ཚུན་ལྷན་ཅིག་འབྱུང་རྒྱུ་ཡིན་པ་བཞིན་དུ། མཚན་ཉིད་དེ་འདུས་བྱས་ཀྱི་མཚན་བྱེད་སྐྱེ་སོགས་བཞི་པོ་དེ་མཚན་གཞི་འདུས་བྱས་ཕན་ཚུན་ལྷན་ཅིག་འབྱུང་རྒྱུ་ཡིན་པ་བཞིན་དུ་ཤེས་དགོས་པའི་ཕྱིར་ཞེས་པ་ལ། འབྱུང་བཞིན་སེམས་ཀྱི་རྗེས་འཇུག་དང་། །སེམས་དང་མཚན་ཉིད་མཚན་གཞི་བཞིན་ཞེས་སོ། །འོ་ན་སེམས་ཀྱི་རྗེས་འཇུག་ཇི་ལྟ་བུ་སྙམ་ན། སེམས་ཀྱི་རྗེས་འཇུག་ངོས་འཛིན་པའི་ཚུལ་ཡོད་དེ། སེམས་ཀྱི་འཁོར་དུ་བྱུང་བའི་སེམས་བྱུང་རྣམས་དང་། སེམས་ཀྱི་རྗེས་འབྲང་གི་བསམ་ཟག་གི་སྡོམ་པ་གཉིས་དང་། སེམས་ཀྱི་མཚན་ཉིད་སྐྱེ་སོགས་བཞི་དང་། སེམས་ཀྱི་རྗེས་འཇུག་དེ་དག་གི་མཚན་ཉིད་སྐྱེ་སོགས་བཞི་རྣམས་སེམས་ཀྱི་རྗེས་འཇུག་ཡིན་པའི་ཕྱིར་ཞེས་འཆད་པ། སེམས་ལས་བྱུང་དང་སྡོམ་གཉིས་དང་། །སེམས་དང་དེ་དག་གི་མཚན་ཉིད། །སེམས་ཀྱི་རྗེས་འཇུག་ཅེས་སོ། །འོ་ན་དེ་རྣམས་ལ་སེམས་ཀྱི་རྗེས་འཇུག་ཅེས་འཇོག་པའི་རྒྱུ་མཚན་ཅི་ཡིན་སྙམ་ན། སེམས་ཀྱི་འཁོར་དུ་བྱུང་བའི་སེམས་བྱུང་དེ་དག་ཆོས་ཅན། ཁྱོད་ལ་སེམས་ཀྱི་རྗེས་འཇུག་ཅེས་འཇོག་པའི་རྒྱུ་མཚན་ཡོད་དེ། ཁྱོད་དང་སེམས་གཉིས་སྐྱེ་བ་དང་འགག་པ་དང་གནས་པ་དང་། དུས་གཅིག་པ་དང་། འབྲས་བུ་གཅིག་པ་དང་སོགས་སྒྲས་བསྡུས་པ་རྣམ་སྨིན་གྱི་འབྲས་བུ་གཅིག་པ་དང་། རྒྱུ་མཐུན་པའི་འབྲས་བུ་གཅིག་པ་དང་། ཁྱོད་དང་སེམས་གཉིས་དགེ་ན་དགེ་བར་གཅིག་པ་དང་། མི་དགེ་ན་མི་དགེ་མཉམ་དུ་གཅིག་པ་དང་། ལུང་དུ་མ་བསྟན་ན་ལུང་དུ་མ་བསྟན་མཉམ་དུ་གཅིག་པ་སྟེ། རྒྱུ་བཅུ་པོ་ཅི་རིགས་ཀྱི་སྒོ་ནས་གཅིག་པར་མཚུངས་པའི་ཕྱིར་ཞེས་འཆད་པ། དུས་དང་ནི། འབྲས་སོགས་དགེ་ལ་སོགས་པས་སོ། །འདིར་རྒྱུ་བཅུ་ཆར་ཀྱིས་གཅིག་པ་ནི་མི་སྲིད་དེ། དགེ་མི་དགེ་ལུང་མ་བསྟན་གསུམ་པོ་གཅིག་ཏུ་མཚུངས་པ་མི་སྲིད་པའི་ཕྱིར། དེ་ཡང་གསལ་བར་བཤད་ན། དགེ་བར་འགྱུར་བའི་སེམས་མི་སྐྱེ་བའི་ཆོས་ཅན་གྱི་འཁོར་དུ་བྱུང་བའི་སེམས་བྱུང་ཚོར་བ་ཆོས་ཅན། ཁྱོད་དེ་ལྟ་བུའི་སེམས་ཀྱི་རྗེས་འཇུག་ཡིན་ཏེ། ཁྱོད་དང་དེ་གཉིས་སྐྱེ་ན་སྐྱེ་མཉམ། འགག་ན་འགག་མཉམ། གནས་ན་གནས་མཉམ། ཁྱོད་དང་དེ་གཉིས་དུས་ཀྱང་གཅིག་པའི་ཕྱིར། ཁྱོད་དང་དེ་གཉིས་འབྲས་བུ་སྟེ། བྲལ་འབྲས་དང་སྐྱེས་བུ་བྱེད་འབྲས་ཀྱང་གཅིག་པའི་ཕྱིར་དང་། རྣམ་སྨིན་འབྲས་བུ་ཡང་གཅིག་པའི་ཕྱིར་དང་། རྒྱུ་མཐུན་གྱི་འབྲས་བུ་ཡང་གཅིག་པའི་ཕྱིར་དང་། ཁྱོད་དང་དེ་གཉིས་དགེ་བ་ཡང་གཅིག་པ་སྟེ། རྒྱུ་བརྒྱད་ཀྱི་སྒོ་ནས་གཅིག་པའི་ཕྱིར་རོ། །འོ་ན་སྐྱེ་འགག་གནས་གསུམ་ལས་གཞན་པའི་དུས་གཅིག་པ་ཞེས་སྨོས་པ་ལ་དགོས་པ་ཅི་ཡོད་སྙམ་ན། དེ་ལ་དགོས་པ་ཡོད་དེ། མ་འོངས་པ་མི་སྐྱེ་བའི་ཆོས་རྣམས་ལ་སྐྱེ་འགགས་གནས་གསུམ་མ་ཚང་བས། མ་འོངས་པའི་དུས་སུ་གཅིག་པ་ཙམ་གཅིག་བསྟན་པའི་ཆེད་ཡིན་པའི་ཕྱིར་རོ། །འོ་ན་འབྲས་བུ་གཅིག་པ་ལས་སོགས་སུ་རྒྱུ་མཐུན་གྱི་འབྲས་བུ་དང་། རྣམ་པར་སྨིན་པའི་འབྲས་བུ་གཅིག་པ་བསྟན་པ་ལ་དགོས་པ་ཅི་ཡོད་སྙམ་ན། དེ་ལ་དགོས་པ་ཡོད་དེ། བྲལ་འབྲས་དང་སྐྱེས་བུ་བྱེད་འབྲས་ལ་འབྲས་བུ་ཞེས་སྤྱི་མིང་བྱེ་བྲག་ལ་བཏགས་པའི་གནད་ཀྱིས་རྒྱུ་མཐུན་དང་རྣམ་སྨིན་དེ་གཉིས་ལོགས་སུ་ཕྱེ་བ་ཡིན་པའི་ཕྱིར། འོ་ན་བདག་པོའི་འབྲས་བུ་གཅིག་པ་ཞེས་འཆད་པའི་རྒྱུ་མཚན་ཅི་ཞེ་ན། དེའི་རྒྱུ་མཚན་ཡོད་དེ། བདག་འབྲས་ནི་ཀུན་གྱི་ཐུན་མོང་བ་ཡིན་མོད་ཞེས་འཆད་པས། རྒྱལ་སྲས་ལས། འདིར་འབྲས་བུ་ནི་སྐྱེས་བུ་བྱེད་པའི་འབྲས་བུ་དང་། བྲལ་བའི་འབྲས་བུ་ཡིན་ཏེ། རྣམ་པར་སྨིན་པ་དང་རྒྱུ་མཐུན་པ་ནི་ལོགས་ཤིག་ཏུ་སྨོས་ཟིན་པའི་ཕྱིར་རོ། །བདག་པོའི་འབྲས་ནི་ཐམས་ཅད་ཐུན་མོང་ཡིན་པས་མ་སྨོས་སོ་ཞེས་དང་། སྐྱེ་བ་དང་གནས་པ་དང་འགག་པ་གཅིག་པ་ཞེས་བྱ་བ་འདི་ཁོ་ནས་དུས་གཅིག་ཏུ་གཏོགས་པ་ཉིད་བཤད་པ་མ་ཡིན་ནམ་ཞེ་ན། ཐམས་ཅད་ནི་བཤད་པ་མ་ཡིན་ཏེ། མི་སྐྱེ་བའི་ཆོས་ཅན་གྱི་སེམས་ལ་སེམས་ཀྱི་རྗེས་འཇུག་རྣམས་དུས་གཅིག་ཏུ་གཏོགས་པ་ཡིན་མོད་ཀྱི། དེ་དག་སྐྱེ་བ་དང་གནས་པ་དང་། འགག་པ་གཅིག་པ་ནི་མ་ཡིན་ནོ་ཞེས་སོ། །དེས་ན་ལུང་མ་བསྟན་གྱི་སེམས་མི་སྐྱེ་བའི་ཆོས་ཅན་གྱི་འཁོར་གྱི་སེམས་བྱུང་ཆོས་ཅན། ཁྱོད་སེམས་དེ་དང་རྒྱུ་བཞི་གཅིག་པ་ཡིན་ཏེ། ཁྱོད་དང་དུས་གཅིག་པ་དང་། འབྲས་བུ་གཅིག་པ་དང་། རྒྱུ་མཐུན་གྱི་འབྲས་བུ་གཅིག་པ་དང་། ལུང་དུ་མ་བསྟན་པར་གཅིག་པ་ཙམ་ཡིན་པའི་ཕྱིར། ལུང་མ་བསྟན་སྐྱེ་བའི་ཆོས་ཅན་གྱི་འཁོར་དུ་བྱུང་བའི་སེམས་བྱུང་ཆོས་ཅན། ཁྱོད་དེ་དང་རྒྱུ་བདུན་གཅིག་པ་ཡིན་ཏེ། དེ་བཞིའི་སྟེང་དུ་སྐྱེ་འགག་གནས་གསུམ་གཅིག་པ་ཡིན་པའི་ཕྱིར་རོ་ཞེས་འཆད་པ། རྒྱལ་སྲས་ལས། ལུང་དུ་མ་བསྟན་པའི་སེམས་མི་སྐྱེ་བའི་ཆོས་ཅན་ལ་ནི་དུས་གཅིག་ཏུ་གཏོགས་པ་ཉིད་དང་། འབྲས་བུ་དང་། རྒྱུ་མཐུན་པ་གཅིག་པ་ཉིད་དག་དང་། ལུང་དུ་མ་བསྟན་པ་ཉིད་དང་བཞིས་སོ། །སྐྱེ་བའི་ཆོས་ཅན་ལ་ནི་བཞི་པོ་དེ་དག་ཉིད་དང་སྐྱེ་བ་དང་གནས་པ་དང་། འགག་པ་གཅིག་པ་ཉིད་དག་དང་བདུན་གྱིས་སོ་ཞེས་སོ། །དེ་བཞིན་དུ་ཟག་མེད་མི་སྐྱེ་བ་དང་སྐྱེ་བའི་ཆོས་ཅན་ལ་ཡང་། རྒྱུ་བཞི་དང་བདུན་ཚང་བ་དང་། མི་དགེ་བ་དང་དགེ་བ་ཟག་བཅས་མི་སྐྱེ་བའི་ཆོས་ཅན་ལ་ཡང་རྒྱུ་ལྔ་དང་བརྒྱད་ཚང་བ་ཡིན་ཏེ། རྒྱལ་སྲས་ལས། ཟག་པ་མེད་པ་ལ་ཡང་དེ་དང་འདྲ་སྟེ། ལུང་དུ་མ་བསྟན་པ་ཉིད་འབའ་ཞིག་ཕྱུང་ལ་དགེ་བ་ཉིད་ཀྱིས་བསྣན་པར་ཟད་དོ། །མི་དགེ་བ་དང་དགེ་བ་ཟག་པ་དང་བཅས་པ་མི་སྐྱེ་བའི་ཆོས་ཅན་ལ་ནི། གཞི་ཇི་ལྟ་བ་བཞིན་དུ་མི་དགེ་བ་ཉིད་ལ་སོགས་པ་དང་དུས་གཅིག་ཅར་དུ་གཏོགས་པ་ཉིད་དང་། འབྲས་བུ་དང་། རྣམ་པར་སྨིན་པ་དང་། རྒྱུ་མཐུན་པ་གཅིག་པ་ཉིད་དག་དང་ལྔས་སོ། །དེ་དག་སྐྱེ་བའི་ཆོས་ཅན་ལ་ནི། ལྔ་པོ་དེ་དག་ཉིད་དང་། སྐྱེ་བ་དང་། གནས་པ་དང་། འགག་པ་གཅིག་པ་ཉིད་དང་བརྒྱད་ཀྱིས་སོ་ཞེས་བཤད་པས་སོ། །འོ་ན་སེམས་གང་ཞིག་ལ་རང་གི་ཆོས་དུ་ཞིག་གིས་ལྷན་ཅིག་འབྱུང་རྒྱུ་བྱེད་པ་དང་། རང་ལ་ཆོས་དུ་ཞིག་གིས་ལྷན་ཅིག་འབྱུང་རྒྱུ་བྱེད་པའི་ཚད་བཟུང་དུ་ཡོད་དམ་སྙམ་ན། སེམས་རྣམས་ཀྱིས་ནི་ཇི་ལྟར་ཉུང་ན་ཡང་ཆོས་ལྔ་བཅུ་རྩ་བརྒྱད་ཀྱི་ལྷན་ཅིག་འབྱུང་རྒྱུ་བྱེད་པར་ནུས་ཏེ། དཔེར་ན་བསམ་གཏན་གཉིས་པ་ཡན་གྱི་སས་བསྡུས་མ་སྒྲིབ་ལུང་མ་བསྟན་གྱི་སེམས་རྣམས་ཀྱིས་རང་གི་འཁོར་གྱི་སེམས་བྱུང་ས་མང་པོ་པ་བཅུ་དང་། དེ་དག་གི་མཚན་ཉིད་བཞི་བཅུ་དང་། རང་གི་མཚན་ཉིད་བཞི་དང་། རྗེས་མཐུན་གྱི་མཚན་ཉིད་བཞི་དང་བཅས་པའི་ལྔ་བཅུ་རྩ་བརྒྱད་ཀྱི་ལྷན་ཅིག་འབྱུང་རྒྱུ་བྱེད་པའི་ཕྱིར་དང་། རང་ལ་ཆོས་ལྔ་བཅུ་རྩ་བཞིས་ལྷན་ཅིག་འབྱུང་རྒྱུ་བྱེད་དེ། རང་གི་རྗེས་མཐུན་གྱི་མཚན་ཉིད་མ་གཏོགས་པ་རྣམས་ཀྱིས་བྱེད་པའི་ཕྱིར་རོ། །དེ་ཡང་སེམས་ཀྱི་མཚན་ཉིད་བཞིས་ནི། སེམས་ཀྱི་ལྷན་ཅིག་འབྱུང་རྒྱུ་བྱེད་དེ། དེ་དང་ཉེ་བའི་ཕྱིར། རྒྱལ་པོའི་སྟེ་འཁོར་བཞིན་ནོ། །རྗེས་མཐུན་བཞིས་ནི་དེ་ལྟར་བྱེད་མི་ནུས་ཏེ། དེ་དང་རིང་པའི་ཕྱིར། རྒྱལ་པོའི་ཉིང་གཡོག་བཞིན་ནོ་ཞེས་འཆད་པ་རང་འགྲེལ་ལས་སེམས་ནང་དུ་ཉུང་བ་ནི་ཆོས་ལྔ་བཅུ་རྩ་བརྒྱད་ཀྱི་ལྷན་ཅིག་འབྱུང་བའི་རྒྱུ་བྱེད་དེ། དེ་དག་གི་མཚན་གཞི་བཅུ་དང་། རང་གི་མཚན་ཉིད་དང་མཐུན་པའི་མཚན་ཉིད་བརྒྱད་ཡིན་ནོ། །དེའི་ལྷན་ཅིག་འབྱུང་བའི་རྒྱུ་ནི་ཆོས་ལྔ་བཅུ་རྩ་བཞི་སྟེ་མཐུན་པའི་མཚན་ཉིད་མ་གཏོགས་པ་རྣམས་སོ་ཞེས་སོ། །དེས་ན། ཆོས་དེ་དང་ལྷན་ཅིག་འབྱུང་བའི་ཆོས་ཡིན་ན། ཆོས་དེའི་ལྷན་ཅིག་འབྱུང་རྒྱུ་ཡིན་པས་མ་ཁྱབ་སྟེ། དཔེར་ན་སེམས་ཀྱི་མཐུན་པའི་མཚན་ཉིད་བཞི་པོ་དེ་སེམས་དང་ལྷན་ཅིག་བྱུང་ཡང་སེམས་ཀྱི་ལྷན་ཅིག་འབྱུང་རྒྱུ་མ་ཡིན་པའི་ཕྱིར་དང་། མཐུན་པའི་མཚན་ཉིད་བཞི་པོ་ཡང་ཕན་ཚུན་ལྷན་ཅིག་འབྱུང་ཡང་ལྷན་ཅིག་འབྱུང་རྒྱུ་མ་ཡིན་པའི་ཕྱིར་དང་། དེ་བཞིན་དུ་སེམས་ཀྱི་རྗེས་འཇུག་རྣམས་ཀྱིས་མཐུན་པའི་མཚན་ཉིད་རྣམས་ཀྱང་སེམས་དང་ལྷན་ཅིག་འབྱུང་ཞིང་རང་ནང་ཕན་ཚུན་དུ་ཡང་ལྷན་ཅིག་འབྱུང་ཡང་དེ་དག་གི་ལྷན་ཅིག་འབྱུང་རྒྱུ་མ་ཡིན་པའི་ཕྱིར་དང་། འདོད་པའི་སས་བསྡུས་ཀྱི་བསགས་རྡུལ་ཐོགས་བཅས་ཀྱི་རྡུལ་རྫས་བརྒྱད་ལྷན་ཅིག་འབྱུང་ཡང་དེ་དག་ལྷན་ཅིག་འབྱུང་རྒྱུ་མ་ཡིན་པའི་ཕྱིར་དང་། སོར་སྡོམ་གྱིས་བསྡུས་པའི་ཐོགས་མེད་ཀྱི་གཟུགས་རྣམ་པར་རིག་བྱེད་མ་ཡིན་པའི་སྤོང་གཟུགས་བཞི་འམ་བདུན་རྣམས་ཀྱང་ཕན་ཚུན་ལྷན་ཅིག་འབྱུང་རྒྱུ་མ་ཡིན་པའི་ཕྱིར་དང་། འབྱུང་འགྱུར་གྱི་གཟུགས་ཐམས་ཅད་རྒྱུ་འབྱུང་བ་དང་ལྷན་ཅིག་འབྱུང་ཡང་དེ་དག་ཕན་ཚུན་ལྷན་ཅིག་འབྱུང་རྒྱུ་མ་ཡིན་པའི་ཕྱིར་དང་། ཐོབ་བྱའི་ཆོས་ཀྱི་ཐོབ་པ་ལྷན་ཅིག་སྐྱེས་པ་རྣམས་ཀྱང་། ཐོབ་བྱའི་ཆོས་དེའི་ལྷན་ཅིག་འབྱུང་རྒྱུ་མིན་པའི་ཕྱིར་ཏེ། ཐོབ་པ་རྣམས་ནི་ཤིང་གི་ཕྱི་ཤུན་ལྟར་ཐོབ་བྱའི་ཆོས་དང་འབྲས་བུ་མི་གཅིག་པའི་ཕྱིར་ཞེས་འཆད་པ། རང་འགྲེལ་ལས། ལྷན་ཅིག་འབྱུང་བ་ཡིན་ལ་ལྷན་ཅིག་འབྱུང་བའི་རྒྱུའི་རྒྱུ་མ་ཡིན་པ་ཡང་ཡོད་དེ། ཆོས་ཀྱི་མཐུན་པའི་མཚན་ཉིད་རྣམས་དང་དེ་དག་ཕན་ཚུན་དང་། སེམས་ཀྱི་རྗེས་སུ་འཇུག་པའི་མཐུན་པའི་མཚན་ཉིད་དང་དེ་དག་ཕན་ཚུན་དང་། རྒྱུར་བྱས་པའི་གཟུགས་ཐོགས་པ་དང་བཅས་པ་ཕན་ཚུན་དང་། ཐོགས་པ་མེད་པ་ཅུང་ཟད་དང་། ཐམས་ཅད་འབྱུང་བ་དག་དང་ལྟ་བུའོ། །ཐོབ་པ་དང་ལྡན་པའི་ཐོབ་པ་ལྷན་ཅིག་སྐྱེས་པ་རྣམས་ཀྱང་ལྷན་ཅིག་འབྱུང་བ་ཡིན་ལ། ལྷན་ཅིག་འབྱུང་བའི་རྒྱུ་ནི་མ་ཡིན་ཏེ། འབྲས་བུ་དང་རྣམ་པར་སྨིན་པ་དང་རྒྱུ་མཐུན་པ་ཡང་མིན་པའི་ཕྱིར་རོ་ཞེས་སོགས་སོ། །འདིར་རང་འགྲེལ་ལས་རྒྱུར་བྱས་པའི་གཟུགས་ཐོགས་པ་དང་བཅས་པ་ཞེས་སྨོས་པ་ལ་རྣམ་དཔྱད་ཡོད་དེ། བསམ་ཟག་གི་སྡོམ་པས་བསྡུས་པའི་སྤོང་བ་བདུན་ཐོགས་མེད་ཀྱི་གཟུགས་དེ་དག་ཕན་ཚུན་ལྷན་ཅིག་འབྱུང་རྒྱུ་ཡིན་པར་ཤེས་པའི་ཆེད་ཡིན་པའི་ཕྱིར་ཞེས་འཆད་པ་ལ། རྒྱལ་སྲས་ལས། ཐོགས་པ་དང་བཅས་པ་སྨོས་པ་ནི་ཐོགས་པ་མེད་པ་བསལ་བའི་ཕྱིར་ཏེ། ཐོགས་པ་མེད་པར་རྣམ་པར་རིག་བྱེད་ཀྱི་ངོ་བོ་ཉིད་བསམ་གཏན་དང་ཟག་པ་མེད་པའི་སྡོམ་པ་བདུན་ལྟ་བུ་ནི། ཕན་ཚུན་ལྷན་ཅིག་འབྱུང་བ་ཡང་ཡིན་ལ། ལྷན་ཅིག་འབྱུང་བའི་རྒྱུའི་རྒྱུ་ཡང་ཡིན་ནོ་ཞེས་སོ། །འདིར་རང་འགྲེ་ལས། ཐོགས་པ་མེད་པ་ཅུང་ཟད་དང་། །ཞེས་པ་འདི་ལ་འགྲེལ་ཊཱིཀ་རྣམས་ལས་ངོས་འཛིན་མི་འབྱུང་ཡང་ཁོ་བོས་སྔར་བཤད་པ་ལྟར། སོར་སྡོམ་གྱི་སྤོང་བདུན་རྣམ་རིག་མིན་པ་ལ་ངོས་བཟུང་བ་ལགས་སོ། །གཞན་ཡང་རང་འགྲེལ་ལས། དོགས་གཅོད་མང་དག་སྣང་བ་ནི་འོག་མཐའ་དཔྱད་ཀྱི་སྐབས་སུ་འཆད་དོ། །གསུམ་པ་སྐལ་མཉམ་རྒྱུ་ལ་སྐལ་མཉམ་གྱི་མཚན་ཉིད་སྤྱིར་བཤད། ཟག་བཅས་སྐལ་མཉམ་བྱེ་བྲག་ཏུ་བཤད། ཟག་མེད་སྐལ་མཉམ་བྱེ་བྲག་ཏུ་བཤད། དེ་ལས་འཕྲོས་པའི་དོན་ནོ། །དང་པོ་ནི། རང་དང་འདྲ་བའི་སྐལ་མཉམ་ཕྱི་མ་གོ་འབྱེད་པའི་རིགས་གནས་ཀྱི་འདས་ད་ལྟར་གྱི་དངོས་པོ་ཆོས་ཅན། ཁྱོད་སྐལ་མཉམ་རྒྱུའི་མཚན་ཉིད་ཡིན་ཏེ། ཁྱོད་ཀྱི་དེ་ལྟར་འཇོག་ནུས་པའི་ཕྱིར། འོ་ན་འདིར་རང་དང་འདྲ་བ་ཞེས་པ་ལ། འདྲ་ཚུལ་ཇི་ལྟར་སྙམ་ན། རང་དང་འདྲ་བ་དེ་ལ་དགེ་བར་འདྲ་བ། ཉོན་མོངས་པ་ཅན་དུ་འདྲ་བ། མ་སྒྲིབ་ལུང་མ་བསྟན་དུ་འདྲ་བ་དང་གསུམ་ཡོད་དེ། དགེ་བས་དགེ་བའི་རྒྱུ་བྱེད། གཞན་གཉིས་ཀྱི་མི་བྱེད། ཉོན་མོངས་པ་ཅན་གྱིས་ཉོན་མོངས་པ་ཅན་གྱི་སྐལ་མཉམ་གྱི་རྒྱུ་བྱེད། གཞན་གཉིས་ཀྱི་མི་བྱེད། མ་བསྒྲིབས་ལུང་མ་བསྟན་གྱིས་མ་སྒྲིབ་ལུང་མ་བསྟན་གྱི་སྐལ་མཉམ་གྱི་རྒྱུ་བྱེད། དགེ་བ་དང་ཉོན་མོངས་པ་ཅན་གཉིས་ཀྱི་སྐལ་མཉམ་གྱི་རྒྱུ་མི་བྱེད་པའི་ཕྱིར་རོ། །དགེ་བ་དེ་ལ་ཡང་ཟག་བཅས་ཟག་མེད་གཉིས་ཡོད་པའི་གཉིས་པོ་ཕན་ཚུན་རང་རང་གི་སྐལ་མཉམ་གྱི་རྒྱུ་བྱེད་ཀྱི། དགེ་བ་ཟག་བཅས་ཀྱི་ཟག་མེད་ཀྱི་སྐལ་མཉམ་གྱི་རྒྱུ་མི་བྱེད་དེ། ཟག་མེད་སྐད་ཅིག་དང་པོ་ལ་སྐལ་མཉམ་གྱི་རྒྱུ་མེད་པར་བཤད་པའི་ཕྱིར་རོ། །ཉོན་མོངས་པ་ཅན་ལ་མི་དགེ་བ་དང་བསྒྲིབས་ལུང་མ་བསྟན་གཉིས་ཡོད་ཀྱང་། མི་དགེ་བའི་སྐལ་མཉམ་གྱི་རྒྱུ་ལ་མི་དགེ་བ་ཡིན་པ་སོགས་མི་དགོས་ཏེ། བསྒྲིབས་ལུང་མ་བསྟན་གྱིས་མི་དགེ་བའི་སྐལ་མཉམ་གྱི་རྒྱུ་བྱེད་པ་ཡང་སྲིད་ལ། མི་དགེ་བས་བསྒྲིབས་ལུང་མ་བསྟན་གྱི་སྐལ་མཉམ་གྱི་རྒྱུ་བྱེད་པ་ཡང་སྲིད་པའི་ཕྱིར་རོ་ཞེས་འཆད་པ་ལ། སྐལ་མཉམ་རྒྱུ་ནི་འདྲ་བ་འོ། །ཞེས་དང་། རང་འགྲེལ་ལས། ཆོས་འདྲ་བ་རྣམས་ནི་ཆོས་འདྲ་བ་རྣམས་ཀྱི་སྐལ་མཉམ་གྱི་རྒྱུ་ཡིན་ཏེ། འདི་ལྟ་སྟེ་དགེ་བའི་ཕུང་པོ་ལྔ་པོ་དག་ནི་ཕན་ཚུན་དགེ་བ་རྣམས་ཀྱི་ཡིན་ནོ། །ཉོན་མོངས་པ་ཅན་རྣམས་ནི་ཉོན་མོངས་པ་ཅན་རྣམས་ཀྱི་ཡིན་ནོ། །ལུང་དུ་མ་བསྟན་པ་རྣམས་ནི་ལུང་དུ་མ་བསྟན་པ་རྣམས་ཀྱི་ཡིན་ནོ་ཞེས་སོ། །གཉིས་པ་ཟག་བཅས་སྐལ་མཉམ་བཤད་པ་ལ། འོ་ན་ཟག་བཅས་ཀྱི་ཆོས་དེ་དང་དེའི་སྐལ་མཉམ་གྱི་རྒྱུ་ཡིན་པ་ལ། འདྲ་བ་དེ་གསུམ་གང་རུང་གི་ཆོག་གམ་སྙམ་ན། དེ་མི་ཆོག་སྟེ། ཟག་བཅས་ལ་སྤང་བྱ་རིགས་ལྔར་ངེས་པས། སྤང་བྱ་རིགས་ལྔ་ལ་རང་རང་གི་རིགས་ཀྱི་སྤང་བྱ་རིགས་མཐུན་དེ་སྐལ་མཉམ་གྱི་རྒྱུར་དགོས་པའི་ཕྱིར་ཏེ། སྡུག་བསྔལ་མཐོང་སྤང་གི་སྐལ་མཉམ་གྱི་རྒྱུ་ལ། སྡུག་བསྔལ་མཐོང་སྤང་ཡིན་པའི་ཁྱབ་པ་ནས་སྒོམ་སྤང་གི་སྐལ་མཉམ་གྱི་རྒྱུ་ལ་སྒོམ་པས་སྤང་བྱ་ཡིན་པའི་ཁྱབ་པའི་ཕྱིར་རོ། །འོ་ན་སྤང་བྱ་རིགས་ལྔའི་སྐལ་མཉམ་གྱི་རྒྱུ་ལ། སྤང་བྱ་དེ་དང་དེར་རིགས་མཐུན་པ་ཙམ་གྱིས་ཆོག་གམ་སྙམ་ན། དེ་ཡང་མི་ཆོག་སྟེ། སྤང་བྱ་རིགས་ལྔ་ལ་ཡང་ས་དགུར་ངེས་པས། འདོད་པའི་ས་བསྡུས་ཀྱི་སྤང་བྱ་རིགས་ལྔའི་སྐལ་མཉམ་རྒྱུ་ལ་འདོད་པའི་སས་བསྡུས་ཡིན་པའི་ཁྱབ་པ་ནས་སྲིད་རྩེའི་སས་བསྡུས་ཀྱི་སྤང་བྱ་རིགས་ལྔའི་སྐལ་མཉམ་ཀྱི་རྒྱུ་ཡིན་ན། སྲིད་རྩེའི་ས་བསྡུས་ཡིན་པའི་ཁྱབ་པའི་ཕྱིར། འོ་ན་ས་དེ་བསྡུས་ཀྱི་སྤང་བྱ་རིགས་ལྔའི་རྒྱུ་ལ་ས་དེ་བསྡུས་ཀྱི་སྤང་བྱ་རིགས་ལྔར་རིགས་མཐུན་པ་ཙམ་གྱི་ཆོག་གམ་སྙམ་ན། དེ་ཡང་མི་ཆོག་སྟེ། ས་དེ་བསྡུས་ཀྱི་སྤང་བྱ་རིགས་ལྔའི་སྐལ་མཉམ་རྒྱུ་ཡིན་པ་ལ་ས་དེས་བསྡུས་ཤིང་སྤང་བྱ་རིགས་མཐུན་སྔར་སྐྱེས་པ་འདས་པ་དང་། ད་ལྟར་བ་གང་རུང་ཡིན་པ་ཞིག་དགོས་པའི་ཕྱིར་ཏེ། འདས་པས་འདས་ད་ལྟར་མ་འོངས་པ་གསུམ་གྱི་སྐལ་མཉམ་གྱི་རྒྱུ་བྱེད། ད་ལྟར་བས་ད་ལྟར་བ་དང་མ་འོངས་པའི་སྐལ་མཉམ་གྱི་རྒྱུ་བྱེད། མ་འོངས་པ་ཡིན་ན་སྐལ་མཉམ་གྱི་རྒྱུ་མི་བྱེད་པའི་ཁྱབ་པའི་ཕྱིར་ཏེ། མ་འོངས་པ་ལ་སྔ་ཕྱིའི་རིམ་པ་མེད་པའི་ཕྱིར་རོ་ཞེས་འཆད་པ་ལ། རང་རིས་ས་པའོ་སྔར་སྐྱེས་རྣམས། །ཞེས་དང་། རང་འགྲེལ་ལས། འདི་དག་ལ་རང་གི་རིས་དང་ས་ཡོད་པས་རང་གི་རིས་དང་ས་པ་དག་ཡིན་ནོ། །རིས་ནི་ལྔ་སྟེ། སྡུག་བསྔལ་མཐོང་བའི་སྤང་བར་བྱ་བ་ནས་སྒོམ་པས་སྤང་བར་བྱ་བའི་བར་རོ། །ས་ནི་དགུ་སྟེ་འདོད་པའི་ཁམས་དང་། བསམ་གཏན་དང་གཟུགས་མེད་པ་བརྒྱད་དོ། །ཞེས་སོགས་དང་། སྔར་སྐྱེས་པ་རྣམས་ནི་ཕྱི་མ་མ་སྐྱེས་པ་དང་མ་སྐྱེས་པ་རྣམས་ཀྱི་སྐལ་པ་མཉམ་པའི་རྒྱུ་ཡིན་ནོ། །མ་འོངས་པ་ཁོ་ན་སྐལ་པ་མཉམ་པའི་རྒྱུ་མ་ཡིན་ཞེས་བྱ་བ་འདི་ངག་ལས་སྨྲས་པ། བསྟན་བཅོས་ལས་ཏེ། སྐལ་པ་མཉམ་པའི་རྒྱུ་གང་ཞེ་ན། དགེ་བའི་རྩ་བ་སྔར་བྱུང་བ་རྣམས་ནི་རང་གི་ཁམས་ན་དགེ་བའི་རྩ་བ་ཕྱིས་འབྱུང་བ་རྣམས་དང་དེ་དག་དང་མཚུངས་པར་ལྡན་པའི་ཆོས་རྣམས་ཀྱི་སྐལ་པ་མཉམ་པའི་རྒྱུ་ཡིན་ནོ། །དེ་ལྟར་ན་འདས་པ་རྣམས་ནི་འདས་པ་དང་། ད་ལྟར་བྱུང་བ་རྣམས་ཀྱི་ཡིན་ནོ། །འདས་པ་དང་ད་ལྟར་བྱུང་བ་རྣམས་ནི་མ་འོངས་པ་རྣམས་ཀྱི་ཡིན་ནོ་ཞེས་བརྗོད་པར་བྱའོ་ཞེས་འབྱུང་ངོ་ཞེས་སོགས་དང་། དེ་ནི་མ་ཡིན་ཏེ། སྐལ་པ་མཉམ་པའི་རྒྱུ་ནི་རྒྱུ་མཐུན་པའི་འབྲས་བུ་དང་བཅས་པ་ཡིན་ན། དེ་ཡང་མ་འོངས་པ་ལ་རིགས་པ་མ་ཡིན་ཏེ། སྔ་ཕྱི་མེད་པའི་ཕྱིར་རོ། །བྱུང་ཟིན་པ་ཡང་མ་འོངས་པའི་རྒྱུ་མཐུན་པར་མི་རུང་སྟེ། དཔེར་ན་ད་ལྟའི་འདས་པ་བཞིན་ནོ། །རྒྱུ་བས་འབྲས་བུ་སྔ་བ་མི་རུང་སྟེ། སྐལ་པ་མཉམ་པའི་རྒྱུ་མ་འོངས་པ་ནི་མེད་དོ་ཞེས་སོ། །འོ་ན་ད་ལྟར་བས་མ་འོངས་པའི་སྐལ་མཉམ་ཀྱི་རྒྱུ་བྱེད་མོད། ད་ལྟར་བས་ད་ལྟར་བའི་སྐལ་མཉམ་གྱི་རྒྱུ་ཇི་ལྟར་བྱེད་སྙམ་ན། གཞུང་དངོས་བསྟན་ལས་མ་བཤད་ཀྱང་རིགས་པས་ཐོབ་པ་འདྲ་སྙམ་ཁོ་བོས་བཤད་པ་ལགས་སོ། །དེས་ན་ཟག་བཅས་སྐལ་མཉམ་གྱི་རྒྱུའི་མཚན་ཉིད་ནི་རང་གི་ས་པའི་རང་རིས་ཀྱིས་སྤང་བྱ་རིགས་ལྔ་གང་རུང་གི་རིགས་འདྲ་ཕྱི་མ་གོ་འབྱེད་པའི་ཟག་བཅས་འདས་ད་ལྟར་གང་རུང་གི་དངོས་པོ་དེའོ་ཞེས་བྱ་སྟེ་འོག་ནས་འབྱུང་ངོ་། །གཉིས་པ་ཟག་མེད་སྐལ་མཉམ་གྱི་རྒྱུ་འཆད་པ་ལ། གོང་གི་རང་རིས་ས་པའོ། །ཞེས་པ་ལ་འཕྲོས་ནས། འོ་ན་ཆོས་དེའི་སྐལ་མཉམ་གྱི་རྒྱུ་ཡིན་པ་ལ་ཆོས་དེ་དང་རང་གི་རིས་དང་ས་པ་ཡིན་པ་ཞིག་དགོས་སམ་སྙམ་ན། ཟག་བཅས་ལ་དེ་ལྟར་ཡིན་ཀྱང་། ཟག་མེད་ལ་མི་དགོས་ཏེ། ཟག་མེད་ས་དགུའི་ལམ་བདེན་རྣམས་ནི། ཕན་ཚུན་སྐལ་བ་མཉམ་པའི་རྒྱུ་ཡིན་པའི་ཕྱིར་ཏེ། ཟག་མེད་ཀྱི་ལམ་རྣམས་ནི་བློ་བུར་གྱི་མགྲོན་པོ་བཞིན་དུ་ས་དེའི་སྲེད་པ་རིས་སུ་མ་བཅད་ཅིང་། ལྟ་བས་བདག་གིར་མ་བྱས་པའི་ཕྱིར་རོ། །འོ་ན་ཟག་མེད་ས་དགུ་པོ་ཐམས་ཅད་ཀྱིས་ཐམས་ཅད་ཀྱི་སྐལ་མཉམ་གྱི་རྒྱུ་བྱེད་པ་ཡིན་ནམ་སྙམ་ན། དེ་ཡང་མ་ཡིན་ཏེ། ཟག་མེད་ས་དགུ་པོ་མཉམ་པས་མཉམ་པ་དང་། དམན་པས་ཁྱད་པར་ཅན་གྱི་སྐལ་མཉམ་གྱི་རྒྱུ་བྱེད་པ་ཡིན་གྱི། ཁྱད་པར་ཅན་གྱི་དམན་པའི་རྒྱུ་བྱེད་པ་མིན་པའི་ཕྱིར་ཞེས་འཆད་པ་ལ། ས་དགུའི་ལམ་ནི་ཕན་ཚུན་དུ། །མཉམ་དང་ཁྱད་པར་ཅན་གྱི་ཡིན། །ཞེས་དང་། རང་འགྲེལ་ལས། མི་ལྕོགས་པ་མེད་པ་དང་། བསམ་གཏན་ཁྱད་པར་ཅན་དང་། བསམ་གཏན་བཞི་དང་། གཟུགས་མེད་པ་གསུམ་དག་གི་ལམ་གྱི་བདེན་པ་ནི་ཕན་ཚུན་དུ་སྐལ་བ་མཉམ་པའི་རྒྱུ་ཡིན་ནོ། །དེ་ཅིའི་ཕྱིར་ཞེ་ན། འདི་ནི་ས་དེ་དག་ཏུ་བློ་བུར་དུ་འོངས་པ་མ་ཡིན་ལ། ས་དེ་པའི་སྲེད་པ་དག་གི་ནི་བདག་གིར་མ་བྱས་པའི་ཕྱིར་ཞེས་སོགས་སོ། །འོ་ན་ས་དགུའི་ལམ་བདེན་དེ་དག་མཉམ་པ་དང་ཁྱད་པར་ཅན་དུ་ཇི་ལྟར་འཇོག་སྙམ་ན། འདི་ནི་ཁོ་བོས་བཤད་པར་བྱ་སྟེ། འདི་ལ་བཞི། ལམ་གྱི་སྒོ་ནས་བཞག་པ། དབང་པོའི་སྒོ་ནས་བཞག་པ། རྒྱུའི་སྒོ་ནས་བཞག་པ། དེ་ལ་དོགས་པ་སྤང་བའོ། །དང་པོ་ནི། ས་དགུའི་ལམ་བདེན་རྣམས་ནི་ལམ་གྱི་སྒོ་ནས་ཕན་ཚུན་སྐལ་མཉམ་གྱི་རྒྱུ་བྱེད་ཚུལ་ཡོད་དེ། མཐོང་ལམ་སྡུག་བསྔལ་ཆོས་བཟོད་ནི། རང་དང་མཉམ་པ་ཆོས་བཟོད་མ་འོངས་པ་ནས་རང་བས་ཁྱད་པར་འཕགས་པ་མི་སྐྱེ་བའི་ཤེས་པ་སྐྱེ་བ་དང་མ་འོངས་པའི་བར་གྱི་སྐལ་མཉམ་གྱི་རྒྱུ་བྱེད། མི་སྐྱེ་བ་ཤེས་པ་ནི་རང་བས་ཁྱད་པར་འཕགས་པ་མེད་པའི་ཕྱིར་དང་མཉམ་པ་མི་སྐྱེ་བ་ཤེས་པ་མ་འོངས་པའི་སྐལ་མཉམ་གྱི་རྒྱུ་བྱེད་པའི་ཕྱིར་དང་། དེ་བཞིན་དུ་མཐོང་ལམ་རྣམས་ནི་མཐོང་ལམ་ཕྱི་མ་དང་། སྒོམ་ལམ་ཟག་མེད་དང་མི་སློབ་གསུམ་གྱི་སྐལ་མཉམ་གྱི་རྒྱུ་བྱེད་པའི་ཕྱིར་དང་། དེ་བཞིན་སྒོམ་ལམ་ཐམས་ཅད་ནི་སྒོམ་ལམ་ཕྱི་མ་དང་། མི་སློབ་ལམ་སྟེ་གཉིས་དང་། མི་སློབ་ལམ་ནི་མི་སློབ་ལམ་ཕྱི་མ་སྟེ་གཅིག་གི་སྐལ་མཉམ་གྱི་རྒྱུ་བྱེད་པའི་ཕྱིར་ཞེས་འཆད་པ། རང་འགྲེལ་ལས། སྡུག་བསྔལ་ལ་ཆོས་ཤེས་པའི་བཟོད་པ་ནི་དེ་ཉིད་མ་འོངས་པ་དང་། མི་སྐྱེ་བ་ཤེས་པའི་བར་ཁྱད་པར་ཅན་གྱི་རྒྱུ་ཡང་ཡིན་ནོ། །མི་སྐྱེ་བ་ཤེས་པ་ནི་ཁྱད་པར་ཅན་གཞན་མེད་པའི་ཕྱིར་མི་སྐྱེ་ཤེས་པ་ཁོ་ནའི་ཡིན་ནོ། །མཐོང་བ་དང་སྒོམ་པ་དང་མི་སློབ་པའི་ལམ་རྣམས་ནི་གསུམ་དང་གཉིས་དང་གཅིག་དག་གི་ཡིན་ནོ་ཞེས་སོ། །གཉིས་པ་དབང་པོའི་སྒོ་ནས་བཞག་པ་ནི། ལམ་བདེན་རྣམས་དབང་པོའི་སྒོ་ནས་སྐལ་མཉམ་གྱི་རྒྱུ་བྱེད་ཚུལ་ཡོད་དེ། དབང་བརྟུལ་དད་པའི་རྗེས་འབྲང་གི་ལམ་བདེན་ནི་དད་པའི་རྗེས་འབྲང་གི་ལམ་དང་ཆོས་ཀྱི་རྗེས་འབྲང་། དད་མོས་མཐོང་ཐོབ། དུས་སྦྱོར་དུས་མི་སྦྱོར་གྱི་ལམ་བདེན་ཏེ་དྲུག་གི་སྐལ་མཉམ་གྱི་རྒྱུ་བྱེད། དེ་བཞིན་དུ་དད་མོས་ཀྱི་ལམ་བདེན་དེ་དད་མོས་ཀྱི་ལམ་སོགས་བཞི་དང་། དུས་སྦྱོར་གྱི་ལམ་བདེན་དེ་དུས་སྦྱོར་རང་དང་དུས་མི་སྦྱོར་གྱི་ལམ་བདེན་ཏེ་གཉིས་དང་། དུས་མི་སྦྱོར་ལམ་བདེན་ནི་དུས་མི་སྦྱོར་གྱི་ལམ་བདེན་མ་འོངས་པ་ཁོ་ནའི་སྐལ་མཉམ་གྱི་རྒྱུ་བྱེད་པའི་ཕྱིར་དང་། དེ་བཞིན་དུ་ཆོས་རྗེས་འབྲང་གི་ལམ་བདེན་ནི་ཆོས་ཀྱི་རྗེས་འབྲང་རང་དང་། མཐོང་ཐོབ་དང་དུས་མི་སྦྱོར་གྱི་ལམ་བདེན་གསུམ་གྱི་རྒྱུ་བྱེད། མཐོང་ཐོབ་ཀྱི་ལམ་དེ་གཉིས་དང་དུས་མི་སྦྱོར་གྱི་ལམ་དེ་གཅིག་ཁོ་ནའི་སྐལ་མཉམ་གྱི་རྒྱུ་བྱེད་པའི་ཕྱིར་ཞེས་འཆད་པ། དེ་ལ་ཡང་དབང་པོ་བརྟུལ་པོའི་ལམ་ནི། དབང་པོ་རྟུལ་པོ་དང་རྣོན་པོའི་ལམ་གྱི་རྒྱུ་ཡིན་ལ། དབང་པོ་རྣོན་པོའི་ལམ་ནི་རྣོན་པོའི་ལམ་ཁོ་ནའི་ཡིན་ཏེ། འདི་ལྟ་སྟེ་དད་པས་རྗེས་སུ་འབྲང་བ་དང་། དད་པས་མོས་པ་དང་། དུས་ཀྱི་རྣམ་པར་གྲོལ་བའི་ལམ་ནི་དྲུག་དང་བཞི་དང་གཉིས་དག་གི་ཡིན་ནོ། །ཆོས་ཀྱི་རྗེས་སུ་འབྲང་བ་དང་མཐོང་བས་ཐོབ་པ་དང་དུས་དང་མི་སྦྱོར་བར་རྣམ་པར་གྲོལ་བའི་ལམ་རྣམས་ནི་གསུམ་དང་གཉིས་དང་གཅིག་གི་ཡིན་ནོ་ཞེས་སོ། །འོ་ན་ཉན་ཐོས་ཞུགས་པ་དབང་རྣོན་ཆོས་ཀྱི་རྗེས་འབྲང་གི་ལམ་དེ། ཉན་ཐོས་ཞུགས་པ་དབང་བརྟུལ་དད་པའི་རྗེས་སུ་འབྲང་བའི་སྐལ་མཉམ་མ་ཡིན་པ་བདེན་མོད། དེ་ཉན་ཐོས་འབྲས་གནས་དབང་བརྟུལ་དད་པས་མོས་པའི་ལམ་གྱི་སྐལ་མཉམ་གྱི་རྒྱུར་རིགས་ཏེ། འབྲས་གནས་དབང་བརྟུལ་དེ་ལམ་གྱི་སྒོ་ནས་མཆོག་ཡིན་པའི་ཕྱིར་རོ་སྙམ་ན། མ་ཁྱབ་སྟེ། དེ་དེ་ལས་དབང་པོའི་སྒོ་ནས་ཁྱད་པར་ཅན་ཡིན་པའི་ཕྱིར་རོ། །འོ་ན་ཁོ་ན་རེ། དགྲ་བཅོམ་དུས་སྦྱོར་གྱི་ལམ་དེ། ཕྱིར་མི་འོང་དབང་རྣོན་མཐོང་ཐོབ་ཀྱི་སྐལ་མཉམ་གྱི་རྒྱུར་འགྱུར་ཏེ། ཕྱིར་མི་འོང་དབང་རྣོན་དེ་དགྲ་བཅོམ་དབང་བརྟུལ་ལས་དབང་པོའི་སྒོ་ནས་ཁྱད་པར་ཅན་ཡིན་པའི་ཕྱིར་ཞེ་ན། དེ་ཡང་མི་མཚུངས་ཏེ། དགྲ་བཅོམ་པ་ནི་ལམ་ཕྱི་མ་མི་སློབ་ལམ་ལ་གནས་པ་ཡིན་པས་འབྲས་བུ་སྔར་བྱུང་ལ་རྒྱུ་ཕྱིས་འབྱུང་བ་དེ་འདྲ་མི་སྲིད་པའི་ཕྱིར་རོ་ཞེས་འཆད་པ། རྒྱལ་སྲས་ལས། ཆོས་ཀྱི་རྗེས་སུ་འབྲང་བའི་ལམ་ནི་དད་པས་རྗེས་སུ་འབྲང་བའི་ལམ་གྱི་སྐལ་བ་མཉམ་པའི་རྒྱུ་མ་ཡིན་ཏེ། ཆོས་ཀྱི་རྗེས་སུ་འབྲང་བའི་ལམ་ནི་དབང་པོའི་སྒོ་ནས་ཁྱད་པར་ཅན་ཡིན་པའི་ཕྱིར་རོ། །དད་པས་མོས་པའི་ལམ་གྱི་ཡང་མ་ཡིན་ཏེ། དབང་པོའི་སྒོ་ནས་ཁྱད་པར་ཅན་ཡིན་པའི་ཕྱིར་རོ། །འོ་ན་ནི་དུས་ཀྱི་རྣམ་པར་གྲོལ་བའི་ལམ་བས་མཐོང་བས་ཐོབ་པ་དབང་པོའི་སྒོ་ནས་ཁྱད་པར་དུ་འཕགས་པས་སྐལ་པ་མཉམ་པའི་རྒྱུ་ཡིན་པར་འགྱུར་རོ་ཞེ་ན། མི་སློབ་པའི་ལམ་གྱིས་བསྡུས་པ་ཡིན་པའི་ཕྱིར་མི་འགྱུར་ཏེ། འབྲས་བུ་དུས་སྔར་འབྱུང་ལ་རྒྱུ་དུས་ཕྱིས་འབྱུང་བ་ནི་མ་ཡིན་ནོ། །མཐོང་བས་ཐོབ་པའི་ལམ་ཡང་དུས་ཀྱི་རྣམ་པར་གྲོལ་བའི་སྐལ་མཉམ་གྱི་རྒྱུ་མ་ཡིན་ཏེ། དབང་པོའི་སྒོ་ནས་ཁྱད་པར་ཅན་ཡིན་པའི་ཕྱིར་རོ་ཞེས་སོ་ཞེས་པ་འདི་ཡང་གནད་དུ་ཆེ་སྟེ། ལམ་གོང་མ་རྣམས་ནི། འོག་མ་རྣམས་ཀྱི་སྐལ་མཉམ་གྱི་རྒྱུར་ནམ་ཡང་མི་འགྱུར་བའི་ཕྱིར་རོ། །བཞི་པ་རྒྱུའི་སྒོ་ནས་བཞག་པ་ནི། འོ་ན་ཁོ་ན་རེ། ས་དགུའི་ནང་ནས་ས་གོང་མའི་ལམ་བདེན་རྣམས་ནི། ས་འོག་མའི་ལམ་བདེན་གྱི་སྐལ་མཉམ་གྱི་རྒྱུར་མི་འཐད་དེ། ས་གོང་མ་དེ་དག་ཁྱད་པར་ཅན་ཡིན་པའི་ཕྱིར་སྙམ་ན། སྐྱོན་མེད་དེ། ས་གོང་མ་ཡིན་ཀྱང་དབང་པོ་དང་། རྒྱུས་རྒྱས་པའི་སྒོ་ནས་མཉམ་པ་དང་མཆོག་དམན་གྱི་ཁྱད་པར་དབྱེར་ཡོད་པའི་ཕྱིར་ཞེས་འཆད་པ་རང་འགྲེལ་ལས། ཡང་ཇི་ལྟར་ས་གོང་མ་པ། ས་འོག་མའི་ལམ་དང་མཉམ་པ་དང་ཁྱད་པར་ཅན་ཡིན་ཞེ་ན། དབང་པོ་དང་རྒྱུས་རྒྱས་པར་བྱས་པའི་སྒོ་ནས་ཏེ་ཞེས་སོགས་སོ། །དེ་ཡང་འགྲེལ་བཤད་ཀྱི་སྒོ་ནས་ཞིབ་ཏུ་བཤད་ན། གཉིས་དབང་པོའི་སྒོ་ནས་བཤད་པ་དང་། རྒྱུས་རྒྱས་པའི་སྒོ་ནས་བཤད་པའོ། །དང་པོ་ལ་ཡང་གསུམ་མཐོང་སྒོམ་མི་སློབ་པའི་ལམ་ལ་སྦྱར་བའོ། །བསམ་གཏན་ས་དྲུག་གིས་བསྡུས་པའི་དད་པའི་རྗེས་འབྲང་གི་ལམ་རྣམས་ནི་ཕན་ཚུན་མཉམ་པ་ཡིན་ཏེ། དབང་པོ་བརྟུལ་པོའི་ལམ་དུ་མཚུངས་པའི་ཕྱིར། དེས་ན་དེ་དག་ཕན་ཚུན་དུ་སྐལ་མཉམ་གྱི་རྒྱུ་བྱེད་པ་ཞིག་ཡོད་ལ། རྒྱུ་བྱེད་ཚུལ་གྱི་གནད་ཤེས་དགོས་ཏེ་འོག་ནས་འབྱུང་ངོ་། །དེ་དྲུག་གི་བསྡུས་པའི་ཆོས་ཀྱི་རྗེས་འབྲང་གི་ལམ་ཡང་མཉམ་པ་ཡིན་ཏེ། དབང་པོ་རྣོན་པོའི་ལམ་དུ་མཚུངས་པའི་ཕྱིར། ས་དྲུག་གི་འོག་མའི་ཆོས་ཀྱི་རྗེས་འབྲང་གི་ལམ་རྣམས་ནི། གོང་མའི་དད་པའི་རྗེས་འབྲང་གི་ལམ་རྣམས་ལས་ཁྱད་པར་ཅན་ཡིན་ཏེ། དབང་པོའི་སྒོ་ནས་ཁྱད་པར་ཅན་ཡིན་པའི་ཕྱིར། དེ་བཞིན་དུ་ས་གོང་མ་བསམ་གཏན་བཞི་པའི་དབང་བརྟུལ་དད་པས་རྗེས་འབྲང་གི་ལམ་རྣམས་ས་འོག་མའི་དབང་བརྟུལ་དད་པས་མོས་པའི་ལམ་དང་། ས་འོག་མའི་དགྲ་བཅོམ་དུས་སྦྱོར་གྱི་ལམ་རྣམས་དང་མཉམ་པ་ཡིན་ཏེ། དབང་བརྟུལ་གྱི་ལམ་དུ་མཚུངས་པའི་ཕྱིར། དེས་ཀྱང་དེའི་སྐལ་པ་མཉམ་རྒྱུ་བྱེད་པ་གཅིག་ཡོད་དོ། །དེ་བཞིན་དུ་བསམ་གཏན་བཞི་པའི་མཐོང་ལམ་པ་ཆོས་ཀྱི་རྗེས་འབྲང་གི་ལམ་རྣམས་ས་འོག་མའི་སྒོམ་ལམ་པ་མཐོང་ཐོབ་དང་དགྲ་བཅོམ་པ་དུས་མི་སྦྱོར་གྱི་ལམ་རྣམས་དང་མཉམ་པ་ཡིན་ཏེ། དབང་པོ་རྣོན་པོའི་ལམ་དུ་མཚུངས་པའི་ཕྱིར། དེས་ཀྱང་དེའི་སྐལ་མཉམ་རྒྱུ་བྱེད་པ་གཅིག་ཡོད་དོ། །བཞི་པའི་མཐོང་ལམ་ཆོས་ཀྱི་རྗེས་འབྲང་བའི་ལམ་རྣམས་ས་འོག་མའི་སྒོམ་ལམ་པ་དད་མོས་དང་། དགྲ་བཅོམ་པ་དུས་སྦྱོར་གྱི་ལམ་ལས་ཁྱད་པར་ཅན་ཡིན་ཏེ། དབང་པོ་རྣོན་པོའི་ལམ་ཡིན་པའི་ཕྱིར་ཞེས་འཆད་པ། རྒྱལ་སྲས་ལས། རེ་ཤིག་མཐོང་བའི་ལམ་ལ་མཉམ་པའི་ཁྱད་པར་ཅན་ཡིན་པ་ནི། བསམ་གཏན་བཞི་པའི་དད་པས་རྗེས་སུ་འབྲང་བའི་ལམ་དང་། ས་འོག་མའི་དད་པས་རྗེས་སུ་འབྲང་བའི་ལམ་དེ་ཉིད་མཉམ་པ་ཡིན་ཏེ། གཉིས་ཀ་ཡང་དབང་པོ་རྟུལ་པོ་ཡིན་པའི་ཕྱིར་རོ། །དེ་ཉིད་བས་ཆོས་ཀྱི་རྗེས་སུ་འབྲང་བའི་ལམ་ས་འོག་མ་པ་ཁྱད་པར་དུ་འཕགས་པ་ཡིན་ཏེ། དབང་པོ་རྣོན་པོ་ཡིན་པའི་ཕྱིར་རོ། །དེ་བཞིན་དུ་ཆོས་ཀྱི་རྗེས་སུ་འབྲང་བ་བསམ་གཏན་བཞི་པའི་ས་པ་ནི་ཆོས་ཀྱི་རྗེས་སུ་འབྲང་བའི་ལམ་ས་འོག་མ་པ་དང་མཉམ་པ་ཡིན་པའི་ཕྱིར་རོ། །དེ་བཞིན་དུ་དད་པས་རྗེས་སུ་འབྲང་བ་དང་། ཆོས་ཀྱི་རྗེས་སུ་འབྲང་བའི་ལམ་བསམ་གཏན་བཞི་པའི་ས་པ་དེ་དག་ཉིད། ས་འོག་མ་པའི་སྒོམ་པ་དང་མི་སློབ་པའི་ལམ་སོ་སོར་ས་དང་དབང་པོའི་བྱེ་བྲག་གི་ཐ་དད་པ་དག་དང་ཅི་རིགས་པར་མཉམ་པའམ། ཁྱད་པར་ཅན་ཡིན་པར་སྦྱར་བར་བྱའོ་ཞེས་སོ། །འོན་ཀྱང་བསམ་གཏན་བཞི་པའི་མཐོང་ལམ་པ་ཆོས་རྗེས་འབྲང་བ་ལས་ས་འོག་མའི་སྒོམ་ལམ་པ་དད་མོས་དང་འོག་མའི་དགྲ་བཅོམ་དབང་རྟུལ་དབང་པོའི་སྒོ་ནས་དམན་པ་ཡིན་ཀྱང་། དམན་པ་དེ་གཉིས་ཀྱིས་མཆོག་དེའི་སྐལ་མཉམ་གྱི་རྒྱུ་བྱེད་པ་ནི་མེད་དེ། སྒོམ་ལམ་དང་མི་སློབ་ལམ་གྱིས་མཐོང་ལམ་གྱི་སྐལ་མཉམ་རྒྱུ་མི་བྱེད་པའི་ཕྱིར་རོ། །ལམ་ཕྱི་མ་གཉིས་ལ་སྦྱར་བ་ཡང་དེའི་འགྲོས་ཀྱིས་ཤེས་པར་བྱ་སྟེ་མང་བས་འཇིགས་སོ།། ༈ །།གཉིས་པ་རྒྱུའི་ཁྱད་པར་ནི། བསམ་གཏན་ས་དྲུག་གི་གོང་མ་གོང་མའི་མཐོང་ལམ་སྡུག་བསྔལ་ཆོས་བཟོད་པས། འོག་མའི་མཐོང་ལམ་སྡུག་བསྔལ་ཆོས་ཤེས་རྒྱུས་རྒྱས་པར་བྱས་པའི་སྒོ་ནས་ཁྱད་པར་འཕགས་ཏེ། ས་གོང་མའི་སྡུག་བསྔལ་ཆོས་བཟོད་ལ་ནི་སྐལ་མཉམ་གྱི་རྒྱུ་མེད་ལ། འོག་མའི་སྡུག་བསྔལ་ཆོས་ཤེས་ནི། སྡུག་བསྔལ་ཆོས་བཟོད་ཀྱིས་སྐལ་མཉམ་གྱི་རྒྱུ་བྱས་པའི་སྒོ་ནས་རྒྱས་པའི་ཕྱིར་རོ། །དེས་ན་ས་གོང་མའི་སྡུག་བསྔལ་ཆོས་བཟོད་ཀྱིས་འོག་མའི་སྡུག་བསྔལ་ཆོས་ཤེས་ཀྱི་སྐལ་བ་མཉམ་རྒྱུ་བྱེད་པ་གཅིག་ཡོད་དོ། །དེ་བཞིན་དུ་ས་གོང་མའི་མཐོང་ལམ་ལས་ས་འོག་མའི་སྒོམ་ལམ་དང་མི་སློབ་ལམ་རྒྱུས་རྒྱས་པར་བྱས་པའི་སྒོ་ནས་ཁྱད་པར་འཕགས་ཏེ། ས་གོང་མའི་མཐོང་ལམ་ལ་སྐལ་མཉམ་གྱི་མཐོང་ལམ་ཁོ་ན་ལས་མེད་ལ། འོག་མའི་སྒོམ་ལམ་དང་ལམ་ནི་སྐལ་མཉམ་གྱི་རྒྱུ་གཉིས་དང་གསུམ་གྱི་སྒོ་ནས་རྒྱས་པར་བྱས་པའི་ཕྱིར་རོ། །དེས་ནས་གོང་མའི་མཐོང་ལམ་གྱི་འོག་མའི་སྒོ་ལམ་དང་མི་སློབ་ལམ་གྱི་སྐལ་མཉམ་རྒྱུ་བྱེད་པ་གཅིག་ཡོད་དོ་ཞེས་འཆད་པ། རྒྱས་སྲས་ལས། ས་གོང་མའི་སྡུག་བསྔལ་ལ་ཆོས་ཤེས་པའི་བཟོད་པ་བས་ནི། ས་འོག་མ་པའི་སྡུག་བསྔལ་ལ་ཆོས་ཤེས་པ་རྒྱུས་རྒྱས་པར་བྱས་པའི་སྒོ་ནས་ཁྱད་པར་ཅན་ཡིན་ནོ། །ཞེས་པ་ནས། ས་གོང་མའི་མཐོང་ལམ་པས་ནི་ས་འོག་མ་པའི་སྒོམ་པའི་ལམ་རྒྱུས་རྒྱས་པར་བྱས་པའི་སྒོ་ནས་ཁྱད་པར་ཅན་ཡིན་ཏེ། མཐོང་བའི་ལམ་ནི་མཐོང་བའི་ལམ་གྱི་རྒྱུས་རྒྱས་པར་བྱས་པ་ཡིན་ལ། སྒོམ་པའི་ལམ་ནི་མཐོང་བའི་ལམ་དང་སྒོམ་པའི་ལམ་གྱི་རྒྱུས་རྒྱས་པར་བྱས་པ་ཡིན་ནོ་ཞེས་སོགས་རྒྱས་པར་འབྱུང་ངོ་། །ཡང་བསམ་གཏན་དྲུག་གི་མཐོང་ལམ་རྣམས་ཀྱི་སྒོ་ནས་མཉམ་ཞིང་། ས་དགུའི་སྒོམ་ལམ་རྣམས་དང་མི་སློབ་ལམ་རྣམས་ཀྱང་རྒྱུའི་སྒོ་ནས་མཉམ་པ་ཡིན་ཏེ། དེ་རྣམས་རྒྱས་བྱེད་ཀྱི་སྐལ་མཉམ་གྱི་རྒྱུ་མང་ཉུང་མཚུངས་པའི་ཕྱིར་ཞེས་འཆད་པ། རྒྱལ་སྲས་ལས། ས་གོང་མ་པའི་མཐོང་བའི་ལམ་དང་། ས་འོག་མ་པའི་སྒོམ་པའི་ལམ་དུ་ནི་སྐད་ཅིག་མཐུན་པ་ལ་ལྟོས་ནས་རྒྱུས་རྒྱས་པར་བྱས་པའི་སྒོ་ནས་མཉམ་པ་ཡིན་ཏེ། སྒོམ་པའི་ལམ་དང་སྒོམ་པའི་ལམ་དུ་ནི། མི་སློབ་པའི་ལམ་དང་མི་སློབ་པའི་ལམ་དུ་ཡང་དེ་དང་འདྲའོ། །དེས་ན་དེ་དག་ཕན་ཚུན་སྐལ་མཉམ་གྱི་བྱེད་པ་མ་ཡིན་ཀྱང་། དེ་དག་ཕན་ཚུན་སྐལ་མཉམ་གྱི་རྒྱུ་བྱེད་པ་གཅིག་ཡོད། ཅེས་ཁས་བླངས་དགོས་ཏེ། གནད་འོག་ནས་འབྱུང་ངོ་། །དཔེར་བརྗོད་ཀྱང་འཆད་པར་འགྱུར་རོ། །ཡང་དབང་པོའི་སྒོ་ནས་མཉམ་པ་རྒྱུས་རྒྱས་པའི་སྒོ་ནས་ཁྱད་པར་དུ་འཕགས་པ་དང་། དབང་པོས་དམན་ལ་རྒྱུའི་རྒྱས་པའི་སྒོ་ནས་ཁྱད་པར་དུ་འཕགས་པའམ་ལམ་སོགས་ཀྱང་ཡོད་དེ། རྒྱལ་སྲས་ལས། ཁ་ཅིག་ས་འོག་མ་པ་ཉིད་ཀྱང་དབང་པོའི་སྒོ་ནས་མཉམ་པ་ཡིན་ལ། རྒྱུས་རྒྱས་པར་བྱས་པའི་སྒོ་ནས་ཁྱད་པར་ཅན་ཡིན་ཏེ། དཔེར་ན་བསམ་གཏན་དང་པོའི་ས་པའི་དད་པས་རྗེས་སུ་འབྲང་བའི་ལམ་བས། ས་འོག་མའི་དད་པས་མོས་པ་དང་དུས་ཀྱི་རྣམ་པར་གྲོལ་བའི་ལམ་དག་ལྟ་བུའོ་ཞེས་བཤད་པའི་ཕྱིར་རོ། །དེས་ན་ས་གོང་མའི་དད་པའི་རྗེས་འབྲང་གི་ལམ་དེ། ས་འོག་མའི་དད་མོས་དང་དུས་ཀྱི་རྣམ་གྲོལ་བའི་ལམ་གྱི་སྐལ་མཉམ་རྒྱུ་བྱེད་པ་ཞིག་སྲིད་དེ། དེ་དེ་དང་དབང་པོས་མཉམ་ཞིང་། ལམ་དང་རྒྱུས་རྒྱས་པའི་སྒོ་ནས་ནི་དམན་པའི་ཕྱིར་རོ། །འོན་ཀྱང་ས་གོང་མའི་དད་མོས་ཀྱི་ལམ་དེ། ས་འོག་མའི་ཆོས་རྗེས་འབྲང་བའི་ལམ་ལས་དབང་པོའི་སྒོ་ནས་དམན་ཡང་དེས་འོག་མའི་ཆོས་རྗེས་འབྲང་བའི་ལམ་གྱི་སྐལ་མཉམ་གྱི་རྒྱུ་མི་བྱེད་དེ། ཟག་མེད་ཀྱི་སྒོམ་ལམ་གྱི་མཐོང་ལམ་གྱི་སྐལ་མཉམ་གྱི་རྒྱུ་བྱེད་པའི་ཕྱིར། ཡང་ས་འོག་མའི་ཆོས་རྗེས་འབྲང་བའི་ལམ་དེ། གོང་མའི་དད་མོས་ཀྱི་རྒྱུས་རྒྱས་པའི་སྒོ་ནས་དམན་ཡང་དེའི་སྐབས་ཀྱི་རྒྱུ་མ་ཡིན་ཏེ། དབང་རྣོན་གྱི་ལམ་གྱིས་དབང་རྟུལ་ལམ་གྱི་རྒྱུ་མི་བྱེད་པའི་ཕྱིར་རོ། །དེ་བཞིན་དུ་ས་གོང་མའི་སྒོམ་ལམ་ཆུང་ངུའི་ཆུང་ངུ་བས། ས་འོག་མའི་སྒོམ་ལམ་ཆུང་ངུའི་འབྲིང་པོ་སོགས་རྒྱུས་རྒྱས་པར་བྱས་པའི་སྒོ་ནས་ཁྱད་པར་ཅན་ཡིན་ཏེ། དེ་དག་སྐལ་མཉམ་གྱི་རྒྱུ་རེ་རེས་ལྷག་པའི་ཕྱིར་དེས་ན་ས་གོང་མའི་སྒོམ་ལམ་ཆུང་ངུའི་ཆུང་ངུ་དེས། ས་འོག་མའི་སྒོམ་ལམ་ཆུང་ངུའི་འབྲིང་གི་སྐལ་མཉམ་གྱི་རྒྱུ་བྱེད་པ་གཅིག་སྲིད་དེ། དེ་དེ་ལས་རྒྱུས་རྒྱས་པའི་སྒོ་ནས་དམན་པའི་ཕྱིར་རོ། །མཐོང་ལམ་ལ་ནི་ཆུང་འབྲིང་སོགས་དབྱེ་བ་མེད་དེ། དེ་ལ་སྐད་ཅིག་བཅོ་ལྔར་ངེས་པའི་ཕྱིར་རོ་ཞེས་འཆད་པ། རྒྱལ་སྲས་ལས་ཆུང་ངུའི་ཆུང་ངུ་ལ་སོགས་པ་གོང་ནས་གོང་དུའོ་ཞེས་བྱ་བ་ནི་མཐོང་བའི་ལམ་མ་གཏོགས་ཏེ། དེ་ལ་ཆུང་ངུའི་ཆུང་ངུ་ལ་སོགས་པ་མི་སྲིད་པའི་ཕྱིར་རོ། །དེ་ལས་གོང་མ་པའི་རྣམ་པ་ཆུང་ངུའི་ཆུང་ངུ་བས། ས་འོག་མ་པའི་ཆུང་ངུའི་འབྲིང་པོ་ནས་ཆེན་པོའི་ཆེན་པོའི་བར་དུ་སྐད་ཅིག་འདྲ་བ་དང་མི་འདྲ་བ་ལ་ལྟོས་ཏེ། རྒྱུས་རྒྱས་པར་བྱས་པའི་སྒོ་ནས་མཉམ་པའི་ཁྱད་པར་ཅན་ཡིན་ཏེ། ཁྱད་པར་ཅན་ནི་རྒྱུའི་རྣམ་པ་ལྷག་པ་རེ་རེས་རྒྱས་པར་བྱས་པའི་ཕྱིར་རོ་ཞེས་སོ། །འགྲེལ་པ་འདི་ཡང་གནད་དུ་ཆེ་སྟེ། ཁ་ཅིག་མཐོང་ལམ་བཅོ་ལྔ་པོ་བྱ་རྫོགས་ཡིན་པས་དུས་མཐའི་སྐད་ཅིག་མ་མང་དུ་ཡོད་ཟེར་བ་དང་། སྒོམ་ལམ་བར་ཆད་མེད་ལམ་དགུ་ཚན་གཅིག་ལས་གཞན་མེད་ཟེར་བའི་ངན་རྟོག་བསལ་འདུག་པའི་ཕྱིར། བཞི་པ་དོགས་པ་དཔྱད་པ་ལ། གཞུང་ལས་བསྟན་པའི་དོགས་དཔྱོད་དང་། མ་བཤད་པ་ཁ་བསྐང་བའོ། །དང་པོ་ནི། དཔྱོད་ལྡན་དག་ན་རེ། དད་པས་རྗེས་སུ་འབྲང་བའི་ལམ་དད་པའི་རྗེས་འབྲང་དང་ཆོས་ཀྱི་རྗེས་འབྲང་སོགས་དྲུག་གི་སྐལ་མཉམ་གྱི་རྒྱུ་ཡིན་ནོ་ཞེས་བཤད་པ་དེ་མི་འཐད་པར་ཐལ། རྒྱུན་ཞུགས་ཞུགས་པ་དབང་བརྟུལ་དད་པས་རྗེས་སུ་འབྲང་བའི་ལམ་དེ། རྒྱུན་ཞུགས་ཞུགས་པ་དབང་རྣོན་ཆོས་ཀྱི་རྗེས་སུ་འབྲང་བའི་ལམ་གྱི་སྐལ་མཉམ་གྱི་རྒྱུར་འགྱུར་བ་མི་སྲིད་པའི་ཕྱིར་ཏེ། དེའི་རྒྱུད་ལ་རྒྱུན་ཞུགས་ཞུགས་པ་དབང་རྣོན་ཆོས་ཀྱི་རྗེས་འབྲང་གི་ལམ་མངོན་དུ་འགྱུར་བ་གཅིག་མི་སྲིད་པའི་ཕྱིར་ཞེ་ན། སྐྱོན་མེད་དེ། དེའི་རྒྱུད་ལ་དེ་མངོན་དུ་མི་འགྱུར་བའི་གནད་ཀྱིས་དེས་དེ་མ་འོངས་པ་སྐྱེ་བའི་ཆོས་ཅན་གྱི་སྐལ་མཉམ་གྱི་རྒྱུ་མི་བྱེད་ཀྱང་། དེ་མ་འོངས་པ་མི་སྐྱེ་བའི་ཆོས་ཅན་གྱིས་སྐལ་མཉམ་གྱི་རྒྱུ་བྱེད་པའི་ཕྱིར་ཞེས་འཆད་པ་ལ། རང་འགྲེལ་ལས། རྒྱུད་གཅིག་ལ་དད་པས་རྗེས་སུ་འབྲང་བ་དང་། ཆོས་ཀྱི་རྗེས་སུ་འབྲང་བའི་ལམ་དག་མི་སྲིད་མོད་ཀྱི་བྱུང་བ་ནི་མ་འོངས་པའི་རྒྱུ་ཡིན་ནོ་ཞེས་དང་། རྒྱལ་སྲས་ལས། དད་པས་རྗེས་སུ་འབྲང་བའི་ལམ་ནི་དྲུག་གི་སྐལ་བ་མཉམ་པའི་རྒྱུ་ཡིན་ནོ་ཞེས་གང་བཤད་པ་ཇི་ལྟར་ན་དད་པས་རྗེས་སུ་འབྲང་བའི་ལམ། ཆོས་ཀྱི་རྗེས་སུ་འབྲང་བའི་ལམ་གྱི་སྐལ་བ་མཉམ་པའི་རྒྱུ་ཡིན། དེ་གཉིས་རྒྱུད་གཅིག་ལ་མངོན་དུ་འགྱུར་བ་ནི་མེད་དོ་ཞེ་ན། དེའི་ཕྱིར་རྒྱུད་གཅིག་ལ་དད་པས་རྗེས་སུ་འབྲང་བ་དང་ཆོས་ཀྱི་རྗེས་སུ་འབྲང་བའི་ལམ་དག་མི་སྲིད་མོད་ཀྱི་བྱུང་བ་ནི་མ་འོངས་པའི་རྒྱུ་ཡིན་ནོ་ཞེས་སྨོས་སོ། །མི་སྲིད་པ་ནི་འདིར་མངོན་དུ་མ་གྱུར་པ་ལ་བྱའོ་ཞེས་སོ། །དེས་ན་གནད་ཀྱི་སྙིང་པོ་ངོས་བཟུང་ན། དད་པས་རྗེས་སུ་འབྲང་བའི་རྒྱུན་ཞུགས་ཞུགས་པ་དེ། ཕྱིར་འོང་ཕྱིར་མི་འོང་གང་རུང་གི་རྟེན་ལ་དབང་རྣོན་དུ་དབང་པོ་འཕོས་ན། མཐོང་ཐོབ་ཀྱི་ལམ་མ་འོངས་པ་སྐྱེ་བའི་ཆོས་ཅན་དང་མི་སྐྱེ་བའི་ཆོས་ཅན་གཉིས་ཆར་གྱི་སྐལ་མཉམ་གྱི་རྒྱུ་བྱེད། དེའི་རྟེན་ལ་དབང་པོ་མི་འཕོ་ན། མཐོང་ཐོབ་ཀྱི་ལམ་མི་སྐྱེ་བའི་ཆོས་ཅན་ཁོ་ནའི་སྐལ་མཉམ་གྱི་རྒྱུ་བྱེད་པ་ཡིན་ཏེ། དེའི་རྒྱུད་ལ་མཐོང་ཐོབ་ཀྱི་ལམ་མངོན་དུ་འགྱུར་བ་དང་མི་འགྱུར་བའི་གནད་ཀྱི་ཡིན་པའི་ཕྱིར་རོ། །དེ་ལྟ་བུ་དེ་སློབ་པའི་རྟེན་ལ་དབང་པོ་འཕོ་མ་ནུས་པར་དགྲ་བཅོམ་དབང་བརྟུལ་གྱི་རྟེན་ལ་དགྲ་བཅོམ་དབང་རྣོན་དུ་འཕོ་བར་ངེས་པ་ཞིག་ཡིན་ན། དེའི་ལམ་དེ་དུས་སྦྱོར་དང་དུས་མི་སྦྱོར་གྱི་ལམ་མ་འོངས་པ་དང་མི་སྐྱེ་བའི་ཆོས་ཅན་གཉིས་ཅར་གྱི་སྐལ་མཉམ་གྱི་རྒྱུ་བྱེད་དེ། དེའི་རྒྱུད་ལ་ལམ་དེ་གཉིས་ཆར་མངོན་དུ་འགྱུར་བའི་ཕྱིར་རོ། །ཡང་དེ་དགྲ་བཅོམ་དབང་བརྟུལ་གྱི་རྟེན་ལ། ལྷག་མེད་དུ་འདའ་བར་ངེས་པ་ཞིག་ཡིན་ན་ནི། དུས་སྦྱོར་གྱི་མ་འོངས་པ་གཉིས་ཆར་དང་། དུས་མི་སྦྱོར་གྱི་མ་འོངས་པ་མི་སྐྱེ་བའི་ཆོས་ཅན་ཁོ་ནའི་སྐལ་མཉམ་གྱི་རྒྱུ་བྱེད་དེ། དེའི་རྒྱུད་ལ་དུས་སྦྱོར་གྱི་ལམ་མངོན་དུ་འགྱུར་སྲིད་ཅིང་། གཅིག་ཤོས་མངོན་དུ་འགྱུར་མི་སྲིད་པའི་ཕྱིར་རོ། །འོན་ཀྱང་དད་པས་རྗེས་འབྲང་རྒྱུན་ཞུགས་ཞུགས་པའི་ལམ་དེ། དད་པས་མོས་པའི་ལམ་མ་འོངས་པ་གཉིས་ཆར་གྱི་སྐལ་མཉམ་གྱི་རྒྱུ་བྱེད་དེ། དེའི་རྒྱུད་ལ་དད་མོས་ཀྱི་ལམ་མངོན་དུ་འགྱུར་བའི་ཕྱིར་རོ། །དེ་དད་པས་རྗེས་འབྲང་གི་རྟེན་ལ་དབང་པོ་འཕོ་བ་མེད་པའི་ཕྱིར་ཏེ། མཐོང་བ་ལ་ནི་འཕོ་བ་མེད། །ཅེས་བཤད་པའི་ཕྱིར་ཞེས་འཆད་པ་ལ། རྒྱལ་སྲས་ལས། དེ་ལྟ་བས་ན་དད་པས་རྗེས་སུ་འབྲང་བའི་ལམ་བྱུང་བ་ནི། ཆོས་ཀྱི་རྗེས་སུ་འབྲང་བའི་ལམ་མི་སྐྱེ་བའི་ཆོས་ཅན་དང་། དད་པས་མོས་པ་དང་། མཐོང་བས་ཐོབ་པ་དང་། དུས་ཀྱི་རྣམ་པར་གྲོལ་བ་དང་། དུས་དང་མི་སྦྱོར་བར་རྣམ་པར་གྲོལ་བའི་ལམ་མ་འོངས་པ་སྐྱེ་བའི་ཆོས་ཅན་ནམ། མི་སྐྱེ་བའི་ཆོས་ཅན་མཉམ་པ་དང་ཁྱད་པར་ཅན་རྣམས་ཀྱི་ཅི་རིགས་པར་སྐལ་བ་མཉམ་པའི་རྒྱུ་ཡིན་ནོ་ཞེས་སོ། །གཉིས་པ་གཞུང་ལས་མ་བཤད་པའི་དོགས་པ་ཁ་བསྐང་བ་ནི། དཔྱོད་ལྡན་དག་ཉོན་ཅིག འོ་ན་ཟག་མེད་ས་དགུའི་ལམ་དེ་ཕན་ཚུན་དུ་སྐལ་མཉམ་གྱི་རྒྱུ་བྱེད་དམ་མི་བྱེད། མི་བྱེད་ན། ས་དགུའི་ལམ་ནི་ཕན་ཚུན་དུ། །ཞེས་བཤད་པ་དེ་མི་དྲན་ནམ། གལ་ཏེ་བྱེད་པ་འོས་མེད་ཡིན་ཟེར་ན། འོ་ན་ཟག་མེད་མི་ལྕོགས་མེད་ཀྱི་ལམ་དེ་ཡང་བསམ་གཏན་བཞི་པའི་ལམ་ཟག་མེད་ཀྱི་སྐལ་མཉམ་གྱི་རྒྱུ་དང་། བཞི་པའི་ལམ་ཟག་མེད་དེ་ཡང་ཅིག་ཤོས་ཀྱི་སྐལ་མཉམ་གྱི་རྒྱུར་ཐལ། དེའི་ཕྱིར་ཟེར་ན་ལན་ཅི་སྨྲ། འདོད་པ་ལས་འོས་མེད་དོ་ཟེར་ན། མཁས་པའི་བཞད་གད་དེ། འོ་ན་ཟག་མེད་མི་ལྕོགས་མེད་ཀྱི་ལམ་དེ་ཟག་མེད་ཀྱི་སྔ་ལོགས་སུ་སྐྱེས་པར་ཐལ་བ་དང་། བཞི་པའི་ལམ་ཟག་མེད་དེ་ཡང་གཅིག་ཤོས་ཀྱི་སྔར་སྐྱེ་བར་ཐལ། དེ་དེའི་སྐལ་མཉམ་གྱི་རྒྱུ་ཡིན་པའི་ཕྱིར་ཞེས་སྨྲས་པའི་ཚེ། མཁས་པ་དག་བཞད་གད་བྱེད་དེ། ཁྱེད་ནི་ངོ་འཛུམ་བསྡུ་དགོས་པར་སྣང་ངོ་། །གལ་ཏེ་དཔྱོད་ལྡན་ཅིག་ན་རེ། དེ་འདྲ་ནི། རང་ལྡོག་ལ་འཁྲིས་བཙལ་བའི་སྐྱོན་ཡིན་ཏེ། ཚིག་ཟིན་དེ་ཁས་མི་ལེན་གྱིས། མཉམ་དང་ཁྱད་པར་ཅན་གྱི་ཡིན། །ཞེས་པ་ལྟར་ཞིབ་མོར་ཕྱེ་ནས་ཁས་བླང་ངོ་ཟེར་ན། དེ་འདྲའི་ཐུགས་རབ་ཞིབ་ལ་རྣོ་བ་ཡོད་བསམ་པ་མ་བྱུང་སྟེ། བཀའ་དྲིན་བསྐྱངས་བྱུང་ནའང་སླར་ཡང་གསན་འཚལ་ལོ། །འོ་ན་ཟག་མེད་མི་ལྕོགས་མེད་ཀྱི་ལམ་གྱིས་བསྡུས་པའི་ཆོས་ཀྱི་རྗེས་སུ་འབྲང་གི་ལམ་དེ་དང་། བསམ་གཏན་བཞི་པའི་ལམ་གྱིས་བསྡུས་པའི་ཆོས་ཀྱི་རྗེས་འབྲང་གི་ལམ་གཉིས་ཕན་ཚུན་སྐལ་མཉམ་གྱི་རྒྱུ་ཡིན་པར་ཐལ། དེ་གཉིས་དབང་པོ་རྣོན་པོའི་ལམ་དུ་ཡང་མཉམ། མཐོང་བའི་ལམ་དུ་ཡང་མཉམ་པ་གང་ཞིག མཉམ་དང་ཁྱད་པར་ཅན་གྱི་ཡིན། ཞེས་པ་དེས་དེ་ལྟར་བསྟན་འདུག་པའི་ཕྱིར། འདོད་ན་སྔར་གྱི་མདའ་དེ་སྙིང་ལ་ཕོག་པ་ལྟར་སྣང་ངོ་། །གལ་ཏེ་མི་ལྕོགས་མེད་ཀྱི་ཆོས་རྗེས་འབྲང་གི་ལམ་དེ། བཞི་པའི་ཆོས་རྗེས་འབྲང་བའི་ལམ་གྱི་སྐལ་མཉམ་གྱི་རྒྱུ་ཡིན་ཀྱང་། ཅིག་ཤོས་དེ་ལྟར་མ་ཡིན་ཏེ། མི་ལྕོགས་མེད་ཀྱི་ས་བས་བཞི་པའི་ས་ཆེས་འཕགས་པའི་ཕྱིར་ཟེར་ན། ས་ཡི་སྒོ་ནས་ཟག་མེད་ལ་མཆོག་དམན་དེ་ལྟར་རྩ་འགྲེལ་གང་ལས་ཀྱང་མ་བཤད་པས། ཁྱོད་ཀྱི་དྲན་རྐྱེན་ཡིན་ཏེ། འོ་ན་གསོན་ཅིག ཅི་ཡང་མེད་ཀྱི་དད་པས་མོས་པའི་སྒོམ་ལམ་དེ། ས་འོག་མའི་སྒོམ་ལམ་གྱི་མཐོང་ཐོབ་ཀྱི་སྒོམ་ལམ་གྱི་སྐལ་མཉམ་གྱི་རྒྱུར་སྤང་འཇོག་མི་རིགས་པར་ཐལ། ཅི་ཡང་མེད་ཀྱི་ས་དེ། འོག་ས་ལས་ཆེས་འཕགས་པའི་ཕྱིར། ཁྱབ་པ་ཨེ་དྲན། འདོད་པར་མི་ནུས་ཏེ། དེ་ལྟ་བུའི་ལམ་དེ་ནི་འོག་སའི་ལམ་དེ་ལས་དབང་པོའི་སྒོ་ནས་དམན་པས་ན། མཆོག་དེའི་སྐལ་མཉམ་གྱི་རྒྱུར་བཤད་པའི་ཕྱིར་ཏེ། རྒྱལ་སྲས་ལས། དེ་བཞིན་དུ་སྒོམ་པའི་ལམ་ལ་ཡང་། ཅི་ཡང་མེད་པའི་སྐྱེ་མཆེད་ཀྱི་ས་པའི་དད་པས་མོས་པའི་ལམ་ནི། ས་འོག་མ་པའི་དད་པས་མོས་པའི་ལམ་དང་མཉམ་པ་ཡིན་ཏེ། གཉིས་ཀ་ཡང་དབང་པོ་བརྟུལ་པོ་ཡིན་པའི་ཕྱིར་རོ། །དེ་ཉིད་ལས་ས་འོག་མ་པའི་མཐོང་བས་ཐོབ་པའི་ལམ་ཁྱད་པར་དུ་འཕགས་པ་ཡིན་ཏེ། དབང་པོ་རྣོ་བའི་ཕྱིར་རོ་ཞེས་བཤད་པའི་ཕྱིར་རོ། །དེ་བཞིན་དུ་བསམ་གཏན་བཞི་པའི་དབང་བརྟུལ་ལམ་གྱིས་ས་འོག་མའི་དབང་རྣོན་ལམ་གྱི་སྐལ་མཉམ་གྱི་རྒྱུ་བྱེད་པ་མང་དུ་བཤད་པ་དང་འགལ་བ་ཡང་དྲན་དགོས་སོ། །ཡང་མི་ལྕོགས་མེད་པའི་ཆོས་རྗེས་འབྲང་བའི་མཐོང་ལམ་དེས། བཞི་པའི་ཆོས་རྗེས་འབྲང་བའི་མཐོང་ལམ་གྱི་སྐལ་མཉམ་གྱི་རྒྱུ་བྱེད་དམ་མི་བྱེད། མི་བྱེད་ན་མཐོང་ལམ་གྱིས་མཐོང་སྒོམ་མི་སློབ་ལམ་གསུམ་ཆར་གྱི་སྐལ་མཉམ་གྱི་རྒྱུ་བྱེད་པར་བཤད་པ་དང་འགལ། གལ་ཏེ་བྱེད་པ་འོས་མེད་རིགས་པས་གྲུབ་བོ་སྙམ་ན། འོ་ན་དེ་འདྲའི་མཐོང་ལམ་སྡུག་བསྔལ་ཆོས་བཟོད་དེས་ཀྱང་། བཞི་པའི་ཆོས་རྗེས་འབྲང་བའི་མཐོང་ལམ་སྡུག་བསྔལ་ཆོས་བཟོད་ཀྱི་སྐལ་མཉམ་གྱི་རྒྱུ་བྱེད་དགོས་པར་འགྱུར་རོ། །དེ་ལྟར་འདོད་ན་ནི། ཟག་མེད་སྐད་ཅིག་དང་པོ་ལ་སྐལ་མཉམ་གྱི་རྒྱུ་མེད་པར་བཤད་པའི་ཆོས་མངོན་པའི་གྲུབ་མཐའ་དང་འགལ་བ་མ་ཡིན་ནམ་སོམས་ཤིག ཅི་སྟེ་རྩ་བར་མི་མཚུངས་སོ་སྙམ་ན། འོ་ན་ད་ལྟར་བས་ད་ལྟར་བའི་སྐལ་མཉམ་གྱི་རྒྱུ་བྱེད་པ་ཞིག་སྲིད་པར་ཐལ། ཁས་བླངས་པའི་རྟགས་གང་ཞིག མཐོང་ལམ་དེ་གཉིས་ཀ་ད་ལྟར་བར་མཚུངས་པའི་ཕྱིར་རོ། །འདོད་པར་ནུས་སོ་སྙམ་ན། ཁོ་བོའི་རྗེས་སུ་འབྲང་བ་རེ་ཤིག་ལེགས་ཀྱི་སེམས་རྣལ་དུ་ཕོབ་ཅིག ཡང་དབང་བརྟུལ་གྱི་མཐོང་ལམ་སྡུག་བསྔལ་ཆོས་བཟོད་དེས། དབང་རྣོན་གྱི་མཐོང་ལམ་སྡུག་བསྔལ་ཆོས་བཟོད་ཀྱི་སྐལ་མཉམ་གྱི་རྒྱུ་བྱེད་རིགས་པར་ཐལ། དེ་དེ་ལས་དམན་པ་གང་ཞིག དབང་བརྟུལ་མཐོང་ལམ་གྱི་དབང་རྣོན་མཐོང་ལམ་གྱི་སྐལ་མཉམ་གྱི་རྒྱུ་བྱེད་པའི་ཕྱིར། འདོད་ན། སྐྱོན་སོ་ན་གནས། རྟགས་ལུང་གིས་གྲུབ་སྙམ་ན། ཁྱོད་ནི་མ་ཁྱབ་ཟེར་ཤས་ཆེ། ཁོ་བོ་ནི་རྟགས་དེ་ལ་རྣམ་དཔྱོད་ཀྱི་ཞིབ་ཆ་ཆེན་པོ་ཞིག་ཡོད་པར་སེམས་སོ། །འོག་ནས་འཆད་དོ། །ཡང་བསམ་གཏན་དང་པོའི་དད་མོས་ཀྱི་ལམ་དེ། བསམ་གཏན་བཞི་པའི་ཆོས་རྗེས་འབྲང་བའི་ལམ་གྱི་སྐལ་མཉམ་གྱི་རྒྱུར་ཐལ། དེ་དེ་ལས་དམན་པའི་ཕྱིར། དེ་ལས་དབང་པོའི་སྒོ་ནས་དམན་པའི་ཕྱིར། འདོད་ན་ནི་སྒོམ་ལམ་གྱིས་མཐོང་ལམ་གྱི་སྐལ་མཉམ་གྱི་རྒྱུ་བྱེད་པ་གད་མོའི་གནས་སོ། །ཅི་སྟེ་དེ་དེ་ལས་དམན་པའི་ཕྱིར་མ་ཁྱབ་ན། དེ་དེ་ལས་དམན་པ་ཡང་མིན་པར་ཐལ། དེ་དེ་ལས་ཁྱད་པར་དུ་འཕགས་པའི་ཕྱིར་ཏེ། དེ་དེ་ལས་རྒྱུས་རྒྱས་པའི་སྒོ་ནས་ཁྱད་པར་དུ་འཕགས་པའི་ཕྱིར་ཏེ། ཆོས་རྗེས་འབྲང་བའི་ལམ་ལ་སྐལ་མཉམ་གྱི་རྒྱུ་མཐོང་ལམ་གཅིག་པུ་ལས་མེད། དད་མོས་ཀྱི་ལམ་དེ་ལ་མཐོང་སྒོམ་གཉིས་ཆར་གྱི་སྐལ་མཉམ་བྱེད་པས་ལྷག་པའི་ཕྱིར་རོ། །ཡང་མཐོང་ལམ་སྡུག་བསྔལ་ཆོས་བཟོད་དེས་དེ་མ་འོངས་པའི་སྐལ་མཉམ་གྱི་རྒྱུ་བྱེད་དམ་མི་བྱེད། མི་བྱེད་ན་གཞུང་དང་འགལ། བྱེད་ན་ཆོས་བཟོད་མ་འོངས་པ་ཟག་མེད་སྐད་ཅིག་དང་པོ་ཡིན་ནམ་མིན། ཡིན་ན་འགལ་བའི་ཁུར་མི་ཟད་པ་འབྱུང་ཞིང་མིན་ན་དེ་ཐོབ་མ་ཐག་པའི་འཕགས་པ་དེ། ཟག་མེད་སྐད་ཅིག་དང་པོ་ལ་གནས་པ་ཞིག་གམ་གཞན་ཞིག་ཅེས་དཔྱད་ན། ལན་སྨྲ་བའི་བློ་གསལ་མཁས་པ་ཨེ་ཡོད། ཁོ་བོ་ཅག་ནི། རྣམ་དཔྱོད་རྒྱས་པའི་དགའ་བའི་འཛུམ་མདངས་ཁོང་ན་སྦེད་ཅིང་གནས་ལགས་སོ། །བཞི་པ་འཕྲོས་དོན་ནི། ཡང་མཉམ་དང་ཁྱད་པར་ཅན་གྱི་ཡིན་ཞེས་པ་ལ་འཕྲོས་ནས། མཉམ་དང་ཁྱད་པར་ཅན་གྱི་སྐལ་མཉམ་གྱི་རྒྱུ་བྱེད་པ་དེ་ཟག་མེད་ཁོ་ན་ངེས་སམ་སྙམ་ན། དེ་ནི་མ་ངེས་ཏེ། ཟག་བཅས་ཀྱི་དགེ་བ་སྐྱེས་ཐོབ་དང་སྦྱོར་བྱུང་གཉིས་ཡོད་པའི་ཟག་བཅས་ཀྱི་དགེ་བ་སྦྱོར་བྱུང་རྣམས་ཀྱང་མཉམ་པ་དང་ཁྱད་པར་ཅན་དེ་གཉིས་ཁོ་ནའི་སྐལ་མཉམ་གྱི་རྒྱུ་བྱེད་པ་ཡིན་གྱི་མཆོག་གི་དམན་པའི་སྐལ་མཉམ་གྱི་རྒྱུ་བྱེད་པ་མ་ཡིན་ཏེ། བྱེད་ན་འབད་པ་འབྲས་བུ་མེད་པར་ཐལ་བའི་སྐྱོན་ཡོད་པའི་ཕྱིར་རོ། །དེ་ཡང་མཚན་གཞི་ཇི་ལྟ་བུ་སྙམ་ན། ཟག་བཅས་ཀྱི་ཐོས་པ་ལས་བྱུང་བ་དང་། བསམ་པ་ལས་བྱུང་བ་དང་། སོགས་སྒྲས་བསྡུས་པ་ལ་སྒོམ་པ་ལས་བྱུང་བའི་དགེ་བ་རྣམས་ནི་མཉམ་པ་དང་ཁྱད་པར་ཅན་ཁོ་ནའི་སྐལ་མཉམ་གྱི་རྒྱུ་བྱེད་པ་ཡིན་ཏེ། ཐོས་བྱུང་ནི་གསུམ་དང་། བསམ་བྱུང་གཉིས་དང་། སྒོམ་བྱུང་ནི་སྒོམ་བྱུང་མ་འོངས་པ་ཁོ་ནའི་སྐལ་མཉམ་གྱི་རྒྱུ་བྱེད་པ་ཡིན་པའི་ཕྱིར་དང་། དེ་དག་ལ་ཡང་ཆུང་འབྲིང་ཆེ་གསུམ་དགུ་དགུ་ཡོད་པའི་ཆུང་ངུའི་ཆུང་ངུ་དེས་དགུ་དང་ཆུང་ངུའི་འབྲིང་དེས་བརྒྱད་ཀྱི་སྐལ་མཉམ་གྱི་རྒྱུ་བྱེད་པ་ཡིན་པའི་ཕྱིར་རོ། །དེ་ཡང་འདོད་པའི་སས་བསྡུས་ཐོས་བྱུང་ནི་གཉིས་དང་། བསམ་བྱུང་ནི་བསམ་བྱུང་མ་འོངས་པ་ཁོ་ནའི་སྐལ་མཉམ་གྱི་རྒྱུ་བྱེད་པ་ཡིན་ཏེ། འདོད་པའི་སས་བསྡུས་ཀྱི་སྒོམ་བྱུང་མེད་པའི་ཕྱིར་རོ། །གོང་མའི་སས་བསྡུས་ཀྱི་ཐོས་བྱུང་ནི། ཐོས་བྱུང་མ་འོངས་པ་དང་། སྒོམ་བྱུང་ནི་སྒོམ་བྱུང་མ་འོངས་པ་ཁོ་ནའི་སྐལ་མཉམ་གྱི་རྒྱུ་བྱེད་པ་ཡིན་ཏེ། གོང་མ་ན་བསམ་བྱུང་མེད་པའི་ཕྱིར་རོ། །གཟུགས་མེད་ན་ནི་སྒོམ་བྱུང་ཁོ་ན་སྟེ། གཞན་གཉིས་མེད་པའི་ཕྱིར། འོ་ན་དགེ་བ་སྐྱེས་ཐོབ་དང་ཉོན་མོངས་ཅན་རྣམས་ཇི་ལྟར་སྙམ་ན། དེ་དག་ནི་མཉམ་པ་དང་ཁྱད་པར་ཅན་ཁོ་ནའི་སྐལ་མཉམ་གྱི་རྒྱུ་བྱེད་པ་མ་ཡིན་ཏེ། དེ་དག་ལ་ཆུང་འབྲིང་ཆེན་པོ་དགུ་དགུ་ཡོད་པའི་ཆུང་ངུས་ཀྱང་ཆེན་པོའི་ཆེན་པོའི་སྐལ་མཉམ་བྱེད་ལ། ཆེན་པོའི་ཆེན་པོས་ཀྱང་ཆུང་ངུའི་ཆུང་ངུའི་སྐལ་མཉམ་གྱི་རྒྱུ་བྱེད་པ་སོགས་ཡིན་པའི་ཕྱིར་རོ། །འོ་ན་མ་བསྒྲིབས་ལུང་མ་བསྟན་རྣམས་ཇི་ལྟར་སྙམ་ན། མ་བསྒྲིབས་ལུང་མ་བསྟན་གྱི་སེམས་དེ་ལ་རྣམ་སྨིན་སྐྱེས་ཀྱི་སེམས། སྤྱོད་ལམ་གྱི་སེམས། བཟོའི་གནས་པའི་སེམས། སྤྲུལ་པའི་སེམས། ལུང་མ་བསྟན་དང་བཞི་ཡོད་པའི་རིམ་བཞིན། བཞི་དང་གསུམ་དང་གཅིག་གི་སྐལ་མཉམ་གྱི་རྒྱུ་བྱེད་པ་ཡིན་ཏེ། རྣམ་སྨིན་སྐྱེས་ཀྱི་སེམས་དེ་བཞི་དང་། སྤྱོད་ལམ་པའི་སེམས་གསུམ་གྱིས་སྐལ་མཉམ་གྱི་རྒྱུ་བྱེད་པ་སོགས་ཡིན་པའི་ཕྱིར་རོ་ཞེས་འཆད་པ་ལ། སྦྱོར་བྱུང་དེ་གཉིས་ཁོ་ནའི་ཡིན། །ཐོས་དང་བསམ་བྱུང་ལ་སོགས་པ་ཞེས་དང་། རང་འགྲེལ་ལས། དེ་དག་ཀྱང་རྣམ་པ་དགུ་བཤད་པའི་ཕྱིར་ཆུང་ངུའི་ཆུང་ངུ་དག་ནི་ཐམས་ཅད་ཀྱི་ཡིན་ལ། ཆུང་ངུའི་འབྲིང་པོ་དག་ནི་བརྒྱད་ཀྱི་ཡིན་ཏེ། ལུགས་ནི་དེ་ལྟའོ། །སྐྱེས་ནས་ཐོབ་པ་ཅན་གྱི་དགེ་བའི་ཆོས་ནི་རྣམ་པ་དགུ་པོ་ཐམས་ཅད་ཕན་ཚུན་དུ་སྐལ་བ་མཉམ་པའི་རྒྱུ་ཡིན་ཏེ། ཉོན་མོངས་པ་ཅན་རྣམས་ཀྱང་དེ་དང་འདྲའོ། །མ་བསྒྲིབས་ལ་ལུང་དུ་མ་བསྟན་པ་རྣམས་ནི་རྣམ་པ་བཞི་སྟེ། རྣམ་པར་སྨིན་པ་ལས་སྐྱེས་པ་དང་། སྤྱོད་ལམ་པ་དང་། བཟོའི་གནས་པ་དང་། སྤྲུལ་པའི་སེམས་ལྷན་ཅིག་སྐྱེས་པ་རྣམས་ཏེ། དེ་དག་ནི་གོ་རིམ་བཞིན་དུ་བཞི་དང་གསུམ་དང་གཉིས་དང་གཅིག་དག་གི་སྐལ་པ་མཉམ་པའི་རྒྱུ་ཡིན་ནོ་ཞེས་སོ། །འདི་སྐབས་ཀྱི་རང་འགྲེལ་ལས། དོགས་དཔྱོད་གསུམ་འབྱུང་བ་ནི་འདི་ལྟར། ཟག་མེད་ཀྱི་ལམ་སྔར་སྐྱེས་ཟིན་པ་ཞིག་ཟག་མེད་ཀྱི་ལམ་མ་འོངས་པ་ཞིག་གི་སྐལ་མཉམ་གྱི་རྒྱུ་མ་ཡིན་པ་ཡོད་དམ་ཞེས་དྲིས་ན། དེ་ཡོད་དེ། མཐོང་ལམ་སྡུག་བསྔལ་ཆོས་ཤེས་དེ། ཆོས་བཟོད་མ་འོངས་པའི་སྐལ་མཉམ་གྱི་རྒྱུ་མ་ཡིན་པ་ལྟ་བུ་སྟེ། སྡུག་བསྔལ་ཆོས་ཤེས་དེ་ཆོས་བཟོད་མ་འོངས་པ་ལས་ཆེས་ལྷག་པའི་ཕྱིར་དང་། གཞན་ཡང་། དགྲ་བཅོམ་པའི་འབྲས་བུ་ལས་ཉམས་ནས་ཕྱིར་མི་འོང་དུ་བབས་པར་ངེས་པའི་དགྲ་བཅོམ་པའི་ལམ་སྐྱེས་ཟིན་པ་དེ། རང་རྒྱུད་ལ་སྐྱེ་འགྱུར་གྱི་ཕྱིར་མི་འོང་གི་ལམ་མ་འོངས་པ་དེའི་སྐལ་མཉམ་གྱི་རྒྱུ་མ་ཡིན་པ་ལྟ་བུ་ཡང་ཡིན་ཏེ། དེ་ཡང་དེ་ལས་ལྷག་པའི་ཕྱིར་ཞེས་འཆད་པ། རང་འགྲེལ་ལས། དེ་ཉིད་ཀྱི་ཕྱིར་ཟག་མེད་པ་སྐྱེས་པ་ཟག་པ་མེད་པ་མ་སྐྱེས་པའི་རྒྱུ་མ་ཡིན་པ་ཡོད་དམ་ཞེ་ན། ཡོད་དེ་དཔེར་ན་སྡུག་བསྔལ་ལ་ཆོས་ཤེས་པ་སྡུག་བསྔལ་ལ་ཆོས་ཤེས་པའི་བཟོད་པ་མ་སྐྱེས་པ་རྣམས་ཀྱི་ལྟ་བུ་དང་། ཁྱད་པར་ཅན་ཐམས་ཅད་དམན་པའི་ལྟ་བུའོ་ཞེས་སོ། །ཡང་མཐོང་ལམ་སྡུག་བསྔལ་ཆོས་བཟོད་པའི་རྒྱུད་ལ་ཐོབ་པའི་ཟག་མེད་ཀྱི་ལམ། ཕྱིས་སྐྱེས་པའི་སྡུག་བསྔལ་ཆོས་ཤེས་ཀྱི་སྐལ་མཉམ་གྱི་རྒྱུ་མ་ཡིན་པ་ཡོད་དམ་ཞེས་དྲིས་ན། དེ་འདྲ་ཡང་ཡོད་དེ་དཔེར་ན་མཐོང་ལམ་སྡུག་བསྔལ་ཆོས་བཟོད་པའི་རྒྱུད་ལ་ཐོབ་པའི་ཆོས་བཟོད་མ་འོངས་པ་དེ། མཐོང་ལམ་སྡུག་བསྔལ་ཆོས་ཤེས་ཀྱི་སྐལ་མཉམ་གྱི་རྒྱུ་མ་ཡིན། པ་ལྟ་བུ་ཡིན་ཏེ། ཆོས་བཟོད་མ་འོངས་པ་དེ་ནི། ཆོས་ཤེས་ཀྱི་ཕྱིས་དང་། ཆོས་ཤེས་དེའི་སྔར་བྱུང་བ་གང་ཞིག རྒྱུ་བས་འབྲས་བུ་སྔ་བ་མེད་པའི་ཕྱིར་དང་། མ་འོངས་པས་སྐལ་མཉམ་གྱི་རྒྱུ་བྱེད་པ་ཡང་མེད་པའི་ཕྱིར་རོ་ཞེས་འཆད་པ། རང་འགྲེལ་ལས། རྒྱུད་གཅིག་ལ་ངེས་པའི་ཟག་པ་མེད་པའི་ཆོས་མངོན་ཐོབ་པ། ཕྱིས་མ་སྐྱེས་པའི་རྒྱུ་མ་ཡིན་པ་ཡོད་དམ་ཞེ་ན། ཡོད་དེ། སྡུག་བསྔལ་ལ་ཆོས་ཤེས་པའི་བཟོད་པ་མ་འོངས་པ་དག་སྡུག་བསྔལ་ལ་ཆོས་ཤེས་པའི་ལྟ་བུ་སྟེ། འདི་ལྟར་འབྲས་བུ་སྔ་བའམ། སྐལ་བ་མཉམ་པའི་རྒྱུ་མ་འོངས་པ་ནི་མེད་དོ་ཞེས་དང་། རྒྱལ་སྲས་ལས། འདི་ལ་སྡུག་བསྔལ་ལ་ཆོས་ཤེས་པའི་བཟོད་པ་མ་འོངས་པ་དག་ལས། སྡུག་བསྔལ་ལ་ཆོས་ཤེས་པ་ཆེས་སྔ་སྟེ། དེ་ནི་སྐྱེས་ཟིན་པའི་ཕྱིར་ལ་དེ་དག་ནི་མ་སྐྱེས་པའི་ཕྱིར་རོ་ཞེས་སོགས་དེས་ན་སྡུག་བསྔལ་ཆོས་བཟོད་པ་དེས། ཆོས་བཟོད་མ་འོངས་པ་ཐོབ་ཅིང་། དེའི་རྒྱུད་ལ་ཐོབ་པའི་ཆོས་བཟོད་མ་འོངས་པ་ཡོད་མོད། དེའི་རྒྱུད་ལ་སྐྱེས་པའི་ཆོས་བཟོད་མ་འོངས་པ་ནི་མེད་དེ། རྒྱལ་སྲས་ལས། སྡུག་བསྔལ་ལ་ཆོས་ཤེས་པའི་བཟོད་པ་མ་འོངས་པ་དཔག་ཏུ་མེད་པ་ཞིག་ཐོབ་པ་ཁོ་ན་ཡིན་གྱི་སྐྱེས་པ་ནི་མ་ཡིན་ནོ་ཞེས་བཤད་པའོ། །ཡང་གང་ཟག་གི་རྒྱུད་གཅིག་ལ་སྔར་སྐྱེས་ཟིན་པའི་ཟག་མེད་ཀྱི་ལམ། རྒྱུན་དེ་ལ་ཕྱིས་སྐྱེས་པའི་ཟག་མེད་ལམ་གྱི་སྐལ་མཉམ་གྱི་རྒྱུ་མ་ཡིན་པ་ཡོད་དམ་ཞེས་དྲིས་ན། དེ་འདྲ་ཡང་ཡོད་དེ། དཔེར་ན་དགྲ་བཅོམ་པའི་འབྲས་བུ་ལས་ཉམས་ནས། ཕྱིར་མི་འོང་དུ་འགྱུར་ཁ་མའི་དགྲ་བཅོམ་པའི་ཟག་མེད་ཀྱི་ལམ་སྐྱེས་ཟིན་པ་དེ། དེའི་རྟེན་ལ་ཕྱིར་མི་འོང་དུ་གྱུར་མ་ཐག་པའི་ཟག་མེད་ཀྱི་ལམ་སྐྱེས་ཟིན་པ་དེའི་སྐལ་མཉམ་གྱི་རྒྱུ་མ་ཡིན་པ་ལྟ་བུ་སྟེ། དེ་ལས་ཁྱད་པར་ཅན་ཡིན་པས་དམན་པའི་སྐལ་མཉམ་དུ་མི་རིགས་པའི་ཕྱིར་རོ། །གཞན་ཡང་། སྡུག་བསྔལ་ཆོས་ཤེས་ཀྱི་ཐོབ་པ་སྔར་སྐྱེས་ཟིན་པ་དེ་ནི། སྡུག་བསྔལ་རྗེས་བཟོད་ལྷན་ཅིག་སྐྱེས་པའི་སྡུག་བསྔལ་ཆོས་བཟོད་ཀྱི་ཐོབ་པ་ནས་བཅོ་ལྔ་པ་ལམ་རྗེས་བཟོད་ལྷན་ཅིག་སྐྱེས་པའི་སྡུག་བསྔལ་ཆོས་བཟོད་ཀྱིས་ཐོབ་པའི་བར་གྱི་སྡུག་བསྔལ་ཆོས་བཟོད་ཀྱི་ཐོབ་པ་བཅུ་གསུམ་པོ་དེའི་སྐལ་མཉམ་གྱི་རྒྱུ་མ་ཡིན་པ་ལྟ་བུ་ཡང་ཡིན་ཏེ། ཆོས་ཤེས་ཀྱི་ཐོབ་པ་དེ་ནི། ཆོས་བཟོད་ཀྱི་ཐོབ་པ་བཅུ་གསུམ་པོ་དེ་ལས་ལྷག་པའི་ཕྱིར་ཏེ། ཆོས་ཤེས་དེ་ཆོས་བཟོད་ལས་ལྷག་པའི་ཕྱིར་ཏེ་ཞེས་འཆད་པ་ལ། རང་འགྲེལ་ལས། ཟག་པ་མེད་པའི་ཆོས་སྔར་སྐྱེས་པ་ཟག་པ་མེད་པའི་ཆོས་ཤེས་ཀྱི་ཐོབ་པ་དེ་ནི་ཕྱིས་སྐྱེས་པའི་རྒྱུ་མ་ཡིན་པ་ཡོད་དམ་ཅེ་ན། ཡོད་དེ། ཆེན་པོ་ཆུང་ངུ་ལ་ལྟ་བུ་སྟེ། འདི་ལྟ་སྟེ་འབྲས་བུ་གོང་མ་ལས་ཡོངས་སུ་ཉམས་པ། འབྲས་བུ་འོག་མ་སྔོན་དུ་བྱེད་པའི་ཚེ་དང་། སྡུག་བསྔལ་ལ་ཆོས་ཤེས་པའི་ཐོབ་པ་སྐད་ཅིག་མ་ལ་ཕྱི་མ་དང་ལྷན་ཅིག་སྐྱེས་པ། སྡུག་བསྔལ་ལ་ཆོས་ཤེས་པའི་བཟོད་པ་རྣམས་ཀྱི་ལྟ་བུ་སྟེ། དམན་པའི་ཕྱིར་རོ་ཞེས་དང་། རྒྱལ་སྲས་ལས། སྡུག་བསྔལ་ལ་ཆོས་ཤེས་པའི་ཐོབ་པ་སྔར་སྐྱེས་པ་གང་ཡིན་པ་དེ་ནི་སྐད་ཅིག་ཕྱི་མ་དང་ལྷན་ཅིག་སྐྱེས་པ་སྟེ། སྐད་ཅིག་ཕྱི་མ་སྡུག་བསྔལ་ལ་རྗེས་སུ་ཤེས་པའི་བཟོད་པའི་མཚན་ཉིད་ལ་སོགས་པ། ལམ་ལ་རྗེས་སུ་ཤེས་པའི་བཟོད་པའི་བར་དུས་དང་ལྷན་ཅིག་སྐྱེས་པ། སྡུག་བསྔལ་ལ་ཆོས་ཤེས་པའི་བཟོད་པ་ཐོབ་པ་རྣམས་ཀྱི་སྐལ་བ་མཉམ་པའི་རྒྱུ་མ་ཡིན་ནོ་ཞེས་སོ། །འགྲེལ་པའི་དོགས་དཔྱོད་དེ་དག་ནི་གནད་དང་ལྡན་པ་ཡིན་པས་བློ་གྲོས་གསལ་བར་བྱས་པ་ཡིན་མོད། སླར་ཡང་འདི་འདྲི་སྟེ། དགྲ་བཅོམ་པའི་རྟེན་ལ། ཕྱིར་མི་འོང་དུ་འགྱུར་ཁ་མའི་དགྲ་བཅོམ་པའི་ལམ་ཟག་མེད་དེ། དེའི་རྟེན་ལ་ཕྱིར་མི་འོང་དུ་གྱུར་མ་ཐག་པའི་ཕྱིར་མི་འོང་གི་ལམ་ཟག་མེད་དེའི་སྐལ་མཉམ་གྱི་རྒྱུར་ཁས་བླངས་དགོས་ཏེ། དེའི་སྐལ་མཉམ་གྱི་རྒྱུ་གཅིག་ཡོད། སློབ་པའི་ལམ་ན་ནི་དེ་འདྲ་མེད་པའི་ཕྱིར། འདོད་ན་ནི། ལྷག་པས་དམན་པའི་སྐལ་མཉམ་གྱི་རྒྱུ་མི་བྱེད་པ་དང་འགལ། དེ་འདྲའི་སྐལ་མཉམ་མེད་ན་ནི། ཟག་མེད་སྐད་ཅིག་དང་པོ་མ་གཏོགས་འདུས་བྱས་ཐམས་ཅད་ལ་སྐལ་མཉམ་གྱི་རྒྱུ་ཡོད་པར་ཁས་བླངས་པ་དང་འགལ་བ་མ་ཡིན་ནམ་ཞེས་བྱ་བ་ནི་རྒྱ་གར་མཁས་པ་དག་ལ་དྲིའོ། །ཡང་སྡུག་བསྔལ་ཆོས་ཤེས་ཀྱི་ཐོབ་པ་དེ། སྡུག་བསྔལ་རྗེས་བཟོད་པའི་རྒྱུད་ཀྱི་སྡུག་བསྔལ་ཆོས་བཟོད་ཀྱི་ཐོབ་པའི་སྐལ་མཉམ་གྱི་རྒྱུར་ཐལ། དེའི་རྒྱུད་ཀྱི་ཆོས་བཟོད་ཀྱི་ཐོབ་པ་དེ། ཆོས་ཤེས་ཀྱི་ཐོབ་པ་ལས་སྐལ་མཉམ་གྱི་རྒྱུས་རྒྱས་པར་བྱས་པའི་སྒོ་ནས་ཁྱད་པར་ཅན་ཡིན་པའི་ཕྱིར། རྟགས་གྲུབ་སྟེ། རྒྱལ་སྲས་ལས། དེའི་ཕྱིར་དེ་སྔོན་དུ་འགྲོ་བ་སྐད་ཅིག་མ་ཕྱི་མ་དང་ལྷག་ཅིག་སྐྱེས་པ་སྡུག་བསྔལ་ལ་ཆོས་ཤེས་པའི་བཟོད་པའི་ཐོབ་པ་གཞན་དག་ཀྱང་། རྒྱུས་ཤིན་ཏུ་རྒྱས་པར་བྱས་པ་ཡིན་ཡང་དམན་པ་ཁོ་ན་ཡིན་ནོ་ཞེས་བཤད་པས་སོ། །གོང་དུ་མ་ཁྱབ་ན། དེ་དེ་ལྟར་མིན་པར་ཐལ། སྡུག་བསྔལ་ཆོས་བཟོད་དེ་ནི་དེ་གཉིས་ཀའི་སྐལ་མཉམ་གྱི་རྒྱུ་ཡིན་ལ། སྡུག་བསྔལ་ཆོས་ཤེས་ཐོབ་པ་དང་བཅས་པ་རྣམས་ནི་དེའི་སྐལ་མཉམ་གྱི་རྒྱུ་མ་ཡིན་པར་ཁས་བླངས་པའི་ཕྱིར་ཟེར་ན། གཞན་དག་ལ་རྒྱུས་མེད་མོད། ཁོ་བོ་ཅག་ནི། སྡུག་བསྔལ་ཆོས་ཤེས་དང་ལྷན་ཅིག་སྐྱེས་པའི་སྡུག་བསྔལ་ཆོས་བཟོད་ཀྱི་ཐོབ་པ་དེ། དེའི་སྐལ་མཉམ་གྱི་རྒྱུ་ཡིན་ཡང་། ཆོས་ཤེས་ཀྱི་མ་ཡིན་པས་ཁྱད་པར་ཡོད་ཅེས་བྱ་སྟེ། རྒྱལ་པོ་སྲས་ཀྱི་དགོངས་པ་བསྐོང་བར་གྱུར་ཅིག བཞི་པ་མཚུངས་ལྡན་རྒྱུ་ལ་མཚན་ཉིད་དང་དོགས་དཔྱོད་གཉིས། དང་པོ་ནི། རང་འཁོར་དུ་བྱེད་པའི་གཙོ་བོ་སེམས་དང་རྟེན་མཚུངས་པའི་སེམས་བྱུང་ཆོས་ཅན། ཁྱོད་རང་འཁོར་དུ་བྱེད་པའི་གཙོ་བོའི་སེམས་ཀྱི་མཚུངས་ལྡན་གྱི་རྒྱུ་ཡིན་ཏེ། ཁྱོད་དེ་དང་མཚུངས་ལྡན་རྣམ་པ་ལྔ་མཚུངས་ཡིན་པའི་ཕྱིར། དེ་བཞིན་དུ་འཁོར་དུ་བྱུང་བའི་སེམས་བྱུང་དང་། རྟེན་མཚུངས་པའི་གཙོ་སེམས་ཆོས་ཅན། ཁྱོད་དེའི་མཚུངས་ལྡན་གྱི་རྒྱུ་ཡིན་ཏེ། ཁྱོད་དེ་དང་མཚུངས་ལྡན་རྣམ་པ་ལྔ་མཚུངས་ཀྱི་རིག་པ་ཡིན་པའི་ཕྱིར་རོ། །དེས་ན་མཚུངས་ལྡན་རྣམ་པ་ལྔ་མཚུངས་ཀྱི་རིག་པ་ཆོས་ཅན། ཁྱོད་མཚུངས་ལྡན་གྱི་རྒྱུའི་མཚན་ཉིད་ཡིན་ཏེ། ཁྱོད་ཀྱི་དེ་ལྟར་འཇོག་ནུས་པའི་ཕྱིར་རོ་ཞེས་འཆད་པ། མཚུངས་ལྡན་རྒྱུ་ནི་སེམས་དག་དང་། །སེམས་བྱུང་རྟེན་མཚུངས་ཅན་རྣམས་སོ་ཞེས་སོ། །འོ་ན་འདིར། རྟེན་མཚུངས་ཅན་རྣམས་སོ། །ཞེས་རྟེན་ཁོ་ན་སྨོས་པ་ལ་དགོས་པ་ཅི་ཡོད་སྙམ་ན། དེ་ལ་དགོས་པ་ཡོད་དེ། སེམས་སེམས་བྱུང་གཉིས་རྟེན་མཚུངས་ཅན་མཚུངས་ལྡན་གྱི་རྒྱུར་འགྱུར་གྱི། གཞན་བཞི་མཚུངས་པ་ཙམ་གྱི་མཚུངས་ལྡན་གྱི་རྒྱུར་མི་འགྱུར་བའི་ཕྱིར་ཏེ། རྟེན་མཚུངས་ན་མཚུངས་པ་ལྔ་ཆར་ཚང་དགོས་ལ། གཞན་རྣམས་ལ་མ་ངེས་པའི་ཕྱིར་ཏེ། བདག་རྐྱེན་མིག་ལ་བརྟེན་པའི་སེམས་སེམས་བྱུང་རྣམས་དམིགས་རྣམ་རྫས་དུས་བཞི་ཡང་མཚུངས་པར་གྲུབ་ལ། སྔོན་པོ་ལྟ་བུའི་དམིགས་རྣམ་རྫས་དུས་མཚུངས་ཀྱང་རྟེན་མཚུངས་པར་མི་འགྲུབ་པའི་ཕྱིར་རོ་ཞེས་འཆད་པ་ལ། རང་འགྲེལ་ལས། གང་དག་རྟེན་མཚུངས་པ་ཡོད་པའི་སེམས་དང་སེམས་ལས་བྱུང་བ་དེ་དག་ནི་ཕན་ཚུན་དུ་མཚུངས་པར་ལྡན་པའི་རྒྱུ་ཡིན་ནོ་ཞེས་སོ། །འདིར་མཆིམས་ཊཱིཀ་ལས། དུས་མཉམ་པའི་རྒྱུ་འབྲས་མཚུངས་ལྡན་ལས་གཞན་པ་དེ་ལྷན་ཅིག་འབྱུང་རྒྱུའི་མཚན་ཉིད་ཡིན་ཞེས་བཤད་པ་ནི། མཁས་པའི་གཏམ་མ་ཡིན་ཏེ། མཚུངས་ལྡན་གྱི་རྒྱུ་ཡིན་ན་ལྷན་ཅིག་འབྱུང་རྒྱུ་ཡིན་དགོས་པའི་ཕྱིར་ཏེ། རང་འགྲེལ་ལས། མཚུངས་པར་ལྡན་པའི་རྒྱུ་གང་ཡིན་པ་དེ་ནི་ལྷན་ཅིག་འབྱུང་བའི་རྒྱུ་ཡང་ཡིན་ནོ་ཞེས་བཤད་པའི་ཕྱིར། འོ་ན་དེ་འདྲ་སོ་སོར་བཤད་པ་ལ་རྒྱུ་མཚན་དང་དགོས་པ་ཅི་ཡོད་སྙམ་ན། ཕན་ཚུན་འབྲས་བུ་བྱེད་པའི་ཆ་ནས་ལྷན་ཅིག་འབྱུང་རྒྱུར་བཞག་པ་ཡིན་ཏེ། མགྲོན་པོ་རྣམས་གྲོགས་སྟོབས་ཀྱི་ཕན་ཚུན་ལམ་དུ་འགྲོགས་པ་དང་ཕན་ཚུན་ཆོས་མཐུན་པའི་ཕྱིར། ཕན་ཚུན་མཚུངས་པ་ལྔས་མཚུངས་པའི་ཆ་ནས་མཚུངས་ལྡན་གྱི་རྒྱུར་བཞག་པ་ཡིན་ཏེ། ལམ་གྱི་མགྲོན་པོ་རྣམས་ཕན་ཚུན་ཟས་དང་ཁྲུས་ལ་སོགས་པའི་བྱ་བ་འདྲ་བ་དང་མཚུངས་པའི་ཕྱིར་ཞེས་འཆད་པ། རང་འགྲེལ་ལས། གང་དག་རྟེན་མཚུངས་པ་ཡོད་པའི་སེམས་དང་སེམས་ལས་བྱུང་བ་དེ་དག་ཕན་ཚུན་འབྲས་བུའི་དོན་གྱི་ན་ལྷན་ཅིག་འབྱུང་བའི་རྒྱུ་ཡིན་ཏེ། འགྲོན་པོ་རྣམས་ཕན་ཚུན་གྱི་སྟོབས་ཀྱི་ལྷན་ཅིག་ལམ་དུ་འགྲོ་བ་བཞིན་ནོ། །མཚུངས་པར་ལྡན་པའི་དོན་གྱི་ན་མཚུངས་པར་ལྡན་པའི་རྒྱུ་ཡིན་ཏེ། འགྲོན་པོ་དེ་དག་ཉིད་ཟས་ལ་སོགས་པ་ཡོངས་སུ་ལོངས་སྤྱོད་པར་བྱ་བ་ལ་འདྲ་བར་སྦྱོར་བ་ཡིན་ནོ་ཞེས་སོ། །གཉིས་པ་དོགས་པ་དཔྱད་པ་ནི། འོ་ན་མ་འོངས་པའི་སྔོན་ནི་མིག་གི་རྣམ་པར་ཤེས་པ་དེ། འདས་པའི་སྔོན་ནི་མིག་གི་རྣམ་པར་ཤེས་པ་དེ། ཁོ་རང་གི་འཁོར་གྱི་སེམས་བྱུང་དང་མཚུངས་ལྡན་རྣམ་པ་ལྔ་མཚུངས་ཡིན་ནམ་མིན། ཡིན་ན་དེའི་མཚུངས་ལྡན་གྱི་རྒྱུ་མ་ཡིན་པར་ཐལ་ལོ། །ཟེར་ན། གཞན་དག་གི་སྤྱོད་ཡུལ་མ་ཡིན་ཡང་། སྐལ་བཟང་གི་གདུལ་བྱ་ཡོད་ན་ཁོ་བོས་བཤད་པར་བྱ་སྟེ། འདས་པ་དང་། མ་འོངས་པ་སྐྱེ་བའི་ཆོས་ཅན་གྱི་སྔོན་ནི་མིག་གི་རྣམ་པར་ཤེས་པ་ནི། ཁོ་རང་འཁོར་གྱི་སེམས་བྱུང་དང་། དམིགས་རྣམ་མཚུངས་པ་སོགས་ཡིན་ནོ། །ད་ལྟ་དེའི་དམིགས་པ་མེད་ཀྱང་སྔར་དམིགས་ཟིན་པའི་ཕྱིར་དང་། མ་འོངས་པ་ན་དམིགས་པར་འགྱུར་བའི་ཕྱིར་རོ། །དེ་ཙམ་གྱིས་ཀྱང་དཔྱོད་ལྡན་ཡིད་ཚིམ་པ་ཡིན་མོད། འོན་ཀྱང་མ་འོངས་པ་མི་སྐྱེ་བའི་ཆོས་ཅན་གྱི་སྔོན་ནི་མིག་གི་རྣམ་པར་ཤེས་པ་དེ་ཁོ་རང་འཁོར་གྱི་སེམས་བྱུང་དང་། མཚུངས་ལྡན་རྣམ་པ་ལྔ་མཚུངས་ཡིན་ནམ་མིན་ཞེས་དཔྱད་ན། དཀའ་བའི་འཕྲང་དམ་པོར་གྱུར་པ་སྟེ། མཁས་མཆོག་དབྱིག་གཉེན་ཉིད་ལ་དགའ་ལྡན་དུ་དྲི་བར་འོས་ཏེ། གཞན་ལ་སྨྲ་རྒྱུ་མེད་པའི་ཕྱིར་རོ། །ལྔ་པ་ཀུན་འགྲོའི་རྒྱུ་ལ་གཉིས། མཚན་ཉིད་མདོར་བསྟན། མཚན་གཞི་རྒྱས་པར་བཤད་པའོ། །དང་པོ་ནི། རང་སའི་ཉོན་མོངས་ཅན་ཕྱི་མའི་རྒྱུ་མཐུན་གྱི་རྒྱུར་གྱུར་པའི་རང་སའི་ཉོན་མོངས་སྔར་སྐྱེས་པ་འདས་ད་ལྟར་གང་རུང་གིས་བསྡུས་པའི་ཉོན་མོངས་ཅན་ཆོས་ཅན། རང་སའི་ཉོན་མོངས་ཅན་ཕྱི་མའི་ཀུན་འགྲོའི་རྒྱུའི་མཚན་ཉིད་ཡིན་ཏེ། ཁྱོད་ཀྱིས་དེ་ལྟར་འཇོག་ནུས་པའི་ཕྱིར་རོ། །འོ་ན་ཀུན་འགྲོ་རྒྱུ་འདི་སྐལ་མཉམ་གྱི་རྒྱུའི་ནང་ཚན་ལྟ་བུ་ཡིན་པ་ལས་ལོགས་སུ་ཕྱེ་བ་ལ་རྒྱུ་མཚན་དང་དགོས་པ་ཅི་ཡོད་སྙམ་ན། དེ་ཡོད་དེ། ཀུན་འགྲོའི་རྒྱུ་འདི་ནི་ཉོན་མོངས་ཅན་ཁོ་ན་ལ་ཡོད་ཀྱི། དགེ་བ་དང་མ་སྒྲིབ་ལུང་མ་བསྟན་ལ་མེད་དོ་ཞེས་ཤེས་པར་བྱ་བའི་ཆེད་ཡིན་པའི་ཕྱིར་དང་། ཟག་བཅས་སྐལ་མཉམ་གྱི་རྒྱུ་ལ། ས་དང་རིས་གཅིག་པ་གཅིག་དགོས་ཀྱང་། ཀུན་འགྲོའི་རྒྱུ་འདི་ནི། རིས་མི་གཅིག་པའི་གནད་ཀྱིས་ཀྱང་རྒྱུ་ཡིན་ནོ་ཞེས་ཤེས་པར་བྱ་བའི་ཆེད་ཡིན་པའི་ཕྱིར་ཞེས་འཆད་པ་ལ། ཀུན་འགྲོ་ཞེས་བྱ་ཉོན་མོངས་ཅན། །རྣམས་ཀྱི་རང་ས་ཀུན་འགྲོ་ལྔ། །ཞེས་དང་། རང་འགྲེལ་ལས། འདི་ནི་ཉོན་མོངས་པ་ཅན་གྱི་ཆོས་ཀྱི་ཐུན་མོང་གི་རྒྱུ་ཉིད་ཡིན་པས་ན་སྐལ་པ་མཉམ་པའི་རྒྱུ་ལས་ལོགས་ཤིག་ཏུ་རྣམ་པར་བཞག་གོ །རིས་གཞན་དག་གི་ཡང་རྒྱུ་ཡིན་པའི་ཕྱིར་ཏེ། དེ་དག་གི་མཐུས་ནི་རིས་གཞན་པའི་ཉོན་མོངས་པ་དག་ཀྱང་སྐྱེ་བར་འགྱུར་རོ་ཞེས་སོ། །གཉིས་པ་མཚན་གཞི་ནི། ཀུན་འགྲོའི་ཉོན་མོངས་པ་ནི་དུ། ཀུན་འགྲོ་ཉོན་མོངས་པ་དང་ཀུན་འགྲོའི་རྒྱུ་ལ་ཁྱད་པར་ཅི་ལྟ་བུ་སྙམ་ན། བཤད་པར་བྱ་སྟེ། ཀུན་འགྲོའི་ཉོན་མོངས་པ་ནི་སུམ་ཅུ་རྩ་གསུམ་སྟེ། ཁམས་གསུམ་གྱི་སས་བསྡུས་ཀྱི་སྡུག་བསྔལ་མཐོང་སྤང་གི་ལྟ་བ་ལྔ། མ་རིག་པ་ཐེ་ཚོམ་གཉིས་ཏེ་བདུན། ཀུན་འབྱུང་མཐོང་སྤང་གི་ལོག་ལྟ་དང་ལྟ་བ་མཆོག་འཛིན་གཉིས། མ་རིག་པ་ཐེ་ཚོམ་གཉིས་དང་བཞི་སྟེ་བཅུ་གཅིག་ཚར་གསུམ་དུ་ཡོད་པའི་ཕྱིར་རོ། །དེས་ན་ཀུན་འགྲོའི་ཉོན་མོངས་དང་ཀུན་འགྲོའི་རྒྱུ་ལ་མུ་བཞི་ཡོད་དེ། འདས་ད་ལྟར་གྱི་ཕྲ་རྒྱས་སུམ་ཅུ་རྩ་གསུམ་ཐོབ་པ་མ་གཏོགས་པའི་མཚུངས་ལྡན་དང་བཅས་པ་རྣམས་གཉིས་ཀའི་མུ། མ་འོངས་པའི་ཕྲ་རྒྱས་སོ་གསུམ་མཚུངས་ལྡན་དང་བཅས་པ་ཀུན་འགྲོའི་ཉོན་མོངས་ཡིན་ལ་ཀུན་འགྲོའི་རྒྱུ་མ་ཡིན་པའི་མུ། ཕྲ་རྒྱས་སོ་གསུམ་འདས་ད་ལྟར་བའི་སྐྱེ་སོགས་བཞི་རྣམས་ཀུན་འགྲོའི་རྒྱུ་ཡིན་ལ་ཀུན་འགྲོའི་ཉོན་མོངས་མ་ཡིན་པའི་མུ། དགེ་བ་དང་མ་བསྒྲིབས་པ་རྣམས་གཉིས་མིན་གྱི་མུ་ཡིན་པ་ན། དེ་བཞིན་དུ་ཉོན་མོངས་ཀུན་འགྲོ་དང་ཕྲ་རྒྱས་ཀུན་འགྲོ་ལ་མུ་གསུམ་འབྱུང་སྟེ། སྔར་གྱི་སོ་གསུམ་པོ་དེ་གཉིས་ཆར་ཡིན་པའི་མུ། དགེ་དང་མཚུངས་ལྡན་གྱི་སེམས་བྱུང་གཞན་དང་དགེ་དང་མཚུངས་ལྡན་གྱི་སེམས་རྣམས་ནི་ཉོན་མོངས་པ་ཀུན་འགྲོ་ཡིན་ལ་ཕྲ་རྒྱས་ཀུན་འགྲོ་མ་ཡིན་པའི་མུ། དགེ་བ་སོགས་གཉིས་མིན་གྱི་མུ་ཡིན་ཞིང་། ཕྲ་རྒྱས་ཀུན་འགྲོ་ཡིན་ལ་ཉོན་མོངས་ཀུན་འགྲོ་མ་ཡིན་པའི་མུ་ནི་མེད་པའི་ཕྱིར་རོ། །དེས་ན་ཕྲ་རྒྱས་སོ་གསུམ་མཚུངས་ལྡན་དང་བཅས་པ་དང་དེ་དག་གི་སྐྱེ་སོགས་བཞི་སོགས་འདས་ད་ལྟར་རྣམས་ནི་ཀུན་འགྲོའི་རྒྱུ་ཡིན་ནོ་ཞེས་ཤེས་པར་བྱའོ། །དེས་ན་སྤྱིར་ཀུན་འགྲོའི་རྒྱུ་ཡིན་ན། སྐལ་མཉམ་གྱི་རྒྱུ་ཡིན་དགོས་ཀྱང་། གཞི་གཅིག་ལ་བཀར་ན་མི་དགོས་ཏེ། འདོད་པའི་སས་བསྡུས་ཀྱི་སྡུག་བསྔལ་མཐོང་སྤང་དུ་གྱུར་པའི་འཇིག་ལྟ་སོགས་འདོད་པའི་སས་བསྡུས་ཀྱི་ཀུན་འབྱུང་མཐོང་སྤང་སོགས་སྤང་བྱ་རིགས་གཞན་བཞིའི་ཀུན་འགྲོའི་རྒྱུ་ཡིན་ཀྱང་དེའི་སྐལ་མཉམ་གྱི་རྒྱུ་མ་ཡིན་པའི་ཕྱིར། དེ་ལྟ་བུ་དེའི་ཕྱིར་སྐལ་མཉམ་གྱི་རྒྱུ་ནི་ཡིན་ཏེ། དེ་འདོད་པའི་སས་བསྡུས་ཀྱི་སྡུག་བསྔལ་མཐོང་སྤང་གི་འཇིག་ལྟ་མ་འོངས་པ་སོགས་ཀྱི་སྐལ་མཉམ་གྱི་རྒྱུ་ཡིན་པའི་ཕྱིར། དོན་དེ་རྣམས་དཔྱད་པ་ནི། འོག་ཕྲ་རྒྱས་བསྟན་པ་ལ། སྡུག་བསྔལ་རྒྱུ་མཐོང་སྤང་བྱ་བ། །ལྟ་དང་དེ་བཞིན་ཐེ་ཚོམ་དང་། །གང་དེའང་ལྷན་ཅིག་མ་འདྲེས་པའི། །མ་རིག་གང་དེ་ཀུན་ཏུ་འགྲོ། །ཞེས་སོ། །དྲུག་པ་རྣམ་སྨིན་རྒྱུ་ལ། ངོ་བོ་དང་། དོགས་དཔྱོད་གཉིས། །དང་པོ་ནི། མི་དགེ་བ་དང་དགེ་བ་ཟག་བཅས་གང་རུང་གིས་བསྡུས་པའི་ཟག་བཅས་ཀྱི་ལས་ཆོས་ཅན། ཁྱོད་རྣམ་སྨིན་གྱི་རྒྱུའི་མཚན་ཉིད་ཡིན་སྟེ། ཁྱོད་ཀྱིས་དེ་ལྟར་འཇོག་ནུས་པའི་ཕྱིར། དེས་ན་ལུང་མ་བསྟན་རྣམ་སྨིན་གྱི་རྒྱུ་མ་ཡིན་ཏེ། སྟོབས་ཆུང་བའི་ཕྱིར་ཏེ། ས་བོན་རུལ་བ་བཞིན་ནོ། །ཟག་མེད་ཀྱི་ལས་རྣམས་ཀྱང་རྣམ་སྨིན་གྱི་རྒྱུ་མ་ཡིན་ཏེ། སྲེད་པས་མ་བརླན་པའི་ཕྱིར་ཏེ། རླན་དང་བྲལ་བའི་ས་བོན་དྲུང་པོ་བཞིན་ནོ་ཞེས་འཆད་པ། རྣམ་སྨིན་རྒྱུ་ནི་མི་དགེ་དང་། །དགེ་དང་ཟག་བཅས་རྣམས་ཁོ་ན་ཞེས་སོ། །གཉིས་པ་དོགས་དཔྱོད་ལ། འོ་ན་རྣམ་སྨིན་གྱི་རྒྱུ་ཞེས་པ་དེ། འབྲས་བུ་རྣམ་པར་སྨིན་པའི་རྒྱུ་ཡིན་པས་རྣམ་སྨིན་གྱི་རྒྱུར་བཞག་པ་ཡིན་ནམ། རྣམ་པར་སྨིན་པ་ཡང་ཡིན་རྒྱུ་ཡང་ཡིན་པའི་གཞི་མཐུན་ཡིན་པས་ན་རྣམ་པར་སྨིན་པའི་རྒྱུར་བཞག་པ་གང་ཡིན། དང་པོ་ལྟར་ན། མིག་ཤེས་ཀྱི་རྣམ་སྨིན་ལས་སྐྱེས་པ་ཡིན་ནོ་ཞེས་བཤད་པ་མི་འཐད་པར་ཐལ། མིག་དེ་རྣམ་སྨིན་གྱི་རྒྱུ་ལས་སྐྱེས་པ་ཡིན་གྱི། རྣམ་སྨིན་ལས་སྐྱེས་པ་མིན་པའི་ཕྱིར། གཉིས་པ་ལྟར་ན། འོ་ན་མིག་དེ་ལས་ཀྱི་རྣམ་སྨིན་ཡིན་ཞེས་བཤད་པ་མི་འཐད་པར་ཐལ། རྣམ་སྨིན་ཡང་ཡིན་ལ་རྒྱུ་ཡང་ཡིན་པའི་གཞི་མཐུན་ཞིག་ལ་རྣམ་སྨིན་གྱི་རྒྱུར་བཞག་པ་གང་ཞིག ཟག་བཅས་ཀྱི་ལས་རྣམ་སྨིན་མ་ཡིན་པའི་ཕྱིར་ཞེ་ན། སྐྱོན་མེད་དེ། དེ་གཉིས་གང་ཡང་རུང་བ་ཞིག་ཁས་བླངས་པས་ཆོག་པའི་ཕྱིར་རོ་ཞེས་འཆད་པ། རང་འགྲེལ་ལས། རྣམ་པར་སྨིན་པའི་རྒྱུ་ཞིག་རྣམ་པར་སྨིན་པ་ཡིན་ནམ། འོན་ཏེ་རྣམ་པར་སྨིན་པ་ཉིད་རྣམ་པར་སྨིན་པའི་རྒྱུ་ཡིན། དེ་ལས་ཅིར་འགྱུར། གལ་ཏེ་རྣམ་པར་སྨིན་པའི་རྒྱུ་ཞིག་རྣམ་པར་སྨིན་པའི་རྒྱུ་ཡིན་ན་ནི། མིག་རྣམ་པར་སྨིན་པ་ལས་སྐྱེས་པ་ཡིན་ནོ། །ཞེས་བྱ་བ་དེ་དང་དེར་མི་འགྱུར་རོ། །ཅིའི་ཕྱིར་ཞེ་ན། ལས་ལས་སྐྱེས་པའི་ཕྱིར་ལ། ལས་ཀྱང་རྣམ་པར་སྨིན་པའི་རང་བཞིན་མ་ཡིན་པའི་ཕྱིར་རོ། །འོན་ཏེ་རྣམ་པར་སྨིན་པ་ཉིད་རྒྱུ་ཡིན་པས་རྣམ་པར་སྨིན་པའི་རྒྱུ་ཡིན་ན་ནི། ལས་ཀྱི་རྣམ་པར་སྨིན་པ་ཞེས་བྱ་བ་དེར་མི་འགྱུར་རོ། །ཅིའི་ཕྱིར་ཞེ་ན། རྣམ་པར་སྨིན་པ་རྒྱུ་ཡིན་པའི་ཕྱིར་ལ། རྣམ་པར་སྨིན་པ་ཡང་ལས་ཀྱི་རང་བཞིན་མ་ཡིན་པའི་ཕྱིར་རོ། །གཉིས་ཀ་ལྟར་ཡང་རུང་ངོ་ཞེས་སྔར་བཤད་ཟིན་ཏོ་ཞེས་སོ། །སྔར་ཇི་ལྟར་བཤད་ན། ཁམས་བསྟན་པའི་མཛོད་ལས་འདི་ལྟར་བཤད་དེ། དེ་ཡང་ཉོན་ཅིག རྣམ་སྨིན་གྱི་རྒྱུ་ཡིན་པས་རྣམ་སྨིན་གྱི་རྒྱུ་ཞེས་བཤད་ཀྱང་མིག་ལ་རྣམ་སྨིན་སྐྱེས་ཞེས་བཤད་པ་དང་མ་འགལ་ཏེ། རྣམ་སྨིན་གྱི་རྒྱུ་ལས་སྐྱེས་པ་ལ་རྣམ་སྨིན་སྐྱེས་ཞེས་བར་གྱི་ཚིག་མི་མངོན་པར་བྱས་པ་ཡིན་པའི་ཕྱིར། ཡང་ན་རྣམ་པར་སྨིན་པ་ཡང་སྨིན། རྒྱུ་ཡང་ཡིན་པས་རྣམ་སྨིན་གྱི་རྒྱུ་ཞེས་བཤད་ཀྱང་འགལ་བ་མེད་དེ། ཟག་བཅས་ཀྱི་ལས་རྣམས་ནི་འབྲས་བུའི་དུས་སུ་ཕྱིན་པར་བྱེད་པས་རྣམ་པར་སྨིན་པ་ཞེས་བཞག་པ་ཡིན་པའི་ཕྱིར། ཡང་ན། རང་འབྲས་རྣམ་སྨིན་གྱི་རྒྱུ་ཡིན་པས། རྣམ་སྨིན་ཞེས་འབྲས་མིང་རྒྱུ་ལ་བཏགས་པ་ཡིན་པའི་ཕྱིར་རོ་ཞེས་འཆད་པ་ལ། རྣམ་པར་སྨིན་ལས་སྐྱེས་པ་དང་། །རྒྱས་ལས་བྱུང་བ་ནང་གི་ལྔ། །ཞེས་པའི་རང་འགྲེལ་ལས། དེ་ལ་རྣམ་པར་སྨིན་པའི་རྒྱུ་ལས་སྐྱེས་པ་ནི། རྣམ་པར་སྨིན་ལས་སྐྱེས་པ་སྟེ། བར་གྱི་ཚིག་མི་མངོན་པར་བྱས་པའི་ཕྱིར། བ་གླང་གི་ཤིང་རྟ་ཞེས་བྱ་བ་ལྟ་བུའོ། །ཡང་ན་འབྲས་བུའི་དུས་སུ་ཕྱིན་པར་བྱེད་པའི་ལས་ནི་རྣམ་པར་སྨིན་པར་ཞེས་བྱ་སྟེ། རྣམ་པར་སྨིན་པར་འགྱུར་བའི་ཕྱིར་རོ་ཞེས་སོགས་དང་། ཡང་ན་རྒྱུ་ལ་འབྲས་བུ་བཏགས་པ་ཡིན་ཏེ་ཞེས་སོགས། དེས་ན་ལས་དགེ་སྡིག་གི་རྣམ་སྨིན་གྱི་འབྲས་བུ་ཆོས་ཅན། ཁྱོད་ལ་རྣམ་པར་སྨིན་པ་ཞེས་འཇོག་པའི་རྒྱུ་མཚན་ཡོད་དེ། ཁྱོད་རང་གི་རྣམ་སྨིན་གྱི་རྒྱུ་དང་མི་འདྲ་བར་སྨིན་པས་ན་དེ་ལྟར་བཤད་པ་ཡིན་པའི་ཕྱིར་ཞེས་འཆད་པ་ལ། རང་འགྲེལ་ལས། ཡང་རྣམ་པར་སྨིན་པ་ཞེས་བྱ་བའི་དོན་ཅི་ཞེ་ན། མི་འདྲ་བར་སྨིན་པ་ནི་རྣམ་པར་སྨིན་པའོ་ཞེས་སོ། །གསུམ་པ་དུས་ཀྱི་སྒོ་ནས་མཇུག་བསྡུ་བ་ལ། ཤེས་བྱ་ཆོས་ཅན། སྐལ་མཉམ་དང་ཀུན་འགྲོ་རྒྱུ་གཉིས་ལ་འདས་ད་ལྟར་གྱི་དུས་གང་རུང་གཉིས་ཁོ་ན་ཡིན་དགོས་ཀྱི་དེ་གཉིས་ལ་མ་འོངས་པ་ནི་མེད་དེ། དེ་གཉིས་ནི་རང་གི་རྒྱུ་མཐུན་གྱི་འབྲས་བུ་དང་བཅས་པ་ཡིན་པ་གང་ཞིག རང་གི་རྒྱུ་མཐུན་གྱི་འབྲས་བུ་སྐྱེད་པ་ལ་རང་འབྲས་ཕྱི་མ་བསྐྱེད་དགོས། མ་འོངས་པ་ཡིན་ན་རང་འབྲས་ཕྱི་མ་སྐྱེད་བྱེད་མ་ཡིན་དགོས་པའི་ཕྱིར་ཏེ། མ་འོངས་པ་ལ་སྔ་ཕྱིའི་རིམ་པ་མེད་པའི་ཕྱིར་རོ། །ལྷན་མཚུངས་གཉིས་དང་རྣམ་སྨིན་གྱི་རྒྱུ་གསུམ་ནི་དུས་གསུམ་པ་ཡིན་ཏེ། དེ་གསུམ་ལ། དུས་གསུམ་རེ་རེ་ནས་ཚང་བའི་ཕྱིར་རོ། །བྱེད་རྒྱུ་ལ་ནི། དུས་གསུམ་ཆར་དང་དུས་ཀྱི་མ་བསྡུས་པ་ཡང་ཡོད་དེ། དེ་ལ་འདུས་བྱས་དང་འདུས་མ་བྱས་གཉིས་ཆར་ཡོད་པའི་ཕྱིར་རོ་ཞེས་འཆད་པ་ལ། ཀུན་འགྲོ་སྐལ་མཉམ་དུས་གཉིས་པ། །གསུམ་པོ་དག་ནི་དུས་གསུམ་པ་ཞེས་སོ། །གཉིས་པ་འབྲས་བུ་བཤད་པ་ལ་གཉིས། མདོར་བསྟན་པ་དང་རྒྱས་པར་བཤད་པའོ། །དང་པོ་ནི། ཤེས་བྱ་ཆོས་ཅན། འབྲས་བུ་འཇོག་ཚུལ་ཡོད་དེ། འདུས་བྱས་ཐམས་ཅད་དང་འདུས་མ་བྱས་གསུམ་གྱི་ནང་ནས་བྲལ་བ་སྟེ་སོ་སོར་བརྟགས་འགོག་དང་བཅས་པ་ལ་འབྲས་བུ་ཞེས་འཇོག་པའི་ཕྱིར་ཏེ། རང་འགྲེལ་ལས། འབྲས་བུའི་ཆོས་རྣམས་གང་ཞེ་ན། འདུས་བྱས་ཀྱི་ཆོས་ཐམས་ཅད་དང་། །སོ་སོར་བརྟགས་པའི་འགོག་པ་འོ། །ཞེས་འབྱུང་བས་སོ་ཞེས་བཤད་པའི་ཕྱིར་རོ་ཞེས་འཆད་པ་ལ། འདུས་བྱས་བྲལ་བཅས་འབྲས་བུ་ཡིན་ཀྱང་འདུས་མ་བྱས་ཀྱི་ཆོས་ལ་རྒྱུ་དང་འབྲས་བུ་དེ་དག་མེད་པའི་ཕྱིར་ཏེ། ཁོ་འདུས་མ་བྱས་ཡིན་ན་ཁོའི་རྒྱུ་དང་ཁོའི་འབྲས་བུ་མེད་པས་ཁྱབ་པའི་ཕྱིར་ཏེ། འདུས་མ་བྱས་ཀྱི་ཆོས་ལ་རྒྱུ་དྲུག་དང་འབྲས་བུ་ལྔ་གང་ཡང་མེད་པའི་ཕྱིར་རོ་ཞེས་འཆད་པ་ལ། འདུས་མ་བྱས་ལ་དེ་དག་མེད་ཅེས་དང་། །རང་འགྲེལ་ལས། ཅིའི་ཕྱིར་ཞེ་ན། རྒྱུ་རྣམ་པ་དྲུག་མི་སྲིད་པའི་ཕྱིར་དང་། འབྲས་བུ་རྣམ་པ་ལྔ་མི་སྲིད་པའི་ཕྱིར་རོ་ཅེས་སོ། །འོ་ན་སོ་སོར་བརྟག་འགོག་དེ་འབྲས་བུ་ཡིན་པའི་རྒྱུ་མཚན་ཅི་སྙམ་ན། དེ་ཆོས་ཅན། ཁྱོད་འབྲས་བུ་ཡིན་ཏེ། ཁྱོད་རང་ཐོབ་བྱེད་བར་ཆད་མེད་ལམ་གྱི་བྲལ་འབྲས་ཡིན་པའི་ཕྱིར་དང་། ཁྱོད་དེའི་སྐྱེས་བུ་བྱེད་འབྲས་ཀྱང་ཡིན་པའི་ཕྱིར་ཏེ། ཁྱོད་རང་ཐོབ་བྱེད་བར་ཆད་མེད་ལམ་གྱི་སྟོབས་ཀྱིས་ཐོབ་པའི་ཐོབ་འབྲས་ཡིན་པའི་ཕྱིར་རོ། །འོ་ན་དེ་ཐོབ་བྱེད་ཀྱི་བར་ཆད་མེད་ལམ་དེ་དེའི་རྒྱུ་བྱེད་རྒྱུ་ཡིན་པར་ཐལ། དེ་དེའི་འབྲས་བུ་ཡིན་པའི་ཕྱིར་སྙམ་ན། མི་མཚུངས་ཏེ། དེ་ཁོ་བོའི་བྱེད་རྒྱུ་ཡིན་ན། ཁོ་སྐྱེ་བ་ལ་གེགས་མེ་བྱེད་པའི་ཆ་ནས་དེའི་བྱེད་རྒྱུར་བཞག་དགོས་པ་ལས། འདུས་མ་བྱས་རྣམས་ནི་སྐྱེ་བར་རུང་བ་མ་ཡིན་པའི་ཕྱིར་ཁོ་སྐྱེ་བ་ལ་གེགས་བྱེད་མི་བྱེད་ཀྱི་དཔྱད་པ་མི་འཇུག་པའི་ཕྱིར། འོ་ན་སོ་སོར་བརྟག་འགོག་དེ་ཁོ་རང་ཐོབ་བྱེད་བར་ཆད་མེད་ལམ་དེའི་འབྲས་བུ་མིན་པར་ཐལ། སོ་སོར་བརྟག་འགོག་ཐོབ་བྱེད་བར་ཆད་མེད་ལམ་ལ་དེ་དེའི་ཐོབ་པ་དེའི་རྒྱུ་ཡིན་པའི་ཕྱིར་སྙམ་ན་ཡང་མ་ཁྱབ་སྟེ། དེ་དེའི་ཐོབ་པ་དེའི་བསྐྱེད་བྱེད་ཀྱི་རྒྱུ་དང་བྲལ་བ་དེའི་ཐོབ་བྱེད་ཀྱི་རྒྱུ་ཡིན་པའི་ཕྱིར་ཏེ། བྱེད་རྒྱུ་ལ་བྱེད་རྒྱུ་ནུས་ཅན་ནུས་མེད་གཉིས་དང་། སྐྱེས་བུ་བྱེད་པའི་རྒྱུ་ལ་ཡང་འབྲས་བུ་དེ་ཐོབ་བྱེད་དང་བསྐྱེད་བྱེད་གཉིས་ཡོད་པའི་ཕྱིར་རོ། །ཞེས་འཆད་པ་ལ། རང་འགྲེལ་ལས། ཅིའི་ཕྱིར་ལམ་བྲལ་བའི་བྱེད་རྒྱུའི་རྒྱུར་མི་འདོད་ཅེ་ན། འདི་ལྟར་དེ་ནི་སྐྱེ་བ་ལ་གེགས་མི་བྱེད་པའི་ངོ་བོར་རྣམ་པར་བཞག་པ་ཡིན་ན་འདུས་མ་བྱས་ནི་སྐྱེ་བ་དང་ལྡན་པ་མ་ཡིན་ནོ། །ད་ནི་དེ་གང་གིའམ་ཇི་ལྟར་ན་འབྲས་བུ་ཡིན་ཞེ་ན། ལམ་གྱི་འབྲས་བུ་ཡིན་ཏེ། དེའི་སྟོབས་ཀྱིས་ཐོབ་པའི་ཕྱིར་རོ། །འོ་ན་ནི་དེ་ཁོ་ན་ལ་ནུས་པའི་ཕྱིར་ཐོབ་པ་ཁོ་ན་ལམ་གྱི་འབྲས་བུ་ཡིན་གྱི་བྲལ་བ་ནི་མ་ཡིན་ནོ། །ཐོབ་པ་ལ་ཡང་དེའི་ནུས་པ་གཞན་ལ་བྲལ་བ་ལ་ཡང་གཞན་ཏེ། ཐོབ་པ་ལ་དེ་ཇི་ལྟར་ནུས་ཞེ་ན་བསྐྱེད་པའི་ཕྱིར་རོ། །བྲལ་བ་ལ་ཇི་ལྟར་ཞེ་ན། ཐོབ་པར་བྱེད་པའི་ཕྱིར་རོ་ཞེས་སོ། །དེས་ན་འདུས་མ་བྱས་རྣམས་འདུས་བྱས་ཀྱི་བྱེད་རྒྱུ་ཡིན་ཏེ། དེ་སྐྱེ་བ་ལ་མི་སྒྲིབ་པའི་ངོ་བོར་གནས་པའི་ཕྱིར་རོ། །དེས་ན་དེའི་བྱེད་རྒྱུ་ནུས་མེད་དོ། །འོན་ཀྱང་དེ་འདུས་བྱས་སྐྱེས་བྱེད་ཀྱི་རྒྱུ་ནི་མ་ཡིན་ཏེ། འདུས་མ་བྱས་ལ་འབྲས་བུ་འཛིན་པ་དང་སྨིན་པའི་མཐུ་མེད་པའི་ཕྱིར་ཏེ། དེ་དུས་ལས་གྲོལ་བའི་ཕྱིར་རོ་ཞེས་འཆད་པ་ལ། རང་འགྲེལ་ལས། ཇི་ལྟར་ན་འདུས་མ་བྱས་བྱེད་རྒྱུའི་རྒྱུ་ཡིན་ཞེ་ན། སྐྱེ་བ་ལ་མི་སྒྲིབ་པའི་དངོས་པོས་བྱེད་རྒྱུའི་རྒྱུ་ཡིན་གྱི། འདི་ལ་འབྲས་བུ་ཡོད་པ་ནི་མིན་ཏེ། དུས་ལས་གྲོལ་བ་ལ་འབྲས་བུ་འབྱིན་པ་དང་སྨིན་པའི་མཐུ་མེད་པའི་ཕྱིར་རོ། །གཉིས་པ་རྒྱས་བཤད་ལ་བཞི། རྒྱུ་དང་འབྲས་བུ་སྦྱར་ཏེ་བཤད། །འབྲས་བུ་སོ་སོར་གཏན་ལ་ཕབ། འཛིན་འབྱིན་འབྲས་བུའི་ཁྱད་པར་བཤད། །རྒྱུ་ལས་འབྲས་བུ་གང་སྐྱེ་བཤད་པའོ། །དང་པོ་ནི། འོ་ན་འབྲས་བུ་ལྔ་པོ་དེ། རྒྱུ་དྲུག་པོ་གང་དང་གང་གི་འབྲས་བུ་ཡིན་སྙམ་ན། ཤེས་བྱ་ཆོས་ཅན། རྒྱུ་དྲུག་དང་འབྲས་བུ་ལྔ་སྦྱོར་བའི་ཚུལ་ཡོད་དེ། རྣམ་སྨིན་གྱི་འབྲས་བུ་དེ་རྒྱུ་དྲུག་ལས་ཐ་མ་རྣམ་སྨིན་གྱི་རྒྱུའི་འབྲས་བུ་ཡིན། བདག་པོའི་འབྲས་བུ་དེ་རྒྱུ་དྲུག་ལས་རྒྱུ་དང་པོ་བྱེད་རྒྱུའི་འབྲས་བུ་ཡིན། རྒྱུ་མཐུན་གྱི་འབྲས་བུ་དེ་རྒྱུ་བར་པ་སྐལ་མཉམ་དང་ཀུན་འགྲོའི་རྒྱུ་གཉིས་ཀྱི་འབྲས་བུ་ཡིན། སྐྱེས་བུ་བྱེད་འབྲས་དེ་ལྷན་ཅིག་འབྱུང་རྒྱུ་དང་མཚུངས་ལྡན་གྱི་རྒྱུ་གཉིས་ཀྱི་འབྲས་བུར་འཇོག་པ་ཡིན་པའི་ཕྱིར་རོ་ཞེས་པ་ལ། རྣམ་སྨིན་འབྲས་བུ་ཐ་མའི་ཡིན། །བདག་པོའི་འབྲས་བུ་དང་པོའི་ཡིན། །རྒྱུ་མཐུན་སྐལ་མཉམ་ཀུན་འགྲོ་བའི། །སྐྱེས་བུ་པ་ནི་གཉིས་ཀྱི་ཡིན་ཞེས་སོ། །དེ་ཡང་ལྷན་མཚུངས་ཀྱི་རྒྱུ་གཉིས་ལ་རང་གི་འབྲས་བུ་ཐུན་མོང་མ་ཡིན་པ་འཇོག་རྒྱུ་མེད་པས་སྐྱེས་བུ་བྱེད་འབྲས་དེ་དེ་གཉིས་ཀྱི་འབྲས་བུའི་ཐོབ་སྐལ་དུ་བཞག་པ་ཙམ་ཡིན་གྱི་རྒྱུ་གཞན་ལ་ཡང་སྐྱེས་བུ་བྱེད་འབྲས་མེད་པ་ནི་མ་ཡིན་ཏེ། འབྲས་བུ་གང་ཞིག་རྒྱུ་དེའི་དུས་སུ་བྱུང་བའམ་རྒྱུ་དེའི་དེ་མ་ཐག་ཏུ་བྱུང་བ་དེ་རྒྱུ་དེའི་སྐྱེས་བུ་བྱེད་འབྲས་སུ་འཇོག་པ་གང་ཞིག བྱེད་རྒྱུ་ལ་ནི་རང་དུས་དང་རང་གི་དེ་མ་ཐག་གཉིས་གཅིག་ཆར་དུ་འབྲས་བུ་བསྐྱེད་པ་ཡོད། སྐལ་མཉམ་ཀུན་འགྲོ་གཉིས་ལ་ནི། རང་གི་དེ་མ་ཐག་ཏུ་རང་འབྲས་བསྐྱེད་པ་ཡོད་པས་སྐྱེས་བུ་བྱེད་འབྲས་རེ་ཞིག་ཏུ་ཡོད་པའི་ཕྱིར་རོ། །འོན་ཀྱང་རྣམ་སྨིན་གྱི་འབྲས་བུ་ནི་རྣམ་སྨིན་གྱི་རྒྱུ་དེའི་སྐྱེས་བུ་བྱེད་འབྲས་སུ་མི་རུང་སྟེ། རྣམ་སྨིན་འབྲས་བུ་རྣམས་ནི། རང་གི་རྣམ་སྨིན་རྒྱུ་དེའི་རང་དུས་དང་དེའི་དེ་མ་ཐག་ཏུ་བསྐྱེད་པ་མེད་པའི་ཕྱིར་རོ། །ཁ་ཆེ་བ་ལས་གཞན་པའི་མངོན་པ་སྨྲ་བ་འགའ་ཞིག་ནི། རྣམ་སྨིན་གྱི་རྒྱུ་ལ་འང་སྐྱེས་བུ་བྱེད་འབྲས་ཡོད་དེ། བར་དུ་ཆོད་པའི་སྐྱེས་བུ་བྱེད་འབྲས་ཡོད་པའི་ཕྱིར་ཏེ། ཞིང་པ་རྣམས་ཀྱི་སྟོན་ཐོག་ནི། ཞིང་པ་རྣམས་ཀྱི་སྐྱེས་བུའི་བྱེད་འབྲས་ཡིན་པའི་ཕྱིར་ཞེས་བཞེད་དོ་ཞེས་འཆད་པ་ལ། རང་འགྲེལ་ལས། ཅི་གཞན་དག་ལ་ཡང་སྐྱེས་བུ་བྱེད་པའི་འབྲས་བུ་ཡོད་དམ། འོན་ཏེ་གཉིས་ཁོ་ན་ཡིན་ཞེ་ན། རྣམ་པར་སྨིན་པའི་རྒྱུ་མ་གཏོགས་པ་གཞན་དག་ལ་ཡང་ཡོད་དེ། འདི་ལྟར་སྐྱེས་བུ་བྱེད་པའི་འབྲས་བུ་ནི་ལྷན་ཅིག་བྱེད་པའམ་དེ་མ་ཐག་ཏུ་འབྱུང་བ་ཡིན་ན་རྣམ་པར་སྨིན་པ་ནི་དེ་ལྟར་མ་ཡིན་ནོ། །གཞན་དག་ན་རེ། དེ་ལ་ཡང་སྐྱེས་བུ་བྱེད་པའི་འབྲས་བུའི་སྐལ་བ་ནི་ཡོད་དེ། དཔེར་ན་ཞིང་པ་རྣམས་ཀྱི་འབྲས་བུ་ལྟ་བུའོ་ཞེས་ཟེར་རོ་ཞེས་སོ། །དེ་དག་ནི་རང་འགྲེལ་ཉིད་ལས་བྱུང་བའི་དོགས་པ་དཔྱད་པ་ཡིན་ལ། གཞན་ཡང་འདི་ལྟར། རྣམ་སྨིན་གྱི་འབྲས་བུ་ཡིན་ན་རང་རྒྱུ་རྣམ་སྨིན་གྱི་རྒྱུ་དེའི་རྣམ་སྨིན་གྱི་འབྲས་བུ་ཡིན་པ་ཞིག་དགོས་མོད། རྒྱུ་གཞན་ལ་ཡང་། རྣམ་སྨིན་གྱི་འབྲས་བུ་མེད་པ་མིན་ཏེ། རྒྱུ་གཞན་ལྔའི་ནང་ཚན་ལ་ཡང་རྣམ་སྨིན་གྱི་རྒྱུ་ཡིན་པ་དེ་སྲིད་པའི་ཕྱིར་ཏེ། དེ་རྣམས་ལ་མི་དགེ་བ་དང་དགེ་བ་ཟག་བཅས་ཀྱི་ཆ་རེ་ཅི་རིགས་པར་ཡོད་པའི་ཕྱིར་རོ། །འོན་ཀྱང་སྐལ་མཉམ་དང་ཀུན་འགྲོའི་ཉོན་མོངས་པའི་རྣམ་སྨིན་གྱི་འབྲས་བུ་དེ་དག སྐལ་མཉམ་ཉོན་མོངས་དང་ཀུན་འགྲོའི་ཉོན་མོངས་པའི་རྒྱུ་མཐུན་འབྲས་བུ་མ་ཡིན་ཞིང་། ལྷན་ཅིག་འབྱུང་རྒྱུ་དང་མཚུངས་ལྡན་རྒྱུར་གྱུར་པའི་ཉོན་མོངས་པའི་རྣམ་སྨིན་གྱི་འབྲས་བུ་དེ་དག དེ་དང་དེའི་ལྷན་ཅིག་འབྱུང་འབྲས་དང་མཚུངས་ལྡན་འབྲས་བུ་ནི་མ་ཡིན་ཏེ། ཆོས་དེའི་རྒྱུ་མཐུན་འབྲས་བུ་དང་། ཆོས་དེའི་རྣམ་སྨིན་འབྲས་བུ་འགལ་བའི་ཕྱིར། ཆོས་དེའི་རྣམ་སྨིན་འབྲས་བུ་ཡིན་ན་ཆོས་དེ་དང་ལྷན་ཅིག་འབྱུང་བ་མ་ཡིན་དགོས་ཤིང་། དེ་དང་མཚུངས་ལྡན་ཡང་མ་ཡིན་དགོས་པའི་ཕྱིར་རོ། །ཡང་ཆོས་དེའི་རྣམ་སྨིན་གྱི་འབྲས་བུ་ཡིན་ན་ཆོས་དེའི་བདག་འབྲས་ཡིན་དགོས་ཤིང་། ཆོས་དེའི་རྣམ་སྨིན་གྱི་འབྲས་བུ་ཡིན་ན་ཆོས་དེའི་སྐྱེས་བུ་བྱེད་འབྲས་ནི་མ་ཡིན་དགོས་ཏེ། སྔོན་བྱུང་མ་ཡིན་འདུས་བྱས་ནི། །འདུས་བྱས་ཁོ་ནའི་བདག་པོའི་འབྲས། །ཞེས་བཤད་པ་དང་། རིགས་མཐུན་གཞན་གྱི་བར་ཆོད་པའི་སྐྱེས་བུ་བྱེད་འབྲས་མེད་པའི་གནད་ཀྱིས་སོ། །འོན་ཀྱང་ཆོས་དེའི་སྐྱེས་བུ་བྱེད་འབྲས་ལ། སྐད་ཅིག་མ་མང་པོས་བར་དུ་ཆོད་པ་ནི་སྲིད་པ་ཁོ་ན་ཡིན་ཏེ། འགོག་པ་ལ་སྙོམས་པར་འཇུག་ཁ་མའི་སེམས་དེ་ལངས་མ་ཐག་པའི་སེམས་དེའི་མཚུངས་པ་དེ་མ་ཐག་རྐྱེན་ཡིན་པས། དེ་ལས་ལངས་མ་ཐག་པའི་སེམས་དེ། སྙོམས་པར་འཇུག་ཁ་མའི་སེམས་ཀྱི་སྐྱེས་བུ་བྱེད་འབྲས་ཡིན་པའི་ཕྱིར་རོ། །གཉིས་པ་སོ་སོར་གཏན་ལ་དབབ་པ་ལ། རྣམ་སྨིན་གྱི་འབྲས་བུ་སོགས་ལྔ་ལས་དང་པོ་ནི། རང་གི་རྣམ་སྨིན་རྒྱུའི་འབྲས་བུར་གྱུར་པའི་རྣམ་པར་སྨིན་པ་ཆོས་ཅན། ཁྱོད་རྣམ་སྨིན་གྱི་འབྲས་བུའི་མཚན་ཉིད་ཡིན་ཏེ། ཁྱོད་ཀྱིས་དེ་ལྟར་འཇོག་ནུས་པའི་ཕྱིར་རོ། །དེས་ན་རྣམ་སྨིན་གྱི་འབྲས་བུ་ལ་མ་བསྒྲིབས་ལུང་མ་བསྟན་གྱི་ཆོས་ཡིན་པ་ཞིག་དགོས་ཏེ། ལུང་བསྟན་པ་དགེ་མི་དགེ་དང་བསྒྲིབས་ལུང་མ་བསྟན་རྣམས་ནི་རྣམ་སྨིན་དུ་མི་རིགས་པའི་ཕྱིར་རོ། །དེ་ཡང་རྣམ་སྨིན་གྱི་འབྲས་བུ་ལ་སེམས་ཅན་དུ་བརྗོད་པ་སྟེ་སེམས་ཅན་དུ་སྟོན་པའམ། སེམས་རྒྱུད་ཀྱི་བསྡུས་པ་ཞིག་དགོས་ཏེ། སེམས་བརྒྱུད་ཀྱི་མ་བསྡུས་པ་རྣམ་སྨིན་གྱི་འབྲས་བུ་ཡིན་ན་ལས་མ་བྱས་པ་དང་ཕྲད་པ་དང་། བྱས་པ་ཆུད་ཟོས་པའི་ཉེས་པ་སོགས་སུ་འགྱུར་བའི་ཕྱིར་དང་། རྣམ་སྨིན་གྱི་འབྲས་བུ་ནི་གཞན་དང་ཐུན་མོང་མ་ཡིན་པར་རང་ཁོ་ནས་མྱོང་དགོས་པའི་ཕྱིར་རོ། །དེ་ཡང་རང་གི་རྣམ་སྨིན་གྱི་རྒྱུ། ལུང་བསྟན་པ་དགེ་མི་དགེའི་ལས་དེའི་ཕྱིས་འབྱུང་བ་སྟེ། དེ་དང་བར་དུ་ཆོས་གཞན་གྱིས་ཆོད་པ་ཞིག་དགོས་ཏེ། ལས་དེ་དང་ལྷན་ཅིག་པའམ། ལས་དེའི་དེ་མ་ཐག་ཏུ་འབྱུང་བ་མེད་པའི་ཕྱིར། འོན་ཀྱང་དེ་གཉིས་ཀྱི་བར་དུ་ཚེ་གཅིག་གིས་བར་ཆོད་པ་ནི་མི་དགོས་ཏེ། རྣམ་སྨིན་གྱི་འབྲས་བུ་མཐོང་ཆོས་ལ་མྱོང་འགྱུར་གྱི་ལས་ཡོད་པའི་ཕྱིར་རོ། །དེ་ལྟ་མོད་ཀྱི་རྟེན་འབྲེལ་ཡན་ལག་བཅུ་གཉིས་ཀྱི་ནང་ཚན་འདུ་བྱེད་ཀྱི་རྟེན་འབྲེལ་གྱི་རྣམ་སྨིན་གྱི་འབྲས་བུ་ནི་མཐོང་ཆོས་ལ་མྱོང་བ་མེད་པར་ཁས་བླངས་དགོས་ཏེ། དེ་གཉིས་ཀྱི་བར་དུ་ཚེ་གཅིག་གིས་བར་ཆོད་དགོས་པའི་ཕྱིར་རོ་ཞེས་འཆད་པ་ལ། རྣམ་སྨིན་ལུང་དུ་མ་བསྟན་ཆོས། །སེམས་ཅན་བརྗོད་ལུང་བསྟན་ཕྱིས་འབྱུང་། །ཞེས་སོ། །དེས་ན་ཆོས་དེའི་རྣམ་སྨིན་འབྲས་བུ་དང་བདག་འབྲས་ལ་མུ་གསུམ་འབྱུང་སྟེ། དགེ་བའི་ལས་ཀྱི་རྣམ་སྨིན་འབྲས་བུར་གྱུར་པའི་བདེ་འགྲོ་དེ་གཉིས་ཆར་གྱི་མུ། དགེ་བའི་ལས་ཀྱི་བདག་འབྲས་སུ་གྱུར་པའི་དགེ་བ་དེའི་བདག་འབྲས་ཡིན་ལ་དེའི་རྣམ་སྨིན་གྱི་འབྲས་བུ་མ་ཡིན་པའི་མུ། འདུས་མ་བྱས་རྣམས་དེ་གཉིས་ཆར་མིན་པའི་མུ་ཡིན་པའི་ཕྱིར། དེའི་རྣམ་སྨིན་འབྲས་བུ་ཡིན་ལ་དེའི་བདག་འབྲས་མ་ཡིན་པའི་མུ་ནི་མེད་དེ། དེ་ཡིན་ན་དེའི་བདག་འབྲས་ཡིན་དགོས་པའི་ཕྱིར་རོ། །ཆོས་དེའི་རྣམ་སྨིན་གྱི་འབྲས་བུ་དང་ཆོས་དེའི་སྐྱེས་བུའི་བྱེད་འབྲས་ལ་ཡང་མུ་གསུམ་སྟེ། དེ་གཉིས་ཡིན་གྱི་མུ་མེད་པའི་ཕྱིར་རོ། །གཉིས་པ་རྒྱུ་མཐུན་གྱི་འབྲས་བུ་ནི། རང་གི་རྒྱུ་དང་འདྲ་བའི་རིགས་སུ་གནས་པའི་ཆ་ནས་རྒྱུ་དེའི་འབྲས་བུར་བཞག་པ་དེ་ཆོས་ཅན། ཁྱོད་རང་གི་རྒྱུ་དེའི་རྒྱུ་མཐུན་གྱི་འབྲས་བུའི་མཚན་ཉིད་ཡིན་ཏེ། ཁྱོད་ཀྱིས་དེ་འཇོག་ནུས་པའི་ཕྱིར། རྒྱུ་མཐུན་འབྲས་བུ་ཆོས་ཅན། ཁྱོད་ལ་དབྱེ་ན་གཉིས་ཡོད་དེ། སྐལ་མཉམ་རྒྱུ་ཡི་འབྲས་བུ་དང་། ཀུན་འགྲོའི་རྒྱུའི་འབྲས་བུ་གཉིས་ཡོད་པའི་ཕྱིར། དང་པོ་དེ་ལའང་གཉིས་ཡོད་དེ། ཟག་མེད་སྐལ་མཉམ་གྱི་འབྲས་བུ་དང་། ཟག་བཅས་སྐལ་མཉམ་གྱི་འབྲས་བུ་གཉིས་ཡོད་པའི་ཕྱིར་རོ། །རྒྱུ་མཐུན་རྒྱུ་འབྲས་དེ་དག་འདྲ་བའི་ཚུལ་ཡང་གསུམ་སྟེ། ཟག་མེད་སྐལ་མཉམ་ལ་ངོ་བོ་འདྲ་བས་ཆོག ཟག་བཅས་སྐལ་མཉམ་ལ་རྣམ་པ་འདྲ་བ་དགོས། ཀུན་འགྲོའི་རྒྱུ་འབྲས་ལ་ཉོན་མོངས་ཅན་དུ་འདྲ་བ་དང་། ས་གཅིག་པ་དགོས་པའི་ཕྱིར། དེ་གསུམ་གྱི་བར་པ་དེ་ལ་ཁྱད་ཆོས་གསུམ་ཚང་དགོས་ཏེ། སྤང་བྱ་རིགས་ལྔ་གང་རུང་དུ་སྤང་བྱ་རིགས་གཅིག་པ། དེ་ཙམ་གྱི་མི་ཆོག་པར་ས་དགུ་པོ་གང་རུང་དུ་ས་གཅིག་པ། དེས་ཀྱང་མི་ཆོག་པར་རྒྱུ་དེ་འབྲས་བུའི་སྔ་ལོགས་སུ་སྐྱེས་པ་ཞིག་དགོས་པའི་ཕྱིར་རོ། །གསུམ་པ་དེ་ལའང་ཁྱད་ཆོས་གསུམ་ཚང་དགོས་ཏེ། ཉོན་མོངས་ཅན་ཡིན་པ། སྤང་བྱ་རིགས་གཅིག་པ་མི་དགོས་ཀྱང་ས་གཅིག་པ། རྒྱུ་དེ་འབྲས་བུ་དེའི་སྔར་སྐྱེས་པ་གསུམ་དགོས་པའི་ཕྱིར་རོ་ཞེས་འཆད་པ་ལ། རྒྱུ་མཐུན་རྒྱུ་དང་འདྲ་བ་འོ། །ཞེས་དང་། རང་འགྲེལ་ལས། རྒྱུ་དང་འདྲ་བའི་ཆོས་གང་ཡིན་པ་དེ་ནི་རྒྱུ་མཐུན་པའི་འབྲས་བུ་ཏེ། འདི་ལྟ་སྟེ་སྐལ་བ་མཉམ་པ་དང་། ཀུན་ཏུ་འགྲོ་བའི་རྒྱུ་དག་གི་ལྟ་བུའོ། །གལ་ཏེ་ཀུན་ཏུ་འགྲོ་བའི་རྒྱུས་འབྲས་བུ་ཡང་འདྲ་བ་ཡིན་ནའོ། །ཅི་ལྟར་སྐལ་བ་མཉམ་པའི་རྒྱུ་ཁོ་ནར་མི་འདོད་ཅེ་ན། འདི་ལྟར་དེ་ནི་ས་དང་ཉོན་མོངས་པ་ཅན་ལས་འདྲ་བ་ཡིན་གྱི། རྣམ་པ་ལས་ནི་མ་ཡིན་ནོ། །གང་ཞིག་རྣམ་པ་ལས་ཀྱང་འདྲ་བ་དེ་ནི་སྐལ་བ་མཉམ་པའི་རྒྱུ་ཡིན་པར་ཁས་ལེན་པ་ཉིད་དོ་ཞེས་སོ། །དེས་ན་སྐལ་མཉམ་རྒྱུ་དང་ཀུན་འགྲོ་རྒྱུ་ལ་མུ་བཞི་སྟེ། སྐལ་མཉམ་རྒྱུར་གྱུར་པའི་དགེ་བ་རྣམས་ནི་སྐལ་མཉམ་རྒྱུ་ཡིན་ལ་ཀུན་འགྲོའི་རྒྱུ་མ་ཡིན་པའི་མུ། སྡུག་བསྔལ་མཐོང་སྤང་དུ་གྱུར་པའི་ཀུན་འགྲོའི་ཉོན་མོངས་པ་རྣམས་ནི་སྤང་བྱ་གཞན་བཞིའི་ཀུན་འགྲོའི་རྒྱུ་ཡིན་ལ། དེ་དག་གི་སྐལ་མཉམ་གྱི་རྒྱུ་མ་ཡིན་པ་ལྟ་བུ། འདོད་པའི་སས་བསྡུས་ཀྱི་སྡུག་བསྔལ་མཐོང་སྤང་གི་ཀུན་འགྲོའི་ཉོན་མོངས་རྣམས་ནི། འདོད་པའི་སས་བསྡུས་ཀྱི་སྡུག་བསྔལ་མཐོང་སྤང་ཕྱི་མ་རྣམས་ཀྱི་སྐལ་མཉམ་གྱི་རྒྱུ་དང་ཀུན་འགྲོའི་རྒྱུ་གཉིས་ཆར་ཡིན་པ་ལྟ་བུ། མ་འོངས་པ་རྣམས་ནི་དེ་གཉིས་ཆར་མ་ཡིན་པའི་མུ་ཡིན་པའི་ཕྱིར་ཞེས་འཆད་པ། རང་འགྲེལ་ལས། དེ་ཉིད་ཀྱི་ཕྱིར་གང་ཞིག་སྐལ་པ་མཉམ་པའི་རྒྱུ་ཡིན་པ་ཀུན་ཏུ་འགྲོ་བའི་རྒྱུ་ཡང་ཡིན་ཞེ་ན། མུ་བཞི་སྟེ། མུ་དང་པོ་ནི། སྐལ་བ་མཉམ་པའི་རྒྱུ་ཀུན་ཏུ་འགྲོ་བ་མ་ཡིན་པའོ། །གཉིས་པ་ནི། རིས་གཞན་པའི་ཀུན་ཏུ་འགྲོ་བའི་རྒྱུའོ། །གསུམ་པ་རིས་གཅིག་པའི་ཀུན་ཏུ་འགྲོ་བའི་རྒྱུའོ། །བཞི་པ་ནི་རྣམ་པ་དེ་དག་མ་གཏོགས་པའོ་ཞེས་སོ། །དེས་ན་ཆོས་དེའི་རྒྱུ་མཐུན་གྱི་འབྲས་བུ་དང་དེའི་སྐྱེས་བུ་བྱེད་འབྲས་ལ་ཡང་མུ་བཞི་སྟེ་དགེ་བ་སྐད་ཅིག་གསུམ་པོ་དེ་དགེ་བ་སྐད་ཅིག་དང་པོའི་རྒྱུ་མཐུན་གྱི་འབྲས་བུ་ཡིན་ལ། དེའི་སྐྱེས་བུ་བྱེད་འབྲས་མ་ཡིན་པའི་མུ། སོ་སོར་བརྟགས་འགོག་དེ་བར་ཆད་མེད་ལམ་གྱི་སྐྱེས་བུ་བྱེད་འབྲས་ཡིན་པ་དེའི་རྒྱུ་མཐུན་གྱི་འབྲས་བུ་མ་ཡིན་པའི་མུ། གཞན་ཡང་ལྷན་ཅིག་འབྱུང་འབྲས་རྣམས་ལྷན་ཅིག་འབྱུང་རྒྱུ་དེའི་སྐྱེས་བུ་བྱེད་འབྲས་ཡིན་ལ། དེའི་རྒྱུ་མཐུན་གྱི་འབྲས་བུ་མ་ཡིན་པའི་མུ། དགེ་བ་སྐད་ཅིག་གཉིས་པ་ལྟ་བུ་ནི་དགེ་བ་སྐད་ཅིག་དང་པོའི་དེ་གཉིས་ཆར་ཡིན་པའི་མུ། བརྟགས་མིན་འགོག་པ་སོགས་ནི་གཉིས་ཆར་མ་ཡིན་པའི་མུ་ཡིན་པའི་ཕྱིར། གསུམ་པ་བྲལ་འབྲས་ནི། བློ་ཡི་ཟད་པ་སྟེ། རང་ཐོབ་བྱེད་བར་ཆད་མེད་ལམ་གྱི་སྟོབས་ཀྱིས་ཐོབ་པའི་འགོག་པ་ཆོས་ཅན། ཁྱོད་བྲལ་འབྲས་ཀྱི་མཚན་ཉིད་ཡིན་ཏེ། ཁྱོད་ཀྱིས་དེ་འཇོག་ནུས་པའི་ཕྱིར། བྲལ་འབྲས་ཆོས་ཅན། ཁྱོད་ལ་དབྱེ་ན་གཉིས་ཡོད་དེ། ཟག་མེད་བར་ཆད་མེད་ལམ་གྱིས་ཐོབ་པའི་སོ་སོར་བརྟགས་འགོག་དང་། ཟག་བཅས་ཀྱི་བར་ཆད་མེད་ལམ་གྱིས་ཐོབ་པའི་སོ་སོར་བརྟགས་འགོག་གཉིས་ཡོད་པའི་ཕྱིར་ཞེས་འཆད་པ། བྲལ་བ་བློ་ཡི་ཟད་པ་འོ། །ཞེས་སོ། །བཞི་པ་སྐྱེས་བུ་བྱེད་འབྲས་ནི། རྒྱུ་གང་གི་སྟོབས་ཀྱིས་འབྲས་བུ་གང་ཞིག་བསྐྱེད་པའམ་ཐོབ་པ་ན། རྒྱུ་དེ་དང་ཅིག་ཆར་རམ་དེ་མ་ཐག་སྐྱེས་པའམ་ཐོབ་པའི་འབྲས་བུ་ཆོས་ཅན། ཁྱོད་སྐྱེས་བུའི་བྱེད་འབྲས་ཀྱི་མཚན་ཉིད་ཡིན་ཏེ། དེའི་འཇོག་བྱེད་ཡིན་པའི་ཕྱིར། དེ་ཆོས་ཅན། ཁྱོད་ལ་དབྱེ་ན་གཉིས་ཏེ། སྐྱེད་པའི་སྐྱེས་བུ་བྱེད་འབྲས་དང་། ཐོབ་པའི་སྐྱེས་བུ་བྱེད་འབྲས་གཉིས་ཡོད་པའི་ཕྱིར། དེ་ཆོས་ཅན། ཁྱོད་ལ་སྐྱེས་བུའི་བྱེད་འབྲས་ཞེས་འཇོག་པའི་རྒྱུ་མཚན་ཡོད་དེ། ཁྱོད་སྐྱེས་བུའི་བྱེད་པ་དང་འདྲ་བའི་འབྲས་བུ་ཡིན་པས་ན་དེ་ལྟར་བཏགས་པ་ཡིན་པའི་ཕྱིར། དཔེར་ན་སྨན་བྱ་རོག་རྐང་ཞེས་པ་ལྟ་བུ་ཞེས་འཆད་པ་ལ། གང་གི་སྟོབས་ཀྱིས་གང་སྐྱེས་པའི། །འབྲས་དེ་སྐྱེས་བུའི་བྱེད་ལས་སྐྱེས། ཞེས་དང་། འགྲེལ་པར། སྐྱེས་བུའི་བྱེད་པ་ཞེས་བྱ་བ་འདི་ཅི་ཞིག་ཅེ་ན། ཆོས་གང་གི་བྱེད་པ་གང་ཡིན་པ་སྐྱེས་བུའི་བྱེད་པ་ལྟ་བུ་ནི་སྐྱེས་བུའི་བྱེད་པ་སྟེ། དཔེར་ན་སྨན་བྱ་རོག་རྐང་དང་མི་གླང་པོ་ཆེ་མྱོས་པ་ཞེས་བྱ་བཞིན་ནོ་ཞེས་དང་། སོ་སོར་བརྟགས་པའི་འགོག་པ་ནི་གང་གི་སྟོབས་ཀྱིས་ཐོབ་པ་ཞེས་བརྗོད་པར་བྱའོ་ཞེས་སོ། །དེས་ན་གཞུང་དེའི་དངོས་བསྟན་ལ་ཐོབ་པའི་སྐྱེས་བུའི་བྱེད་འབྲས་ཤུགས་ལ་བསྟན་ཞེས་རྒྱལ་པོ་སྲས་འཆད་ལ། གང་སྤེལ་གཉིས་ཆར་དངོས་སུ་བསྟན་ཞེས་འཆད་དོ། །དེས་ན་ཆོས་དེའི་སྐྱེས་བུའི་བྱེད་འབྲས་དང་ཆོས་དེའི་བདག་འབྲས་ལ་མུ་བཞི་སྟེ། ཀ་བ་དེ་རྫ་མཁན་གྱི་བདག་འབྲས་ཡིན་ཀྱང་དེའི་སྐྱེས་བུ་བྱེད་འབྲས་མ་ཡིན་པའི་མུ། བུམ་པ་དེ་དེའི་གཉིས་ཆར་ཡིན་པའི་མུ། རྫ་མཁན་རང་ཁོ་རང་གི་གཉིས་ཆར་མིན་པའི་མུ་ཡིན་ལ། དེའི་སྐྱེས་བུའི་བྱེད་འབྲས་ཡིན་ལ་དེའི་བདག་འབྲས་མ་ཡིན་པའི་མུ་ཡིན་པའི་བར་ཆད་མེད་ལམ་ནི་མེད་དེ། རྫ་མཁན་གྱི་སྐྱེས་བུའི་བྱེད་འབྲས་ཡིན་ན་དེའི་བདག་འབྲས་ཡིན་དགོས་པའི་ཕྱིར། འོ་ན་གོང་དུ་མུ་བཞི་ཁས་བླངས་པ་དང་འགལ་ལོ་སྙམ་ན། མི་འགལ་ཏེ། སོ་སོར་བརྟགས་འགོག་དེ་བར་ཆད་མེད་ལམ་གྱི་སྐྱེས་བུའི་བྱེད་འབྲས་ཡིན་ལ་དེའི་བདག་འབྲས་མ་ཡིན་པའི་མུ་ཡིན་པས། བར་ཆད་མེད་ལམ་ལ་སྦྱར་བའི་མུ་བཞི་རྙེད་སླ་བའི་ཕྱིར། གཞན་དག་གིས་ནི་རྟོགས་པར་དཀའོ། །ལྔ་པ་བདག་འབྲས་ནི། འདུས་བྱས་གང་དང་གང་ཡིན་པ་དེའི་རང་གི་ངོ་བོ་ལས་གཞན་གང་ཞིག འདུས་བྱས་དེའི་སྔོན་བྱུང་བ་མིན་པའི་འདུས་བྱས་ཆོས་ཅན། ཁྱོད་འདུས་བྱས་གང་དང་གང་ཡིན་པ་དེའི་བདག་འབྲས་ཀྱི་མཚན་ཉིད་ཡིན་ཏེ། དེའི་འཇོག་བྱེད་ཡིན་པའི་ཕྱིར། ཡང་ན་ཆོས་དེའི་འབྲས་བུ་གང་ཞིག ཆོས་དེའི་སྔ་ལོགས་སུ་མ་བྱུང་བ་དེ་ཆོས་ཅན། ཁྱོད་ཆོས་དེའི་བདག་འབྲས་ཀྱི་མཚན་ཉིད་ཡིན་ཏེ། དེའི་འཇོག་བྱེད་ཡིན་པའི་ཕྱིར་རོ། །འདིར་འདུས་བྱས་ཁོ་ནའི་འབྲས་བུ་ཡིན་ཞེས་ཁོ་ན་སྨོས་པ་ལ་དགོས་པ་ཡོད་དེ། འདུས་མ་བྱས་ལ་བདག་འབྲས་ཡོད་པ་གཅོད་པའི་ཆེད་ཡིན་པའི་ཕྱིར། སྔོན་བྱུང་མིན་ཞེས་སྨོས་པ་ལ་དགོས་པ་ཡོད་དེ། འདུས་བྱས་གང་ཡིན་པ་དེའི་སྔ་ལོགས་སུ་བྱུང་བ་རྣམས་དེ་ལས་ངོ་བོ་གཞན་ཡིན་ཀྱང་དེའི་བདག་འབྲས་མ་ཡིན་ནོ་ཞེས་ཤེས་པའི་ཆེད་ཡིན་པའི་ཕྱིར་ཏེ། རྒྱུ་བས་འབྲས་བུ་སྔ་བ་ནི་མི་སྲིད་པའི་ཕྱིར་ཞེས་འཆད་པ། སྔོན་བྱུང་མ་ཡིན་འདུས་བྱས་ནི། །འདུས་བྱས་ཁོ་ནའི་བདག་པོའི་འབྲས། །ཞེས་སོ། །དེས་ན་འདུས་བྱས་གང་ཞིག་ཁྱོད་ཆོས་དེའི་འབྲས་བུ་ཡིན་ན་ཁྱོད་ཆོས་དེའི་བདག་འབྲས་ཡིན་པས་ཁྱབ་ལ། སྤྱིར་མ་ཁྱབ་སྟེ་སོ་སོར་བརྟག་འགོག་དེ་བར་ཆད་མེད་ལམ་གྱི་འབྲས་བུ་ཡིན་ཀྱང་། དེའི་བདག་འབྲས་མ་ཡིན་པའི་ཕྱིར། དེའི་བྲལ་འབྲས་སུ་བཤད་ཀྱི་བདག་འབྲས་སུ་མ་བཤད་པའི་ཕྱིར་དང་། སྔོན་བྱུང་མ་ཡིན་འདུས་བྱས་ནི་ཞེས་པའི་དགར་ཚིག་དེ་ཡང་། འདུས་མ་བྱས་ལས་དགར་ནས་འདུས་བྱས་ཁོ་ན་བདག་འབྲས་སུ་བཤད་འདུག་པའི་ཕྱིར་རོ། །དེས་ན་སྐྱེས་བུ་བྱེད་འབྲས་དང་བདག་འབྲས་གཉིས་ཀྱི་ཁྱད་པར་ཡང་གྲུབ་པ་ཡིན་ཏེ། སྐྱེས་བུ་བྱེད་འབྲས་ནི་རང་བྱེད་པ་པོ་ཁོ་ནའི་འབྲས་བུ་ཡིན་ལ། བདག་འབྲས་ནི་རང་བྱེད་པ་པོ་མིན་པ་གཞན་གྱི་ཡང་འབྲས་བུ་ཡིན་པའི་ཕྱིར་ཞེས་འཆད་པ་ལ། རང་འགྲེལ་ལས། སྐྱེས་བུ་བྱེད་པ་དང་བདག་པོའི་འབྲས་བུ་དག་ལ་ཐ་དད་དུ་བྱ་བ་ཅི་ཞིག་ཡོད་ཅེ་ན། སྐྱེས་བུ་བྱེད་པའི་འབྲས་བུ་ནི་བྱེད་པ་པོའི་ཡིན་ནོ། །བདག་པོའི་འབྲས་བུ་ནི་བྱེད་པ་པོ་མ་ཡིན་པའི་ཡང་ཡིན་ནོ། །འདི་ལྟ་སྟེ་བཟོ་བོ་རྣམས་ཀྱི་བཟོ་ནི་སྐྱེས་བུ་བྱེད་པའི་འབྲས་བུ་ཡང་ཡིན་ལ། བདག་པོའི་འབྲས་བུ་ཡང་ཡིན་ནོ། །གཞན་དག་གིས་ནི་བདག་པོའི་འབྲས་བུ་ཁོ་ན་ཡིན་ནོ་ཞེས་སོ། །གསུམ་པ་འཛིན་འབྱིན་འབྲས་བུའི་ཁྱད་པར་བཤད་པ་ལ། འོ་ན་རྒྱུ་དྲུག་པོ་དེ་དག་གི་འབྲས་བུ་འཛིན་འབྱིན་གྱི་ཁྱད་པར་ཇི་ལྟར་སྙམ་ན། བྱེད་རྒྱུ་མ་གཏོགས་པའི་རྒྱུ་ལྔ་པོ་ནི། རང་རང་ད་ལྟར་ཁོ་ནས་རང་འབྲས་འབྱིན་པར་བྱེད་དེ། འདས་པས་ནི་འབྲས་བུ་བཟུང་ཟིན་པའི་ཕྱིར་དང་། བྱ་བ་འགགས་པའི་ཕྱིར་དང་། མ་འོངས་པ་ལ་སྐྱེས་བུ་བྱེད་པ་མེད་པའི་ཕྱིར་དང་། བྱ་བ་མ་སྐྱེས་པའི་ཕྱིར་རོ། །བྱེད་རྒྱུ་ཡང་ད་ལྟར་བ་ཁོ་ནས་འབྲས་བུ་འཛིན་པར་བྱེད་མོད། འདིར་མི་སྟོན་པའི་རྒྱུ་མཚན་ཡོད་དེ། བྱེད་རྒྱུ་འདུས་མ་བྱས་རྣམས་འབྲས་བུ་འཛིན་འབྱིན་གྱི་དུས་ལས་གྲོལ་བའི་ཕྱིར་རོ་ཞེས་འཆད་པ། ལྔ་ནི་ད་ལྟར་འབྲས་བུ་འབྱིན། །ཞེས་སོ། །འབྲས་བུ་འཛིན་པའི་དོན་ནི། འཕེན་པ་བྱེད་པ་སྟེ། ཕྱིའི་ས་བོན་ལྟར་རྒྱུའི་ངོ་བོར་གནས་ནས་འབྲས་བུ་འབྱུང་བར་བྱེད་པ་ལ་རྒྱལ་སྲས་འཆད་དེ། དེ་ཉིད་ལས་འཛིན་ཞེས་བྱ་བ་ནི་འཕེན་པར་བྱེད་པ་སྟེ། ས་བོན་གྱི་དངོས་པོའི་ཉེ་བར་གནས་པ་ཞེས་བྱ་བའི་ཐ་ཚིག་གོ་ཞེས་བཤད་པས་སོ་ཞེས་མཆིམས་བློ་བཟང་གྲགས་པ་གསུང་ལ། འཇམ་སྒེག་ནི། འབྲས་བུ་ནུས་པའི་ཚུལ་གྱིས་འཛིན་པ་ཞེས་འཆད་ཀྱང་ངེས་པ་གཏིང་ཚུགས་ཕྱི་ནས་བཙལ་ལོ། །དེས་ན་རྒྱུ་དྲུག་པོ་ད་ལྟར་བ་ལ་འབྲས་བུ་འཛིན་པས་ཁྱབ་ལ། འདས་མ་འོངས་ལ་འབྲས་བུ་མི་འབྱིན་པས་ཁྱབ་ཅེས་ཁས་བླངས་དགོས་པ་འདྲའོ། །འོ་ན་འབྲས་བུ་འཛིན་ཚུལ་དེ་ལྟར་ན། འབྲས་བུ་འབྱིན་ཚུལ་ཇི་ལྟར་སྙམ་ན། ལྷན་མཚུངས་གཉིས་ནི་རབ་ཏུ་སྟེ་དང་པོ་རང་དུས་ཉིད་དུ་འབྲས་བུ་འབྱིན་པར་བྱེད་དེ། དེ་གཉིས་ཀྱི་འབྲས་བུ་འཛིན་འབྱིན་དུས་མཉམ་པས་དེ་གཉིས་ད་ལྟར་བ་ཁོ་ནས་འབྲས་བུ་འབྱིན་པར་ཡང་བྱེད་པའི་ཕྱིར་ཞེས་འཆད་པ། གཉིས་ནི་རབ་ཏུ་འབྱིན་པར་བྱེད་ཅེས་སོ། །སྐལ་མཉམ་དང་ཀུན་འགྲོ་གཉིས་ནི་ད་ལྟར་བ་དང་འདས་པ་དག་གིས་འབྲས་བུ་འབྱིན་པར་བྱེད་དེ། དེ་གཉིས་ཀྱི་རང་གི་དེ་མ་ཐག་འབྲས་བུ་འབྱིན་ན་ད་ལྟར་བ་དང་། བར་དུ་གཞན་གྱིས་ཆོད་ནས་འབྲས་བུ་འབྱིན་ན་འདས་པས་འབྱིན་པར་སོང་བའི་ཕྱིར། སྙིང་པོ་དྲིལ་ན་རྒྱུ་དེ་གཉིས་ལ་འདས་ད་ལྟར་གཉིས་གཉིས་ཡོད་པས་འདས་པ་རྣམས་ཀྱིས་འདས་པས་འབྲས་བུ་འབྱིན་ལ་ད་ལྟར་བས་ད་ལྟར་དུ་འབྱིན་ཅེས་བྱའོ། །གཅིག་སྟེ་རྣམ་སྨིན་གྱི་རྒྱུ་ནི་འདས་པ་ཁོ་ནས་འབྲས་བུ་འབྱིན་པར་འགྱུར་བ་སྟེ། དེས་ནི་རང་དང་འབྲས་བུའི་བར་དུ་ཆོས་གཞན་གྱིས་ཆོད་ནས་རྣམ་སྨིན་འབྱིན་པ་ཁོ་ན་ཡིན་གྱི་རང་དུས་དང་རང་གི་དེ་མ་ཐག་ཏུ་རྣམ་སྨིན་འབྱིན་པ་མེད་པའི་ཕྱིར་ཞེས་འཆད་པ། ད་ལྟར་གྱི་དང་འདས་པ་དག །གཅིག་ནི་འདས་པས་འབྱིན་པར་འགྱུར་ཞེས་སོ། །འབྲས་བུ་འཛིན་འབྱིན་གྱི་གནད་དེ་ཡང་། རང་འགྲེལ་ལས། དགེ་མི་དགེ་ལུང་མ་བསྟན་དང་བཅས་པ་ལ་མུ་བཞིའི་སྒོ་ནས་རྒྱས་པར་བཤད་པ་ནི། དཔེར་མཚོན་ན། དགེ་བའི་སྐལ་མཉམ་གྱི་རྒྱུ་འབྲས་བུ་འཛིན་འབྱིན་ལ་མུ་བཞི་ཡོད་པའི་ལོག་ལྟ་ལ་བརྟེན་ནས་དགེ་རྩ་འཆད་ཁ་མའི་དགེ་བའི་ཐོབ་པ་སྐད་ཅིག་ཐ་མ་ད་ལྟར་བ་དེ་ནི། དགེ་བའི་སྐལ་མཉམ་གྱི་འབྲས་བུ་འཛིན་ལ། དེ་མི་འབྱིན་པ་ཡིན་ཏེ། དེ་དགེ་བ་ད་ལྟར་བ་ཡིན་པའི་ཕྱིར། དེ་ལ་སྐལ་མཉམ་གྱི་དགེ་བ་བསྐྱེད་རྒྱུ་མེད་པའི་ཕྱིར། དགེ་བ་ཉིང་མཚམས་སྦྱར་མ་ཐག་པའི་དགེ་བའི་ཐོབ་པ་འདས་པ་དེ་ནི། སྐལ་མཉམ་དགེ་བའི་འབྲས་བུ་འབྱིན་ལ། དེ་མི་འཛིན་པ་ཡིན་ཏེ། དེས་རང་འབྲས་དགེ་བ་བཟུང་ཟིན་པས་ད་ལྟ་བཟུང་དུ་མེད་པའི་ཕྱིར་དང་། རང་འབྲས་རྒྱུ་མཐུན་གྱི་དགེ་བ་བསྐྱེད་བྱེད་ཡང་ཡིན་པའི་ཕྱིར་རོ། །གནས་སྐབས་དེ་གཉིས་མ་གཏོགས་པའི་དགེ་བའི་ཐོབ་པ་ད་ལྟར་བ་རྣམས་ནི་སྐལ་མཉམ་དགེ་བའི་འབྲས་བུ་འཛིན་འབྱིན་གཉིས་ཆར་ཡིན་ལ། དགེ་རྩ་ཆད་པའི་གནས་སྐབས་ཀྱི་མི་དགེ་བའི་ཐོབ་པ་སོགས་ནི། སྐལ་མཉམ་དགེ་བའི་འབྲས་བུ་འཛིན་འབྱིན་གཉིས་ཆར་མ་ཡིན་ཏེ། རྒྱུ་མཚན་བཤད་ཟིན་པའི་ཕྱིར་རོ་ཞེས་འཆད་པ་ལ། རང་འགྲེལ་ལས། དགེ་བའི་སྐལ་མཉམ་གྱི་འབྲས་བུ་འཛིན་ལ་མི་འབྱིན་པ་ཡོད་དམ་ཞེ་ན། མུ་བཞི་སྟེ། མུ་དང་པོ་ནི་དགེ་བའི་རྩ་བ་དག་ཀུན་ཏུ་གཅོད་པས་ཐམས་ཅད་ཀྱི་ཐ་མར་འདོད་པས་ཐོབ་པ་གང་དག་ཡིན་པའོ། །གཉིས་པ་ནི། འདི་སྐད་དུ་དགེ་བའི་རྩ་བ་དག་ཉིང་མཚམས་སྦྱོར་བས་ཐམས་ཅད་ཀྱི་དང་པོར་ཐོབ་པ་གང་དག་ཡིན་པའོ། །དེ་དག་ཉིད་ཀྱིས་ཉིང་མཚམས་སྦྱོར་བར་བྱེད་པའི་ཞེས་བརྗོད་པར་བྱ་བ་ནི་ཡིན་ནོ། །གསུམ་པ་ནི་དགེ་བའི་རྩ་བ་ཀུན་ཏུ་མ་ཆད་པའི་གནས་སྐབས་ལྷག་མ་རྣམས་སུའོ། །བཞི་པ་ནི་རྣམ་པ་དེ་དག་མ་གཏོགས་པའོ་ཞེས་སོགས་སོ། །དེ་ཡང་དགེ་རྩ་འཆད་པའི་ཚེ་ན་ནི། ལོག་ལྟ་ཆུང་འབྲིང་ཆེ་གསུམ་དགུས། །དགེ་རྩ་ཆེ་འབྲིང་ཆུང་གསུམ་རིམ་གྱིས་བཅད་པས། ལོག་ལྟ་ཆེན་པོའི་ཆེན་པོས། དགེ་རྩ་ཆུང་ངུའི་ཆུང་ངུ་ཐོབ་པ་བཅད་ལ། ཉིང་མཚམས་སྦྱོར་བའི་ཚེ་ནི་དགེ་རྩ་དགུ་དང་དགེ་བའི་ཐོབ་པ་འདས་མ་འོངས་སོགས་ཀྱང་གཅིག་ཆར་མཚམས་སྦྱོར་བ་ཡིན་ཏེ། ལས་བསྟན་པ་ལས། མེད་པར་ལྟ་བས་རྩ་བ་གཅོད། །ཀུན་གྱི་རིམ་གྱིས་མིའི་ནང་དུ། །སྐྱེས་པ་བུད་མེད་ཀྱིས་གཅོད་དོ། །མཚམས་ནི་ཐེ་ཚོམ་ཡོད་ལྟ་བས། །ཞེས་བཤད་པས་སོ། །དེ་བཞིན་དུ་མི་དགེ་བའི་སྐལ་མཉམ་གྱི་འབྲས་བུ་འཛིན་འབྱིན་ལ་ཡང་མུ་བཞི་སྟེ། འདོད་ཉོན་དགུ་པ་སྤོང་བཞིན་པའི་གང་ཟག་གི་རྒྱུད་ཀྱི་མི་དགེ་བའི་ཐོབ་པ་ད་ལྟར་བ་དེ་དེ་འཛིན་ལ་མི་འབྱིན་པ་དང་། འདོད་པའི་ཆགས་བྲལ་ལས་ཉམས་མ་ཐག་པའི་མི་དགེ་བའི་ཐོབ་པ་འདས་པ་དེ་དེ་འབྱིན་ལ་མི་འཛིན་པའི་མུ་དང་། གཞན་གཉིས་དེས་མཚོན་པའི་ཕྱིར་དང་། བསྒྲིབས་ལུང་མ་བསྟན་གྱི་སྐལ་མཉམ་གྱི་འབྲས་བུ་འཛིན་འབྱིན་ལ་ཡང་མུ་བཞི་སྟེ། དགྲ་བཅོམ་པ་ཐོབ་ཁ་མའི་གང་ཟག་གི་རྒྱུད་ཀྱི་བསྒྲིབས་ལུང་མ་བསྟན་གྱི་ཐོབ་པ་ད་ལྟར་བ་དེ་འཛིན་ལ་མི་འབྱིན་པའི་མུ་དང་། དགྲ་བཅོམ་ལས་ཉམས་མ་ཐག་པའི་གང་ཟག་གི་རྒྱུད་ཀྱི་དེའི་ཐོབ་པ་འདས་པ་དེ་དེ་འབྱིན་མ་མི་འཛིན་སོགས་ཡིན་པའི་ཕྱིར། མ་བསྒྲིབས་ལུང་མ་བསྟན་གྱི་སྐལ་མཉམ་གྱི་འབྲས་བུ་འཛིན་འབྱིན་ལ་མུ་གསུམ་སྟེ། ལྷག་མེད་དུ་འདའ་ཁ་མའི་དགྲ་བཅོམ་པའི་རྒྱུད་ཀྱི་ཕུང་པོ་ཐ་མ་ད་ལྟར་བ་དེ་འཛིན་ལ་མི་འབྱིན་པ་དང་། གཉིས་ཡིན་དང་གཉིས་མིན་སླ་ཞིང་། མ་བསྒྲིབས་ལུང་མ་བསྟན་གྱི་སྐལ་མཉམ་འབྲས་བུ་འབྱིན་ལ་མི་འཛིན་པ་ནི་མེད་དེ། ལྷག་མེད་ལས་ལྡང་བ་མེད་པའི་ཕྱིར་རོ། །ཡང་དམིགས་བཅས་གཞིར་བཞག་ལ། དགེ་བའི་སེམས། དགེ་བའི་སྐལ་མཉམ་སེམས་ཀྱི་འབྲས་བུ་འཛིན་འབྱིན་ལ་མུ་བཞི་སྟེ། དགེ་བའི་སེམས་ཀྱི་མཇུག་ཐོགས་སུ་མི་དགེ་བའི་སེམས་ལུང་མ་བསྟན་གྱི་སེམས་འབྱུང་བའི་ཚེ་མུ་དང་པོ་དང་། དེ་ལས་ལྡོག་པའི་ཚེ་མུ་གཉིས་པ་དང་། དགེ་བའི་སེམས་ཀྱི་མཇུག་ཐོགས་སུ་དགེ་བའི་སེམས་འབྱུང་བའི་ཚེ་གཉིས་ཀྱི་མུ་དང་། མི་དགེ་བའི་སེམས་ཀྱི་འཇུག་ཐོགས་སུ་མི་དགེ་བའི་སེམས་འབྱུང་བའི་ཚེ་དགེ་བའི་སེམས་འཛིན་འབྱིན་གཉིས་ཆར་མེད་པའི་མུ་ཡིན་པའི་ཕྱིར་རོ། །མི་དགེ་བའི་སེམས་སོགས་ལའང་དེས་རིགས་འགྲེའོ། །དེ་ལྟར་ཡང་རང་བཟོ་མ་ཡིན་ཏེ། རང་འགྲེལ་ལས་གསལ་བའི་ཕྱིར་རོ། །དེ་ཡང་མི་དགེ་བའི་སེམས་འབྱུང་ཁ་མའི་དགེ་བའི་སེམས་ཐ་མ་ད་ལྟར་བ་དེ་དགེ་བའི་སྐལ་མཉམ་གྱི་འབྲས་བུ་འཛིན་པ་ཡིན་ཏེ། དེ་དགེ་སེམས་ད་ལྟར་བ་ཡིན་པས། རང་འབྲས་དགེ་བའི་ས་བོན་ཡིན་པའི་ཕྱིར། དེས་དགེ་བའི་སྐལ་མཉམ་གྱི་འབྲས་བུ་མི་འབྱིན་ཏེ། དེ་མི་དགེ་བའི་སེམས་ཀྱི་མཚུངས་པ་དེ་མ་ཐག་རྐྱེན་ཡིན་པའི་ཕྱིར་རོ། །བཞི་པ་རྒྱུ་གང་ལས་འབྲས་བུ་གང་སྐྱེ་བཤད་པ་ལ། འབྲས་བུའི་ཆོས་རྣམས་རྒྱུ་དྲུག་པོ་གང་དང་གང་ལས་སྐྱེ་སྙམ་ན། སྤྱིར་བསྐྱེད་བྱ་འབྲས་བུའི་ཆོས་བསྡུས་ན་བཞིར་འདུ་སྟེ། ཉོན་མོངས་ཅན་དང་། རྣམ་སྨིན་སྐྱེས་དང་། ཟག་མེད་སྐད་ཅིག་དང་པོ་དང་། ལྷག་མའི་ཆོས་དང་བཞིར་འདུ་བ་ཡིན་པའི་ཕྱིར། འོ་ན་ལྷག་མའི་ཆོས་དེ་གང་ལ་བྱ་སྙམ་ན། ལྷག་མ་དེ་འཇོག་ཚུལ་ཡོད་དེ། རྣམ་སྨིན་སྐྱེས་མ་གཏོགས་པའི་ལུང་མ་བསྟན་རྣམས་དང་། ཟག་མེད་སྐད་ཅིག་དང་པོ་དེ་མ་གཏོགས་པའི་དགེ་བ་རྣམས་ལ་འཇོག་པའི་ཕྱིར་རོ། །དེ་ལྟར་ཤེས་ནས་ཉོན་མོངས་ཅན་གྱི་ཤེས་པ། རྣམ་སྨིན་སྐྱེས་ཀྱི་ཤེས་པ། ལྷག་མར་གྱུར་པའི་ཤེས་པ། འཕགས་པ་སྟེ་ཟག་མེད་སྐད་ཅིག་དང་པོར་གྱུར་པའི་ཤེས་པ་རྣམས་རྒྱུ་དྲུག་ལས་སྐྱེ་ཚུལ་ཡོད་དེ། རིམ་པ་བཞིན་དུ་ཉོན་མོངས་ཅན་གྱི་ཤེས་པ་དེ་རྣམ་སྨིན་གྱི་རྒྱུ་མ་གཏོགས་པ་རྒྱུ་ལྷག་མ་ལྔ་ལས་སྐྱེ། རྣམ་སྨིན་སྐྱེས་ཀྱི་ཤེས་པ་དེ་ཀུན་འགྲོའི་རྒྱུ་མ་གཏོགས་པ་རྒྱུ་ལྷག་མ་ལྔ་ལས་སྐྱེ། ལྷག་མར་གྱུར་པའི་ཤེས་པ་དེ་རྣམ་སྨིན་གྱི་རྒྱུ་དང་། ཀུན་འགྲོའི་རྒྱུ་གཉིས་མ་གཏོགས་པའི་རྒྱུ་ལྷག་མ་བཞི་ལས་སྐྱེ། ཟག་མེད་དང་པོར་གྱུར་པའི་ཤེས་པ་དེ་རྣམ་སྨིན་གྱི་རྒྱུ། ཀུན་འགྲོའི་རྒྱུ། སྐལ་མཉམ་གྱི་རྒྱུ་གསུམ་མ་གཏོགས་པའི་རྒྱུ་ལྷག་མ་གསུམ་ལས་སྐྱེ་བའི་ཕྱིར་རོ་ཞེས་འཆད་པ་ལ་ཉོན་མོངས་ཅན་དང་རྣམ་སྨིན་སྐྱེས། །ལྷག་དང་དང་པོ་འཕགས་རིམ་བཞིན། །རྣམ་སྨིན་ཀུན་འགྲོ་དེ་གཉིས་དང་། །སྐལ་མཉམ་མ་གཏོགས་ལྷག་ལས་སྐྱེ། །ཞེས་སོ། །དེ་དག་ཀྱང་བློ་གཞོན་ནུ་དག་ལ་རིམ་བཞིན་སྒྲུབ་ན། ཉོན་མོངས་ཅན་གྱི་ཤེས་པ་དེ། ཁོ་རང་གི་རྣམ་སྨིན་གྱི་རྒྱུ་ལས་མི་སྐྱེ་སྟེ། ཁོ་རྣམ་སྨིན་གྱི་འབྲས་བུ་མ་ཡིན་པའི་ཕྱིར། དེ་རྒྱུ་ལྷག་མ་ལྔ་ལས་སྐྱེ་སྟེ། ཁོའི་བྱེད་རྒྱུ་སོགས་རེ་རེ་ནས་ཡོད་པ་གང་ཞིག ཁོ་སྐྱེས་པའི་ཡང་ཕྱིར་རོ། །རྣམ་སྨིན་སྐྱེས་ཀྱི་ཤེས་པ་དེ། ཁོ་རང་གི་ཀུན་འགྲོའི་རྒྱུ་ལས་མི་སྐྱེ་སྟེ། ཁོ་ཉོན་མོངས་ཅན་མ་ཡིན་པའི་ཕྱིར། དེ་རྒྱུ་ལྷག་མ་ལྔ་ལས་སྐྱེ་སྟེ། ཁོ་སྐྱེས་པ་གང་ཞིག ཁོ་བོའི་བྱེད་རྒྱུ་སོགས་ལྔ་ཆར་ཚང་བའི་ཕྱིར་རོ། །ལྷག་མ་སྟེ་རྣམ་སྨིན་སྐྱེས་མ་ཡིན་པའི་ལུང་མ་བསྟན་གྱི་ཤེས་པ་རྣམས་དང་ཟག་མེད་དང་པོ་མ་ཡིན་པའི་དགེ་བར་གྱུར་པའི་ཤེས་པ་རྣམས། ཁོ་རང་གི་རྣམ་སྨིན་གྱི་རྒྱུ་དང་ཀུན་འགྲོའི་རྒྱུ་གཉིས་ལས་མི་སྐྱེ་སྟེ། རིམ་བཞིན་རྣམ་སྨིན་གྱི་འབྲས་བུ་མ་ཡིན་པའི་ཕྱིར་དང་། ཉོན་མོངས་ཅན་མ་ཡིན་པའི་ཕྱིར་རོ། །དེ་དག་རྒྱུ་ལྷག་མ་བཞི་ལས་སྐྱེ་སྟེ། ཁོ་སྐྱེས་པ་གང་ཞིག ཁོའི་བྱེད་རྒྱུ་སྐལ་མཉམ་གྱི་རྒྱུ། མཚུངས་ལྡན་གྱི་རྒྱུ། ལྷན་ཅིག་འབྱུང་རྒྱུ་ཡོད་པའི་ཕྱིར། ཟག་མེད་དང་པོ་ནི་ཁོ་རང་གི་རྣམ་སྨིན་སྐྱེས་ཀྱི་རྒྱུ་དང་། ཀུན་འགྲོའི་རྒྱུ་དང་། སྐལ་མཉམ་གྱི་རྒྱུ་གསུམ་ལས་མི་སྐྱེ་སྟེ། ཁོ་རྣམ་སྨིན་གྱི་འབྲས་བུ་མིན་པའི་ཕྱིར་དང་ཉོན་མོངས་ཅན་མ་ཡིན་པའི་ཕྱིར་དང་། ཁོའི་སྐལ་མཉམ་གྱི་རྒྱུ་མེད་པའི་ཕྱིར། རིམ་བཞིན་ཆོས་ཅན། །རྒྱུ་ལྷག་མ་གསུམ་ལས་སྐྱེ་སྟེ། ཁོ་སྐྱེས་པ་གང་ཞིག ཁོའི་བྱེད་རྒྱུ་སོགས་གསུམ་ཡོད་པའི་ཕྱིར་རོ། །དེ་ལྟར་བཤད་པ་དེ་དག་ཀྱང་འབྲས་བུ་སེམས་དང་སེམས་བྱུང་གང་རུང་གིས་བསྡུས་པའི་ཤེས་པའི་དབང་དུ་བྱས་པ་ཡིན་གྱི། ལྡན་མིན་འདུ་བྱེད་དང་། གཟུགས་ཕུང་གང་རུང་གིས་བསྡུས་པའི་ཉོན་མོངས་ཅན་སོགས་བཞི་པོ་དེ་ཡང་མཚུངས་ལྡན་གྱི་རྒྱུ་མ་གཏོགས་པའི་རྒྱུ་གཞན་ལྔ་ལས་སྐྱེ་ཚུལ་སྔ་མ་དེ་བཞིན་ཏེ། དེ་གཉིས་གང་རུང་གི་ཉོན་མོངས་ཅན་རྣམས་ཁོ་རང་གི་རྣམ་སྨིན་གྱི་རྒྱུ་མ་གཏོགས་པའི་རྒྱུ་ལྷག་མ་བཞི་ལས་སྐྱེ། དེ་གང་རུང་གི་རྣམ་སྨིན་སྐྱེས་རྣམས་ཁོ་རང་གི་ཀུན་འགྲོའི་རྒྱུ་མ་གཏོགས་པའི་བཞི་ལས་སྐྱེ། ལྷག་མ་རྣམས་དེ་གཉིས་མ་གཏོགས་པ་བཞི་ལས་སྐྱེ། ལྷག་མ་རྣམས་དེ་གཉིས་མ་གཏོགས་པའི་གསུམ་ལས་སྐྱེ། དེ་གང་རུང་གི་ཟག་མེད་དང་པོ་ནི། དེ་གཉིས་དང་སྐལ་མཉམ་རྒྱུ་མ་གཏོགས་པའི་བྱེད་རྒྱུ་དང་ལྷན་ཅིག་འབྱུང་རྒྱུ་གཉིས་ལས་སྐྱེ། རྒྱུ་དྲུག་གི་ནང་ནས་རྒྱུ་གཅིག་ཁོ་ན་ལས་སྐྱེ་བའི་འབྲས་བུ་ནི་མེད་པའི་ཕྱིར་རོ་ཞེས་འཆད་པ་ལ། སེམས་དང་སེམས་ལས་བྱུང་བའི་ཡིན། །མཚུངས་ལྡན་མ་གཏོགས་གཞན་དེ་བཞིན། །ཞེས་སོ། །འདིར་ཉོན་མོངས་ཅན་རྣམས། ཁོ་རང་གི་རྣམ་སྨིན་གྱི་རྒྱུ་ལས་མི་སྐྱེ་བ་ཡིན་གྱིས་སྤྱིར་རྣམ་སྨིན་གྱི་རྒྱུ་ལས་མི་སྐྱེ་བ་མ་ཡིན་ཏེ། དེས་བདག་རྐྱེན་བྱས་པ་ལ་བརྟེན་ནས་སྐྱེ་བའི་ཕྱིར་རོ། །གཞན་ལ་ཡང་རིགས་འགྲེས་ཏེ་ཞིབ་ཆ་ཕྱེད་དགོས་སོ།། ༈ །།གཉིས་པ་རྐྱེན་བཤད་པ་ལ། མདོར་བསྟན་རྒྱས་བཤད་གཉིས། དང་པོ་ནི། འོ་ན་རྒྱུ་དང་རྐྱེན་དག་མེད་པར་ནི། །སྐྱེ་བས་བསྐྱེད་བྱ་བསྐྱེད་བྱེད་མིན། །ཞེས་པ་ལ་འཕྲོས་ནས། རྒྱུ་དྲུག་གི་རྣམ་བཞག་དེ་ལྟར་ན། རྐྱེན་གྱི་རྣམ་བཞག་ཇི་ལྟ་བུ་སྙམ་ན། འབྲས་བུ་འབྱུང་བར་བྱེད་པའི་རྐྱེན་དེ་ལ་ནི། རྐྱེན་བཞི་པོ་དག་ཏུ་བཅོམ་ལྡན་འདས་ཀྱིས་གསུངས་ཏེ། མདོ་ལས། རྐྱེན་ཉིད་ནི་བཞི་སྟེ། རྒྱུའི་རྐྱེན་ཉིད་དང་། དེ་མ་ཐག་པའི་རྐྱེན་ཉིད་དང་། དམིགས་པའི་རྐྱེན་ཉིད་དང་། བདག་པོའི་རྐྱེན་ཉིད་དོ་ཞེས་བཤད་པས་སོ་ཞེས་འཆད་པ་ལ། རྐྱེན་ནི་བཞི་པོ་དག་ཏུ་གསུངས་ཞེས་སོ། །གཉིས་པ་རྒྱས་པར་བཤད་པ་ལ་གསུམ། རྐྱེན་སོ་སོར་གཏན་ལ་ཕབ། རྐྱེན་བཞིས་བྱ་བ་བྱེད་ཚུལ་བཤད། བཞི་ལས་འབྲས་བུ་གང་སྐྱེ་བཤད་པའོ། །དང་པོ་ལ་བཞི་ལས། དང་པོ་བྱེད་རྒྱུའི་རྐྱེན་ནི། ཆོས་དེའི་ལྷན་ཅིག་འབྱུང་རྒྱུ་ལ་སོགས་པ་རྒྱུ་ཕྱི་མ་ལྔ་པོ་གང་རུང་གི་སྒོ་ནས་ཆོས་དེ་ལ་ཕན་འདོགས་པའི་རིགས་གནས་ཆོས་ཅན། ཁྱོད་རྐྱེན་བཞིས་ཟླས་ཕྱེ་བའི་རྒྱུ་རྐྱེན་ཞེས་བྱ་བ་དེའི་མཚན་ཉིད་ཡིན་ཏེ། དེའི་འཇོག་བྱེད་ཡིན་པའི་ཕྱིར་རོ་ཞེས་འཆད་པ། རྒྱུ་ཞེས་བྱ་བ་རྒྱུ་ལྔ་ཡིན། །ཞེས་སོ། །འདིར་རང་འགྲེལ་ལས། བྱེད་རྒྱུའི་རྒྱུ་མ་གཏོགས་པ་རྒྱུ་ལྔ་ནི་བྱེད་རྒྱུའི་རྐྱེན་ཡིན་ནོ། །ཞེས་གསུངས་པ་ལ་བརྟེན་ནས། འདི་འཆད་པ་པོ་ཐམས་ཅད་རྒྱུ་རྐྱེན་གྱི་མཚན་ཉིད་ཀྱི་ཟུར་དུ་བྱེད་རྒྱུ་མ་གཏོགས་པའི་རྒྱུ་ལྔ་ཞེས་འཆད་པ་ནི་དཔྱད་པ་མ་ཞུགས་པ་སྟེ། བྱེད་རྒྱུ་མ་ཡིན་པའི་རྒྱུ་དང་རྐྱེན་གང་ཡང་མེད་པའི་ཕྱིར་རོ། །འོ་ན་རང་འགྲེལ་ལས། དེ་ལྟར་བཤད་པ་ཅི་སྙམ་ན། ཁོ་བོས་བཤད་པར་བྱ་སྟེ། དེའི་དོན་ཆོས་དེའི་རྒྱུ་རྐྱེན་ཡིན་པ་ལ། དེའི་བྱེད་རྒྱུ་མ་ཡིན་པ་ཞིག་དགོས་ཞེས་པ་མ་ཡིན་གྱི་ཆོས་དེའི་རྒྱུ་རྐྱེན་དུ་འཇོག་པ་ལ་དེའི་བྱེད་རྒྱུ་ཡིན་པ་ཙམ་གྱིས་མི་ཆོག་པར། དེའི་རྒྱུ་ཕྱི་མ་ལྔ་གང་རུང་ཡིན་པ་ཞིག་དགོས་ཞེས་པའི་དོན་ཏེ། འདུས་མ་བྱས་རྣམས་ཆོས་དེའི་རྒྱུ་རྐྱེན་ཡིན་པ་གཅོད་པའི་ཆེད་ཡིན་པའི་ཕྱིར་རོ། །ཡང་ན་རྒྱུ་དྲུག་གི་ཟླས་ཕྱེ་བའི་བྱེད་རྒྱུ་མ་ཡིན་པ་ཞིག་དགོས་ཞེས་བྱ་བ་སྟེ་རྒྱུ་དྲུག་གི་ནང་ཚན་གྱི་བྱེད་རྒྱུ་ཙམ་གྱི་ཁྱད་པར་བཤད་ཟིན་པའི་ཕྱིར་རོ། །ལེགས་པར་བཤད་པ་སྙིང་ལ་སིམ་པར་གྱུར་ཅིག དེས་ན་ཆོས་དེའི་རྒྱུ་རྐྱེན་དང་། དེའི་བྱེད་རྒྱུ་ལ་མུ་གསུམ་འབྱུང་གི་དེའི་རྒྱུ་རྐྱེན་ཡིན་ལ། བྱེད་རྒྱུ་མ་ཡིན་པ་མི་སྲིད་དེ། རང་ལས་གཞན་པ་བྱེད་རྒྱུའི་རྒྱུ། །ཞེས་བཤད་ཟིན་ཏོ། །གཉིས་པ་མཚུངས་པ་དེ་མ་ཐག་རྐྱེན་ལ། ངོ་བོ། མཚན་གཞི། སྒྲ་བཤད། མུ་བཞི་བཤད་པའོ། །དང་པོ་ནི། རང་གི་མཚུངས་པ་དེ་མ་ཐག་འབྲས་བསྐྱེད་བྱེད་ཀྱི་རིག་པ་ཆོས་ཅན། ཁྱོད་མཚུངས་པ་དེ་མ་ཐག་རྐྱེན་གྱི་ངོ་བོ་ཡིན་ཏེ། དེའི་འཇོག་བྱེད་ཡིན་པའི་ཕྱིར་རོ། །གཉིས་པ་མཚན་གཞི་ནི། ཤེས་བྱ་ཆོས་ཅན། མཚུངས་པ་དེ་མ་ཐག་རྐྱེན་འཇོག་ཚུལ་ཡོད་དེ། དགྲ་བཅོམ་པ་ཐ་མའི་ཤེས་པ་མ་གཏོགས་པའི་སེམས་དང་ལྡན་སེམས་བྱུང་སྐྱེས་པ་རྣམས་དེའི་མཚན་གཞི་ཡིན་པའི་ཕྱིར་རོ་ཞེས་འཆད་པ་ལ། སེམས་དང་སེམས་བྱུང་སྐྱེས་པ་རྣམས། །ཐ་མ་མིན་མཚུངས་དེ་མ་ཐག་ཅེས་སོ། །དེས་ན་དེའི་མཚན་གཞིར། སེམས་དང་སེམས་བྱུང་སྐྱེས་པ་རྣམས། །ཐ་མ་མིན་མཚུངས་དེ་མ་ཐག །ཅེས་སེམས་དང་སེམས་བྱུང་རྣམས་ཞེས་དང་། སྐྱེས་པ་རྣམས་ཞེས་དང་། ཐ་མ་མིན་ཞེས་ཟུར་གསུམ་སྨོས་པ་ལ་དགོས་པ་ཡོད་དེ། སེམས་སེམས་བྱུང་རྣམས་མཚུངས་པ་དེ་མ་ཐག་རྐྱེན་ཡིན་གྱི། བེམ་པོ་དང་། ལྡན་མིན་འདུ་བྱེད་རྣམས་དེ་ལྟར་མ་ཡིན་ཞེས་ཤེས་པའི་ཆེད་ཡིན་པའི་ཕྱིར་དང་། སེམས་སེམས་བྱུང་གི་ནང་ནས་ཀྱང་སེམས་སེམས་བྱུང་སྐྱེས་པ་སྟེ་འདས་ད་ལྟར་རྣམས་མཚུངས་པ་དེ་མ་ཐག་རྐྱེན་ཡིན་གྱི་སེམས་སེམས་བྱུང་མ་འོངས་པ་རྣམས་དེ་ལྟར་མ་ཡིན་ཞེས་ཤེས་པའི་ཆེད་ཡིན་པའི་ཕྱིར་དང་། སེམས་སེམས་བྱུང་འདས་ད་ལྟར་ཡིན་ཀྱང་། ལྷག་མེད་དུ་འདའ་ཁ་མའི་དགྲ་བཅོམ་པའི་རྒྱུད་ཀྱི་ཤེས་པ་རྣམས་ནི་མཚུངས་པ་དེ་མ་ཐག་རྐྱེན་མ་ཡིན་ནོ་ཞེས་ཤེས་པའི་ཆེད་ཡིན་པའི་ཕྱིར། དེའི་ཟུར་དང་པོའི་དགོས་པ་ཡང་། །གཟུགས་ཅན་རྣམས་ནི་མཚུངས་པ་དེ་མ་ཐག་རྐྱེན་མ་ཡིན་ཏེ། མཚུངས་པ་དེ་མ་ཐག་རྐྱེན་ལ་རྒྱུ་འབྲས་གཉིས་མཚུངས་པ་ཞིག་དགོས་པ་ལས། གཟུགས་ཅན་རྣམས་འཆོལ་བ་ཡིན་པའི་ཕྱིར། འདོད་པའི་གཟུགས་ཀྱི་དེ་མ་ཐག་ཏུ་བསམ་གཏན་གྱི་གཟུགས་འབྱུང་བ་དང་། དེའི་དེ་མ་ཐག་ཏུ་ཟག་མེད་ཀྱི་གཟུགས་འབྱུང་བ་སོགས་ཡིན་པའི་ཕྱིར་བྱས་པ་ལ་ཁོ་ན་རེ། འོ་ན་སེམས་སེམས་བྱུང་རྣམས་ཀྱང་འཆོལ་བར་ཐལ་ཏེ། དགེ་བའི་སེམས་ཀྱི་མཇུག་ཐོགས་སུ་ཉོན་མོངས་ཅན་གྱི་སེམས་འབྱུང་བ་སོགས་ཡིན་པའི་ཕྱིར་ཟེར་བ་ལ། རང་ལུགས་མ་ཁྱབ་མོད། རྒྱ་གར་གྱི་མངོན་པ་སྨྲ་བ་འགའ་ཞིག དགེ་བའི་སེམས་ཀྱི་མཇུག་ཐོགས་སུ་ཉོན་མོངས་ཅན་གྱི་སེམས་འབྱུང་བའི་ཚེ། ཉོན་མོངས་ཅན་གྱི་སེམས་འདས་པ་དེའི་མཚུངས་པ་དེ་མ་ཐག་རྐྱེན་ཡིན་གྱི་དགེ་བའི་སེམས་དེ་ནི་མ་ཡིན་ཏེ་དཔེར་ན་འགོག་པ་ལ་སྙོམས་པར་འཇུག་པའི་སེམས་དེའི་མཚུངས་པ་དེ་མ་ཐག་རྐྱེན་ཡིན་པ་བཞིན་ཞེས་བཞེད་པ་ལ། རང་འགྲེལ་ལས་དེ་སྐད་དུ་ནི་མི་བརྗོད་དོ་ཞེས་གསུངས་པས། རང་ལུགས་མཚུངས་པ་དེ་མ་ཐག་རྐྱེན་ཡིན་པ་ལ་རྒྱུ་འབྲས་གཉིས་དགེ་མི་དགེ་སོགས་སུ་མཚུངས་པ་ཞིག་མི་དགོས་པའི་གནད་ཀྱིས་དེའི་ཚེ་དགེ་བའི་སེམས་དེ། ཉོན་མོངས་ཅན་གྱི་སེམས་དེའི་མཚུངས་པ་དེ་མ་ཐག་རྐྱེན་དུ་ཁས་ལེན་པ་སོགས་ཀྱི་སྙིང་པོ་ལེན་པ་གཅེས་སོ། །ཟུར་གཉིས་པའི་གནད་ཀྱིས་མ་འོངས་པ་རྣམས་མཚུངས་པ་དེ་མ་ཐག་རྐྱེན་མ་ཡིན་ཏེ། མཚུངས་པ་དེ་མ་ཐག་རྐྱེན་གྱིས་རང་འབྲས་ཕྱི་མ་བསྐྱེད་དགོས་པ་ལས། མ་འོངས་པ་ལ་སྔ་ཕྱིའི་རིམ་པ་མེད་པས་སོ། །འོ་ན་སངས་རྒྱས་རྣམས་ཀྱིས་མ་འོངས་པ་ན་འདིའི་རྗེས་སུ་འདི་འདྲ་ཞིག་འབྱུང་ཞེས་ལུང་སྟོན་པར་མི་རིགས་ཏེ། དེ་ལྟར་འབྱུང་བའི་རིམ་པ་མེད་པའི་ཕྱིར། ཞེས་ཟེར་ན། ལན་གྱི་རྣམ་གྲངས་མང་པོ་འདུག་ཀྱང་། ངེས་གནས་མ་རྙེད་པས་བཏང་སྙོམས་ལེགས་སོ། །དེས་ན་མ་འོངས་པ་ཡིན་ན་རང་འབྲས་མི་བསྐྱེད་པས་ཁྱབ་ཅིང་། ད་ལྟར་བས་ད་ལྟར་བའི་མཚུངས་པ་དེ་མ་ཐག་རྐྱེན་བྱེད་པ་ཡང་མེད་དེ། རྒྱལ་སྲས་ལས། དེ་ཉིད་ཀྱི་ཕྱིར་ད་ལྟར་གྱི་ཡང་ད་ལྟར་གྱི་མཚུངས་པ་དེ་མ་ཐག་རྐྱེན་དུ་མི་འདོད་དེ། སྔ་མ་དང་ཕྱི་མ་ཉིད་མེད་པའི་ཕྱིར་རོ་ཞེས་བཤད་པས་སོ། །ཟུར་གསུམ་པའི་གནད་ཀྱིས། དགྲ་བཅོམ་ཐ་མའི་ཤེས་པ་རྣམས་ནི་མཚུངས་པ་དེ་མ་ཐག་རྐྱེན་མ་ཡིན་ཏེ། དེས་རང་འབྲས་རིག་པ་ཕྱི་མ་མཚམས་མི་སྦྱོར་བའི་ཕྱིར་རོ། །གསུམ་པ་སྒྲ་བཤད་ནི། རྐྱེན་དང་རྐྱེན་ཅན་གཉིས་ཀ་སེམས་ཀྱི་འདུ་བྱེད་པར་མཚུངས་ཤིང་། རིགས་མཐུན་ཤེས་པ་གཞན་གྱི་བར་མ་ཆོད་པས་དེ་མ་ཐག་པ་བསྐྱེད་པར་བྱེད་པས་ན་རྐྱེན་ཏེ། རང་འགྲེལ་ལས། རྐྱེན་འདི་ནི་མཚུངས་པ་ཡང་ཡིན་ལ། དེ་མ་ཐག་པ་ཡང་ཡིན་པས་མཚུངས་པ་དེ་མ་ཐག་པའི་རྐྱེན་ནོ་ཞེས་སོགས་བཤད་པའོ། །དེས་ན་མཚུངས་པ་དེ་མ་ཐག་རྐྱེན་ལ་རྒྱུ་འབྲས་གཉིས་ཀ་ཤེས་པར་མཚུངས་པ་དང་། རྐྱེན་དེའི་ཕྱི་ལོགས་དེ་མ་ཐག་པ་ཡིན་མི་དགོས་ཏེ། སེམས་མེད་སྙོམ་འཇུག་གཉིས་ལ་མཚུངས་པ་དེ་མ་ཐག་རྐྱེན་ཡོད་པའི་ཕྱིར་དང་། འགོག་པ་ལ་སྙོམས་པར་འཇུག་སེམས་དང་། ལྡང་སེམས་གཉིས་ཀྱི་བར་དུ་དུས་ཡུན་རིང་མོས་ཆོད་པའི་ཕྱིར་རོ། །ཡང་དགེ་མི་དགེ་སོགས་ལ་རིས་མཐུན་གྱི་མཚུངས་པ་དེ་མ་ཐག་རྐྱེན་དགོས་པ་ཡང་མ་ཡིན་ཏེ། སེམས་བྱུང་གི་སེམས་ཀྱི་མཚུངས་པ་དེ་མ་ཐག་རྐྱེན་བྱེད་པ་ཡོད་པའི་ཕྱིར་དང་། མི་དགེ་བའི་སེམས་ཀྱིས་དགེ་བའི་སེམས་ཀྱི་མཚུངས་པ་དེ་མ་ཐག་རྐྱེན་བྱེད་པ་ཡོད་པའི་ཕྱིར། མི་དགེ་བའི་སེམས་ཕྱིན་ཆད་མངོན་དུ་མི་འགྱུར་བ་ངེས་པའི་སློབ་པའི་རྒྱུད་ཀྱི་མི་དགེ་བའི་སེམས་ཐ་མ་ད་ལྟར་བ་དེ་མཚུངས་པ་དེ་མ་ཐག་རྐྱེན་མ་ཡིན་ན། དགྲ་བཅོམ་ཐ་མའི་ཤེས་པ་མ་ཡིན་པའི་སེམས་སེམས་བྱུང་འདས་ད་ལྟར་ལ་མཚུངས་པ་དེ་མ་ཐག་རྐྱེན་གྱིས་ཁྱབ་པར་ཁས་བླངས་པ་དང་འགལ། དེ་དེ་ཡིན་ན། དེས་མཚུངས་པ་དེ་མ་ཐག་རྐྱེན་བྱས་པའི་མི་དགེ་བའི་སེམས་ཡོད་པར་ཐལ་བའི་སྐྱོན་གནས་པའི་ཕྱིར་རོ། །གནད་དེས་ན་མི་དགེ་བའི་སེམས་ཀྱིས་དགེ་བའི་སེམས་ཀྱི་མཚུངས་པ་དེ་མ་ཐག་རྐྱེན་བྱེད་པ་ཡང་ཡོད་ལ། གཅིག་ཤོས་ལ་ཡང་ཡོད་པའི་ཕྱིར་རོ། །བཞི་པ་མུ་བཞི་བཤད་པ་ལ། སེམས་ཀྱི་མཚུངས་པ་དེ་མ་ཐག་པ་ཅན་དང་། སེམས་ཀྱི་དེ་མ་ཐག་པ་ཅན་ལ་མུ་བཞི་ཡོད་པའི་སེམས་མེད་ཀྱི་སྙོམས་འཇུག་ལས་ལྡང་བའི་སེམས་དེ་ནི། སེམས་ཀྱི་མཚུངས་པ་དེ་མ་ཐག་པ་ཅན་ཡིན་ལ། སེམས་ཀྱི་དེ་མ་ཐག་པ་ཅན་མ་ཡིན་པའི་མུ་ཡིན་ཏེ། དེ་སེམས་མེད་སྙོམས་འཇུག་ལ་སྙོམས་པར་འཇུག་ཁ་མའི་སེམས་དེའི་མཚུངས་པ་དེ་མ་ཐག་རྐྱེན་བྱས་པ་ཅན་ཡིན་པའི་ཕྱིར་དང་། དེ་གཉིས་ཀྱི་བར་དུ་དུས་རིང་མོས་ཆོད་པས་སེམས་ཀྱི་ཕྱི་ལོགས་དེ་མ་ཐག་ཏུ་བྱུང་བ་ཅན་མ་ཡིན་པའི་ཕྱིར་རོ། །སེམས་མེད་ཀྱི་སྙོམས་འཇུག་སྐད་ཅིག་གཉིས་པ་དེ་ཡང་མུ་དང་པོ་ཡིན་ཏེ། དེ་དེ་ལ་སྙོམས་པར་འཇུག་ཁ་མའི་སེམས་ཀྱི་མཚུངས་པ་དེ་མ་ཐག་རྐྱེན་བྱས་པ་ལས་བྱུང་ཞིང་། དེ་གཉིས་ཀྱི་བར་དུ་སེམས་མེད་སྙོམས་འཇུག་སྐད་ཅིག་མ་དང་པོས་བར་ཆོད་པས་སེམས་ཀྱི་དེ་མ་ཐག་པ་ཅན་མ་ཡིན་པའི་ཕྱིར། དེ་དག་སེམས་ཀྱི་མཚུངས་པ་དེ་མ་ཐག་པ་ཅན་ཡིན་ཏེ། དེ་གཉིས་ཀྱི་བར་དུ་མཚུངས་པའི་ཤེས་པ་གཞན་གྱི་བར་མ་ཆོད་པའི་ཕྱིར་རོ། །སེམས་མེད་ཀྱི་སྙོམས་འཇུག་སྐད་ཅིག་མ་དང་པོའི་སྐྱེ་སོགས་བཞི་ནི། སེམས་ཀྱི་དེ་མ་ཐག་པ་ཅན་ཡིན་ལ། སེམས་ཀྱི་མཚུངས་པ་དེ་མ་ཐག་པ་ཅན་མ་ཡིན་པའི་མུ་གཉིས་པ་ཡིན་ཏེ། དེ་སྙོམས་པར་འཇུག་པའི་སེམས་ཀྱི་ཕྱི་ལོགས་དེ་མ་ཐག་ཏུ་བྱུང་བའི་ཕྱིར་དང་དེ་སེམས་ཀྱི་མཚུངས་པ་དེ་མ་ཐག་རྐྱེན་བྱས་པ་ལས་མ་བྱུང་བས་སེམས་ཀྱི་མཚུངས་པ་དེ་མ་ཐག་པ་ཅན་དུ་མི་རུང་བའི་ཕྱིར་རོ། །དེ་བཞིན་དུ་སེམས་སྐད་ཅིག་མ་གཉིས་པའི་སྐྱེ་སོགས་ཀྱང་མུ་གཉིས་པ་དེ་ཡིན་ཏེ། འདི་ལྟར་དེ་སེམས་ཀྱི་དེ་མ་ཐག་པ་ཅན་ཡིན་ཏེ། སེམས་སྐད་ཅིག་མ་དང་པོའི་ཕྱི་ལོགས་དེ་མ་ཐག་ཏུ་བྱུང་བའི་ཕྱིར་རོ། །སེམས་ཀྱི་མཚུངས་པ་དེ་མ་ཐག་པ་ཅན་མ་ཡིན་ཏེ། ཁོ་མཚུངས་པ་དེ་མ་ཐག་རྐྱེན་མེད་པའི་ཕྱིར་རོ། །སེམས་མེད་ཀྱི་སྙོམས་འཇུག་སྐད་ཅིག་དང་པོ་ལྟ་བུ་ནི། གཉིས་ཡིན་གྱི་མུ་གསུམ་པ་སྟེ། འདི་ལྟར། དེ་སེམས་ཀྱི་དེ་མ་ཐག་པ་ཅན་ཡིན་ཏེ། དེ་ལ་སྙོམས་པར་འཇུག་པའི་སེམས་དེའི་ཕྱི་ལོགས་དེ་མ་ཐག་ཏུ་བྱུང་བའི་ཕྱིར། དེ་སེམས་ཀྱི་མཚུངས་པ་དེ་མ་ཐག་པ་ཅན་ཡིན་ཏེ། ཁོ་ཤེས་པ་མ་ཡིན་ཀྱང་ཁོ་རང་གི་མཚུངས་པ་དེ་མ་ཐག་རྐྱེན་ལས་བྱུང་བར། གསུམ་གྱིས་སྙོམས་པར་འཇུག་པ་གཉིས། ཞེས་པར་འཆད་པར་འགྱུར་བའི་ཕྱིར་རོ། །དེར་མ་ཟད་སེམས་རྒྱུན་ཆགས་སུ་འབྱུང་བའི་སེམས་སྐད་གཅིག་གཉིས་པ་གསུམ་པ་སོགས་ཀྱང་མུ་གསུམ་པའོ། །སེམས་མེད་ཀྱི་སྙོམ་འཇུག་སྐད་ཅིག་གཉིས་པ་ཕན་ཆད་ཀྱི་སྐྱེ་སོགས་བཞི་དང་། ལྡང་སེམས་ཀྱི་སྐྱེ་སོགས་བཞི་ནི། དེ་གཉིས་ཆར་མིན་པའི་མུ་བཞི་པ་སྟེ། སེམས་མེད་ཀྱི་སྙོམས་འཇུག་དང་པོ་སོགས་ཀྱི་བར་ཆོད་པའི་ཕྱིར་སེམས་ཀྱི་དེ་མ་ཐག་པ་ཅན་ཡང་མ་ཡིན་ལ། ཁོའི་མཚུངས་པ་དེ་མ་ཐག་རྐྱེན་མེད་པས་སེམས་ཀྱི་མཚུངས་པ་དེ་མ་ཐག་པ་ཅན་ཡང་མ་ཡིན་པའི་ཕྱིར་ཞེས་འཆད་པ། རང་འགྲེལ་ལས། ཆོས་གང་དག་སེམས་ཀྱི་མཚུངས་པ་དེ་མ་ཐག་པ་ཅན་ཡིན་པ་དེ་དག སེམས་ཀྱི་དེ་མ་ཐག་པ་ཅན་ཡང་ཡིན་ནམ་སྙམ་ན་མུ་བཞི་སྟེ། མུ་དང་པོ་ནི་སེམས་མེད་པའི་སྙོམ་པར་འཇུག་པ་ལས་ལྡང་བའི་སེམས་དང་། སྙོམས་པར་འཇུག་པའི་སྐད་ཅིག་མ་གཉིས་པ་ལ་སོགས་པ་དག་གོ །མུ་གཉིས་པ་ནི་སྙོམས་པར་འཇུག་པའི་སྐད་ཅིག་མ་དང་པོ་དང་སེམས་དང་བཅས་པའི་གནས་སྐབས་ཀྱི་སྐྱེ་བ་ལ་སོགས་པའོ། །མུ་གསུམ་པ་ནི་སྙོམས་པར་འཇུག་པའི་སྐད་ཅིག་དང་པོ་དང་། སེམས་དང་བཅས་པའི་གནས་སྐབས་དག་གོ །མུ་བཞི་པ་ནི་སྙོམས་པར་འཇུག་པའི་སྐད་གཅིག་གཉིས་པ་ལ་སོགས་པ་དང་། ལྡང་བའི་སེམས་ཀྱི་སྐྱེ་བ་ལ་སོགས་པའོ་ཞེས་སོ། དེ་ལ་འཕྲོས་ཏེ། གནད་དུ་ཆེ་བ་ནི་འདི་ལྟར་བཤད་དེ། སྤྱིར་ཤེས་པ་གང་དང་གང་ཡིན་པའི་མཚུངས་པ་དེ་མ་ཐག་རྐྱེན་དང་། དེའི་བདག་རྐྱེན་ཙམ་ལ་ནི་མུ་གསུམ་ལས་མི་འབྱུང་སྟེ། ཤེས་པ་དེའི་མཚུངས་པ་དེ་མ་ཐག་རྐྱེན་ཡིན་ན། དེའི་བདག་རྐྱེན་ཡིན་དགོས་པའི་ཕྱིར། འོན་ཀྱང་སྒོ་ལྔའི་རྣམ་པར་ཤེས་པའི་རྟེན་བདག་རྐྱེན་དང་། དེའི་མཚུངས་པ་དེ་མ་ཐག་རྐྱེན་ལ་མུ་བཞི་སྟེ། མིག་དབང་སྐད་ཅིག་གཉིས་པ་དེ། མིག་གི་རྣམ་ཤེས་སྐད་ཅིག་གཉིས་པའི་རྟེན་བདག་རྐྱེན་ཡིན་ལ། དེའི་མཚུངས་པ་དེ་མ་ཐག་རྐྱེན་ཡིན་པའི་མུ། མིག་ཤེས་སྐད་ཅིག་གཉིས་པའི་དུས་སུ་འདས་མ་ཐག་པའི་མིག་གི་རྣམ་ཤེས་སྐད་ཅིག་དང་པོ་དང་མཚུངས་ལྡན་གྱི་སེམས་བྱུང་རྣམས། དེའི་མཚུངས་པ་དེ་མ་ཐག་རྐྱེན་ཡིན་ལ། དེའི་རྟེན་བདག་རྐྱེན་མིན་པའི་མུ། དེའི་དུས་སུ་འདས་མ་ཐག་པའི་མིག་གི་རྣམ་ཤེས་དང་པོ་དེ་དེ་གཉིས་ཆར་ཡིན་པའི་མུ། དམིགས་རྐྱེན་གཟུགས་སོགས་རྣམས་ནི་དེ་གཉིས་ཆར་མ་ཡིན་པའི་མུ་ཡིན་པའི་ཕྱིར་རོ་ཞེས་འཆད་པ་ལ། གནས་དང་པོར། ཐ་མའི་རྟེན་འདས་ལྔ་རྣམས་ཀྱི། །དེ་དག་ལྷན་ཅིག་སྐྱེས་པའང་ཡིན། ཞེས་དང་། རང་འགྲེལ་ལས་གང་མིག་གི་རྣམ་པར་ཤེས་པའི་རྟེན་གྱི་དངོས་པོ་ཡིན་པ་དེ། དེའི་མཚུངས་པ་དེ་མ་ཐག་རྐྱེན་གྱི་དངོས་པོར་ཡང་ཡིན་ནམ་ཞེ་ན་མུ་བཞི་སྟེ། མུ་དང་པོ་ནི་མིག་ཡིན་ནོ། །གཉིས་པ་ནི། ཆོས་ཀྱི་ཁམས་སེམས་ལས་བྱུང་བ་འདས་མ་ཐག་པ་ཡིན་ནོ། གསུམ་པ་ནི་འདས་མ་ཐག་པའི་ཡིད་ཡིན་ནོ། བཞི་པ་ནི་བཤད་པ་ལས་མ་གཏོགས་པའི་ཆོས་རྣམས་ཡིན་ནོ་ཞེས་བཤད་པས་སོ། །འོན་ཀྱང་དྲུག་པ་ཡིད་ཀྱི་རྣམ་པར་ཤེས་པའི་རྟེན་བདག་རྐྱེན་དང་། དེའི་མཚུངས་པ་དེ་མ་ཐག་རྐྱེན་ལ་མུ་གསུམ་སྟེ། དྲུག་ཡིད་ཀྱི་མཚུངས་པ་དེ་མ་ཐག་རྐྱེན་དུ་གྱུར་པའི་སེམས་བྱུང་འདས་མ་ཐག་པ་རྣམས་དེའི་མཚུངས་པ་དེ་མ་ཐག་རྐྱེན་ཡིན་པའི་མུ། དེའི་མཚུངས་པ་དེ་མ་ཐག་རྐྱེན་དུ་གྱུར་པའི་དྲུག་ཡིད་འདས་མ་ཐག་པ་དེ་དེའི་གཉིས་ཆར་ཡིན་པའི་མུ། གཟུགས་ཅན་རྣམས་གཉིས་མིན་གྱི་མུ་ཡིན་ལ། དེའི་རྟེན་བདག་རྐྱེན་ཡིན་པ་དེའི་མཚུངས་པ་དེ་མ་ཐག་རྐྱེན་མིན་པའི་མུ་ནི་མེད་དེ། དེའི་རྟེན་བདག་རྐྱེན་ཡིན་ན། དེའི་མཚུངས་པ་དེ་མ་ཐག་རྐྱེན་ཡིན་དགོས་པའི་ཕྱིར་རོ་ཞེས་འཆད་པ་རང་འགྲེལ་ལས། ཡིད་ཀྱི་རྣམ་པར་ཤེས་པ་ནི་སྔ་མ་དང་སྦྱོར་བ་སྟེ། རེ་ཤིག་གང་རྟེན་གྱི་དངོས་པོ་ཡིན་པ་དེ་ནི་མཚུངས་པ་དེ་མ་ཐག་པའི་རྐྱེན་གྱི་དངོས་པོ་ཡང་ཡིན་ནོ། མཚུངས་པ་དེ་མ་ཐག་པའི་རྐྱེན་གྱི་དངོས་པོ་ཡིན་ལ་རྟེན་གྱི་དངོས་པོ་མ་ཡིན་པ་ཡང་ཡོད་དེ། ཆོས་ཀྱི་ཁམས་སེམས་ལས་བྱུང་བ་འདས་མ་ཐག་པའོ་ཞེས་སོ། དེ་ལ་འདི་ལྟར་དཀའ་གནད་དཔྱད་དགོས་ཏེ། འོ་ན་དྲུག་ཡིད་ཀྱི་རྟེན་བདག་རྐྱེན་ཡིད་དབང་དེ། འདས་པ་ཡིན་ནམ་ད་ལྟར་བ་ཡིན། འདས་པ་ཡིན་ནོ་སྙམ་ན། འོ་ན་དྲུག་ཡིད་དེ་དུས་མཉམ་པ་ཡིན་ནམ། དེའི་སྔ་ལོགས་སུ་བྱུང་བ་ཞིག་ཡིན། སྔ་མ་ལྟར་ན། དེའི་མཚུངས་པ་དེ་དེ་མ་ཐག་རྐྱེན་མ་ཡིན་པར་ཐལ་ལོ་བྱས་པས་ལན་མེད་དོ། འོན་ཏེ་ཕྱི་མ་ལྟར་ན། དྲུག་ཡིད་རང་དུས་སུ་འདས་མ་ཐག་པའམ། དེའི་སྔ་ལོགས་སུ་བྱུང་བའི་དྲུག་པ་ཡིད་ཀྱི་རྣམ་པར་ཤེས་པ་དེ། དེའི་རྟེན་བདག་རྐྱེན་དང་དེའི་མཚུངས་པ་དེ་མ་ཐག་རྐྱེན་གྱི་གཞི་མཐུན་ཡིན་པར་ཐལ། དེ་འདྲ་ཞིག་ཁས་བླངས་པའི་ཕྱིར། འདོད་པ་ལས་འོས་མེད་ན། དེའི་སྔ་ལོགས་དེ་མ་ཐག་པའི་དྲུག་པ་ཡིད་ཀྱི་རྣམ་པར་ཤེས་པ་དེ། འདས་པ་ཡིན་ནམ་ད་ལྟར་བ་ཡིན། དེ་དེའི་དུས་སུ་འདས་ཀྱང་སྤྱིར་ད་ལྟར་བ་ཡིན་སྙམ་ན། འོ་ན་ད་ལྟར་བས་ད་ལྟར་བའི་མཚུངས་པ་དེ་མ་ཐག་རྐྱེན་མེད་པར་ཁས་བླངས་པ་དང་འགལ་ལོ་ཞེས་དཔྱད་ན། ལན་ཅི་འདེབས་སོམས་ཤིག ཁོ་བོས་ནི་རེ་ཤིག་སྦ་བར་བྱའོ། ཡང་སྙིང་པོ་དྲིལ་ན། མིག་གི་རྣམ་ཤེས་དང་པོ་འདས་མ་ཐག་པ་དེ། མིག་གི་རྣམ་ཤེས་སྐད་ཅིག་གཉིས་པའི་རྟེན་བདག་རྐྱེན་དང་། མཚུངས་པ་དེ་མ་ཐག་རྐྱེན་གྱི་གཞི་མཐུན་ཡིན་ནམ། མིག་གི་རྣམ་ཤེས་དང་པོ་དེ་དེ་གཉིས་ཀྱི་གཞི་མཐུན་ཡིན་དཔྱད་དགོས་ཏེ། དེ་འདྲའི་གཞི་མཐུན་དངོས་སུ་བཤད་པས་སོ། དང་པོ་ལྟར་ན། དེ་འདས་མ་ཐག་པ་དེ་མིག་གི་རྣམ་ཤེས་གཉིས་པའི་དུས་ན་ཡོད་དམ་དང་པོའི་དུས་ན་ཡོད། དང་པོ་ལྟར་ན། དེ་དེའི་མཚུངས་པ་དེ་མ་ཐག་རྐྱེན་དུ་ཁས་བླངས་པ་དང་འགལ། གཉིས་པ་ལྟར་ན། དེ་དང་པོའི་དུས་སུ་འདས་པར་ཐལ་ལོ། །གལ་ཏེ་མིག་གི་རྣམ་ཤེས་དང་པོ་དང་གཉིས་པ་གཉིས་ཆར་ད་ལྟར་བ་ཡིན་པས། ད་ལྟར་བས་ད་ལྟར་བའི་མཚུངས་པ་དེ་མ་ཐག་རྐྱེན་མི་བྱེད་པ་ཁས་བླངས་པ་དང་འགལ་ལོ། དཔྱད་ན་ལན་བསམ་དགོས་སོ། འོ་ན་ཁྱོད་རང་ཇི་ལྟར་སྙམ་ན། དཀའ་གནད་འདི་དང་། གོང་གི་སྐལ་མཉམ་རྒྱུའི་སྐབས་སུ་འདས་པས་ད་ལྟར་བའི་སྐལ་མཉམ་རྒྱུ་དང་། ད་ལྟར་བས་མ་འོངས་པའི་སྐལ་མཉམ་གྱི་རྒྱུ་བྱེད་ཀྱི་ད་ལྟར་བས་ད་ལྟར་བའི་སྐལ་མཉམ་གྱི་རྒྱུ་མི་བྱེད་པར་བཤད་པ་འདི་དག་གཅིག་ཤེས་ཀུན་གྲོལ་ཡིན་པས་ཁོ་བོས་བཤད་པར་བྱ་སྟེ། བློ་གསལ་དོན་དུ་གཉེར་ཤིང་གཟུ་བོར་གནས་པ་ཡོད་ན་རྣ་བ་བླགས་ཏེ་ཉོན་ཅིག སྤྱིར་ད་ལྟར་བས་ད་ལྟར་བའི་སྐལ་མཉམ་ཀྱི་རྒྱུ་མི་བྱེད་ཅེས་དང་། ད་ལྟར་བས་ད་ལྟ་བའི་མཚུངས་བ་དེ་མ་ཐག་རྐྱེན་མི་བྱེད་ཅེས་བཤད་པའི་དགོངས་གཞི་ཡོད་དེ། དེ་དག་རྒྱུ་འབྲས་སྔ་ཕྱི་ཁོ་ན་ཡིན་པས། དུས་མཉམ་པས་སྐལ་མཉམ་རྒྱུ་དང་། མཚུངས་པ་དེ་མ་ཐག་རྐྱེན་མི་བྱེད་ཅེས་པའི་དོན་ཡིན་པའི་ཕྱིར། དེ་དང་དེའི་སྐལ་མཉམ་རྒྱུ་དང་། མཚུངས་པ་དེ་མ་ཐག་རྐྱེན་ཡིན་ན་འབྲས་བུ་དེའི་དུས་སུ་འདས་ཤིང་། དེའི་སྔ་ལོགས་སུ་བྱུང་བ་ཞིག་དགོས་པ་ལ་བསམ་ནས་དེ་ལྟར་བཤད་པའི་ཕྱིར་རོ། རིགས་པའི་གསང་ཚིག་ཤེས་ན་ད་ལྟར་བས་ད་ལྟར་བའི་སྐལ་མཉམ་རྒྱུ་དང་། མཚུངས་པ་དེ་མ་ཐག་རྐྱེན་བྱེད་པ་ཞིག་ཡོད་པར་འབད་མེད་དུ་གྲུབ་བོ། །དེས་ན་དྲུག་པ་ཡིད་ཤེས་ཀྱི་རྟེན་བདག་རྐྱེན་ཡིད་དབང་ཡིན་ན། ཁོ་རང་གི་དུས་སུ་འདས་ཤིང་ཁོ་རང་གི་སྔ་ལོགས་སུ་བྱུང་བ་ཞིག་དགོས་ཏེ། དེའི་རྟེན་ཡིད་དབང་དེའི་མཚུངས་པ་དེ་མ་ཐག་རྐྱེན་ཡིན་པས་ཁྱབ་པར་རང་འགྲེལ་ལས་བཤད་པའི་ཕྱིར་རོ། དེའི་གནད་ཀྱིས་མིག་གི་རྣམ་པར་ཤེས་པ་འདས་མ་ཐག་པ་དང་། དྲུག་པ་ཡིད་ཀྱི་རྣམ་པར་ཤེས་པ་འདས་མ་ཐག་པ་དེ། རྣམ་ཤེས་དེ་དང་དེའི་རྟེན་བདག་རྐྱེན་ཡིན་ཞེས་ཚིག་ཟིན་དེ་ཁས་ལེན་རྒྱུ་ཡིན་ནམ་སྙམ་ལགས་སོ། སེམས་ཀྱི་མཚུངས་པ་དེ་མ་ཐག་པ་ཅན་དང་། སེམས་ཀྱི་དེ་མ་ཐག་པ་ཅན་ལ་མུ་བཞི་བཤད་པ་དེའི་ཤུགས་ཀྱིས་སེམས་ཀྱི་མཚུངས་པ་དེ་མ་ཐག་རྐྱེན་དང་། སེམས་ཀྱི་དེ་མ་ཐག་རྐྱེན་ལ་མུ་བཞི་རྩི་བར་རིགས་ཏེ། སེམས་མེད་སྙོམས་འཇུག་ལ་སྙོམས་པར་འཇུག་སེམས་དེ་དེ་ལས་ལྡང་སེམས་དེའི་མཚུངས་པ་དེ་མ་ཐག་རྐྱེན་ཡིན་ལ། དེའི་དེ་མ་ཐག་རྐྱེན་མ་ཡིན་དེ། དེ་གཉིས་ཀྱི་བར་དུ་སེམས་མེད་སྙོམས་འཇུག་གིས་བར་ཆོད་པའི་ཕྱིར་དང་། མཚུངས་པའི་ཤེས་པ་གཞན་གྱིས་བར་མ་ཆོད་པའི་ཕྱིར་རོ། གཉིས་ཡིན་དང་གཉིས་མིན་སླ་ལ། དེ་སེམས་ཀྱི་དེ་མ་ཐག་རྐྱེན་ཡིན་ལ། དེའི་མཚུངས་པ་དེ་མ་ཐག་རྐྱེན་མ་ཡིན་པ་ནི། སེམས་ཀྱི་དངོས་རྒྱུའི་མི་ལྡན་འདུ་བྱེད་ལྟ་བུ་ལ་ངོས་བཟུང་བས་ཆོག་གམ་སྙམ་མོ། །གསུམ་པ་དམིགས་རྐྱེན་ལ་མཚན་ཉིད། སྒྲ་བཤད། མཚན་གཞི། མུ་རྩི་བའོ། དང་པོ་ནི། ཆོས་གང་ཞིག བློས་དམིགས་སུ་རུང་བ་དེ་ཆོས་ཅན། དམིགས་རྐྱེན་གྱི་མཚན་ཉིད་ཡིན་ཏེ། དེའི་འཇོག་བྱེད་ཡིན་པའི་ཕྱིར་རོ། །གཉིས་པ་སྒྲ་བཤད་ནི། བློ་གང་དང་གང་ཡིན་པ་དེའི་དམིགས་པ་ཡང་ཡིན་པས་ན་དམིགས་རྐྱེན་ཡིན་ཞེས་བྱའོ། གསུམ་པ་མཚན་གཞི་ནི། ཆོས་ཐམས་ཅད་དམིགས་པའི་རྐྱེན་ཡིན་ཏེ། གཟུངས་སོགས་དོན་ལྔ་པོ་དེ། མིག་གི་རྣམ་ཤེས་སོགས་རེ་རེའི་དམིགས་རྐྱེན་ཡིན་ལ། དུས་གསུམ་དང་འདུས་བྱས་འདུས་མ་བྱས་ཀྱི་ཆོས་ཐམས་ཅད་ཡིད་ཀྱི་རྣམ་པར་ཤེས་པའི་རྐྱེན་ཡིན་པའི་ཕྱིར་རོ་ཞེས་འཆད་པ་ལ། དམིགས་པ་ཆོས་རྣམས་ཐམས་ཅད་དོ། །ཞེས་དང་། རང་འགྲེལ་ལས། ཅི་རིགས་པར་མིག་གི་རྣམ་པར་ཤེས་པ་མཚུངས་པར་ལྡན་པ་དང་བཅས་པ་ནི་གཟུགས་སོ། རྣ་བའི་རྣམ་པར་ཤེས་པ་ནི་སྒྲའོ། །ཞེས་པ་ནས། ལུས་ཀྱི་རྣམ་པར་ཤེས་པ་ནི་རེག་བྱའོ། ཡིད་ཀྱི་རྣམ་པར་ཤེས་པ་ནི་ཆོས་ཐམས་ཅད་དོ་ཅེས་སོ། དེ་ཡང་རྣམ་ཤེས་ཚོགས་ལྔ་པོ་དེ་དག་གི་དམིགས་པ་ནི་སྐྱེ་མཆེད་དང་རྫས་དང་སྐད་གཅིག་སོ་སོར་ངེས་པ་ཡིན་ཏེ། མིག་གི་རྣམ་ཤེས་ཀྱི་དམིགས་རྐྱེན་ཡིན་ན། གཟུགས་ཀྱི་སྐྱེ་མཆེད་ཡིན་པས་ཁྱབ་པ་ལྟ་བུ་ནི། སྐྱེ་མཆེད་ངེས་པ་ཡིན་ལ། སེར་འཛིན་མིག་ཤེས་ཀྱི་དམིགས་རྐྱེན་ཡིན་ན་སེར་པོ་ཡིན་པའི་ཁྱབ་པ་དང་། དེ་ཡང་དེ་སྐད་ཅིག་དང་པོའི་དམིགས་རྐྱེན་ལ། དེ་སྐད་ཅིག་དང་པོ་ཡིན་པས་ཁྱབ་པ་ལྟ་བུ་ནི། རྫས་དང་སྐད་ཅིག་ངེས་པ་ཡིན་པའི་ཕྱིར་ཞེས་འཆད་པ། རང་འགྲེལ་ལས། སེམས་དང་སེམས་ལས་བྱུང་བའི་ཆོས་སྐྱེ་མཆེད་དང་། རྫས་དང་། སྐད་ཅིག་ངེས་པས་དམིགས་པ་ལ་བདག་ཉིད་ཇི་ལྟ་བར་ངེས་པ་འདི་དག ཅི་རྟེན་ངེས་པས་ཀྱང་ངེས་པ་ཞིག་ཡིན་ནམ་ཞེ་ན། སྨྲ་བ་དེ་བཞིན་ཏེ། སྐྱེས་པ་རྣམས་ནི་རྟེན་དང་ལྷན་ཅིག་པ་ཡིན་ནོ། །མ་སྐྱེས་པ་རྣམས་དང་འདས་པ་རྣམས་ནི། རྟེན་དང་མ་འབྲེལ་བ་ཡིན་ནོ། །ཞེས་སོ། དེའི་དོན་ཡང་མིག་གི་རྣམ་པར་ཤེས་པ་སོགས་དམིགས་རྐྱེན་སོ་སོར་ངེས་པ་བཞིན། རྟེན་བདག་རྐྱེན་ཡང་སྐྱེ་མཆེད་སོ་སོར་ངེས་ཏེ་མིག་ཤེས་ཀྱི་རྟེན་བདག་རྐྱེན་ཡིན་ན། མིག་དབང་ཡིན་པས་ཁྱབ་པ་སོགས་ཡིན་པའི་ཕྱིར་དང་། དེ་ཡང་མིག་ཤེས་ད་ལྟ་བ་རྣམས་ནི། རྟེན་མིག་དབང་ད་ལྟ་བ་དང་ལྷན་ཅིག་དུས་མཉམ་ཡིན་ལ། འདས་མ་འོངས་རྣམས་ནི་རྟེན་བདག་རྐྱེན་མིག་དབང་དང་ལྷན་ཅིག་པ་མ་ཡིན་ནོ། །འདི་དྲུག་ཡིད་ལ་མཚུངས་པ་མ་ཡིན་ཏེ། དྲུག་ཡིད་ད་ལྟར་བའི་རྟེན་བདག་རྐྱེན་ཁོ་རང་དང་དུས་མི་མཉམ་པར་བཤད་པའི་ཕྱིར་རོ། །འོ་ན་གཟུགས་ཀྱི་སྐྱེ་མཆེད་ཡིན་ན། མིག་ཤེས་ཀྱི་དམིགས་རྐྱེན་ཡིན་པས་ཁྱབ་བམ་སྙམ་ན། གཟུགས་ཀྱི་སྐྱེ་མཆེད་ཡིན་ན་མིག་ཤེས་ཀྱི་དམིགས་ཡུལ་ཡིན་པས་མ་ཁྱབ་ཀྱང་དེའི་དམིགས་རྐྱེན་ཡིན་པས་ཁྱབ་སྟེ། དེའི་དམིགས་རྐྱེན་གྱི་རིས་སུ་གནས་པའི་ཕྱིར་རོ། །དེ་ལྟར་ཡང་རང་འགྲེལ་ལས། ཆོས་གང་ཞིག་ཆོས་གང་གི་དམིགས་པ་ཡིན་པའི་ཕྱིར་ཆོས་དེ་ནི་མི་དམིགས་ཀྱང་དེ་ལྟ་བུའི་མཚན་ཉིད་ཡིན་པའི་ཕྱིར། ནམ་ཡང་དམིགས་པ་མེད་པ་མིན་ཏེ། དཔེར་ན་ཤིང་ལ་སོགས་པ་མི་བསྲེག་ཀྱང་དེ་ལྟ་བུའི་མཚན་ཉིད་ཡིན་པའི་ཕྱིར་བུད་ཤིང་ཞེས་བྱ་བ་བཞིན་ནོ་ཞེས་སོགས་བཤད་པའི་ཕྱིར། འོ་ན་ཆོས་ཡིན་ན། དྲུག་ཡིད་ཀྱི་དམིགས་པ་ཡིན་པས་མ་ཁྱབ་ཀྱང་དེའི་དམིགས་རྐྱེན་ཡིན་པས་ཁྱབ་ཅེས་ཁས་ལེན་རིགས་སམ་སྙམ་ན། དེ་ནི་མི་མཚུངས་ཏེ། དྲུག་ཡིད་རང་དང་རང་གི་ཚོགས་པ་རྣམས་ནི། ཁོ་རང་གི་དམིགས་རྐྱེན་མ་ཡིན་ཞེས་འོག་ནས་འཆད་པའི་ཕྱིར་རོ། །དེས་ན་མིག་གི་རྣམ་ཤེས་ཀྱི་དམིགས་ཡུལ་ལམ་གཟུང་བྱ་ལ། ཁོ་རང་དང་དུས་མཉམ་པ་ད་ལྟ་བ་ཡིན་དགོས་ཏེ། འདས་པ་རྣམས་ནི་བཟུང་ཟིན་པའི་ཕྱིར་དང་། མ་འོངས་པ་རྣམས་འཛིན་པར་འགྱུར་བ་ཙམ་ཡིན་པའི་ཕྱིར་རོ། །མཁས་མཆོག་དབྱིག་གཉེན་དགྱེས་པའི་པདྨ་ཁ་ཕྱེ་ཞིག ཞིབ་མོའི་རྣམ་དག་འདི་ལ། ཁོ་བོ་འབའ་ཞིག་ཁྱོད་ལ་གཅེས་པ་ཡིན་ནོ། །བཞི་པ་མུ་རྩི་བ་ལ། མིག་གི་རྣམ་ཤེས་ཀྱི་དམིགས་རྐྱེན་དང་། དེའི་རྒྱུ་རྐྱེན་ལ་མུ་གསུམ་སྟེ། དེའི་དམིགས་རྐྱེན་གཟུགས་ཀྱི་སྐྱེ་མཆེད་ད་ལྟར་བ་དེའི་དམིགས་རྐྱེན་ཡིན་ལ། དེའི་རྒྱུ་རྐྱེན་མ་ཡིན་པའི་མུ། སྒྲའི་སྐྱེ་མཆེད་སོགས་དེ་གཉིས་ཆར་མ་ཡིན་པའི་མུ་ཡིན་ལ། དེ་གཉིས་ཡིན་གྱི་མུ་ནི་མེད་དེ། དེའི་དམིགས་རྐྱེན་ཡིན་ན། དེའི་རྒྱུ་རྐྱེན་མ་ཡིན་དགོས་པའི་ཕྱིར་ཏེ། དེ་ཡིན་ན་དེའི་ལྷན་ཅིག་འབྱུང་རྒྱུ་སོགས་རྒྱུ་ལྔ་གང་རུང་མ་ཡིན་དགོས་པའི་ཕྱིར་རོ། །དེའི་དམིགས་རྐྱེན་དང་། དེའི་མཚུངས་པ་དེ་མ་ཐག་རྐྱེན་ལ་ཡང་མུ་གསུམ་ཡོད་ལ། དེའི་དམིགས་རྐྱེན་དང་དེའི་བདག་རྐྱེན་ལ་ཡང་མུ་གསུམ་ཡོད་ཀྱི། དེ་གཉིས་ལ་མུ་བཞི་ནི་མི་སྲིད་དེ། དེའི་དམིགས་རྐྱེན་དང་། དེའི་མཚུངས་པ་དེ་མ་ཐག་རྐྱེན་གཉིས་ཡིན་གྱི་མུ་མེད་པའི་ཕྱིར་དང་། དེའི་དམིགས་རྐྱེན་ནི་ཡིན་ལ། དེའི་བདག་རྐྱེན་མ་ཡིན་པའི་མུ་ཡང་མེད་པའི་ཕྱིར་རོ། །དྲུག་པ་ཡིད་ཀྱི་རྣམ་པར་ཤེས་པའི་དམིགས་རྐྱེན་དང་། དེའི་རྒྱུ་རྐྱེན་ལ་མུ་བཞི་སྟེ། འདུས་མ་བྱས་རྣམ་གསུམ་དེའི་དམིགས་རྐྱེན་ཡིན་ལ། རྒྱུ་རྐྱེན་མ་ཡིན་པའི་མུ། དེ་དང་མཚུངས་ལྡན་གྱི་སེམས་བྱུང་རྣམས་དེའི་རྒྱུ་རྐྱེན་ཡིན་ལ། དེའི་དམིགས་རྐྱེན་མ་ཡིན་པའི་མུ། དེའི་སྐལ་མཉམ་རྒྱུ་རྣམས་གཉིས་ཡིན་གྱི་མུ། དྲུག་ཡིད་ཁོ་རང་གཉིས་མིན་གྱི་མུ་ཡིན་པའི་ཕྱིར། དྲུག་ཡིད་ཀྱི་དམིགས་རྐྱེན་དང་དེའི་མཚུངས་པ་དེ་མ་ཐག་རྐྱེན་ལ་མུ་གསུམ་ཁོ་ན་སྟེ། དེའི་མཚུངས་པ་དེ་མ་ཐག་རྐྱེན་ཡིན་ལ། དེའི་དམིགས་རྐྱེན་མ་ཡིན་པའི་མུ་མེད་པའི་ཕྱིར་ཏེ། དེ་ལ་དེས་ཁྱབ་པའི་ཕྱིར་རོ། །དྲུག་ཡིད་ཀྱི་དམིགས་རྐྱེན་དང་དེའི་བདག་རྐྱེན་ལ་ཡང་མུ་གསུམ་ཁོ་ན་སྟེ། དེའི་དམིགས་རྐྱེན་ཡིན་ལ་དེའི་བདག་རྐྱེན་མ་ཡིན་པའི་མུ་མེད་པའི་ཕྱིར་ཏེ། དེ་ལ་དེས་ཁྱབ་པའི་ཕྱིར་རོ། །དེའི་བདག་རྐྱེན་ཡིན་ལ། དེའི་དམིགས་རྐྱེན་མ་ཡིན་པའི་མུ་ནི་ཡོད་དེ། དེ་དང་མཚུངས་ལྡན་གྱི་སེམས་བྱུང་རྣམས་དེའི་བདག་རྐྱེན་ཡིན་ཡང་དེའི་དམིགས་རྐྱེན་མ་ཡིན་པའི་ཕྱིར་ཏེ། དྲུག་ཡིད་དེས་ཁོ་རང་དང་ཁོ་རང་དང་ལྷན་ཅིག་པའི་ཆོས་དམིགས་པར་མི་བྱེད་པའི་ཕྱིར་རོ། །བཞི་པ་བདག་རྐྱེན་ལ་མཚན་ཉིད། སྒྲ་དོན། མཚན་གཞི། མུ་རྩི་བའོ། ཆོས་དེ་སྐྱེ་བ་ལ་མི་སྒྲིབ་པའི་ཆ་ནས་ཆོས་དེའི་རྐྱེན་དུ་རུང་བ་ཆོས་ཅན། ཁྱོད་ཆོས་དེའི་བདག་རྐྱེན་གྱི་མཚན་ཉིད་ཡིན་ཏེ། དེའི་འཇོག་བྱེད་ཡིན་པའི་ཕྱིར། གཉིས་པ་སྒྲ་དོན་ནི། ལྷག་པའི་རྐྱེན་ཡིན་པས་ན་བདག་པོའི་རྐྱེན་ཞེས་འཇོག་པ་ཡིན་ལ། འོ་ན་ཆོས་ཐམས་ཅད་དམིགས་རྐྱེན་ཡང་ཡིན་ལ་བདག་པོའི་རྐྱེན་ཡང་ཡིན་པས་ལྷག་པའི་དོན་མ་ཚང་ངོ་སྙམ་ན། སྤྱིར་དེ་གཉིས་ཁྱབ་མཉམ་ཡིན་ཡང་། གཞི་གཅིག་ལ་དགར་ན་ལྷག་པའི་སྐྱོན་ཡིན་ཏེ། དྲུག་ཡིད་དང་ལྷན་ཅིག་བྱུང་བའི་ཆོས་རྣམས་དེའི་དམིགས་རྐྱེན་མ་ཡིན་ཡང་། དེའི་བདག་རྐྱེན་ཡིན་པའི་ཕྱིར་ཞེས་འཆད་པ། རང་འགྲེལ་ལས། རྐྱེན་འདི་ནི་ལྷག་པ་ཡིན་པས་བདག་པོའི་རྐྱེན་ནོ། །དམིགས་པའི་རྐྱེན་ཡང་ཆོས་ཐམས་ཅད་ཡིན་ལ། བདག་པོའི་རྐྱེན་ཡང་ཆོས་ཐམས་ཅད་ཡིན་ན། འདི་ལ་ལྷག་པ་ཅི་ཞིག་ཡོད་ཅེ་ན། ལྷན་ཅིག་འབྱུང་བའི་ཆོས་རྣམས་ནི་ནམ་ཡང་དམིགས་པ་མ་ཡིན་གྱི་བདག་པོའི་རྐྱེན་ཡིན་པས་འདི་ལ་ལྷག་པ་ཡོད་པ་ཉིད་དོ་ཞེས་སོ། །གསུམ་པ་མཚན་གཞི་ནི། ཤེས་བྱ་ཆོས་ཅན། རྐྱེན་བཞིའི་ནང་ཚན་གྱི་བདག་པོའི་རྐྱེན་འཇོག་ཚུལ་ཡོད་དེ། རྒྱུ་དྲུག་གི་ནང་ཚན་གྱི་བྱེད་རྒྱུ་ཞེས་བཤད་པ་དེ་ལ་བདག་པོའི་རྐྱེན་དུ་བཤད་པའི་ཕྱིར་ཞེས་པ་ལ། བྱེད་རྒྱུ་ཞེས་བྱ་བདག་པོར་བཤད། །ཅེས་སོ། བཞི་པ་མུ་རྩི་བ་ནི། གོང་དུ་བཤད་ཟིན་ལ། བདག་རྐྱེན་ཙམ་དང་རྟེན་བདག་རྐྱེན་གྱི་ཁྱད་པར་ཡང་ཕྱེད་དགོས་ཏེ། རྟེན་བདག་རྐྱེན་ནི་རང་འབྲས་བསྐྱེད་པའི་བྱ་བ་བྱེད་པའི་ཆ་ནས་བཞག བདག་རྐྱེན་ཙམ་ནི་འབྲས་བུ་སྐྱེ་བ་ལ་མི་སྒྲིབ་ཙམ་གྱི་ཆ་ནས་བཞག་པའི་ཕྱིར་རོ། །གཉིས་པ་རྐྱེན་བཞིས་བྱ་བ་བྱེད་ཚུལ་བཤད་པ་ལ་གཉིས། རྒྱུ་རྐྱེན་གྱི་བྱ་བ་བྱེད་ཚུལ་དང་། མཚུངས་པ་དེ་མ་ཐག་རྐྱེན་དང་དམིགས་རྐྱེན་གྱི་བྱ་བ་བྱེད་ཚུལ་ལོ། དང་པོ་ནི། རྒྱུ་རྐྱེན་ལ་ལྔ་ཡོད་པའི་ལྷན་མཚུངས་ཀྱི་རྒྱུ་གཉིས་པོ་ནི། རང་འབྲས་འགག་བཞིན་པ་ད་ལྟར་བ་ལ་བྱ་བ་བྱེད་དེ། དེ་གཉིས་ནི་རང་འབྲས་རང་དང་དུས་མཉམ་པ་ད་ལྟ་ཁོ་ནར་འབྱིན་པའི་ཕྱིར་རོ། །རྒྱུ་རྐྱེན་ལྔའི་གཉིས་པོ་དེ་ལས་གཞན་པའི་སྐལ་མཉམ་ཀུན་འགྲོ་རྣམ་སྨིན་གྱི་རྒྱུ་གསུམ་པོ་ནི་རང་འབྲས་སྐྱེ་བ་ལ་མངོན་དུ་ཕྱོགས་པ། མ་འོངས་པ་ལ་བྱ་བ་བྱེད་དེ། དེ་དག་ནི་རང་གི་ཕྱི་ལོགས་སུ་འབྲས་བུ་འབྱིན་པར་བྱེད་པའི་ཕྱིར་རོ་ཞེས་པ་ལ། རྒྱུ་གཉིས་པོ་དག་འགག་པ་ལ། །བྱ་བ་བྱེད་དོ་གསུམ་པ་ནི། །སྐྱེ་ལའོ་ཞེས་སོ། །གཉིས་པ་ནི། རྒྱུ་རྐྱེན་དེ་ལས་གཞན་པའི་མཚུངས་པ་དེ་མ་ཐག་རྐྱེན་དང་དམིགས་པའི་རྐྱེན་དག་ནི། སྔ་མ་དེ་ལས་བཟློག་པའི་ཚུལ་གྱི་བྱ་བ་བྱེད་པ་ཡིན་ཏེ་མཚུངས་པ་དེ་མ་ཐག་རྐྱེན་ནི། རང་འབྲས་ཕྱི་མའི་སྐབས་འབྱེད་པས་སྐྱེ་འགྱུར་མ་འོངས་པ་ལ་བྱ་བ་བྱེད། དམིགས་རྐྱེན་འདུས་བྱས་རྣམས་ནི། ད་ལྟར་གྱི་སེམས་སེམས་བྱུང་རྣམས་ཁོ་ནས་འཛིན་པས་ན་འགག་བཞིན་པ་ད་ལྟར་བ་ལ་བྱ་བ་བྱེད་པའི་ཕྱིར་ཞེས་འཆད་པ། དེ་ལས་གཞན་པ་ཡི། རྐྱེན་དག་དེ་ལས་བཟློག་པ་ཡིན་ཞེས་སོ། །དེས་ན་ཡུལ་ཅན་སེམས་སེམས་བྱུང་ད་ལྟར་བ་རྣམས་ཡུལ་འཛིན་པའི་བྱ་བ་བྱེད་ཀྱི། འདས་པས་བཟུང་ཟིན་པ་དང་། མ་འོངས་པས་འཛིན་པར་འགྱུར་བ་ཙམ་ཡིན་པས་ད་ལྟ་བྱ་བ་མི་བྱེད་དེ། རྒྱལ་སྲས་ལས། དམིགས་པའི་རྐྱེན་ནི་ད་ལྟར་གྱི་སེམས་དང་སེམས་ལས་བྱུང་བ་རྣམས་ཀྱི་འཛིན་པའི་ཕྱིར། འགག་པ་ལ་བྱ་བ་བྱེད་དོ་ཞེས་བྱ་བ་སྨོས་ཏེ། དམིགས་པའི་རྐྱེན་ནི་འཛིན་པའི་དོན་གྱི་རྣམ་པར་བཞག་ན། སེམས་དང་སེམས་ལས་བྱུང་བ་འདས་པ་དང་མ་འོངས་པ་དག་ནི་གཟུང་བར་བྱ་བའི་དོན་འཛིན་པར་བྱེད་པ་ཡང་མ་ཡིན་ནོ་ཞེས་བཤད་པའི་ཕྱིར་རོ། །འོ་ན་རྟེན་བཅས་ཀྱི་མིག་གི་རྣམ་ཤེས་འདས་པ་རྣམས་ཀྱིས་ཡུལ་འཛིན་པ་མ་ཡིན་ནམ་སྙམ་ན། སྐྱོན་མེད་དེ། རྟེན་བཅས་ཀྱི་རྣམ་ཤེས་འདས་མ་འོངས་རྣམས་ཀྱིས་རང་ཡུལ་འཛིན་པའི་བྱ་བ་བྱས་ཟིན་པ་དང་། མ་འོངས་པ་རྣམས་བྱ་བ་བྱེད་པར་འགྱུར་བས་རྟེན་བཅས་སུ་བཤད་ཀྱི་ད་ལྟ་ཡུལ་འཛིན་པ་ནི་མ་ཡིན་ཏེ། ཁོའི་ཡུལ་མེད་པའི་ཕྱིར་རོ། །མི་སྐྱེ་བའི་ཆོས་ཅན་གྱི་རྣམ་ཤེས་རྣམས་ནི་ད་ལྟ་ཡུལ་མེད་པར་མ་ཟད། སྔར་ཡོད་ཟིན་པ་དང་མ་འོངས་པ་ན་ཡོད་བར་འགྱུར་བ་གང་ཡང་མ་ཡིན་པས་དེ་མཚུངས་ཞེས་བཤད་པ་ཡིན་ཏེ། ཡིད་ནི་མི་སྐྱེ་བའི་ཆོས་ཅན་ཁོ་ན་དེ་དང་མཚུངས་པ་ཡིན་ནོ་ཞེས་བཤད་པའི་ཕྱིར་རོ། །བསྟན་བཅོས་ཀྱི་དོན་གསལ་པོ་ལ་རྣམ་དཔྱོད་ཀྱི་མིག་ཅེ་རེ་ལོང་དུ་སོང་བ་དག་གིས་སྤྱོད་ཡུལ་མ་ཡིན་ནོ། །འོ་ན་འདིར་བདག་རྐྱེན་གྱིས་བྱ་བ་བྱེད་ཚུལ་མི་སྟོན་པའི་རྒྱུ་མཚན་ཅི་སྙམ་ན། དེའི་རྒྱུ་མཚན་ཡོད་དེ། བདག་རྐྱེན་ཕལ་ཆེར་རྐྱེན་ཕྱི་མ་གསུམ་དུ་འདུས་ལ། མ་འདུས་པ་རྣམས་ནི། འབྲས་བུ་དེ་སྐྱེ་བ་ལ་མི་སྒྲིབ་པའི་བྱ་བ་བྱེད་པ་ཙམ་ཡིན་པས་རྟོགས་སླ་བའི་ཕྱིར་ཞེས་འཆད་པ། རང་འགྲེལ་ལས། བདག་པོའི་རྐྱེན་ནི་གནས་སྐབས་ཐམས་ཅད་དུ་མི་སྒྲིབ་པའི་ངོ་བོར་གནས་པ་འདི་ཉིད་ཡིན་ནོ་ཞེས་སོ། །གསུམ་པ་རྐྱེན་གང་ལས་འབྲས་བུ་གང་སྐྱེ་དཔྱད་པ་ལ། རྐྱེན་བཞིས་སྐྱེ་བ་ནི། སེམས་སེམས་བྱུང་སྟེ་དེ་རྣམས་ལ་རྐྱེན་བཞི་ཆར་ཚང་བ་སྲིད་པའི་ཕྱིར་རོ། །དེ་ཡང་སེམས་སེམས་བྱུང་རྣམས་ལ་རྒྱུའི་རྐྱེན་ལྔ་ཆར་ཅི་རིགས་པ་ཚང་བ་ཡོད་དོ། །རང་དང་སྐལ་མཉམ་གྱི་ཟག་བཅས་ཟག་མེད་ཀྱི་ཤེས་པ་གང་རུང་ལས་སྐྱེ་བ་སྐལ་མཉམ་རྒྱུ་ཚང་། ཉོན་མོངས་ཅན་གྱི་ཤེས་པ་རྣམས་ལ་ཀུན་འགྲོའི་རྒྱུ་ཚང་། ཤེས་པ་ཀུན་ལ་མཚུངས་ལྡན་གྱི་རྒྱུ་ཚང་། རང་དང་མཚུངས་ལྡན་གྱི་སེམས་སེམས་བྱུང་གང་རུང་དང་། རང་གི་སྐྱེ་སོགས་བཞི་རང་གི་ལྷན་ཅིག་འབྱུང་རྒྱུ་ཡིན་པས་ལྷན་ཅིག་འབྱུང་རྒྱུ་ཡང་ཚང་། རྣམ་སྨིན་སྐྱེས་ཀྱི་ཤེས་པ་རྣམས་ལ་རྣམ་སྨིན་གྱི་རྒྱུ་ཡང་ཚང་བའི་ཕྱིར་རོ། །ཡང་སེམས་སེམས་བྱུང་རྣམས་མཚུངས་པ་དེ་མ་ཐག་རྐྱེན་ལས་སྐྱེ་སྟེ། ཤེས་པ་གཞན་གྱི་བར་མ་ཆོད་པའི་ཤེས་པ་སྔ་མ་ལ་སྐྱེ་བའི་ཕྱིར་རོ། །དམིགས་རྐྱེན་ལས་སྐྱེ་སྟེ། དམིགས་རྐྱེན་དོན་ལྔ་དང་ཆོས་ཐམས་ཅད་སོགས་ཅི་རིགས་པ་ལས་སྐྱེ་བའི་ཕྱིར་རོ། །བདག་རྐྱེན་ལས་སྐྱེ་སྟེ། རང་གི་ངོ་བོ་མ་གཏོགས་པའི་འདུ་བྱས་ལས་སྐྱེ་བའི་ཕྱིར་རོ་ཞེས་འཆད་པ། བཞི་ཡི་སེམས་དང་སེམས་བྱུང་རྣམས། །ཞེས་སོ། འོ་ན་འདིར་དཔྱད་དགོས་པ་ནི། ཡིད་ཀྱི་རྣམ་ཤེས་མ་འོངས་པ་མི་སྐྱེ་བ་ཆོས་ཅན། །དེ་ལ་མཚུངས་པ་དེ་མ་ཐག་རྐྱེན་ཡོད་དེ། མེད་ན་ཁོ་ཤེས་པར་འགལ། ཡོད་ན་ཁོ་ཁོ་རང་གི་མཚུངས་པའི་མ་ཐག་རྐྱེན་ལས་སྐྱེས་པར་ཐལ་ལོ། །འདོད་ན་མི་སྐྱེ་བའི་དོན་དུ་འགལ། མ་ཁྱབ་ན། དེའི་མཚུངས་པ་དེ་མ་ཐག་རྐྱེན་དུ་གྱུར་པའི་ཤེས་པ་དེ་སྐྱེད་བྱེད་ཀྱི་རྒྱུར་ཐལ་བ་དང་། དེ་རང་འབྲས་མ་འོངས་པ་སྐྱེ་འགྱུར་ལ་བྱ་བ་བྱེད་པ་ཡིན་པར་ཐལ། དེའི་མཚུངས་པ་དེ་མ་ཐག་རྐྱེན་ཡིན་པའི་ཕྱིར། རིགས་པ་གཅིག་གོ །ཡང་དྲུག་ཡིད་མ་འོངས་པ་མི་སྐྱེ་བའི་ཆོས་ཅན་དེའི་དམིགས་རྐྱེན་ཡོད་དམ་མེད། མེད་ན་ཁོ་དམིགས་བཅས་སུ་འགལ། ཡོད་ན་ཁོའི་དམིགས་ཡུལ་ཡོད་པར་ཐལ་ལོ། རིགས་པ་གཉིས་པའོ། །ཡང་དྲུག་ཡིད་མ་འོངས་པ་མི་སྐྱེ་བའི་ཆོས་ཅན་དེ་ཆོས་ཅན། ཁྱོད་དང་མཚུངས་ལྡན་གྱི་སེམས་བྱུང་དེ་ཁྱོད་ཀྱི་ལྷན་ཅིག་འབྱུང་རྒྱུར་ཐལ། ཁྱོད་གཙོ་བོ་སེམས་ཡིན་པའི་ཕྱིར། འདོད་ན་ཁྱོད་དང་དེ་གཉིས་ལྷན་ཅིག་ཏུ་སྐྱེས་པར་ཐལ། དེས་ཁྱོད་དང་དེ་གཉིས་ལྷན་ཅིག་ཏུ་བསྐྱེད་པའི་བྱ་བ་བྱས་པའི་ཕྱིར་ཏེ། དེ་ཁྱོད་ཀྱི་ལྷན་ཅིག་འབྱུང་རྒྱུ་ཡིན་པའི་ཕྱིར། རིགས་པ་གསུམ་པའོ། ལན་ཇི་ལྟར་ཡིན་སོམས་ཤིག རྒྱུའི་རྐྱེན་དང་མཚུངས་པ་དེ་མ་ཐག་པའི་རྐྱེན་དང་། བདག་པོའི་རྐྱེན་གསུམ་གྱིས་སྐྱེ་བ་ནི། སེམས་མེད་ཀྱི་སྙོམས་པར་འཇུག་པ་གཉིས་ཡིན་ཏེ། དེ་གཉིས་ལ་རྐྱེན་དེ་གསུམ་ཡོད་ཀྱི་དམིགས་པའི་རྐྱེན་ནི་མེད་དེ། དེ་དམིགས་བཅས་མ་ཡིན་པའི་ཕྱིར་རོ། །དེ་གཉིས་ལ་རྒྱུའི་རྐྱེན་ལྔའི་ནང་ནས་ལྷན་ཅིག་འབྱུང་རྒྱུ་ཡོད་དེ། ཁོ་རང་གི་སྐྱེ་སོགས་བཞི་པོ་དེ་ཡིན་པའི་ཕྱིར། སྐལ་མཉམ་གྱི་རྒྱུ་ཡོད་དེ། ས་མཚུངས་པའི་དགེ་བ་སྔ་མ་རྣམས་དེ་ཡིན་པའི་ཕྱིར། ཁོ་གཉིས་ལ་ཀུན་འགྲོ་མཚུངས་ལྡན་རྣམ་སྨིན་གྱི་རྒྱུ་གསུམ་མེད་དེ། རིམ་བཞིན་ཉོན་མོངས་ཅན་མ་ཡིན་པའི་ཕྱིར་དང་། ཤེས་པ་མ་ཡིན་པའི་ཕྱིར་དང་། རྣམ་སྨིན་གྱི་འབྲས་བུ་མ་ཡིན་པའི་ཕྱིར་རོ། །དེ་གཉིས་ཤེས་པ་མ་ཡིན་ཀྱང་མཚུངས་པ་དེ་མ་ཐག་རྐྱེན་ཡོད་དེ། སྙོམས་འཇུག་དེ་གཉིས་ལ་སྙོམས་པར་འཇུག་ཁ་མའི་སེམས་དེ་དེ་ཡིན་པའི་ཕྱིར་ཏེ། སེམས་ཀྱི་མངོན་པར་འདུ་བྱེད་པ་ལས་སྐྱེས་པའི་ཕྱིར་རོ། །དེ་གཉིས་བདག་རྐྱེན་ལས་སྐྱེ་སྟེ། དེའི་བདག་རྐྱེན་ཡོད་པའི་ཕྱིར། ཞེས་འཆད་པ་ལ། གསུམ་གྱིས་སྙོམས་པར་འཇུག་པ་གཉིས། ཞེས་སོ། །སེམས་མེད་ཀྱི་སྙོམས་འཇུག་དེ་གཉིས་ལས་གཞན་པའི་མི་ལྡན་པའི་འདུ་བྱེད་རྣམས་དང་། གཟུགས་ཅན་རྣམས་ནི་རང་གི་རྒྱུ་རྐྱེན་དང་བདག་རྐྱེན་གཉིས་པོ་དག་ལས་ངེས་པར་སྐྱེ་བ་ཡིན་ཏེ། དེ་དག་ལ་རྐྱེན་དེ་གཉིས་ངེས་པར་ཚང་ལ། རྐྱེན་གཞན་གཉིས་མེད་པའི་ཕྱིར་རོ་ཞེས་འཆད་པ། གཞན་ནི་གཉིས་པོ་དག་ལས་སྐྱེས་ཞེས་སོ། །གཉིས་པ་འཕྲོས་དོན་ལ་གཉིས། གནས་འདིར་བསྟན་པའི་འཕྲོས་དོན་དང་། གནས་བཞི་པར་བཤད་པའི་འཕྲོས་དོན་ནོ། དང་པོ་ནི། བརྟན་གཡོའི་དངོས་པོ་འདི་དག གོང་དུ་བཤད་པའི་རྒྱུ་དྲུག་དང་རྐྱེན་བཞི་ཅི་རིགས་པར་ཚང་བ་ལས་སྐྱེའི། དབང་ཕྱུག་དང་གཙོ་བོ་ལས་སྐྱེ་བ་ནི་མ་ཡིན་ཏེ། དེ་དག་ལས་སྐྱེ་ན་ཅིག་ཅར་སྐྱེ་དགོས་པ་ལས་བརྟན་གཡོ་འདི་དག་རིམ་གྱི་སྐྱེ་བ་སོགས་ཡིན་པའི་ཕྱིར་ཞེས་འཆད་པ། དབང་ཕྱུག་སོགས་མིན་རིམ་སོགས་ཕྱིར། །ཞེས་སོ། །དེ་ཡང་། གཞན་ནི་གཉིས་པོ་དག་ལས་སྐྱེ་ཞེས་པ་ལས་འཕྲོས་ནས་སྙོམས་འཇུག་གཉིས་མ་ཡིན་པའི་ལྡན་མིན་འདུ་བྱེད་རྣམས་དང་གཟུགས་ཅན་རྣམས་ལ་རྐྱེན་བཞིའི་ནང་ནས་མཚུངས་པ་དེ་མ་ཐག་རྐྱེན་དང་། དམིགས་རྐྱེན་གཉིས་མེད་པས། བདག་རྐྱེན་དང་རྒྱུ་རྐྱེན་གཉིས་ལས་སྐྱེ་བར་བཤད་ན། གཟུགས་ཅན་འབྱུང་བ་དང་འབྱུང་འགྱུར་རྣམས་ནང་ཕན་ཚུན་དུ་བདག་རྐྱེན་བྱེད་ཚུལ་སླ་མོད། རྒྱུ་རྐྱེན་བྱེད་ཚུལ་ཇི་ལྟར་ཡིན་སྙམ་ན། འདི་ལ་བཞི། འབྱུང་བས་འབྱུང་བ་སྐྱེ་ཚུལ། འབྱུང་བས་འབྱུང་འགྱུར་སྐྱེ་ཚུལ། འབྱུང་འགྱུར་གྱིས་འབྱུང་འགྱུར་སྐྱེ་ཚུལ། འབྱུང་འགྱུར་གྱིས་འབྱུང་བ་སྐྱེད་ཚུལ་ལོ། །དང་པོ་ནི། འབྱུང་བ་རྣམས་ཀྱིས་ནི་འབྱུང་བ་དེའི་རྒྱུ་རྐྱེན་རྣམ་པ་གཉིས་བྱེད་དེ། འབྱུང་བ་སྔ་མས་ཕྱི་མའི་སྐལ་མཉམ་ཀྱི་རྒྱུ་བྱེད་པ་དང་། འབྱུང་བཞི་ནང་ཕན་ཚུན་དུ་ལྷན་ཅིག་འབྱུང་རྒྱུ་བྱེད་པ་གཉིས་ཡོད་པའི་ཕྱིར་རོ། །འབྱུང་བས་འབྱུང་བ་ལ་ཀུན་འགྲོའི་རྒྱུ་དང་། མཚུངས་ལྡན་གྱི་རྒྱུ་དང་། རྣམ་སྨིན་གྱི་རྒྱུ་གསུམ་མི་བྱེད་དེ། རིམ་བཞིན་ཉོན་མོངས་ཅན་མ་ཡིན་པའི་ཕྱིར་དང་། ཤེས་པ་མིན་པའི་ཕྱིར་དང་། རྣམ་སྨིན་གྱི་རྒྱུ་མ་ཡིན་པའི་ཕྱིར་རོ་ཞེས་འཆད་པ་ལ། དེའི་རྒྱུ་འབྱུང་བ་རྣམ་པ་གཉིས་ཞེས་སོ། །གཉིས་པ་ལ་འབྱུང་བས་འབྱུང་འགྱུར་གྱི་རྒྱུའི་རྐྱེན་ནི་བྱེད་པ་མེད་དེ། འབྱུང་བས་འབྱུང་འགྱུར་གྱི་རྒྱུ་རྐྱེན་ལྔ་པོ་རེ་རེ་ནས་བྱེད་པ་མི་སྲིད་པའི་ཕྱིར། དེས་ན་འབྱུང་བས་འབྱུང་འགྱུར་གྱི་བདག་རྐྱེན་ཁོ་ན་བྱེད་ལ། དེ་བྱེད་པའི་ཚུལ་ལ་རྣམ་པ་ལྔ་སྟེ་བསྐྱེད་པའི་རྒྱུ་བྱེད། བརྟེན་པའི་རྒྱུ་བྱེད། གནས་པའི་རྒྱུ་བྱེད། སྟོན་པའི་རྒྱུ་བྱེད། འཕེལ་བའི་རྒྱུ་བྱེད་པའི་ཕྱིར་རོ། །དང་པོ་གྲུབ་སྟེ། དེ་སྔར་མེད་གསར་དུ་བསྐྱེད་པའི་ཕྱིར། ས་བོན་ལས་མྱུ་གུ་བཞིན་ནོ། །གཉིས་པ་གྲུབ་སྟེ། འབྱུང་འགྱུར་སྐྱེས་པ་འབྱུང་བའི་རྗེས་སུ་མཐུན་པར་བྱེད་པའི་ཕྱིར། དཔེར་ན། སློབ་དཔོན་ལ་སློབ་མ་བརྟེན་པ་བཞིན་ནོ། །གསུམ་པ་གྲུབ་སྟེ། འབྱུང་འགྱུར་སྐྱེས་པ་དེ་གནས་པའི་རྟེན་ནམ་གཞི་བྱེད་པའི་ཕྱིར། དཔེར་ན། རྩིག་པ་ལ་རི་མོ་བརྟེན་པ་བཞིན་ནོ། བཞི་པ་གྲུབ་སྟེ། འབྱུང་བ་དེས་འབྱུང་འགྱུར་རྒྱུན་མི་འཆད་པར་བྱེད་པའི་ཕྱིར་རོ། །ལྔ་པ་གྲུབ་སྟེ། འབྱུང་བ་དེས་འབྱུང་འགྱུར་གོང་ནས་གོང་དུ་འཕེལ་བར་བྱེད་པའི་ཕྱིར་ཞེས་འཆད་པ། འབྱུང་ལས་གྱུར་པ་རྣམ་པ་ལྔ། །ཞེས་དང་། གང་སྤེལ་ལས། སྐྱེ་དང་རྗེས་མཐུན་རྟེན་དང་ནི། །རྒྱུན་མི་འཆད་དང་འཕེལ་བ་ལས། །བསྐྱེད་ཕྱིར་བརྟེན་ཕྱིར་གནས་ཕྱིར་དང་། །སྟོན་པའི་ཕྱིར་དང་འཕེལ་བྱེད་ཕྱིར། །ཞེས་སོ། །འདིར་འབྱུང་བས་འབྱུང་འགྱུར་གྱི་སྐལ་མཉམ་གྱི་རྒྱུ་མི་བྱེད་ཅེས་རྩ་འགྲེལ་ཀུན་ལས་གསལ་མོད། དེས་དེ་བྱེད་པ་ཡོད་པར་ཐལ། འདོད་པའི་ས་པའི་འབྱུང་བས། འདོད་པའི་ས་པའི་འབྱུང་འགྱུར་དུ་བསྐྱེད་པའི་ཚེ། སྐལ་མཉམ་རྒྱུ་ནི་འདྲ་བའོ། །རང་རེས་ས་པའོ་སྔར་སྐྱེས་རྣམས་ཞེས་པའི་ཁྱད་ཆོས་གསུམ་པོ་དེ་ཚང་འདུག་པའི་ཕྱིར་ཏེ། སྤང་བྱ་སྒོམ་སྤང་དང་། འདོད་པའི་ས་དང་། སྔར་སྐྱེས་པ་གསུམ་ཚང་བའི་ཕྱིར་རོ། །དེ་ཙམ་གྱི་མི་ཆོག་ན། འབྱུང་བས་འབྱུང་བའི་སྐལ་མཉམ་རྒྱུ་བྱེད་པ་ཡང་སྒྲུབས་ཤིག རྒྱུ་འབྲས་གཉིས་འབྱུང་བར་སྐལ་བ་མཉམ་པས་སོ་ཞེས་གསུང་ན། ཧ་ཅང་ཐལ་མ་ཆེས་སམ། མཁས་མཆོག་དབྱིག་གཉེན་ལན་གསུངས་ཤིག གསུམ་པ་ལ། འབྱུང་འགྱུར་ནང་ཕན་ཚུན་དུ་བདག་རྐྱེན་བྱེད་པར་མ་ཟད། རྒྱུའི་རྐྱེན་ཡང་རྣམ་པ་གསུམ་བྱེད་དེ། འབྱུང་འགྱུར་སྔ་མས་ཕྱི་མའི་སྐལ་མཉམ་གྱི་རྒྱུ་དང་། འདོད་པའི་སས་བསྡུས་ཀྱི་དགེ་མི་དགེའི་རྣམ་པར་རིག་བྱེད་ཡིན་མིན་གྱི་གཟུགས་ལས། རྣམ་སྨིན་གྱི་འབྲས་བུ་མིག་སོགས་འབྱུང་འགྱུར་བསྐྱེད་པ་དང་། བསམ་གཏན་དང་ཟག་མེད་ཀྱིས་བསྡུས་པའི་སྤོང་བ་བདུན་གྱི་འབྱུང་འགྱུར་ནང་ཕན་ཚུན་དུ་ལྷན་ཅིག་འབྱུང་རྒྱུ་བྱེད་པའི་ཕྱིར་རོ་ཞེས་འཆད་པ་ལ། འབྱུང་འགྱུར་རྣམ་གསུམ་ཕན་ཚུན་དུ། །ཞེས་པའམ། འགྱུར་བཅོས་ནི། འབྱུང་འགྱུར་ཕན་ཚུན་རྣམ་པ་གསུམ། །ཞེས་སོ། །འདིར་འབྱུང་འགྱུར་ཕན་ཚུན་གྱི་ལྷན་ཅིག་འབྱུང་རྒྱུ་ལ་བསམ་ཟག་གི་སྡོམ་པ་གང་རུང་ཡིན་དགོས་ཀྱི་སོར་སྡོམ་དང་། བར་མ་དང་། མིག་སོགས་དབང་པོ་རྣམས་ལ་བཅོལ་རྟོགས་མེད་དེ། རང་འགྲེལ་ལས། དེ་ལ་ལྷན་ཅིག་འབྱུང་བའི་རྒྱུ་ནི། ལུས་དང་ངག་གི་ལས་སེམས་གྱི་རྗེས་སུ་འཇུག་པ་ཕན་ཚུན་དུ་ཡིན་གྱི་རྒྱུར་བྱས་པའི་གཟུགས་གཞན་མ་ཡིན་ནོ། སྐལ་པ་མཉམ་པའི་རྒྱུ་ནི་སྔར་བྱུང་བ་ཐམས་ཅད་སྐལ་པ་མཉམ་པའི་རྒྱུ་ཡིན་ནོ། །རྣམ་པར་སྨིན་པའི་རྒྱུ་ནི། ལུས་དང་ངག་གི་ལས་རྣམ་པར་སྨིན་པ་མིག་ལ་སོགས་པ་ཡིན་ནོ་ཞེས་བཤད་པས་སོ། །རྒྱལ་པོ་སྲས་ལས་ཀྱང་། བཞིར་མ་ཡིན་ནོ། །ཞེས་བྱ་བ་ནི། རྒྱུར་བྱས་པའི་གཟུགས་མིག་ལ་སོགས་པ་ཐམས་ཅད་དང་། སོ་སོར་ཐར་པའི་སྡོམ་པ་ལ་སོགས་པས་བསྡུས་པའི་བར་ཡང་ཕན་ཚུན་ལྷན་ཅིག་འབྱུང་རྒྱུ་མ་ཡིན་ཏེ། ཚོགས་པ་ཐམས་ཅད་ཐ་དད་པའི་ཕྱིར་རོ་ཞེས་གསལ་བར་བཤད་པས་སོ། །བཞི་པ་ནི། འབྱུང་འགྱུར་གྱི་གཟུགས་ཀྱིས་འབྱུང་བ་དེ་རྣམས་ཀྱི་བདག་རྐྱེན་དང་རྒྱུ་རྐྱེན་གྱི་ནང་ནས་རྣམ་སྨིན་གྱི་རྒྱུ་གཅིག་པོ་བྱེད་པ་རིགས་ཏེ། ལུས་ངག་གི་ལས་དགེ་མི་དགེའི་འབྱུང་འགྱུར་རྣམས་ཀྱིས་རྣམ་སྨིན་འབྲས་བུ་འབྱུང་བ་མཚོན་བྱེད་བཞི་སྐྱེད་པ་ཡོད་པའི་ཕྱིར་རོ། གཞན་ཡང་འབྱུང་འགྱུར་གྱིས་འབྱུང་བའི་ལྷན་ཅིག་བྱེད་སྐྱེན་མི་བྱེད་དེ། འབྱུང་བ་དང་འབྱུང་འགྱུར་ཚོགས་པ་ཐ་དད་པའི་ཕྱིར། སྐལ་མཉམ་གྱི་རྒྱུ་མི་བྱེད་དེ། དེ་གཉིས་སྐལ་པ་མི་མཉམ་པའི་ཕྱིར། ཀུན་འགྲོའི་རྒྱུ་དང་མཚུངས་ལྡན་གྱི་རྒྱུ་མི་བྱེད་དེ། འབྱུང་བ་ལ་ཉོན་མོངས་ཅན་མེད་པའི་ཕྱིར་དང་། དེ་གཉིས་ཤེས་པ་མིན་པའི་ཕྱིར་རོ་ཞེས་འཆད་པ། འབྱུང་བ་རྣམས་ཀྱི་དེ་རྣམས་གཅིག་ཅེས་སོ། གཉིས་པ་འོག་ལས་བསྟན་པ་ལས་འཕྲོས་ཚུལ་ལ་དྲུག ལས་ལ་འབྲས་བུ་དུ་ཡོད་དཔྱད། དགེ་སོགས་འབྲས་བུ་དུ་ཡོད་དཔྱད། དུས་གསུམ་འབྲས་བུ་དུ་ཡོད་དཔྱད། སས་བསྡུས་འབྲས་བུ་དུ་ཡོད་དཔྱད། སློབ་སོགས་འབྲས་བུ་དུ་ཡོད་དཔྱད། མཐོང་སྒོམ་ཡང་བྱའི་འབྲས་བུ་དཔྱད་པའོ། དང་པོ་ནི། ལས་བསྟན་པ་ལས་བཤད་པའི་ལས་འདི་དག་ལ། དབང་པོ་བསྟན་པར་བཤད་པའི་འབྲས་བུ་ལྔ་ཇི་ལྟར་སྙམ་ན། ཟག་བཅས་བར་ཆད་མེད་ལམ་ལ་འབྲས་བུ་ལྔ་ཆར་ཚང་སྟེ། རྣམ་སྨིན་འབྲས་བུ་ཡིད་དུ་འོང་བ་བསྐྱེད་པའི་ཕྱིར་དང་། རྒྱུ་མཐུན་གྱི་འབྲས་བུ་མཉམ་བཞག་ཏུ་རིགས་འདྲ་བའི་མཉམ་བཞག་ཕྱི་མ་བསྐྱེད་པའི་ཕྱིར་དང་། སྐྱེས་བུ་བྱེད་འབྲས་རྣམ་གྲོལ་ལམ་བསྐྱེད་པའི་ཕྱིར་དང་། བྲལ་འབྲས་སོ་སོར་བརྟགས་འགོག་ཐོབ་བྱེད་ཡིན་པའི་ཕྱིར་དང་། རང་གི་ངོ་བོ་མ་ཡིན་ཞིང་རང་ལས་སྔོན་མ་བྱུང་བའི་འདུས་བྱས་ཐམས་ཅད་རང་གི་བདག་འབྲས་ཡིན་པའི་ཕྱིར་རོ་ཞེས་འཆད་པ། དྲི་བཅས་སྤོང་བའི་ལམ་དག་གིས། །ལས་ནི་ལྔ་ཡི་འབྲས་བུར་བཅས། །ཞེས་སོ། །ཟག་མེད་བར་ཆད་མེད་ལམ་དང་བར་ཆད་མེད་ལམ་ལས་གཞན་པའི་དགེ་བ་ཟག་བཅས་དང་། མི་དགེ་བ་དང་གསུམ་པོ་དེ་ལའང་། འབྲས་བུ་བཞི་བཞི་ཚང་སྟེ། དང་པོ་ལ་རྣམ་སྨིན་གྱི་འབྲས་བུ་མ་གཏོགས་པ་དང་། ཕྱི་མ་གཉིས་ལ་བྲལ་འབྲས་མ་གཏོགས་པ་བཞི་བཞི་ཚང་བའི་ཕྱིར་ཞེས་འཆད་པ། དྲི་མེད་བཞི་ཡི་ཟག་བཅས་གཞན། །དགེ་དང་མི་དགེ་གང་ཡིན་པའང་། །ཞེས་སོ། །བར་ཆད་མེད་ལམ་ལས་གཞན་པའི་ཟག་མེད་ཀྱི་ལས་དང་། ལུང་མ་བསྟན་གྱི་ལས་རྣམས་འབྲས་བུ་གསུམ་དང་བཅས་པ་ཡིན་ཏེ། རྣམ་སྨིན་འབྲས་བུ་དང་བྲལ་འབྲས་གཉིས་མ་གཏོགས་པ་གསུམ་གསུམ་ཡོད་པའི་ཕྱིར་ཞེས་འཆད་པ། ཟག་པ་མེད་པ་ལྷག་མ་དང་། །ལུང་བསྟན་མིན་གང་གསུམ་གྱིས་སོ་ཞེས་སོ། །གཉིས་པ་ནི། འོ་ན་དགེ་བའི་འབྲས་བུ་དགེ་བ་དུ། མི་དགེ་བ་དུ། ལུང་མ་བསྟན་དུ་ཡོད་སྙམ་ན། དགེ་བའི་འབྲས་བུ་དགེ་བ་བཞི། མི་དགེ་བ་གཉིས། ལུང་མ་བསྟན་གསུམ་འབྱུང་བ་ཡིན་ཏེ། དགེ་བའི་འབྲས་བུ་དགེ་བ་ལ་ནི་རྣམ་སྨིན་གྱི་འབྲས་བུ་མ་གཏོགས་པ་བཞི། དགེ་བའི་འབྲས་བུ་མི་དགེ་བ་ལ་སྐྱེས་བུ་བྱེད་འབྲས་དང་བདག་འབྲས་གཉིས། མི་དགེ་བའི་འབྲས་བུ་མི་དགེ་བ་ནི། རྣམ་སྨིན་འབྲས་བུ་དང་། བྲལ་འབྲས་མ་གཏོགས་པ་གསུམ། མི་དགེ་བའི་འབྲས་བུ་ལུང་མ་བསྟན་པ་ནི། བྲལ་འབྲས་མ་གཏོགས་པ་གསུམ། མི་དགེ་བའི་འབྲས་བུ་ལུང་མ་བསྟན་པ་ནི། བྲལ་འབྲས་མ་གཏོགས་པ་བཞི་བཞི་འབྱུང་བ་ཡིན་ཏེ། ལྷག་མ་དེ་དག་མེད་པའི་ཕྱིར་རོ་ཞེས་འཆད་པ། མི་དགེའི་དགེ་སོགས་གཉིས་དང་ནི། །གསུམ་དང་བཞི་སྟེ་གོ་རིམ་བཞིན་ཞེས་སོ། །ཡང་ལུང་མ་བསྟན་གྱི་འབྲས་བུ་དགེ་སོགས་དུ་སྙམ་ན། ལུང་མ་བསྟན་གྱི་འབྲས་བུ་དགེ་བ་ནི་སྐྱེས་བུ་བྱེད་འབྲས་དང་། བདག་འབྲས་གཉིས། ལུང་མ་བསྟན་གྱི་འབྲས་བུ་མི་དགེ་བ་ལ་བྲལ་འབྲས་དང་རྣམ་སྨིན་འབྲས་བུ་མ་གཏོགས་པ་གསུམ། ལུང་མ་བསྟན་གྱི་འབྲས་བུ་ལུང་མ་བསྟན་ལའང་རྣམ་སྨིན་འབྲས་བུ་དང་བྲལ་འབྲས་མ་གཏོགས་པ་གསུམ་འབྱུང་བའི་ཕྱིར་ཞེས་འཆད་པ། ལུང་མ་བསྟན་གྱི་དགེ་ལ་སོགས། །དེ་དག་གཉིས་དང་གསུམ་དང་གསུམ། །ཞེས་སོ། །དེས་ན་དགེ་བའི་རྒྱུ་མཐུན་གྱི་འབྲས་བུ་ཡིན་ན་དགེ་བ་ཡིན་པས་ཁྱབ་ཀྱང་། མི་དགེ་བའི་རྒྱུ་མཐུན་གྱི་འབྲས་བུ་ཡིན་ན། མི་དགེ་བ་ཡིན་པས་མ་ཁྱབ་སྟེ། དེའི་རྒྱུ་མཐུན་གྱི་འབྲས་བུར་གྱུར་པའི་ལུང་མ་བསྟན་ཡོད་པའི་ཕྱིར་སྟེ། སྡུག་བསྔལ་མཐོང་སྤང་དུ་གྱུར་པའི་མ་རིག་པ་མི་དགེ་བས་ཀུན་འགྲོའི་རྒྱུ་བྱས་པ་ལས་བྱུང་བའི་ལུང་མ་བསྟན་གྱི་འཇིག་ལྟ་དང་མཐར་ལྷ་གཉིས་གཉིས་འབྱུང་བ་ཡོད་པ་གང་ཞིག ཀུན་འགྲོའི་རྒྱུའི་འབྲས་བུ་ལ་དེའི་རྒྱུ་མཐུན་འབྲས་བུ་ཡིན་པས་ཁྱབ་པའི་ཕྱིར་རོ། །དེ་ལྟར་ཡང་རང་འགྲེལ་ལས། ལུང་དུ་མ་བསྟན་པ་འཇིག་ཚོགས་དང་མཐར་འཛིན་པར་ལྟ་བ་དག་ནི། མི་དགེ་བ་ཀུན་ཏུ་འགྲོ་བ་སྡུག་བསྔལ་མཐོང་བས་སྤང་བར་བྱ་བ་རྣམས་ཀྱི་རྒྱུ་མཐུན་བའི་འབྲས་བུ་ཡིན་ནོ་ཞེས་བཤད་པ་ཡིན་ནོ། ཡང་ལུང་མ་བསྟན་གཅིག་གི་རྒྱུ་མཐུན་གྱི་འབྲས་བུ་ཡིན་ན་ལུང་མ་བསྟན་ཡིན་པས་མ་ཁྱབ་སྟེ། དེའི་དེར་གྱུར་པའི་མི་དགེ་བ་ཡོད་པའི་ཕྱིར་རོ། །དེ་ཡང་ཡོད་དེ། སྡུག་བསྔལ་མཐོང་སྤང་དུ་གྱུར་པའི་ལུང་མ་བསྟན་གྱི་ལྟ་བ་གཉིས་ཀྱིས་ཀུན་འགྲོའི་རྒྱུ་བྱས་པ་ལས་སྡུག་བསྔལ་མཐོང་སྤང་གི་མི་དགེ་བ་སོགས་འབྱུང་བ་ཡོད་པའི་ཕྱིར། རང་འགྲེལ་ལས། སྡུག་བསྔལ་མཐོང་བས་སྤང་བར་བྱ་བའི་མི་དགེ་བ་རྣམས་ནི་ལུང་མ་བསྟན་པའི་ལྟ་བ་གཉིས་ཀྱི་རྒྱུ་མཐུན་པའི་འབྲས་བུ་ཡིན་ནོ་ཞེས་བཤད་པས་སོ། །གསུམ་པ་དུས་གསུམ་འབྲས་བུ་དུ་ཡོད་དཔྱད་པ་ལ། འོ་ན་དུས་གསུམ་གྱི་འབྲས་བུ་དུས་གསུམ་གྱིས་བསྡུས་པ་ཇི་ལྟར་ཡོད་སྙམ་ན། འདས་པའི་ལས་ཀྱི་འབྲས་བུ་འདས་པ་ལ་ཡང་བྲལ་འབྲས་མ་གཏོགས་པ་བཞི་ཚང་སྟེ། འདས་པའི་ལས་ཀྱི་སྐྱེས་བུ་བྱེད་འབྲས་སུ་གྱུར་པའི་འདས་པ་ཡང་ཡོད། དེའི་རྒྱུ་མཐུན་འབྲས་བུར་གྱུར་པའི་འདས་པ་ཡང་ཡོད། དེའི་རྣམ་སྨིན་འབྲས་བུར་གྱུར་པའི་འདས་པ་ཡང་ཡོད། དེའི་བདག་འབྲས་སུ་གྱུར་པའི་འདས་པ་ཡང་ཡོད་པའི་ཕྱིར། དེ་བཞིན་དུ་འདས་པའི་ལས་ཀྱི་འབྲས་བུ་ད་ལྟར་བ་དང་མ་འོངས་པ་གཉིས་ལའང་དེ་བཞི་ཚང་སྟེ། འདས་པའི་ལས་ཀྱི་སྐྱེས་བུ་བྱེད་འབྲས་བུ་གྱུར་པའི་ད་ལྟར་བ་སོགས་བཞི་ཡང་ཡོད། འདས་པའི་ལས་ཀྱི་སྐྱེས་བུ་བྱེད་འབྲས་སུ་གྱུར་པའི་མ་འོངས་པ་སོགས་བཞི་ཡོད་པའི་ཕྱིར་ཞེས་འཆད་པ་ལ། འདས་པའི་ཐམས་ཅད་བཞི་ཡིན་ནོ། །ཞེས་སོ། །ཡང་ད་ལྟ་བའི་ལས་ཀྱི་འབྲས་བུ་གྱུར་པའི་མ་འོངས་པ་ཡང་བཞི་ཆར་ཚང་སྟེ། ད་ལྟ་ལས་ཀྱི་སྐྱེས་བུ་བྱེད་འབྲས་སུ་གྱུར་པའི་མ་འོངས་པ་སོགས་བཞི་ཡོད་པའི་ཕྱིར། ད་ལྟ་བའི་ལས་ཀྱི་འབྲས་བུ་ད་ལྟར་བ་ནི་གཉིས་ཁོ་ན་སྟེ། ད་ལྟ་བའི་ལས་ཀྱི་སྐྱེས་བུ་བྱེད་འབྲས་སུ་གྱུར་པའི་ད་ལྟར་བ་དང་། དེའི་བདག་འབྲས་སུ་གྱུར་པའི་ད་ལྟ་བ་གཉིས་ཡོད་པའི་ཕྱིར། ད་ལྟ་བའི་ལས་ཀྱི་རྒྱུ་མཐུན་གྱི་འབྲས་བུ་ད་ལྟར་བ་མེད་སྟེ། ཁོའི་རྒྱུ་མཐུན་གྱི་འབྲས་བུ་ཁོ་རང་དང་ངུས་མཉམ་པ་མེད་པའི་ཕྱིར། ད་ལྟ་བའི་ལས་ཀྱི་འབྲས་བུར་གྱུར་པའི་འདས་པ་ནི་མེད་དེ་འདས་པ་ནི་ད་ལྟ་བ་ལ་སྔ་ལོགས་པ་ཡིན་ལ། རྒྱུ་བས་འབྲས་བུ་སྔ་བ་ནི་མེད་པའི་ཕྱིར་རོ་ཞེས་འཆད་པ་ལ། བར་མ་ཡི་ནི་མ་འོངས་པའང་། །བར་མ་གཉིས་སོགས། ཞེས་སོ། །ཡང་མ་འོངས་པའི་ལས་ཀྱི་འབྲས་བུ་མ་འོངས་པ་ནི་གསུམ་སྟེ། མ་འོངས་པའི་ལས་ཀྱི་སྐྱེས་བུ་བྱེད་འབྲས་སུ་གྱུར་པའི་མ་འོངས་པ། དེའི་རྣམ་སྨིན་གྱི་འབྲས་བུར་གྱུར་པའི་མ་འོངས་པ། ཁོའི་བདག་འབྲས་སུ་གྱུར་པའི་མ་འོངས་པ་གསུམ་ཡོད་པའི་ཕྱིར། དེའི་རྒྱུ་མཐུན་གྱི་འབྲས་བུར་གྱུར་པའི་མ་འོངས་པ་ནི་མེད་དེ། ཁོའི་རྒྱུ་མཐུན་གྱི་འབྲས་བུ་དེ་ཡིན་ན་ཁོའི་ཕྱི་ལོགས་སུ་བྱུང་དགོས། མ་འོངས་པ་ལ་སྔ་ཕྱི་མེད་པའི་ཕྱིར་རོ། །མ་འོངས་པའི་ལས་ཀྱི་བྲལ་འབྲས་ནི་མེད་དེ། མ་འོངས་པའི་ལམ་གྱིས་སྤང་བྱ་དངོས་སུ་མི་སྤོང་བའི་ཕྱིར་རོ། །མ་འོངས་པའི་ལས་ཀྱི་འབྲས་བུ་འདས་ད་ལྟར་གཉིས་ནི་མི་འཇོག་སྟེ། འདས་ད་ལྟར་གཉིས་ནི་མ་འོངས་པ་ལས་སྔ་བའི་ཕྱིར་རོ། །དེས་ན་མ་འོངས་པའི་ལས་ཀྱི་སྐྱེས་བུ་བྱེད་འབྲས་དང་། རྣམ་སྨིན་འབྲས་བུ་སོགས། མ་འོངས་པའི་ལས་ཀྱི་འབྲས་བུ་ཐམས་ཅད་ལས་མ་འོངས་པ་ཁོ་རང་དང་དུས་མཉམ་པ་ཁོ་ན་སྟེ། མ་འོངས་པའི་ལས་ལ་སྔ་ཕྱི་མེད་པའི་དང་། རྒྱུ་བས་འབྲས་བུ་སྔ་བ་མེད་པའི་ཕྱིར་རོ་ཞེས་འཆད་པ། མ་སྐྱེས་པའི། འབྲས་བུ་མ་འོངས་གསུམ་ཡིན་ནོ། །ཞེས་སོ། །དེས་ན། བར་མ་ཡི་ནི་མ་འོངས་པའང་། ཞེས་ད་ལྟར་བའི་ལས་ཀྱི་བྲལ་འབྲས་མ་འོངས་པ་མེད་པར་བཤད་ཀྱི་དེའི་བྲལ་འབྲས་མེད་པ་ནི་མ་ཡིན་སྟེ། བར་ཆད་མེད་ལམ་ད་ལྟ་བའི་བྲལ་འབྲས་ཡོད་པའི་ཕྱིར་རོ། །གནད་གོ་དགོས་སོ། །འདིའི་ཐད་ཀྱི་རྒྱལ་སྲས་ལས། མི་དགེ་བ་དགེ་བ་ཟག་པ་དང་བཅས་པ་མ་འོངས་པའི་རྣམ་པར་སྨིན་པའི་འབྲས་བུ་མ་འོངས་པ་ནི་ཕྱིས་མྱོང་བར་འགྱུར་བ་ཡིན་ནོ། །སྐྱེས་བུ་བྱེད་པའི་འབྲས་བུ་ནི། མ་འོངས་པ་ལྷན་གཅིག་སྐྱེ་བ་དང་མ་འོངས་པ་མཇུག་ཐོགས་སུ་འབྱུང་བ་ཡིན་ནོ་ཞེས་བཤད་པ་ནི་མ་འོངས་པ་ལ་སྔར་ཕྱི་མེད་པར་བཤད་པ་དང་ཁས་བླངས་འགལ་བའམ། ཡང་ན་མ་འོངས་པའི་ལས་ཀྱི་རྣམ་སྨིན་དེའི་ཕྱི་ལོགས་སུ་འབྱུང་བར་འགྱུར། དེའི་ཕྱི་ལོགས་སུ་མ་བྱུང་ཞེས་ཁས་ལེན་དགོས་པ་འདྲ་སྟེ་དཔྱད་པར་བྱའོ། །བཞི་པ་སས་བསྡུས་འབྲས་བུ་དུ་ཡོད་དཔྱད་པ་ནི། རང་གི་སས་བསྡུས་པའི་ལས་ཀྱི་འབྲས་བུ་རང་གི་སས་བསྡུས་པ་ནི་བཞི་སྟེ། རང་གི་སས་བསྡུས་པའི་ལས་ཀྱི་སྐྱེས་བུ་བྱེད་འབྲས་རང་གིས་སས་བསྡུས་པ་ཡང་ཡོད། དེའི་རྣམ་སྨིན་གྱི་འབྲས་བུ་རང་གི་སས་བསྡུས་པ་ཡང་ཡོད། དེའི་རྒྱུ་མཐུན་གྱི་འབྲས་བུ་རང་གི་སས་བསྡུས་པ་ཡོད། དེའི་བདག་འབྲས་རང་གིས་སས་བསྡུས་པ་ཡང་ཡོད་པའི་ཕྱིར། དཔེར་ན་ས་བསྡུས་ཀྱི་ལས་ཀྱི་སྐྱེས་བུ་བྱེད་འབྲས་འདོད་པའི་སས་བསྡུས་ཡིན་པ་སོགས་བཞི་ཡོད་པའི་ཕྱིར་རོ། །རང་གི་ས་པའི་ལས་ཀྱི་འབྲས་བུ་གཞན་གྱི་ས་པའི་འབྲས་བུ་ཡིན་པ་ལ། གཞན་གྱི་ས་པ་དེ་ཟག་མེད་ཡིན་ན་འབྲས་བུ་གསུམ་དང་། ཟག་བཅས་ཡིན་ན་འབྲས་བུ་གཉིས་ཁོ་ན་དང་བཅས་པ་ཡིན་སྟེ། ཟག་མེད་ལ་མཚོན་ན། བསམ་གཏན་དང་པོའི་ཟག་མེད་ལས་ཀྱི་སྐྱེས་བུ་བྱེད་འབྲས་དེའི་རྒྱུ་མཐུན་འབྲས་བུ། བདག་འབྲས་གསུམ་དུ་གྱུར་པའི་བསམ་གཏན་གཉིས་པའི་ཟག་མེད་ཀྱི་ལམ་ཡོད་པའི་ཕྱིར་དང་། ཟག་བཅས་ལ་མཚོན་ན། བསམ་གཏན་དང་པོའི་ཟག་བཅས་ལས་ཀྱི་སྐྱེས་བུ་བྱེད་འབྲས་དང་བདག་འབྲས་གཉིས་སུ་གྱུར་པའི་བསམ་གཏན་གཉིས་པའི་སས་བསྡུས་ཀྱི་ཟག་བཅས་གཞན་རྣམས་ཡོད་པའི་ཕྱིར་རོ་ཞེས་འཆད་པ། རང་གི་ས་པ་བཞི་ཡིན་ནོ། །གཞན་གྱི་ས་པ་གསུམ་དང་གཉིས། ཞེས་སོ། འདིར་གཞན་གྱི་ས་པ་གསུམ་དང་གཉིས་ཞེས་པ་གཞན་གྱི་ཟག་བཅས་ལས་ཀྱིས་ས་གཞན་གྱི་རྣམ་སྨིན་འབྲས་བུ་བསྐྱེད་པ་མེད་པ་ལྟ་བུ་ཞིག་བཤད་པ་ནི་བརྟག་དགོས་ཏེ། འདོད་པའི་རྟེན་ལ། འབྲས་བུ་ཆེར་སྐྱེ་བའི་ལས་བསགས་ནས་སྤེལ་སྒོམ་གྱི་བྱེད་པས། ལས་དེས་གནས་གཅིག་ཏུ་སྐྱེ་བ་ཡོད་ཅེས་མཁས་པ་དག་འཆད་པའི་ཕྱིར་རོ། །ལྔ་པ་སློབ་སོགས་བསྐྱེད་ཚུལ་ནི། སློབ་པའི་ལས་ཀྱི་འབྲས་བུ་སློབ་པའི་ཆོས་གསུམ་སྟེ། རྣམ་སྨིན་དང་བྲལ་འབྲས་མ་གཏོགས་པའི་གསུམ་ཡོད་པའི་ཕྱིར་དང་། སློབ་པའི་ལས་ཀྱི་འབྲས་བུ་མི་སློབ་པ་ཡང་གསུམ་དང་། སློབ་པའི་ལམ་གྱི་འབྲས་བུ་མི་སློབ་པ་ཡང་མིན་སློབ་པ་ཡང་མིན་པའི་ཆོས་ཀྱང་གསུམ་ཡོད་དེ། དང་པོ་ལ་སྔ་མ་བཞིན་གསུམ་དང་། གཉིས་པ་ལ་རྣམ་སྨིན་དང་རྒྱུ་མཐུན་འབྲས་བུ་གཉིས་མ་གཏོགས་པ་གསུམ་ཡོད་པའི་ཕྱིར་ཞེས་འཆད་པ་སློབ་པའི་སློབ་སོགས་པ་གསུམ་ཞེས་སོ། །ཡང་མི་སློབ་པའི་ལས་ཀྱི་འབྲས་བུ་སློབ་པའི་ཆོས་ནི་གཅིག་ཁོ་ན་སྟེ། བདག་འབྲས་ཁོ་ན་ཡོད་པའི་ཕྱིར། དེའི་འབྲས་བུ་མི་སློབ་པ་ནི་གསུམ་སྟེ། རྣམ་སྨིན་དང་བྲལ་འབྲས་གཉིས་མ་གཏོགས་པ་གསུམ་ཡོད་པའི་ཕྱིར་རོ། །དེའི་འབྲས་བུ་སློབ་པ་ཡང་མིན་མི་སློབ་པ་ཡང་མ་ཡིན་པའི་ཆོས་ནི་གཉིས་ཏེ། སྐྱེས་བུ་བྱེད་འབྲས་དང་བདག་འབྲས་གཉིས་ཁོ་ན་ཡོད་པའི་ཕྱིར་ཞེས་འཆད་པ། མི་སློབ་ལམ་ཀྱི་འབྲས་བུ་ནི། །སློབ་པ་ཡི་ནི་ཆོས་ལ་སོགས། །གཅིག་དང་གསུམ་དང་གཉིས་ཡིན་ནོ་ཞེས་སོ། །ཡང་སློབ་པ་ཡང་མིན། མི་སློབ་པ་ཡང་མིན་པའི་ལས་ཀྱི་འབྲས་བུ། སློབ་པ་དང་མི་སློབ་པ་ནི་གཉིས་གཉིས་སྟེ། སྐྱེས་བུ་བྱེད་འབྲས་དང་བདག་འབྲས་གཉིས་གཉིས་ཡོད་པའི་ཕྱིར་རོ། །དེའི་འབྲས་བུ་སློབ་པ་ཡང་མིན། མི་སློབ་པ་ཡང་མིན་པའི་ཆོས་ནི་ལྔ་ཆར་ཚང་སྟེ། རེ་རེ་ནས་ཡོད་པའི་ཕྱིར་རོ་ཞེས་འཆད་པ། དེ་ལས་གཞན་པའི་འབྲས་བུ་ནི། །སློབ་སོགས་གཉིས་དང་གཉིས་དང་ལྔ། །ཞེས་སོ། །དྲུག་པ་མཐོང་སྒོམ་སྤང་བྱའི་འབྲས་བུ་དཔྱད་པ་ནི། མཐོང་སྤང་ལས་ཀྱི་འབྲས་བུ་མཐོང་སྤང་ནི་གསུམ་དང་། དེའི་འབྲས་བུ་སྒོམ་སྤང་ནི་བཞི་དང་། དེའི་འབྲས་བུ་སྤང་བྱ་མ་ཡིན་པ་ནི་གཅིག་ཁོ་ན་སྟེ། རིམ་བཞིན་རྣམ་སྨིན་དང་བྲལ་འབྲས་མ་གཏོགས་པ་དང་། བྲལ་འབྲས་ཁོ་ན་མ་གཏོགས་པ་དང་། བདག་པོའི་འབྲས་བུ་གཅིག་ཁོ་ན་ཡོད་པའི་ཕྱིར་ཞེས་འཆད་པ། མཐོང་བས་སྤང་བྱའི་དེ་ལ་སོགས། །གསུམ་དང་བཞི་དང་གཅིག་ཡིན་ནོ། །ཞེས་སོ། །ཡང་སྒོམ་སྤང་ལས་ཀྱི་འབྲས་བུ་མཐོང་སྤང་གཉིས། སྒོམ་སྤང་བཞི། སྤང་བྱ་མ་ཡིན་པ་ནི་གསུམ་སྟེ། །རིམ་བཞིན་སྐྱེས་བུ་བྱེད་པ་དང་བདག་འབྲས་གཉིས་དང་། བྲལ་འབྲས་མ་གཏོགས་པ་བཞི་དང་། རྣམ་སྨིན་དང་རྒྱུ་མཐུན་མ་གཏོགས་པའི་གསུམ་རྣམས་ཡོད་པའི་ཕྱིར་རོ་ཞེས་འཆད་པ་ལ། སྒོམ་པའི་སྤང་བར་བྱ་ལས་ཀྱིས། །དེ་དག་གཉིས་དང་བཞི་དང་གསུམ། །ཞེས་སོ། །ཡང་སྤང་བྱ་མ་ཡིན་པ་ཟག་མེད་ལས་ཀྱི་འབྲས་བུ། མཐོང་སྤང་གཅིག སྒོམ་སྤང་གཉིས། སྤང་བྱ་མ་ཡིན་པ་བཞི་སྟེ་རིམ་བཞིན། བདག་འབྲས་ཁོ་ན་དང་། སྐྱེས་བུ་བྱེད་པ་དང་བདག་འབྲས་གཉིས་ཁོ་ན་དང་། རྣམ་སྨིན་མ་གཏོགས་པའི་འབྲས་བུ་བཞི་ཚང་བའི་ཕྱིར་ཞེས་འཆད་པ། སྤང་བྱ་མིན་པའི་དེ་དག་གཅིག །གཉིས་དང་བཞི་སྟེ་གོ་རིམ་བཞིན། །ཞེས་སོ། །ཟག་མེད་ལམ་གྱི་སྐྱེས་བུ་བྱེད་འབྲས་སུ་གྱུར་པའི་སྒོམ་སྤང་ཇི་ལྟར་ཡོད་སྙམ་ན། ཟག་མེད་སྒོམ་ལམ་ལས་ལངས་མ་ཐག་ཏུ་དགེ་བ་ཟག་བཅས་འབྱུང་བའི་ཕྱིར་རོ། །འོ་ན་མཐོང་སྤང་གྱི་སྐྱེས་བུ་བྱེད་འབྲས་སུ་གྱུར་པའི་སྒོམ་སྤང་ཞིག་ཀྱང་ཡོད་དམ་སྙམ་ན། མི་མཚུངས་ཏེ། མཐོང་ལམ་གྱི་རྗེས་སུ་བཅུ་དྲུག་པ་ལམ་རྗེས་ཤེས་ཁོ་ན་འབྱུང་བའི་ཕྱིར་རོ། །དེ་ལྟར་ཡང་རྒྱལ་སྲས་ལས། སྐྱེས་བུ་བྱེད་པའི་འབྲས་བུ་ནི། ཟག་པ་མེད་པའི་ལམ་ལས་ལངས་པའི་དགེ་བ་སྒོམ་པས་སྤང་བར་བྱ་བ་རྣམས་ཡིན་ནོ་ཞེས་བཤད་པས་སོ། །དེས་ན་འདི་དག་ལ་རྒྱུ་མཚན་ཞིབ་པར་བཤད་དགོས་ཀྱང་མང་བས་འཇིགས་ལ། འོན་ཀྱང་སློབ་མི་སློབ་ལ་དཔེར་མཚོན་ན། འདིར་སྐབས་ཀྱི་སློབ་མི་སློབ་ནི་ཟག་མེད་སློབ་ལམ་དང་མི་སློབ་ལམ་ལ་འཇོག་ལ། མི་སློབ་པའི་ལས་ཀྱི་འབྲས་བུ་སློབ་པ་ནི་བདག་འབྲས་གཅིག་པུ་ཡིན་པའི་གནད། མི་སློབ་པའི་ལས་ཀྱི་རྒྱུ་མཐུན་པའི་འབྲས་བུར་གྱུར་པའི་ཟག་མེད་སློབ་ལམ་ནི་མེད་དེ། དམན་པ་དང་མཉམ་པས། ལྷག་པ་དང་མཉམ་པའི་སྐལ་མཉམ་གྱི་རྒྱུ་བྱེད་དགོས་པ་ལས། མི་སློབ་ལམ་ནི་སློབ་ལམ་ལས་ལྷག་པའི་ཕྱིར་རོ། །དེའི་སྐྱེས་བུ་བྱེད་འབྲས་སུ་གྱུར་པའི་སློབ་ལམ་ཡང་མེད་དེ། མི་སློབ་ལམ་དང་ལྷན་ཅིག་ཏུའམ་དེའི་དེ་མ་ཐག་ཏུ་སློབ་ལམ་འབྱུང་བ་མེད་པས་ཕྱིར་རོ། །འོ་ན་མི་སློབ་ལམ་ལས་ཉམས་པའི་ཚེ་སློབ་ལམ་འབྱུང་བ་མ་ཡིན་ནམ་སྙམ་ན། དེའི་ཚེ་ཡང་མི་སློབ་ལམ་གྱི་དེ་མ་ཐག་ཏུ་སློབ་ལམ་མི་འབྱུང་སྟེ། དེ་གཉིས་ཀྱི་བར་དུ་ཉོན་མོངས་པས་ཆོད་པའི་ཕྱིར་རོ། །མི་སློབ་ལམ་གྱི་རྣམ་སྨིན་འབྲས་བུ་དང་བྲལ་འབྲས་སུ་གྱུར་པའི་སློབ་པ་ཡང་མེད་དེ། རྒྱུ་མཚན་ཤེས་སླ་བའི་ཕྱིར་རོ། །དེ་ལྟར་ཡང་རྒྱལ་སྲས་ལས། མི་སློབ་པའི་ལས་ཀྱི་འབྲས་བུ་སློབ་པ་ནི་གཅིག་སྟེ་བདག་པོའི་འབྲས་བུའོ། །དམན་པ་ཡིན་ན་རྒྱུ་མཐུན་གྱི་འབྲས་བུ་ནི་མེད་དེ། མཉམ་དང་ཁྱད་པར་ཅན་གྱི་མིན། །ཞེས་འབྱུང་བའི་ཕྱིར་རོ། །ལྷན་ཅིག་དང་མཇུག་ཐོགས་སུ་སྐྱེ་བ་མེད་པའི་ཕྱིར་སྐྱེས་བུ་བྱེད་པའི་འབྲས་བུ་ཡང་མེད་དོ། །མི་སློབ་པའི་མཇུག་ཐོགས་སུ་སློབ་པ་ནི་མི་འབྱུང་སྟེ། ཡོངས་སུ་ཉམས་པའི་ཚེ་ཡང་ཉོན་མོངས་པ་ཀུན་ཏུ་འབྱུང་བས་བར་ཆོད་པའི་ཕྱིར་ཞེས་བཤད་པ་ཡིན་ནོ། །གསུམ་པ་མཚུངས་པ་དེ་མ་ཐག་རྐྱེན་བྱེ་བྲག་ཏུ་བཤད་པ་ལ་གསུམ། སེམས་བཅུ་གཉིས་སུ་དབྱེ་བ། ཉི་ཤུར་དབྱེ་བ། རྙེད་ཚུལ་བྱེ་བྲག་ཏུ་བཤད་པའོ། །དང་པོ་ནི། སྤྱིར་མཚུངས་པ་དེ་མ་ཐག་རྐྱེན་བྱེད་པའི་སེམས་དང་རྐྱེན་ཅན་གྱི་སེམས་དེ་ལ་ཕྱེ་ན་བཅུ་གཉིས་འབྱུང་བ་ཡིན་ཏེ། འདོད་པའི་སས་བསྡུས་ཀྱི་དགེ་མི་དགེའི་སེམས་གཉིས། སྒྲིབ་མ་སྒྲིབ་ཀྱི་སེམས་གཉིས་ཏེ་བཞི། ཁམས་གོང་མ་གཉིས་ན། མི་དགེ་བ་མ་གཏོགས་པའི་སེམས་གསུམ་གསུམ། སློབ་པའི་ཟག་མེད་ཀྱི་སེམས་དང་མི་སློབ་པའི་ཟག་མེད་ཀྱི་སེམས་གཉིས་ཏེ་བཅུ་གཉིས་ཡིད་པའི་ཕྱིར་ཞེས་འཆད་པ་ལ། འདོད་ཡིད་དགེ་དང་མི་དགེ་དང་། །བསྒྲིབས་པ་དང་ནི་མ་བསྒྲིབས་པ། །གཟུགས་དང་གཟུགས་མེད་པ་དག་དང་། །མི་དགེ་ལས་གཞན་ཟག་མེད་གཉིས་ཞེས་སོ། སེམས་བཅུ་གཉིས་པོ་གང་གི་རྗེས་སུ་གང་བྱུང་དཔྱད་པ་ལ། ཚེ་དྲུག་གམ་བརྒྱད་ཀྱི་རྣམ་དབྱེ་ཤེས་དགོས་ཏེ། རྒྱུན་གྱི་ཚེ་དང་། ས་མཚུངས་པའི་ཚེ་དང་། དེ་ལས་ལྡང་བའི་ཚེ་དང་། སྙོམས་པར་འཇུག་པའི་ཚེ་དང་། ཉིང་མཚམས་སྦྱོར་བའི་ཚེ་དང་། སྙོམས་འཇུག་ཉོན་མོངས་ཅན་གྱིས་གཟིར་བའི་ཚེ་དང་དྲུག སྤྲུལ་པ་ལ་འཇུག་པ་ནི་སྙོམས་པར་འཇུག་པ་ལས་ལྡང་བ་དང་། སྤྲུལ་པ་ལས་ལྡང་བ་ནི་སྙོམས་འཇུག་ལ་འཇུག་པ་ཡིན་པས་སྔ་མ་དྲུག་དུའང་འདུས་མོད་ཀྱིས། སྤྲུལ་པ་ལ་འཇུག་ལྡང་གི་ཚེ་གཉིས་དང་བཅས་པའི་བརྒྱད་དུ་དབྱེའོ། །དེ་ཡང་རྒྱུན་གྱི་ཚེ་ཞེས་པ་ནི། དགེ་མི་དགེ་ལུང་མ་བསྟན་སོགས་རྒྱུན་ཆགས་སུ་འབྱུང་བའི་ཚེ་སྟེ། དགེ་བའི་མཇུག་ཐོགས་སུ་དགེ་བ་འབྱུང་བ་སོགས་ཡོད་པའི་ཕྱིར་རོ། །སྙོམས་པར་འཇུག་པའི་ཚེ་ནི་ཟག་བཅས་ཟག་མེད་ཀྱི་མཉམ་བཞག་ལ་འཇུག་པའི་ཚེ་ཞེས་པ་སྟེ། འོག་མའི་དགེ་བ་སྦྱོར་བྱུང་ལས། གོང་མ་གཉིས་ཀྱི་དགེ་བ་སྦྱོར་བྱུང་དང་ཟག་མེད་རྣམ་གཉིས་འབྱུང་བ་ཡིན་པའི་ཕྱིར། ས་མཚུངས་པའི་ཚེ་ཞེས་པ་ནི་ས་ལ་སོགས་པ་མཚུངས་པ་སྟེ། འདོད་པར་ས་མཚུངས་པའི་ཚེ་འདོད་པའི་དགེ་བའི་རྗེས་སུ་འདོད་པའི་མི་དགེ་བ་སོགས་གཞན་གསུམ་ཡང་འབྱུང་བ་སོགས་ཀྱི་ཕྱིར་རོ། །སྙོམས་འཇུག་ལས་ལྡང་བའི་ཚེ་ནི་མཉམ་བཞག་དེ་ལས་ལྡང་བའི་ཚེ་ཞེས་པ་སྟེ། གོང་མའི་མཉམ་བཞག་དང་། ཟག་མེད་ལས་ལངས་པའི་ཚེ་འདོད་པའི་དགེ་བ་སྐྱེས་ཐོབ་དང་སྦྱོར་བྱུང་གཉིས་གང་རུང་དང་། གོང་མའི་དགེ་བ་སྦྱོར་བྱུང་ཁོ་ན་འབྱུང་བ་ལྟ་བུ། སྤྲུལ་པ་ལ་འཇུག་པའི་ཚེ། ཞེས་པ་ནི། མཉམ་ཞག་ལས་ལངས་ནས་སྤྲུལ་པ་སྤྲུལ་པའི་ཚེ་སྟེ། གཟུགས་ཁམས་ཀྱི་མཉམ་བཞག་ལས་ལངས་ནས། འདོད་པའི་སྤྲུལ་སེམས་ལུང་མ་བསྟན་དང་གཟུགས་ཀྱི་སྤྲུལ་སེམས་ལུང་མ་བསྟན་གཉིས་ཁོ་ན་འབྱུང་བ་ལྟ་བུའི་ཕྱིར་རོ། སྤྲུལ་པ་ལས་ལྡང་བའི་ཚེ་ནི། འདོད་གཟུགས་ཀྱི་སྤྲུལ་སེམས་ལུང་མ་བསྟན་གཉིས་པོ་ལས་ལྡང་བའི་ཚེ་སྟེ། སྤྲུལ་སེམས་དེ་ལས་ལངས་པའི་མཇུག་ཐོགས་སུ་གཟུགས་ཀྱི་མཉམ་བཞག་ཁོ་ན་འབྱུང་བ་ལྟ་བུའི་ཕྱིར་ཏེ། སྤྲུལ་པ་ལས་ལངས་ནས་བསམ་གཏན་ལ་སྙོམས་པར་འཇུག་པའི་ཕྱིར་རོ། །ཉིང་འཚམས་སྦྱོར་བའི་ཚེ་ནི། འཆི་སྲིད་ནས་བར་སྲིད་དུའམ་སྐྱེ་སྲིད་དུ་ཉིང་མཚམས་སྦྱོར་བའི་ཚེ་སྟེ། འཆི་སེམས་དེ་ལ་དགེ་བའི་དགེ་ལུང་མ་བསྟན་གསུམ་ཆར་ཡོད་ཅིར། འཆི་སེམས་དགེ་བ་དེ་ལ་སྐྱེས་ཐོབ་ཡིན་པས་ཁྱབ་ལ། འཆི་སེམས་ལུང་མ་བསྟན་དེ་ལ། སྒྲིབ་མ་སྒྲིབ་གཉིས་ཆར་ཡོད་པའི་མ་སྒྲིབ་པ་དེ་ལ། རྣམ་སྨིན་སྐྱེས་དང་། སྤྱོད་ལམ་པ་གཉིས་ཡོད་དོ། །སྐྱེ་སེམས་ཞེས་པ་བར་སྲིད་དང་སྐྱེ་སྲིད་དུ་ཉིང་མཚམས་སྦྱར་མ་ཐག་པའི་སེམས་དེ་ལ་ནི་ཉོན་མོངས་ཅན་ཡིན་པས་ཁྱབ་ཅིང་། དེ་ལ་སྒྲིབ་ལུང་བསྟན་པ་དང་མི་དགེ་བ་གཉིས་ཡོད་དེ། སྐྱེ་བའི་སྲིད་པ་ཉོན་མོངས་ཅན། །ཞེས་བཤད་པའི་ཕྱིར་རོ། །འཆི་སེམས་དགེ་བ་ལ་གནས་ནས། གོང་འོག་རང་ས་གསུམ་ཆར་དུ་སྐྱེ་བ་ཡོད་ཀྱང་། འཆི་སེམས་ཉོན་མོངས་ལ་གནས་ནས། གོང་མར་སྐྱེ་བ་ལེན་པ་ནི་མེད་དེ། ཉོན་མོངས་ཅན་ལས་གོང་མ་ཡིན། ཞེས་བཤད་པའི་ཕྱིར་རོ། །དེས་ན་དེང་སང་ལས་ཉོན་གྱི་འཆི་འཕོ་ཁ་མ་ལ། སྲིད་པའི་རྟེན་འབྲེལ་རྒྱུན་ལྡན་ཡིན་པས་ཁྱབ་ཅིང་། དེ་ལ་དགེ་མི་དགེ་གང་རུང་ལ་གནས་པས་ཁྱབ་ཅེས་ཁས་ལེན་པ་ནི་འདིར་མི་རུང་སྟེ། དགྲ་བཅོམ་པ་ལ་ཡང་འཆི་སྲིད་ཡོད་པའི་ཕྱིར་དང་། ལུང་མ་བསྟན་གྱི་འཆི་སེམས་ཡོད་པའི་ཕྱིར་རོ། །ཟག་མེད་རྣམ་གཉིས་ལ་གནས་ནས་ལས་ཉོན་གྱི་འཆི་འཕོ་དང་སྐྱེ་བ་ནི་མེད་དེ། ཟག་མེད་ལམ་ནི་སྲིད་པའི་གཉེན་པོ་ཡིན་པའི་ཕྱིར་རོ། །སྙོམས་འཇུག་ཉོན་མོངས་ཅན་གྱི་གཟིར་བའི་ཚེ། ཞེས་པ་ནི། སྙོམས་འཇུག་ཉོན་མོངས་ཅན་ལས་ལྡང་བའི་ཚེ་ཞེས་པ་སྟེ། དེ་ལས་ལངས་ནས་དགེ་བ་ཁོ་ན་འབྱུང་གི། གཞན་གཉིས་མངོན་དུ་མི་འགྱུར་ཏེ། གཟུགས་ཀྱི་སྙོམས་འཇུག་ཉོན་མོངས་ཅན་ལས་ལངས་ནས། འདོད་པའི་ཚེ་དགེ་བ་སྐྱེས་ཐོབ་དང་སྦྱོར་བྱུང་གང་རུང་མངོན་དུ་འགྱུར་ཞིང་། གཟུགས་མེད་ཀྱི་སྙོམས་འཇུག་ཉོན་མོངས་ཅན་ལས་ལངས་ནས་གཟུགས་ཀྱི་དགེ་བ་སྦྱོར་བྱུང་ཁོ་ན་མངོན་དུ་འགྱུར་བའི་ཕྱིར་རོ། །དོན་དེ་དག་ངེས་པར་བྱས་ནས་རིམ་བཞིན་སེམས་བཅུ་གཉིས་ཀྱིས་རྗེས་སུ་སེམས་དུ་འབྱུང་དཔྱད་པར་བྱ་ཡི་ཉོན་ཅིག འདོད་པའི་དགེ་བའི་སེམས་ལས་ནི་མཇུག་ཐོགས་སུ་འདོད་པའི་དགེ་སོགས་བཞི། གཟུགས་ཀྱི་དགེ་བ། ཟག་མེད་གཉིས། གཟུགས་དང་གཟུགས་མེད་ཀྱི་སྒྲིབ་ལུང་མ་བསྟན་གཉིས་དང་དགུ་འབྱུང་སྟེ། རྒྱུན་གྱི་ཚེ་འདོད་པའི་དགེ་བ་དང་། ས་མཚུངས་ཚེ་འདོད་པའི་མི་དགེ་བ་དང་ལུང་མ་བསྟན་གཉིས་འབྱུང་བའི་ཕྱིར་དང་། སྙོམས་པར་འཇུག་པའི་ཚེ་གཟུགས་ཀྱི་དགེ་བ་དང་ཟག་མེད་རྣམ་གཉིས་ཀྱང་འབྱུང་སྟེ། འདོད་པའི་དགེ་བ་སྦྱོར་བྱུང་གིས་དྲངས་ནས་གཟུགས་ཀྱི་མཉམ་བཞག་ཟག་བཅས་ལ་འཇུག་པའི་ཕྱིར་དང་། དེས་དྲངས་ནས་ཟག་མེད་སློབ་མི་སློབ་ལ་སྙོམས་པར་འཇུག་པའང་ཡོད་པའི་ཕྱིར་རོ། །ཉིང་མཚམས་སྦྱོར་བའི་ཚེ། ཁམས་གོང་མ་གཉིས་ཀྱི་སྒྲིབ་ལུང་མ་བསྟན་གཉིས་འབྱུང་སྟེ། འདོད་པའི་འཆི་སེམས་དགེ་བ་ལ་གནས་ནས་གོང་མ་གཉིས་སུ་ཉིང་མཚམས་སྦྱར་མ་ཐག་པའི་ཤེས་པ་དེ་ལུང་མ་བསྟན་ཡིན་པའི་ཕྱིར་རོ། །འདོད་པའི་དགེ་བ་སྦྱོར་བྱུང་གིས་དྲངས་ནས་སྙོམས་པར་འཇུག་ཚུལ་ལ། ཁ་ཅིག་བསམ་གཏན་དང་པོའི་ཉེར་བསྡོགས་མི་ལྕོགས་མེད་ཙམ་ལ་སྙོམས་པར་འཇུག་པ་ཡོད་ཅེས་དང་། ཁ་ཅིག་དངོས་གཞི་ལའང་འཇུག་ནུས་ཞེས་དང་། ཁ་གཅིག་བསམ་གཏན་གཉིས་པ་ལའང་འཇུག་ནུས་ཞེས་དང་། ཁ་གཅིག་བསམ་གཏན་གཉིས་པ་ཡན་ཆད་ལ་སྙོམས་འཇུག་མི་ནུས་ཏེ། སས་བར་དུ་ཆོད་པའི་ཕྱིར་ཞེས་བཞེད་པ་མང་དུ་ཡོད་པར་གྲགས་སོ། །འོ་ན་འདོད་པའི་དགེ་བས་དྲངས་ནས་གཟུགས་ཀྱི་མཉམ་བཞག་ལ་འཇུག་པ་བཞིན། གཟུགས་མེད་ཀྱི་མཉམ་བཞག་ལའང་འཇུག་ནུས་དགོས་པས་སེམས་བཅུ་ཡང་འབྱུང་བར་ཐལ་ལོ་སྙམ་ན། མི་མཚུངས་ཏེ་གཟུགས་མེད་ཁམས་ནི། འདོད་པ་ལས་རིང་བ་བཞིས་རིང་བ་ཡིན་པའི་ཕྱིར། གཟུགས་ཀྱི་རྟེན་གྱིས་འདོད་པའི་སྤྲུལ་སེམས་མངོན་དུ་བྱེད་པ་ལྟར། གཟུགས་མེད་པས་འདོད་པའི་ཆོས་གང་ཡང་མངོན་དུ་མི་བྱེད་པས་རྟེན་རིང་བ་དང་། གཟུགས་མེད་ཀྱི་སེམས་ཀྱི་འདོད་པ་ལ་མི་དམིགས་པས་དམིགས་པ་རིང་བ་དང་། དེས་འདོད་པ་ལ་རགས་སོགས་སུ་མི་ལྟ་བས་རྣམ་པ་རིང་བ་དང་། གཟུགས་མེད་ཀྱི་ཤེས་པས་འདོད་ཉོན་གྱི་གཉེན་པོ་མི་བྱེད་པས་གཉེན་པོ་རིང་བ་ཡང་ཡིན་པའི་ཕྱིར་ཏེ། རང་འགྲེལ་ལས། གཟུགས་མེད་པ་ནི་འདོད་པའི་ཁམས་ནས་རིང་བ་ཉིད་བཞིས་རིང་བ་ཡིན་ཏེ། རྟེན་དང་དམིགས་པ་དང་རྣམ་པ་དང་། གཉེན་པོ་རིང་བ་ཉིད་དག་གིས་སོ། །དེ་ལ་རྟེན་རིང་བ་ཉིད་ནི། སྙོམས་པར་འཇུག་པའི་མཚུངས་པ་དེ་མ་ཐག་རྐྱེན་གྱི་རྟེན་ཉིད་དུ་མི་སྲིད་པའི་ཕྱིར་རོ། །རྣམ་པ་རིང་བ་ཉིད་ནི། འདོད་པའི་ཁམས་རགས་པ་ལ་སོགས་པའི་རྣམ་པ་དག་ཏུ་རྣམ་པར་མི་བྱེད་པའི་ཕྱིར་རོ། །དེས་ནི་དམིགས་པ་རིང་བ་ཉིད་ཀྱང་བཤད་པ་ཡིན་ཏེ། བསམ་གཏན་བཞི་པ་ཁོ་ན་ལ་རགས་པ་ལ་སོགས་པའི་རྣམ་པ་དག་ཏུ་དམིགས་སོ། །གཉེན་པོ་རིང་བ་ཉིད་ནི། འདོད་པའི་འདོད་ཆགས་དང་མ་བྲལ་བ་ལ་དེ་མངོན་དུ་འགྱུར་མི་སྲིད་པའི་ཕྱིར་རོ་ཞེས་བཤད་པས་སོ། །དེས་ན་འདོད་སེམས་དགེ་བའི་མཇུག་ཐོགས་སུ་གཟུགས་མེད་དགེ་བ་མི་འབྱུང་ཞིང་། ཁམས་གོང་མ་གཉིས་ཀྱི་མ་བསྒྲིབས་ལུང་མ་བསྟན་གཉིས་ཀྱང་མི་བཟུང་སྟེ། འདོད་པའི་དགེ་སེམས་ནི་གོང་མའི་མ་སྒྲིབ་པ་གཉིས་དང་རྒྱུན་མི་གཅིག ས་མི་མཚུངས་པ་སོགས་ཚེ་དྲུག་གམ་བརྒྱད་མི་སྲིད་པའི་ཕྱིར་རོ་ཞེས་འཆད་པ། འདོད་སེམས་དགེ་བ་ལས་སེམས་དགུ། ཞེས་སོ། །འདོད་པའི་དགེ་སེམས་དེ་ནི་སེམས་བརྒྱད་ཁོ་ན་ལས་འབྱུང་སྟེ། རྒྱུན་གྱི་ཚེ་རང་སའི་དགེ་བ་དང་། ས་མཚུངས་པའི་ཚེ་རང་སའི་གཞན་གསུམ་ལས་འབྱུང་བའི་ཕྱིར་དང་། སྙོམས་འཇུག་ལས་ལྡང་བའི་ཚེ་གཟུགས་ཀྱི་མཉམ་བཞག་དགེ་བ་དང་། སློབ་མི་སློབ་ཀྱི་སེམས་གཉིས་ལས་ཀྱང་འབྱུང་སྟེ། གཟུགས་ཀྱི་མཉམ་བཞག་ཟག་བཅས་དང་། སློབ་མི་སློབ་ཀྱི་མཉམ་བཞག་ལས་ལྡངས་ནས་འདོད་སེམས་དགེ་བ་མངོན་དུ་འགྱུར་བ་ཡོད་པའི་ཕྱིར་དང་། གཟུགས་ཀྱི་བསྒྲིབས་ལུང་མ་བསྟན་གྱི་སེམས་ལས་ཀྱང་འབྱུང་སྟེ། གཟུགས་ཀྱི་སྙོམས་འཇུག་ཉོན་མོངས་ཅན་གྱི་གཟིར་བའི་ཚེ་རང་སའི་ཉོན་མོངས་ཅན་པས་འོག་སའི་དགེ་བ་ཁྱད་པར་དུ་འཕགས་སོ་སྙམ་པའི་འཕེན་པ་སྔོན་དུ་སོང་བའི་སྒོ་ནས་ཚངས་རིས་ཀྱི་དངོས་གཞི་ཉོན་མོངས་ཅན་ལས་ལངས་པའི་རྗེས་སུ། འདོད་པའི་དགེ་བ་རྣམ་གཉིས་གང་རུང་གཅིག་ངེས་པར་མངོན་དུ་འགྱུར་བའི་ཕྱིར་རོ་ཞེས་འཆད་པ། དེ་ནི་བརྒྱད་དག་ཁོ་ན་ལས། །ཞེས་སོ། །འདིར་འདོད་པའི་དགེ་བ་ལས་ས་མཚུངས་པའི་རང་སའི་མ་བསྒྲིབས་ལུང་མ་བསྟན་འབྱུང་བར་བཤད་པ་ཡང་རྣམ་སྨིན་སྐྱེས་སོགས་གང་རུང་འབྱུང་གི་སྤྲུལ་སེམས་ནི་མི་འབྱུང་སྟེ། དག་དང་རང་ལས་དེ་ལས་གཉིས། །ཞེས་བཤད་པས་སོ། །མི་དགེ་བ་ནི་སློབ་མི་སློབ་ཀྱི་སེམས་མ་གཏོགས་པ་བཅུ་ལས་འབྱུང་སྟེ། རྒྱུན་དང་ས་མཚུངས་པའི་ཚེ་རང་སའི་བཞི་ལས་འབྱུང་ཞིང་། ཉིང་འཚམས་སྦྱོར་བའི་ཚེ། ཁམས་གོང་མ་གཉིས་ཀྱི་སེམས་དྲུག་ལས་འབྱུང་སྟེ། གོང་མ་གཉིས་ལས་ཤི་འཕོས་ནས་འདིར་ཉིང་མཚམས་སྦྱོར་བའི་ཚེ། གོང་མའི་འཆི་སེམས་དྲུག་གི་རྗེས་སུ་འདིའི་མི་དགེ་བ་མངོན་དུ་འགྱུར་བ་ཡོད་པའི་ཕྱིར། སློབ་མི་སློབ་གཉིས་ལས་ནི་མི་འབྱུང་སྟེ། དེ་གཉིས་ལས་ལངས་མ་ཐག་ཏུ་མི་དགེ་བ་མངོན་དུ་འགྱུར་བ་མི་སྲིད་པའི་ཕྱིར་རོ། །མི་དགེ་བ་དེ་ལས་ནི་རང་སའི་བཞི་ཁོ་ན་འབྱུང་གི་གཞན་མི་འབྱུང་ལ། མི་དགེ་བ་དེ་བཞིན་དུ། འདོད་པའི་བསྒྲིབས་ལུང་མ་བསྟན་དེ་ཡང་སེམས་བཅུ་ལས་འབྱུང་ཞིང་། དེ་ལས་ཀྱང་བཞི་ཁོ་ན་འབྱུང་སྟེ། རྒྱུ་མཚན་གོང་དང་མཚུངས་པའི་ཕྱིར། ཞེས་འཆད་པ། མི་དགེ་བ་ནི་བཅུ་དག་ལས། །དེ་ལས་བཞི་སྟེ་སྒྲིབ་དེ་བཞིན། །ཞེས་སོ། །འདོད་པའི་མ་སྒྲིབ་ལུང་མ་བསྟན་གྱི་སེམས་ནི། སེམས་ལྔ་ལས་འབྱུང་སྟེ། རྒྱུན་དང་ས་མཚུངས་པའི་ཚེ་རང་ས་བཞི་དང་། སྤྲུལ་པ་ལ་འཇུག་པའི་ཚེ་གཟུགས་ཀྱི་མཉམ་བཞག་ལས་འདོད་པའི་སྤྲུལ་སེམས་མ་བསྒྲིབས་ལུང་མ་བསྟན་འབྱུང་བའི་ཕྱིར་རོ། །འདོད་པའི་མ་བསྒྲིབས་ལུང་མ་བསྟན་གྱི་སེམས་དེ་ལས་སེམས་བདུན་འབྱུང་སྟེ། རྒྱུན་དང་ས་མཚུངས་པའི་ཚེ་རང་སའི་བཞི་འབྱུང་ལ། སྤྲུལ་པ་ལས་ལྡང་བའི་ཚེ། བསམ་གཏན་ལ་མ་ཞུགས་པར་སྤྲུལ་སེམས་ལས་ལྡང་བ་མེད་པས་འདོད་པའི་སྤྲུལ་སེམས་ལུང་མ་བསྟན་ལས་བསམ་གཏན་སྙོམས་འཇུག་འབྱུང་བའི་ཕྱིར་དང་། འདོད་པ་ནས་ཤི་འཕོས་ཏེ་གོང་མ་གཉིས་སུ་ཉིང་མཚམས་སྦྱོར་བའི་ཚེ། འདོད་པའི་འཆི་སེམས་མ་བསྒྲིབས་ལུང་མ་བསྟན་ལས་གོང་མ་གཉིས་ཀྱི་བསྒྲིབས་ལུང་མ་བསྟན་གཉིས་འབྱུང་བའི་ཕྱིར་རོ་ཞེས་འཆད་པ། མ་བསྒྲིབས་པ་ནི་བཞི་དག་ལས། །དེ་ལས་མཇུག་ཐོགས་སེམས་བདུན་ནོ། །ཞེས་སོ། །གཟུགས་ཀྱི་དགེ་བ་ལས་སེམས་བཅུ་གཅིག་འབྱུང་སྟེ། རྒྱུན་དང་ས་མཚུངས་པའི་ཚེ་རང་སའི་གསུམ་དང་། ཉིང་མཚམས་སྦྱོར་བའི་ཚེ་གོང་འོག་གི་ཉོན་མོངས་ཅན་གསུམ་དང་། སྙོམས་མཇུག་ལས་ལྡང་བའི་ཚེ་འདོད་པའི་དགེ་བ་དང་། སྤྲུལ་པ་ལ་འཇུག་པའི་ཚེ་འདོད་པའི་སྤྲུལ་སེམས་ལུང་མ་བསྟན་དང་། སྙོམས་པར་འཇུག་པའི་ཚེ་གཟུགས་མེད་ཀྱི་དགེ་བ་དང་། ཟག་མེད་གཉིས་འབྱུང་བའི་ཕྱིར། དེ་ལས་གཟུགས་མེད་ཀྱི་མ་བསྒྲིབས་ལུང་མ་བསྟན་གཅིག་བུ་མི་འབྱུང་སྟེ། ཚེ་དྲུག་གང་གི་ཚེ་ཡང་མི་འབྱུང་བའི་ཕྱིར་རོ། གཟུགས་ཀྱི་དགེ་བ་དེ་ནི་དགུའི་མཇུག་ཐོགས་སུ་འབྱུང་སྟེ། རྒྱུན་དང་ས་མཚུངས་པའི་ཚེ་རང་སའི་གསུམ་དང་། སྙོམས་པར་འཇུག་པའི་ཚེ་འདོད་སེམས་དགེ་བ་སྦྱོར་བྱུང་ཁོ་ནའི་རྗེས་སུ་དང་། སྤྲུལ་པ་ལས་ལྡང་བའི་ཚེ་འདོད་པའི་སྤྲུལ་སེམས་ལུང་མ་བསྟན་གྱི་རྗེས་སུ་དང་། སྙོམས་འཇུག་ལས་ལྡང་བའི་ཚེ་གཟུགས་མེད་ཀྱི་མཉམ་བཞག་དང་། ཟག་མེད་རྣམ་གཉིས་ཀྱི་རྗེས་སུ་དང་། སྙོམས་འཇུག་ཉོན་མོངས་ཅན་གྱིས་གཟིར་བའི་ཚེ། གཟུགས་མེད་ཀྱི་བསྒྲིབས་ལུང་མ་བསྟན་གྱི་རྗེས་སུ་འབྱུང་བའི་ཕྱིར་རོ། །འདོད་པའི་མི་དགེ་བ་དང་བསྒྲིབས་ལུང་མ་བསྟན་གཉིས། གཟུགས་མེད་ཀྱི་མ་བསྒྲིབས་ལུང་མ་བསྟན་དང་གསུམ་གྱི་རྗེས་སུ་མི་འབྱུང་སྟེ། ཚེ་དྲུག་གང་དང་སྦྱར་ཡང་མི་འབྱུང་བའི་ཕྱིར་རོ་ཞེས་འཆད་པ་ལ། གཟུགས་ན་དགེ་ལས་བཅུ་གཅིག་གོ །དེ་ནི་དགུ་ཡི་འཇུག་ཐོགས་སུ། །ཞེས་སོ། །གཟུགས་ཀྱི་བསྒྲིབས་ལུང་མ་བསྟན་གྱི་སེམས་ནི་འདོད་པའི་ཉོན་མོངས་ཅན་གཉིས་དང་སློབ་མི་སློབ་མ་གཏོགས་བརྒྱད་ལས་འབྱུང་སྟེ། རྒྱུན་དང་ས་མཚུངས་པའི་ཚེ་རང་གི་གསུམ་ལས་དང་། ཉིང་མཚམས་སྦྱོར་བའི་ཚེ་འདོད་པའི་དགེ་བ་དང་མ་བསྒྲིབས་ལུང་མ་བསྟན་གཉིས་ལས་དང་། ཡང་དེའི་ཚེ་གཟུགས་མེད་ཀྱི་དགེ་བ་དང་བསྒྲིབས་མ་བསྒྲིབས་ཀྱི་སེམས་ཏེ་གསུམ་ལས་ཀྱང་འབྱུང་བའི་ཕྱིར་རོ། །གཟུགས་ཀྱི་བསྒྲིབས་ལུང་མ་བསྟན་གྱི་སེམས་དེ་ལས་སེམས་དྲུག་འབྱུང་སྟེ། རྒྱུན་དང་ས་མཚུངས་པའི་ཚེ། རང་སའི་གསུམ་འབྱུང་། ཉིང་མཚམས་སྦྱོར་བའི་ཚེ་འདོད་པའི་མི་དགེ་བ་དང་བསྒྲིབས་ལུང་མ་བསྟན་གཉིས་འབྱུང་། སྙོམས་འཇུག་ཉོན་མོངས་ཅན་གྱིས་གཟིར་བའི་ཚེ་འདོད་པའི་དགེ་སེམས་འབྱུང་བའི་ཕྱིར་རོ། །ཞེས་འཆད་པ། བསྒྲིབས་པ་བརྒྱད་ལས་དྲུག་ཅེས་སོ། །གཟུགས་ཀྱི་མ་བསྒྲིབས་ལུང་མ་བསྟན་གྱི་སེམས་ནི། རྒྱུན་དང་ས་མཚུངས་པའི་ཚེ་རང་སའི་གསུམ་ཁོ་ན་ལས་འབྱུང་གི་ལྷག་མ་དགུ་ལས་མི་འབྱུང་སྟེ་ཚེ་དྲུག་གམ་བརྒྱད་མི་སྲིད་པའི་ཕྱིར་རོ། །གཟུགས་ཀྱི་མ་བསྒྲིབས་ལུང་མ་བསྟན་གྱི་སེམས་དེ་ལས་ཀྱང་སེམས་དྲུག་ཁོ་ན་འབྱུང་སྟེ། རྒྱུན་དང་ས་མཚུངས་པའི་ཚེ་རང་སའི་གསུམ་འབྱུང་། ཉིང་མཚམས་སྦྱོར་བའི་ཚེ་འདོད་པའི་མི་དགེ་བ་དང་བསྒྲིབས་ལུང་མ་བསྟན་གཉིས། གཟུགས་མེད་ཀྱི་བསྒྲིབས་ལུང་མ་བསྟན་དང་གསུམ་འབྱུང་བའི་ཕྱིར་ཞེས་འཆད་པ། མ་བསྒྲིབས་པ་ནི་གསུམ་ལས་སོ། །དེ་ལས་དྲུག་གོ་ཅེས་སོ། །གཟུགས་མེད་ཀྱི་མ་བསྒྲིབས་ལུང་མ་བསྟན་ཡང་། གཟུགས་ཀྱི་མ་བསྒྲིབས་ལུང་མ་བསྟན་དེ་དང་མཚུངས་ཏེ། རང་ཉིད་གསུམ་ལས་འབྱུང་ཞིང་རང་ལས་དྲུག་འབྱུང་བའི་ཕྱིར། དང་པོ་གྲུབ་སྟེ། རྒྱུན་དང་ས་མཚུངས་པའི་ཚེ་རང་སའི་གསུམ་ཁོ་ན་ལས་འབྱུང་བའི་ཕྱིར། གཉིས་པ་གྲུབ་ཏེ། རྒྱུན་དང་ས་མཚུངས་པའི་ཚེ་རང་སའི་གསུམ་འབྱུང་ཞིང་། ཉིང་མཚམས་སྦྱོར་བའི་ཚེ་འདོད་པའི་ཉོན་མོངས་ཅན་གཉིས་དང་། གཟུགས་ཀྱི་བསྒྲིབས་པའི་སེམས་དང་གསུམ་འབྱུང་བའི་ཕྱིར་རོ། །ཞེས་འཆད་པའང་། གཟུགས་མེད་པའང་དེ་ཚུལ་ལོ། །ཞེས་སོ། །གཟུགས་མེད་ཀྱི་དགེ་བའི་སེམས་ལས། འདོད་པའི་དགེ་སེམས་དང་། འདོད་གཟུགས་ཀྱི་མ་བསྒྲིབས་ལུང་མ་བསྟན་གཉིས་གཉིས་ཏེ་གསུམ་མ་གཏོགས་པའི་སེམས་དགུ་འབྱུང་སྟེ། རྒྱུན་དང་ས་མཚུངས་པའི་ཚེ་རང་སའི་གསུམ་འབྱུང་། སྙོམས་པར་འཇུག་པའི་ཚེ་ཟག་མེད་གཉིས་འབྱུང་། སྙོམས་འཇུག་ལས་ལྡང་བའི་ཚེ་གཟུགས་ཀྱི་དགེ་བ་སྦྱོར་བྱུང་གཅིག་འབྱུང་། ཉིང་མཚམས་སྦྱོར་བའི་ཚེ་འདོད་པའི་ཉོན་མོངས་ཅན་གཉིས་དང་། གཟུགས་ཀྱི་སྒྲིབ་པའི་སེམས་ཏེ་གསུམ་འབྱུང་བའི་ཕྱིར་རོ། །གཟུགས་མེད་ཀྱི་དགེ་བའི་སེམས་དེ་ནི་སེམས་དྲུག་ལས་འབྱུང་སྟེ། རྒྱུན་དང་ས་མཚུངས་པའི་ཚེ་རང་སའི་གསུམ་ལས་འབྱུང་། སྙོམས་པར་འཇུག་པའི་ཚེ་གཟུགས་ཀྱི་དགེ་བ་སྦྱོར་བྱུང་ལས་འབྱུང་། སྙོམས་འཇུག་ལས་ལྡང་བའི་ཚེ་སློབ་མི་སློབ་ཀྱི་སེམས་གཉིས་ལས་འབྱུང་བའི་ཕྱིར་རོ། །གཟུགས་མེད་ཀྱི་སྒྲིབ་ལུང་མ་བསྟན་ཀྱི་སེམས་ལས་སེམས་བདུན་འབྱུང་སྟེ། རྒྱུན་དང་ས་མཚུངས་པའི་ཚེ་རང་སའི་གསུམ་འབྱུང་། ཉིང་མཚམས་སྦྱོར་བའི་ཚེ། གཟུགས་ཀྱི་སྒྲིབ་པའི་སེམས་དང་། འདོད་པའི་ཉོན་མོངས་ཅན་གཉིས་སྟེ་གསུམ་འབྱུང་། སྙོམས་འཇུག་ཉོན་མོངས་ཅན་གྱིས་གཟིར་བའི་ཚེ་གཟུགས་ཀྱི་དགེ་བ་སྦྱོར་བྱུང་གཅིག་འབྱུང་བའི་ཕྱིར་རོ། །གཟུགས་མེད་ཀྱི་བསྒྲིབས་ལུང་མ་བསྟན་གྱི་སེམས་དེ་ཡང་སེམས་བདུན་ལས་འབྱུང་སྟེ། རྒྱུན་དང་ས་མཚུངས་པའི་ཚེ་རང་སའི་གསུམ་ལས་འབྱུང་། ཉིང་མཚམས་སྦྱོར་བའི་ཚེ་འདོད་གཟུགས་ཀྱི་དགེ་བ་གཉིས་དང་། འདོད་གཟུགས་ཀྱི་མ་བསྒྲིབས་ལུང་མ་གཉིས་ཏེ་བཞི་ལས་ཀྱང་འབྱུང་བའི་ཕྱིར་རོ་ཞེས་འཆད་པ། དགེ་བ་ལས། །སེམས་དགུ་དག་ཏེ་དེ་དྲུག་གོ །སྒྲིབས་པ་ལས་བདུན་དེ་དེ་བཞིན། །ཞེས་སོ། །སློབ་པ་ཟག་མེད་ཀྱི་སེམས་ནི། སེམས་བཞི་ལས་འབྱུང་སྟེ། རྒྱུན་གྱི་ཚེ་སློབ་པ་རང་ལས་བྱུང་ཞིང་། སྙོམས་པར་འཇུག་པའི་ཚེ་ཁམས་གསུམ་གྱི་དགེ་བ་སྦྱོར་བྱུང་གི་རྗེས་སུ་འབྱུང་བའི་ཕྱིར་ཏེ། ཡང་ཁམས་གསུམ་གྱི་དགེ་བ་སྦྱོར་བྱུང་ལ་གནས་ནས་སློབ་མི་སློབ་ཀྱི་ལམ་བརྟེན་ལ་སྙོམས་པར་འཇུག་པའི་ཕྱིར་རོ། །སློབ་པ་ཟག་མེད་ཀྱི་སེམས་ལས་སེམས་ལྔ་འབྱུང་སྟེ། རྒྱུན་གྱི་ཚེ་རང་དང་། སྙོམས་འཇུག་ལས་ལྡང་བའི་ཚེ་ཁམས་གསུམ་གྱི་དགེ་བ་གསུམ་དང་། སྙོམས་པར་འཇུག་པའི་ཚེ་མི་སློབ་པའི་སེམས་ཀྱང་འབྱུང་སྟེ། སློབ་པའི་རྡོ་རྗེ་ལྟ་བུའི་ཏིང་ངེ་འཛིན་ལས། མི་སློབ་པའི་ཟད་ཤེས་འབྱུང་བའི་ཕྱིར་རོ་ཞེས་འཆད་པ། སློབ་པ་བཞི་ལས་དེ་ལས་ལྔ། །ཞེས་སོ། །སློབ་པ་ལམ་བདེན་ལས་ལངས་ནས། ཁམས་གསུམ་གྱི་དགེ་བ་འབྱུང་བའི་ཚེ་ཡང་འདོད་པའི་དགེ་བ་སྐྱེས་ཐོབ་དང་སྦྱོར་བྱུང་གཉིས་ཀ་འབྱུང་། ཁམས་གོང་མ་གཉིས་ཀྱི་སྦྱོར་བྱུང་ཁོ་ན་འབྱུང་སྟེ། འདོད་པའི་སྐྱེས་ཐོབ་གསལ་བས་ལྡང་སེམས་སུ་རུང་ལ་གོང་མ་གཉིས་ཀྱི་སྐྱེས་ཐོབ་མི་གསལ་ནས་ལྡང་སེམས་སུ་མི་རུང་བས་ཕྱིར་རོ། །མི་སློབ་པའི་སེམས་ནི་སེམས་ལྔ་ལས་འབྱུང་སྟེ། རྒྱུན་གྱི་ཚེ་རང་ལས་དང་། སྙོམས་པར་འཇུག་པའི་ཚེ་ཁམས་གསུམ་གྱི་དགེ་བ་སྦྱོར་བྱུང་གསུམ་ལས་དང་། སློབ་པའི་རྡོ་རྗེའི་ལྟ་བུའི་ཏིང་ངེ་འཛིན་གྱི་རྗེས་ལས་ཀྱང་འབྱུང་བའི་ཕྱིར་རོ། །མི་སློབ་པའི་སེམས་ལས་སེམས་བཞི་འབྱུང་སྟེ། སྙོམས་འཇུག་ལས་ལྡང་བའི་ཚེ་ཁམས་གསུམ་གྱི་དགེ་བ་གསུམ་འབྱུང་ཞིང་། རྒྱུན་གྱི་ཚེ་མི་སློབ་པ་རང་ཉིད་འབྱུང་བའི་ཕྱིར་རོ་ཞེས་འཆད་པ། མི་སློབ་པ་ནི་ལྔ་ལས་སོ། །དེ་ལས་སེམས་ནི་བཞི་དག་གིས། །ཞེས་སོ། །གལ་ཏེ་དགྲ་བཅོམ་པ་ལས་ཉམས་ནས་སློབ་པར་བབ་པའི་ཚེ། མི་སློབ་པའི་མཇུག་ཐོགས་སུ་སློབ་པ་འབྱུང་བ་ཡང་མ་ཡིན་ནམ་སྙམ་ན། འདི་ལ་རྣམ་དཔྱོད་ཞིབ་མོས་དཔྱད་དགོས་ཏེ། དགྲ་བཅོམ་ལས་ཉམས་པའི་ཚེ་མི་སློབ་པའི་ལམ་བདེན་གྱི་རྗེས་སུ་སློབ་པའི་ལམ་བདེན་འབྱུང་བ་ནི་སྲིད་དེ། དགྲ་བཅོམ་པ་ལས་ཉམས་མ་ཐག་ཏུ་སློབ་པའི་ལམ་བདེན་གྱི་ཐོབ་པ་འབྱུང་བའི་ཕྱིར་རོ། །འོན་ཀྱང་དེའི་ཚེ་མི་སློབ་པའི་སེམས་ཀྱི་འཇུག་ཐོགས་སུ་སློབ་པའི་ཟག་མེད་ཀྱི་སེམས་འབྱུང་བ་ནི་མ་ཡིན་ཏེ། དེ་ལས་ཉམས་མ་ཐག་ཏུ་ཉོན་མོངས་མངོན་དུ་གྱུར་བས། དེ་གཉིས་ཀྱི་བར་དུ་ཉོན་མོངས་པའི་སེམས་ཀྱི་ཆོད་པའི་ཕྱིར་རོ། །དེ་ལྟར་ཡང་རྒྱལ་སྲས་ལས། ཡོངས་སུ་ཉམས་པའི་ཚེ་ཇི་ལྟར་མི་འབྱུང་ཞེ་ན། ཉོན་མོངས་པ་འབྱུང་བས་བར་དུ་ཆོད་པའི་ཕྱིར་རོ་ཞེས་བཤད་དོ། །མཁས་པ་འཇམ་སྒེག་ན་རེ། འོན་ཀྱང་ཁམས་གསུམ་གྱི་སྒྲིབ་པའི་སེམས་གསུམ་དང་བདུན་འབྱུང་བར་ཐལ་བའི་ཉེས་པ་ནི་སྤང་དགོས་སོ་གསུང་སྟེ། དེ་ལྟ་བུའི་དོགས་པ་འཇུག་པ་ནི། ཤིན་ཏུ་ཐུགས་བདེན་ཏེ་དགྲ་བཅོམ་པའི་འབྲས་བུ་ལས་གཟུགས་མེད་ཀྱི་ཉོན་མོངས། གཟུགས་ཀྱི་ཉོན་མོངས། འདོད་པའི་ཉོན་མོངས་གསུམ་གྱིས་ཉམས་པའི་ཚེ། དེ་ལས་ཉམས་མ་ཐག་ཏུ་ཁམས་གསུམ་གྱི་བསྒྲིབས་ལུང་མ་བསྟན་གྱི་ཉོན་མོངས་གསུམ་མངོན་དུ་འགྱུར། དེ་ལྟར་གྱུར་པའི་ཚེ་མི་སློབ་པའི་སེམས་ཀྱི་མཇུག་ཐོགས་སུ་ཉོན་མོངས་དེ་གསུམ་འབྱུང་བའི་ཕྱིར་སྙམ་པའི་དོགས་པ་ནི་དཔྱོད་ལྡན་ལ་འབྱུང་རིགས་པའི་ཕྱིར་རོ། །འོ་ན་དེ་ལྟ་བུའི་དོགས་པ་དེ་ཇི་ལྟར་སེལ་སྙམ་ན། ཤེས་ལྡན་གཟུར་གནས་ཡོད་ན་ཉོན་ཅིག་ཁོ་བོས་དཔེ་མཁྱུད་མེད་པ་བསྟན་པར་བྱའོ། །ཇི་ལྟར་སྙམ་ན། ཉོན་མོངས་པས་དགྲ་བཅོམ་པའི་འབྲས་བུ་ལས་ཉམས་པའི་ཚེ། མི་སློབ་པའི་ཟག་མེད་སེམས་ཀྱི་རྗེས་སུ་ཉོན་མོངས་པ་དེ་མངོན་དུ་འགྱུར་བ་མ་ཡིན་ཏེ། ཉོན་མོངས་པས་དགྲ་བཅོམ་ལས་ཉམས་སུ་ཉེ་བའི་ཚེ་མི་སློབ་པའི་མཉམ་བཞག་དེ་ལས་ལངས། དེའི་རྗེས་སུ་ཉོན་མོངས་མངོན་དུ་གྱུར་ཕྱིན་ཆད་དགྲ་བཅོམ་ལས་ཉམས་པར་སོང་བའི་ཕྱིར། དེ་ལྟར་བྱས་ན་དགྲ་བཅོམ་ལས་ཉམས་པའི་ཚེ་མི་སློབ་པའི་མཉམ་བཞག་དང་། སློབ་པའི་མཉམ་བཞག་གི་སེམས་ཀྱི་བར་དུ་སེམས་དུ་མ་ཞིག་གིས་བར་ཆོད་པ་ཡིན་ཏེ། ཐོག་མར་མི་སློབ་པའི་མཉམ་བཞག་ལས་ལྡང་བའི་ལྡང་སེམས་ཁམས་གསུམ་པའི་དགེ་བ་ཟག་བཅས་གང་རུང་གཅིག་འབྱུང་། དེའི་རྗེས་ཉམས་བྱེད་ཉོན་མོངས་འབྱུང་། དེའི་རྗེས་སློབ་པའི་མཉམ་བཞག་ལ་སྙོམས་པར་འཇུག་པའི་འཇུག་སེམས་ཁམས་གསུམ་གྱི་དགེ་བ་ཟག་བཅས་གང་རུང་གཅིག་འབྱུང་། དེའི་རྗེས་སློབ་པའི་མཉམ་བཞག་ཟག་མེད་ཀྱི་སེམས་དང་བཞི་འབྱུང་བའི་ཕྱིར་རོ། །དེ་ལྟར་ན་ཡང་གོང་གི་སེམས་འབྱུང་ཚུལ་དེ་ལ་གནོད་པ་མ་ཡིན་ཏེ། སློབ་མི་སློབ་ལ་འཇུག་ལྡང་གི་སེམས་དེ་དག་སྔ་མ་དེ་དག་ཏུ་འདུས་པའི་ཕྱིར་རོ། །མཁས་མཆོག་དབྱིག་གཉེན་འགྲེལ་མཛད་མཁས་པ་དང་བཅས་པ་ཁོ་བོའི་ལེགས་བཤད་ཀྱི་ཁྲི་འདི་ལ་ངལ་གསོ་མཛོད། སྔོན་བསགས་ཆོས་ཀྱི་བག་ཆགས་སད། །སྔོན་མེད་རྣམ་དཔྱོད་ཉིན་བྱེད་ཤར། །ཆོས་མངོན་འདབ་བརྒྱའི་སྐྱེད་ཚལ་རྒྱས། །བློ་གསལ་བུང་བ་ཉམས་རེ་དགའ། །ཞེས་ཀྱང་སྨྲས་སོ། །དེས་ནི་སློབ་པའི་ཟག་མེད་སེམས་ཀྱི་རྗེས་ཐོགས་སུ་ཉམས་བྱེད་ཉོན་མོངས་ཁོ་འབྱུང་ངམ་སྙམ་པའི་དོགས་པ་སེལ་ནུས་སོ། །གོང་དུ་བཤད་པ་ལྟར་དགྲ་བཅོམ་ལས་ཉམས་པའི་ཚེ། མི་སློབ་ལམ་བདེན་གྱི་རྗེས་སུ་སློབ་པའི་ལམ་བདེན་ཙམ་ནི་འབྱུང་ངེས་ཏེ། དགྲ་བཅོམ་ལས་ཉམས་ཁ་དེའི་རྒྱུད་ལ་མི་སློབ་ལམ་གྱི་ཐོབ་པ་ཡོད་པའི་ཕྱིར། དེ་ལས་ཉམས་མ་ཐག་པའི་སློབ་པ་དེའི་རྒྱུད་ལ་སློབ་པའི་ལམ་བདེན་གྱི་ཐོབ་པ་ཡོད་པའི་ཕྱིར། དེ་མེད་ན་ཁོས་མི་སློབ་པའི་ཐོབ་པ་བཏང་ཟིན་པས། ཁོ་འཕགས་པ་མ་ཡིན་པར་ཐལ་བའི་ཕྱིར་རོ། །དེས་སེམས་བཅུ་གཉིས་བཤད་ཟིན་ཏོ། །གཉིས་པ་སེམས་ཉི་ཤུར་ཕྱེ་བ་ལ། སྔར་གྱི་སེམས་བཅུ་གཉིས་པོ་དེ་ལས་ཕྱེ་བའི་སེམས་ཉི་ཤུར་ཡང་འགྱུར་ཏེ། ཁམས་གསུམ་གྱི་དགེ་བ་གསུམ་ལ་སྐྱེས་ཐོབ་དང་སྦྱོར་བྱུང་གཉིས་གཉིས་སུ་ཕྱེ། མ་བསྒྲིབས་ལུང་མ་བསྟན་ལ། རྣམ་སྨིན་སྐྱེས་སྤྱོད་ལམ་པ་བཟོའི་གནས་པ། སྤྲུལ་སེམས་དང་བཞི་ཡོད་པའི་འདོད་པ་ན་བཞི་ཀ་ཚང་། གཟུགས་ཁམས་ན་བཟོ་མ་གཏོགས་པ་གསུམ་ཚང་བའི་གནད་ཀྱིས་འདོད་པའི་སེམས་ལ་བརྒྱད། གཟུགས་ཀྱི་སེམས་ལ་དྲུག གཟུགས་མེད་ཀྱི་སེམས་ལ་བཞི། ཟག་མེད་ཀྱི་སེམས་གཉིས་དང་ཉི་ཤུར་ཡོད་པའི་ཕྱིར་ཞེས་འཆད་པ། བཅུ་གཉིས་དེ་དག་ཉི་ཤུར་ཡང་། །གསུམ་དུ་སྐྱེས་ནས་ཐོབ་པ་དང་། །སྦྱོར་བྱུང་དེ་དག་རྣམ་གཉིས་ཕྱེ། །ནས། འདོད་ན་ལུང་བསྟན་མིན་རྣམས་བཞི། །གཟུགས་ན་བཟོ་མ་གཏོགས་པ་འོ། །ཞེས་སོ། །དེ་དག་ཀྱང་ཅུང་ཟད་ངོས་བཟུང་ན། སྦྱོར་བ་འབད་རྩོལ་ལ་མི་ལྟོས་པར་བར་སྲིད་དམ་སྐྱེ་སྲིད་དུ་ཐོབ་པ་སྐྱེས་ཐོབ་དང་། ཕྱིས་ཀྱི་འབད་རྩོལ་ལ་ལྟོས་པ་སྦྱོར་བྱུང་ཞེས་བྱ་ལ། ལུང་མ་བསྟན་བཞིའི་སྐྱེས་བུའི་འབད་རྩོལ་ལ་མི་ལྟོས་ཤིང་རྣམ་སྨིན་རྒྱུ་ལས་ངང་གིས་འབྱུང་བའི་སེམས་ལ། རྣམ་སྨིན་སྐྱེས་ཀྱི་སེམས་ཏེ། དེ་ལ་རྣམ་ཤེས་ཚོགས་དྲུག་ཡོད་ཅིང་དམིགས་པའང་ཡུལ་དྲུག་གོ །དམིགས་པ་མལ་སྟན་སོགས་དང་རང་གི་ཡན་ལག་གི་གཟུགས་དྲི་རོ་རེག་བྱ་དང་། འགྲོ་འདུག་སོགས་ལ་དམིགས་ནས་དེ་ལྟར་བྱེད་པའི་སེམས་ལ་སྤྱོད་ལམ་པའི་སེམས་ཞེས་བྱ། བཟོ་བྱ་བའི་གནས་གཟུགས་སོགས་བཞི་དང་དེ་བྱ་བའི་སྒྲ་ལ་དམིགས་ནས་དེ་བྱ་བའི་སེམས་ལ་བཟོའི་གནས་པའི་སེམས་ཞེས་བྱ། སྤྲུལ་པ་བྱ་བའི་ཡུལ་གཟུགས་སོགས་བཞི་ལ་དམིགས་ནས་དེ་བཞིན་དུ་སྤྲུལ་པའི་སེམས་ལ་སྤྲུལ་སེམས་ལུང་མ་བསྟན་ཞེས་བྱའོ། །འོ་ན་བཅུ་གཉིས་དང་། ཉི་ཤུ་གང་ཁྱབ་ཆེ་སྙམ་ན། བཅུ་གཉིས་ཁྱབ་ཆེ་སྟེ། ལུང་མ་བསྟན་རྣམ་བཞིར་མ་འདུས་པའི་མ་བསྒྲིབས་ལུང་མ་བསྟན་གཞན་ཡང་ཡོད་པའི་ཕྱིར་རོ། །སེམས་ཉི་ཤུ་པོའི་རྗེས་སུ་སེམས་དུ་བྱུང་བ་ནི་འདིར་མང་བས་འཇིགས་ཏེ་ལོགས་སུ་གསལ་ལོ། །དེ་ལྟར་སེམས་གང་གི་རྗེས་སུ་སེམས་གང་འབྱུང་དཔྱད་པའི་སེམས་སྔ་མ་དེ་ཕྱི་མའི་མཚུངས་པ་དེ་མ་ཐག་རྐྱེན་དུ་ཤེས་པར་བྱ་སྟེ། མཚུངས་པ་དེ་མ་ཐག་རྐྱེན་བྱེ་བྲག་ཏུ་བཤད་པའི་སྐབས་ཡིན་པའི་ཕྱིར། གསུམ་པ་སེམས་དུ་རྙེད་དཔྱད་པ་ལ་འོ་ན། གོང་དུ་བཤད་པའི་སེམས་བཅུ་གཉིས་པོ་དེ་སེམས་གང་ཞིག་མངོན་དུ་གྱུར་པ་ན་སེམས་དུ་ཞིག་སྔར་མ་རྙེད་པ་ལས་རྙེད་ཅེས་དཔྱོད་པ་ཡིན་ལ། རྙེད་པའི་དུས་སམ་རྙེད་ཚུལ་ལའང་ལྔ་སྟེ། སྐྱེ་དང་སྙོམས་པར་འཇུག་པ་དང་། །འདོད་ཆགས་བྲལ་དང་ཡོངས་ཉམས་དང་། །དགེ་བ་ཉིང་འཚམས་སྦྱོར་བའི་ཚེ། །སེམས་དེ་ལྡན་པ་མིན་ལས་རྙེད། །ཅེས་རང་འགྲེལ་དུ་བཤད་པ་ལྟར། ཁམས་གོང་མ་ནས་འོག་ཏུ་སླར་ལོག་པའམ་སྐྱེ་བའི་ཚེ་དང་། གོང་མའི་སྙོམས་འཇུག་ཟག་བཅས་དང་ཟག་མེད་ལ་འཇུག་པ་སྙོམས་འཇུག་གི་ཚེ་དང་། ས་དང་ས་ལས་གྱུར་པ་ན་སེམས་དྲུག་རྙེད། གཟུགས་ཀྱི་སེམས་ཉོན་མོངས་ཅན་མངོན་དུ་གྱུར་ནས་དྲུག་རྙེད། གཟུགས་མེད་ཀྱི་ཉོན་མོངས་ཅན་གྱི་སེམས་མངོན་དུ་གྱུར་ན་སེམས་གཉིས་རྙེད་པའི་ཕྱིར་རོ། །དང་པོ་གྲུབ་སྟེ། འདོད་པའི་ཉོན་མོངས་ཅན་མངོན་དུ་གྱུར་པ་ན། འདོད་པའི་དགེ་བ་མི་དགེ་བ། འདོད་པའི་བསྒྲིབས་ལུང་མ་བསྟན་གྱི་སེམས། གཟུགས་ཀྱི་བསྒྲིབས་ལུང་མ་བསྟན་གྱི་སེམས། གཟུགས་མེད་ཀྱི་བསྒྲིབས་ལུང་མ་བསྟན་གྱི་སེམས། སློབ་པའི་ཟག་མེད་ཀྱི་སེམས་དང་དྲུག་པོ་དེ། སྔར་མི་ལྡན་པ་ལས་གསར་དུ་རྙེད་པ་ཡོད་པའི་ཕྱིར་ཏེ། ཐེ་ཚོམ་གྱིས་དགེ་རྩ་ཉིང་མཚམས་སྦྱོར་བའི་ཚེ། ཐེ་ཚོམ་དང་མཚུངས་ལྡན་གྱི་འདོད་པའི་ཉོན་མོངས་མངོན་དུ་གྱུར་པ་ཡིན་ལ། དེའི་ཚེ་འདོད་པའི་དགེ་བ་སྐྱེས་ཐོབ་ཀྱི་ཐོབ་པ་གསར་དུ་རྙེད་པའི་ཕྱིར་དང་། ཁམས་གསུམ་དུ་སླར་ལོག་གི་ཚེ་ཁམས་གོང་མ་གཉིས་ནས་འདོད་པའི་བར་སྲིད་དུ་ཉིང་མཚམས་སྦྱར་ནས་འདོད་པའི་བསྒྲིབས་ལུང་མ་བསྟན་དང་མི་དགེ་བ་གང་རུང་མངོན་དུ་འགྱུར་ལ། དེ་གཉིས་གང་མངོན་དུ་གྱུར་ཀྱང་། འདོད་པའི་དགེ་མི་དགེ་བསྒྲིབས་ལུང་མ་བསྟན་གསུམ་ཆར་གྱི་ཐོབ་པ་གཅིག་ཆར་གསར་དུ་རྙེད་པའི་ཕྱིར་དང་། འདོད་པའི་ཆགས་བྲལ་ཉམས་མ་ཐག་པའི་སོ་སྐྱེའི་རྒྱུད་ལ་ཡང་། འདོད་པའི་ཉོན་མོངས་ཅན་གཉིས་ཆར་གྱི་ཐོབ་པ་གསར་དུ་རྙེད་པའི་ཕྱིར་དང་། གཟུགས་མེད་ཁམས་ནས་འདོད་པའི་ཁམས་སུ་སླར་ལོག་སྟེ་འདོད་པའི་བར་སྲིད་དུ་ཉིང་མཚམས་སྦྱར་བའི་ཚེ། འདོད་པའི་དེ་གསུམ་དུ་མ་ཟད་གཟུགས་ཀྱི་བསྒྲིབས་ལུང་མ་བསྟན་ཡང་གསར་དུ་རྙེད་པའི་ཕྱིར། ཡང་འདོད་ཉོན་ཅན་གྱིས་གཟུགས་ཀྱི་ཆགས་བྲལ་ལས་ཉམས་པའི་ཚེ་ཡང་། གཟུགས་ཀྱི་བསྒྲིབས་ལུང་མ་བསྟན་གསར་དུ་རྙེད་པའི་ཕྱིར་དང་། འདོད་པའི་མི་དགེ་བས་གཟུགས་མེད་འོག་མ་གསུམ་གྱི་ཆགས་བྲལ་ཅི་རིགས་ལས་ཉམས་པའི་ཚེ། གཟུགས་མེད་དེ་དང་དེའི་བསྒྲིབས་ལུང་མ་བསྟན་གསར་དུ་རྙེད་པའི་ཕྱིར་དང་། འདོད་པའི་མི་དགེ་བས་དགྲ་བཅོམ་ལས་ཉམས་པའི་ཚེ་ནི། གོང་མའི་བསྒྲིབས་ལུང་མ་བསྟན་གཉིས་དང་། སློབ་པའི་ཟག་མེད་སེམས་དང་གསུམ་ཆར་ཅིག་ཆར་དུ་རྙེད་པའི་ཡང་ཕྱིར་རོ། །འདི་དག་ཀྱང་ཐོབ་པ་གསར་རྙེད་བྱུང་བ་ཡིན་གྱི། ངོ་བོ་མངོན་དུ་འགྱུར་དགོས་པ་ནི་མ་ཡིན་ཞིང་སེམས་དྲུག་ཅིག་ཆར་རྙེད་པ་ཡོད་པ་ཡང་མིན་ནོ། །དེ་ལྟར་ན། མི་དགེ་བའི་སེམས་མངོན་དུ་གྱུར་པ་ན། གོང་གི་སེམས་དྲུག་གསར་རྙེད་ཡོད་ཀྱི་འདོད་པའི་བསྒྲིབས་ལུང་མ་བསྟན་ལས་དེ་དྲུག་རྙེད་པ་མེད་དེ། དེས་མི་སློབ་པ་ལས་ཉམས་པ་མེད་པའི་ཕྱིར་ཞེས་མཆིམས་བློ་གསུང་སྟེ་དཔྱད་དོ། །རྟགས་གཉིས་པ་གཟུགས་ཀྱི་ཉོན་མོངས་མངོན་དུ་གྱུར་པ་ན། སེམས་དྲུག་རྙེད་དེ། གཟུགས་ཀྱི་དགེ་བ་དང་བསྒྲིབས་མ་བསྒྲིབས་ཀྱི་སེམས་གསུམ། འདོད་པའི་མ་བསྒྲིབས་ལུང་མ་བསྟན་གྱི་སེམས། གཟུགས་མེད་ཀྱི་བསྒྲིབས་ལུང་མ་བསྟན་གྱི་སེམས། སློབ་པའི་སེམས་དང་དྲུག་གསར་རྙེད་ཡོད་པའི་ཕྱིར་ཏེ། ཁམས་གསུམ་དུ་སླར་ལོག་གི་ཚེ། གཟུགས་མེད་ཁམས་ནས་གཟུགས་ཀྱི་བར་སྲིད་དུ་ཉིང་མཚམས་སྦྱར་བའི་ཚེ། གཟུགས་ཀྱི་བསྒྲིབས་ལུང་མ་བསྟན་གྱི་སེམས་མངོན་དུ་འགྱུར་ལ། དེའི་ཚེ་གཟུགས་ཀྱི་དགེ་བ་སྐྱེས་ཐོབ་ཀྱང་གསར་དུ་རྙེད། གཟུགས་ཀྱི་མ་བསྒྲིབས་ལུང་མ་བསྟན་སྤྲུལ་སེམས་དང་། འདོད་པའི་མ་བསྒྲིབས་ལུང་མ་བསྟན་སྤྲུལ་སེམས་གཉིས་ཀྱང་གསར་དུ་རྙེད་པའི་ཕྱིར་རོ། །མ་བསྒྲིབས་ལུང་མ་བསྟན་གཞན་དང་མི་འདྲ་བར་དེ་གཉིས་ལ་ཐོབ་པ་སྔར་སྐྱེས་ཡོད་པའི་གནད་ཀྱིས་སོ། །ཐོབ་པ་སྔར་སྐྱེའི་དོན་ཡང་ཐོབ་བྱའི་ཆོས་མངོན་དུ་མ་གྱུར་གོང་དུ་ཁོའི་ཐོབ་པ་འབྱུང་བ་ལ་འཆད་དགོས་པའི་ཕྱིར་དང་། གཟུགས་ཀྱི་ཉོན་མོངས་པས་དགྲ་བཅོམ་ལས་ཉམས་པའི་ཚེ། གཟུགས་མེད་ཀྱི་བསྒྲིབས་ལུང་མ་བསྟན་གྱི་སེམས་དང་། སློབ་པའི་སེམས་གཉིས་ཀྱང་ཅིག་ཆར་དུ་རྙེད་པའི་ཕྱིར་རོ། །ཡང་གོང་གི་རྟགས་གསུམ་པ། གཟུགས་མེད་ཀྱི་ཉོན་མོངས་མངོན་དུ་གྱུར་པ་ན་སེམས་གཉིས་རྙེད་དེ། ཡོངས་ཉམས་ཀྱི་ཚེ་གཟུགས་མེད་ཀྱི་ཉོན་མོངས་པས་དགྲ་བཅོམ་ལས་ཉམས་པའི་ཚེ་གཟུགས་མེད་ཀྱི་བསྒྲིབས་ལུང་མ་བསྟན་གྱི་སེམས་དང་། སློབ་པའི་སེམས་གཉིས་ཅིག་ཆར་རྙེད་པའི་ཕྱིར་ཞེས་འཆད་པ། ཁམས་གསུམ་པ་ཡི་ཉོན་མོངས་ཅན། དྲུག་དང་དྲུག་དང་གཉིས་རྙེད་དོ། །ཞེས་སོ། །གཟུགས་ཀྱི་དགེ་བའི་སེམས་མངོན་དུ་གྱུར་པ་ན་སེམས་བཅུ་གཉིས་ནས་སེམས་གསུམ་གསར་དུ་རྙེད་པ་ཡོད་དེ། ཆགས་བྲལ་གྱི་ཚེ་གཟུགས་ཀྱི་ཉེར་བསྡོགས་མི་ལྕོགས་མེད་ཀྱི་སེམས་མངོན་དུ་གྱུར་པའི་ཚེ། གཟུགས་ཀྱི་དགེ་བའི་སེམས་གསར་དུ་རྙེད་པའི་ཕྱིར་དང་། བསམ་གཏན་དངོས་གཞི་ཐོབ་པ་ན། འདོད་གཟུགས་གྱི་སྤྲུལ་སེམས་ལུང་མ་བསྟན་གཉིས་ཀྱང་ཐོབ་པའི་ཕྱིར་རོ་ཞེས་འཆད་པ། གཟུགས་སྐྱེ་དགེ་ལས་གསུམ་དག་གོ །ཞེས་སོ། །ཡང་སློབ་པའི་སེམས་མངོན་དུ་གྱུར་པ་ན། སེམས་བཅུ་གཉིས་ལས་སེམས་བཞི་རྙེད་པ་ཡིན་ཏེ། ཉེར་བསྡོགས་མི་ལྕོགས་མེད་ལ་བརྟེན་ནས་མཐོང་ལམ་སྡུག་བསྔལ་ཆོས་བཟོད་མངོན་དུ་གྱུར་པ་ན། སློབ་པ་ཟག་མེད་ཀྱི་སེམས་རྙེད། ཉེར་བསྡོགས་མི་ལྕོག་མེད་ཟག་མེད་ལ་རྟེན་ནས་འདོད་ཉོན་དགུ་པ་སྤང་པའི་ཚེ། རྣམ་གྲོལ་ལམ་དགུ་པ་ལ་ཚངས་རིས་ཀྱི་དངོས་པོའི་སྙོམས་འཇུག་ཐོབ། འདོད་གཟུགས་ཀྱི་སྤྲུལ་སེམས་ལུང་མ་བསྟན་གཉིས་ཀྱང་རྙེད། བསམ་གཏན་ས་དྲུག་གང་རུང་གི་ཟག་མེད་ལམ་ལ་བརྟེན་ནས་གཟུགས་ལ་ཆགས་བྲལ་བྱས་པའི་ཚེ། རྣམ་གྲོལ་ལམ་དགུ་པ་ལ་གཟུགས་མེད་ཀྱི་དགེ་བ་ཡང་གསར་དུ་རྙེད་པའི་ཕྱིར་རོ། །དེ་དག་དགེ་བ་ནི་གཟུགས་ཀྱི་དགེ་བ་གསར་དུ་མི་རྙེད་དེ། སློབ་པའི་ལམ་བདེན་གྱི་སྔར་རྙེད་ཟིན་པའི་ཕྱིར་རོ། །འདི་དག་གི་སྐབས་སུ། ཉེར་བསྡོགས་མི་ལྕོགས་མེད་ཀྱི་འདོད་པ་ལ་ཆགས་བྲལ་བྱས་པའི་ཚེ། སྤྲུལ་སེམས་ལུང་མ་བསྟན་རྣམ་གཉིས་ཐོབ་པར་བཤད་པ་ནི། ཕྱིར་མི་འོང་ཡིན་ན། དངོས་པོའི་སྙོམས་འཇུག་ཐོབ་པས་ཁྱབ་པའི་གསལ་བྱེད་དུ་སོང་མོད། བསམ་གཏན་ས་དྲུག་ཟག་མེད་ལ་བརྟེན་ནས། གཟུགས་ལ་ཆགས་བྲལ་བྱས་པའི་རྣམ་གྲོལ་ལམ་དགུ་པ་ལ་གཟུགས་མེད་ཀྱི་དགེ་བ་རྙེད་པར་བཤད་པ་ནི་དཀའ་སྟེ། དེའི་ཚེ་གཟུགས་མེད་ཀྱི་ཉེར་བསྡོགས་མ་ཐོབ་པས་དེའི་སྙོམས་འཇུག་ཡང་མ་ཐོབ་པའི་ཕྱིར་རོ། །འདི་ལ་མཆིམས་བློ་བསམ་གཏན་ས་དྲུག་གང་ཡང་རུང་བས་བསམ་གཏན་བཞི་པ་ལ་ཆགས་བྲལ་བྱེད་པའི་བར་ཆད་མེད་ལམ་དང་པོ་མངོན་དུ་གྱུར་པ་ན། གཟུགས་མེད་ཀྱི་ཉེར་བསྡོགས་འདས་མ་འོངས་ཀྱི་ཐོབ་པ་སྐྱེ་ཞེས་འཆད་དེ། བསམ་གཏན་གྱི་བར་ཆད་མེད་ལམ་གྱི་སྐབས་སུ་གཟུགས་མེད་ཉེར་བསྡོགས་ཐོབ་པ་དཀའ་བར་སྣང་བའི་ཕྱིར་རོ། །དེ་ལྟར་བཤད་པའི་ལྷག་མའི་སེམས་མངོན་དུ་གྱུར་པ་ན། རང་རང་དེ་ཉིད་ཐོབ་ཀྱི་ལྷག་པོ་གཞན་མི་རྙེད་དེ། རྒྱུ་མཚན་འཆད་པར་འགྱུར་བའི་ཕྱིར་རོ། །འོ་ན་ལྷག་མ་དེ་གང་། དེ་ལས་གཞན་མི་རྙེད་པའི་རྒྱུ་མཚན་ཅི་ཞེ་ན། ལྷག་མ་ནི་དྲུག་སྟེ། འདོད་པའི་དགེ་བ་གཟུགས་མེད་ཀྱི་དགེ་བ་མི་སློབ་པ། ཁམས་གསུམ་གྱི་མ་བསྒྲིབས་ལུང་མ་བསྟན་གྱི་སེམས་གསུམ་སྟེ་དྲུག་གོ །གཞན་མི་རྙེད་པའི་རྒྱུ་མཚན། དཔེར་ན་ཡང་དག་པའི་ལྟ་བས་འདོད་པའི་དགེ་བ་ཉིང་མཚམས་སྦྱར་བ་ན་འདོད་པའི་དགེ་བ་རང་ཉིད་རྙེད་མོད། གཞན་སེམས་བཅུ་གཅིག་པོ་གསར་དུ་མི་རྙེད་དེ། ཁམས་གསུམ་གྱི་བསྒྲིབས་ལུང་མ་བསྟན་གྱི་སེམས་གསུམ་སྔར་ནས་རྙེད་ཟིན་པའི་ཕྱིར་དང་། མ་བསྒྲིབས་ལུང་མ་བསྟན་ཕལ་ཆེར་ཐོབ་པ་དང་ལྷན་ཅིག་སྐྱེ་ཞིང་། སྤྲུལ་སེམས་གཉིས་ལ་ཐོབ་པ་སྔར་སྐྱེས་ཡོད་ཀྱང་དེ་གཉིས་མ་ཐོབ་པའི་ཕྱིར་དང་། ཁམས་གོང་མའི་དགེ་བ་གཉིས་དང་ཟག་མེད་གཉིས་ཀྱང་མ་ཐོབ་པའི་ཕྱིར་རོ། །དེས་གཞན་ལའང་འགྲེའོ། །དོན་དེ་དག་འཆད་པ་ལ། སློབ་པ་ལ་བཞི་ལྷག་ལ་དེ། །ཞེས་སོ། །འདི་དག་གི་སྐབས་སུ། དོགས་པ་གནད་ཆེ་བ་ནི་འདི་ལྟར་དཔྱད་དགོས་ཏེ། ཁམས་གོང་མ་གཉིས་ནས་འདོད་པའི་བར་སྲིད་དུ་ཉིང་མཚམས་སྦྱོར་བའི་ཚེ། འདོད་པའི་དགེ་བ་སྐྱེས་ཐོབ་དང་འདོད་པའི་བསྒྲིབས་ལུང་མ་བསྟན་གྱི་ཉོན་མོངས་དང་། མི་དགེ་བ་གསུམ་གྱི་ཐོབ་པ་གསར་དུ་རྙེད་ཅེས་པ་གཅིག་གཞུང་གི་དངོས་བསྟན་ལ་གསལ་མོད། འོ་ན་ཁམས་གོང་མ་ནས་འདོད་པའི་བར་སྲིད་དུ་ཉིང་མཚམས་སྦྱོར་ཁ་མའི་ཚེ། འདོད་པའི་སྲིད་པའི་རྟེན་འབྲེལ་མངོན་དུ་བྱས་སམ་མ་བྱས། བྱས་ན་དེའི་མངོན་དུ་འདོད་པའི་སྲེད་ལེན་གཉིས་ཀྱང་མངོན་དུ་བྱ་དགོས་པས་འདོད་པའི་བར་སྲིད་དུ་ཉིང་མཚམས་སྦྱར་བའི་ཚེ། འདོད་པའི་ཉོན་མོངས་སྔར་མེད་གསར་ཐོབ་མིན་པར་ཐལ་ཏེ། འདོད་པའི་བར་སྲིད་དུ་ཉིང་མཚམས་སྦྱོར་བའི་སྔོན་ཁམས་གོང་གི་རྟེན་ཉིད་ལ། འདོད་པའི་སྲེད་ལེན་གྱི་ཉོན་མོངས་མངོན་དུ་བྱས་ཟིན་པའི་ཕྱིར་རོ། །གལ་ཏེ་ཁམས་གོང་མ་ནས་འདོད་པའི་བར་སྲིད་དུ་ཉིང་མཚམས་སྦྱོར་བའི་ཚེ། འདོད་པའི་སྲིད་པའི་རྟེན་འབྲེལ་མངོན་དུ་མ་བྱས་ན། འོ་ན་དེ་ལྟ་བུ་དེས་འདོད་པའི་སྲེད་ལེན་སྲིད་པ་གསུམ་ནམ་ཞིག་མངོན་དུ་བྱེད། གལ་ཏེ་འདོད་པའི་བར་སྲིད་ནས་སྐྱེ་སྲིད་དུ་ཉིང་མཚམས་སྦྱོར་བའི་ཚེའོ་སྙམ་ན། འོ་ན་ཁམས་འོག་མ་ནས་གཟུགས་མེད་དུ་སྐྱེ་བ་ལེན་པའི་ཚེ། གཟུགས་མེད་ཀྱི་སྲིད་པའི་རྟེན་འབྲེལ་མངོན་དུ་བྱས་པའི་དུས་ཞིག་མི་སྲིད་པར་ཐལ། སྲིད་ལེན་སྲིད་པ་གསུམ་བར་སྲིད་ཀྱི་རྟེན་ལ་མངོན་དུ་བྱེད་དགོས་པ་གང་ཞིག གཟུགས་མེད་ཀྱི་ཁམས་སུ་སྐྱེ་བ་ལེན་པ་ལ་བར་སྲིད་མི་དགོས་པའི་ཕྱིར་རོ། །གསུམ་ཆར་ཨེ་དྲན། གལ་ཏེ་འདོད་གཟུགས་སུ་སྐྱེ་བ་ལེན་པའི་ཚེ། བར་སྲིད་པའི་རྟེན་ལ་དེ་གསུམ་མངོན་དུ་འགྱུར་ཡང་། གཟུགས་མེད་ན་བར་སྲིད་མེད་པས། འདོད་གཟུགས་གཉིས་ནས་གཟུགས་མེད་དུ་སྐྱེ་བ་ལེན་པའི་ཚེ། འདོད་གཟུགས་ནས་གཟུགས་མེད་དུ་འཆི་འཕོ་ཁ་མའི་འཆི་སྲིད་པའི་རྒྱུད་ལ་གཟུགས་མེད་ཀྱི་སྲིད་པའི་རྟེན་འབྲེལ་མངོན་དུ་བྱེད་པས་སྐྱོན་ལས་གྲོལ་ལོ་སྙམ་ན། དེ་ཙམ་ཐུགས་བདེན་མོད། འོ་ན་འདོད་གཟུགས་ནས་གཟུགས་མེད་དུ་འཆི་འཕོ་ཀ་མའི་འཆི་སེམས་དེ། དགེ་བ་ཁོ་ནས་བྱེད་རིགས་པར་ཐལ། དེའི་ཚེ་དེའི་རྒྱུད་ལ་གཟུགས་མེད་ཀྱི་སྲིད་པའི་རྟེན་འབྲེལ་མངོན་དུ་གྱུར་པ་གང་ཞིག དེའི་སྲིད་པའི་རྟེན་འབྲེལ་དགེ་བ་ལས་མ་འདས་པའི་ཕྱིར་རོ། །འདོད་པར་ཡང་མི་ནུས་ཏེ། འདོད་གཟུགས་ནས་གཟུགས་མེད་ཁམས་སུ་འཆི་འཕོ་ཁ་མའི་འཆི་སྲིད་པ་དེའི་རྒྱུད་ལ་མ་བསྒྲིབས་ལུང་མ་བསྟན་གྱི་སེམས་ཡོད་པའི་ཕྱིར་དང་། མདོར་ན། དེ་ལྟ་བུའི་འཆི་སྲིད་པ་དེའི་རྒྱུད་ལ། འདོད་གཟུགས་ཀྱི་དགེ་བའི་སེམས་གཉིས་དང་། འདོད་གཟུགས་ཀྱི་མ་བསྒྲིབས་ལུང་མ་བསྟན་གྱི་སེམས་གཉིས་ཏེ་བཞི་འབྱུང་བར། སྒྲིབ་པ་ལས་བདུན་དེ་དེ་བཞིན། །ཞེས་པའི་སྐབས་སུ་བཤད་ཀྱི། དེའི་རྒྱུད་ལ་གཟུགས་མེད་ཀྱི་དགེ་བ་ཡོད་པར་ནི་ཅུང་ཟད་ཀྱང་མ་བཤད་པའི་ཕྱིར་རོ། །འདི་ལ་རྒྱ་བོད་ཀྱི་མཁས་པ་ཀུན་གྱིས་ཐུགས་གཞིག་ལེགས་པར་གཞུག་དགོས་ཏེ། མཚུངས་པ་དེ་མ་ཐག་རྐྱེན་གྱི་རྐྱེན་དང་རྐྱེན་ཅན་ལ་སྤྱན་བསྒྲིམས་བསྒྲིམས་ནས་རྟེན་འབྲེལ་བཅུ་གཉིས་ཀྱི་སྲིད་ལེན་སྲིད་པ་གསུམ་ཡལ་བར་དོར་བ་ལྟ་བུར་སྣང་བའི་ཕྱིར་རོ་ཞེས་པ་དེ་དག་ནི་གཞུང་དངོས་བསྟན་གྱི་རིམ་པས་བཤད་ཟིན་པ་ཡིན་ལ། དེ་དག་ལ་དོགས་པའི་གནད་ཀྱི་སྙིང་པོ་ཅུང་ཟད་བསྡུས་ན། མ་འོངས་པ་མི་སྐྱེ་བའི་ཆོས་ཅན་གྱི་ཡིད་ཀྱི་རྣམ་ཤེས་དེ་ཆོས་ཅན། ཁྱོད་ཁྱོད་རང་དང་མཚུངས་ལྡན་གྱི་སེམས་བྱུང་འགག་བཞིན་པ་ད་ལྟར་བ་ལ་བྱ་བ་བྱེད་པ་ཡིན་པར་ཐལ། ཁྱོད་དེའི་མཚུངས་ལྡན་གྱི་རྒྱུ་ཡིན་པའི་ཕྱིར་དང་། ཁྱོད་དེའི་ལྷན་ཅིག་འབྱུང་རྒྱུ་ཡིན་པའི་ཕྱིར། ཁྱབ་སྟེ། རྒྱུ་གཉིས་པོ་དག་འགག་པ་ལ་བྱ་བ་བྱེད་དོ། །ཞེས་བཤད་པའི་ཕྱིར། འདོད་ན་ཁྱོད་དང་མཚུངས་ལྡན་གྱི་སེམས་བྱུང་ད་ལྟར་བ་ཡོད་པར་ཐལ་ལོ་ཟེར་ན། གཞུང་དེ་ནི་སྤྱིར་བཏང་བ་ཡིན་གྱི་དམིགས་བསལ་ལ་ཁྱབ་པ་མི་འཆའ་ཞེས་པ་ལས་འོས་མེད་དམ་སྙམ། དེས་ན། གཉིས་ནི་རབ་ཏུ་འབྱིན་པར་བྱེད། །ཅེས་པ་དེའང་ལྷན་མཚུངས་ཀྱི་རྒྱུ་གཉིས་པོ་དེས་འབྲས་བུ་འབྱིན་པར་བྱེད་ན། ད་ལྟར་འབྱིན་པར་བྱེད་དེ། དེས་རང་འབྲས་རང་དང་དུས་མཉམ་དུ་བསྐྱེད་པར་བྱེད་པའི་ཕྱིར་ཞེས་བསྟན་པ་ཡིན་གྱི། ལྷན་མཚུངས་ཀྱི་རྒྱུ་གཉིས་ལ་རང་འབྲས་ད་ལྟར་དུ་བསྐྱེད་པས་ཁྱབ་པ་བསྟན་པ་ནི་མ་ཡིན་ཏེ། འདས་མ་འོངས་ཀྱི་མཚུངས་ལྡན་གྱིས་རང་འབྲས་ད་ལྟར་དུ་མི་བསྐྱེད་པའི་ཕྱིར་རོ། །དེས་ན་ལྷན་མཚུངས་ད་ལྟར་བ་ལ་རང་འབྲས་ད་ལྟར་དུ་བསྐྱེད་པས་ཁྱབ་ཅེས་ཁས་བླངས་པ་ནི་གནད་དོ། །ཡང་ཟག་བཅས་ལས་ཀྱི་རྣམ་སྨིན་གྱི་འབྲས་བུ་ཡིན་ན། ཟག་བཅས་ལས་དེའི་ཕྱི་ལོགས་སུ་འབྱུང་བས་ཁྱབ་པར་ཐལ། རྣམ་སྨིན་ལུང་དུ་མ་བསྟན་ཆོས། །སེམས་ཅན་བརྗོད་ལུང་བསྟན་ཕྱིས་འབྱུང་། །ཞེས་པ་དེས་དེ་ལྟར་བསྟན་པའི་ཕྱིར། འདོད་ན་མི་དགེ་བའམ། དགེ་བ་ཟག་བཅས་ལ་མ་འོངས་པའི་རྣམ་སྨིན་གྱི་འབྲས་བུ་མ་འོངས་པ་ཆོས་ཅན། མི་དགེ་བ་མ་འོངས་པའམ། དགེ་བ་ཟག་བཅས་མ་འོངས་པ་དེའི་ཕྱི་ལོགས་སུ་བྱུང་བར་ཐལ། དེའི་རྣམ་སྨིན་གྱི་འབྲས་བུ་ཡིན་པའི་ཕྱིར། ཁྱབ་པ་ཁས། རྟགས་ཆོས་ཅན་གྱིས་འགྲུབ། འདོད་ན། མ་འོངས་པ་ལ་སྔ་ཕྱི་མེད་པར་ཁས་བླངས་པ་དང་འགལ་ཏེ། མ་འོངས་པའི་ལས་ཀྱི་ཕྱི་ལོགས་སུ་བྱུང་བའི་རྣམ་སྨིན་གྱི་འབྲས་བུ་ཡོད་པའི་ཕྱིར་རོ། །ཅི་སྟེ་ཆོས་ཅན་དེ་མེད་དོ་སྙམ་ན། དེ་འདྲ་ཡོད་དེ་ལས་བསྟན་པ་ལས། །བར་མ་གཉིས་པོ་མ་སྐྱེས་པའི། །འབྲས་བུ་མ་འོངས་གསུམ་ཡིན་ནོ། །ཞེས་མ་འོངས་པའི་ལས་ཀྱི་བདག་འབྲས་མ་འོངས་པ་དེའི་རྣམ་སྨིན་གྱི་འབྲས་བུ་མ་འོངས་པར་བཤད་པའི་ཕྱིར་རོ། །ཡང་གཅིག་ནི་འདས་པས་འབྱིན་པར་གྱུར། །ཞེས་རྣམ་སྨིན་གྱི་རྒྱུར་གྱུར་པའི་ཟག་བཅས་ལས་ཀྱི་རྣམ་སྨིན་གྱི་འབྲས་བུ་འབྱིན་པའི་ཚེ། འདས་པའི་ལས་ཁོ་ནས་རྣམ་སྨིན་འབྱིན་པར་བཤད་པ་དེ་མི་འཐད་པར་ཐལ། མ་འོངས་པའི་ལས་ཀྱི་ཁོ་རང་གི་རྣམ་སྨིན་འབྲས་བུ་འབྱིན་པ་ཡང་ཡོད། ད་ལྟར་བའི་ལས་ཀྱི་ཁོ་རང་གི་རྣམ་སྨིན་འབྲས་བུ་འབྱིན་པ་ཡང་ཡོད་པའི་ཕྱིར། དང་པོ་གྲུབ་ཏེ་མ་འོངས་པའི་ལས་ཀྱི་རྣམ་སྨིན་གྱི་འབྲས་བུ་དེ་མ་འོངས་པའི་ལས་ཀྱི་རྣམ་སྨིན་གྱི་འབྲས་བུ་ཡིན་པའི་ཕྱིར་ཏེ། དེའི་རྣམ་སྨིན་གྱི་འབྲས་བུ་ཡོད་པའི་ཕྱིར་ཏེ། དེའི་རྣམ་སྨིན་གྱི་འབྲས་བུ་མ་འོངས་པ་ཡོད་པའི་ཕྱིར། རྟགས་གོང་བཞིན། རྟགས་གཉིས་པ་གྲུབ་སྟེ། འདུ་བྱེད་རྟེན་འབྲེལ་དེ་ད་ལྟར་བ་གང་ཞིག དེས་རྣམ་སྨིན་གྱི་འབྲས་བུ་སྐྱེ་བའི་རྟེན་འབྲེལ་འབྱིན་པ་ཡོད་པའི་ཕྱིར། །དེས་དེ་བསྐྱེད་པ་ཡོད་པའི་ཕྱིར་ཏེ། སྐྱེ་བའི་རྟེན་འབྲེལ་དེ་ཁོ་རང་གི་རྒྱུར་གྱུར་པའི་འདུ་བྱེད་ཀྱི་རྟེན་འབྲེལ་དང་ད་ལྟར་བའི་བསྐྱེད་འབྲས་ཡིན་པའི་ཕྱིར་རོ། །ཡང་མིག་ཤེས་སྐད་ཅིག་མ་གཉིས་པ་འདས་མ་ཐག་པ་དེ། མིག་ཤེས་སྐད་ཅིག་དང་པོ་དང་དུས་མཉམ་དུ་བྱུང་བ་ཡིན་པར་ཐལ། དེ་དང་དུས་མཉམ་དུ་འབྱུང་བ་དང་། དེའི་ཕྱི་ལོགས་སུ་བྱུང་བ་གང་རུང་ཡིན་པའི་ཕྱིར། ཅིག་ཤོས་མ་ཡིན་པའི་ཕྱིར། དང་པོ་གྲུབ་སྟེ། སྐྱེས་པ་གང་ཞིག དེའི་སྔ་ལོགས་སུ་མ་བྱུང་བའི་ཕྱིར་རོ། །འདོད་ན། མིག་ཤེས་སྐད་ཅིག་མ་གཉིས་པ་འདས་མ་ཐག་པ་ཆོས་ཅན། ཁྱོད་མིག་ཤེས་སྐད་ཅིག་མ་དང་པོ་ད་ལྟར་བའི་བདག་འབྲས་ཡིན་པར་ཐལ། ཁྱོད་དེའི་སྔ་ལོགས་སུ་མ་བྱུང་བ་གང་ཞིག ཁྱོད་དེ་ལས་གཞན་ཡིན་པའི་ཕྱིར། ཁྱབ་སྟེ་སྔོན་བྱུང་མ་ཡིན་འདུས་བྱས་ནི། །འདུས་བྱས་ཁོ་ནའི་བདག་པོའི་འབྲས། །ཞེས་བཤད་པའི་ཕྱིར། འདོད་ན། ད་ལྟར་བའི་འབྲས་བུར་གྱུར་པའི་འདས་པ་ཡོད་པར་ཐལ། འདོད་པའི་ཕྱིར། འདོད་མི་ནུས་ཏེ། འདས་པ་ནི་ད་ལྟར་བ་ལས་སྔ་བའི་རྒྱུ་མཚན་གྱིས་ད་ལྟར་བའི་འབྲས་བུར་གྱུར་པའི་འདས་པའི་འདུ་བྱས་གཏན་ནས་མེད་ཅིང་། ད་ལྟར་བའི་འབྲས་བུ་ད་ལྟར་བ་ནི། བདག་འབྲས་དང་སྐྱེས་བུ་བྱེད་འབྲས་གཉིས་ཁོ་ན་དང་། ད་ལྟར་བའི་འབྲས་བུ་མ་འོངས་པ་ལ་བྲལ་འབྲས་མ་གཏོགས་པ་འབྲས་བུ་གཞན་བཞི་ཡོད་དོ་ཞེས་ལས་བསྟན་པ་ལས་བཤད་པའི་ཕྱིར་ཏེ། དེ་ཉིད་ལས། འདས་པའི་ཐམས་ཅད་བཞི་ཡིན་ནོ། །བར་མ་ཡི་ནི་མ་འོངས་པ། །བར་མ་གཉིས་པོ་མ་སྐྱེས་པའི། །འབྲས་བུ་མ་འོངས་གསུམ་ཡིན་ནོ། །ཞེས་བཤད་པའི་ཕྱིར། དེས་ན་དེའི་ཚིག་ཟིན་ལ་ཡང་། ད་ལྟར་བའི་དངོས་པོའི་འབྲས་བུ་ད་ལྟར་བ་ལ་བདག་འབྲས་དང་སྐྱེས་བུ་བྱེད་འབྲས་གཉིས་ཁོ་ན་ཡོད་ཀྱི། རྒྱུ་མཐུན་འབྲས་བུ་དང་རྣམ་སྨིན་འབྲས་བུ་གཉིས་མེད་པར་བཤད་དེ། བདག་འབྲས་དང་། སྐྱེས་བུ་བྱེད་འབྲས་གཉིས་ལ་རྒྱུ་འབྲས་དུས་མཉམ་པ་ཡོད། རྒྱུ་མཐུན་འབྲས་བུ་དང་རྣམ་སྨིན་འབྲས་བུ་གཉིས་ལ་རྒྱུ་འབྲས་དུས་མཉམ་མེད་པའི་ཕྱིར། དེའི་གནད་ཀྱང་། འདས་པ་ལ་སྔ་ཕྱི་ཡོད་ཀྱང་། ད་ལྟར་བ་དང་མ་འོངས་པ་ལ་སྔ་ཕྱི་མེད་པ་ལ་ཐུག་གོ །དེ་ལྟར་ན་གཞུང་གི་དངོས་བསྟན་ལ་འདས་པའི་འབྲས་བུ་འདས་ད་ལྟར་བ་འོངས་པ་གསུམ་ཆར་ཡོད་ཅིང་། ད་ལྟར་བའི་འབྲས་བུ་ལ་ད་ལྟར་བ་དང་མ་འོངས་པ་གཉིས་ཡོད་ཀྱི། ད་ལྟར་བའི་འབྲས་བུ་འདས་པ་མེད་པ་དང་མ་འོངས་པའི་འབྲས་བུ་མ་འོངས་པ་ཁོ་ན་ཡོད་ཀྱིས། མ་འོངས་པའི་འབྲས་བུ་འདས་ད་ལྟར་གཉིས་མེད་པ་དང་། ད་ལྟར་བའི་འབྲས་བུ་ད་ལྟར་བ་ཡོད་ཀྱང་། ད་ལྟར་བའི་འབྲས་བུ་ད་ལྟར་བ་དེ་ལ་བདག་འབྲས་དང་སྐྱེས་བུ་བྱེད་འབྲས་གཉིས་ཁོ་ན་ཡོད་ཀྱི་གཞན་མེད་པ་དང་། མ་འོངས་པའི་འབྲས་བུ་མ་འོངས་པ་ཡོད་ཀྱང་མ་འོངས་པའི་འབྲས་བུ་མ་འོངས་པ་དེ་ལ་བདག་འབྲས་སྐྱེས་བུ་བྱེད་འབྲས་རྣམ་སྨིན་འབྲས་བུ་གསུམ་ཁོ་ན་ཡོད་ཀྱི། གཞན་མེད་པར་བཤད་པ་འདི་དག་སྒྲ་ཇི་བཞིན་སྐྱོང་ཐུབ་ན། ད་ལྟ་བས་ད་ལྟར་བའི་སྐལ་མཉམ་གྱི་རྒྱུ་མེད་པ་དང་། འདུས་བྱས་ད་ལྟར་བ་གཅིག་གི་སྔ་ལོགས་སུ་བྱུང་བའི་འདུས་བྱས་མ་འོངས་པ་མེད་པ་དང་། འདུས་བྱས་འདས་པ་ཞིག་གི་སྔ་ལོགས་སུ་བྱུང་བའི་འདུས་བྱས་ད་ལྟར་བ་དང་མ་འོངས་པ་གཉིས་མེད་པ་དང་། འདུས་བྱས་འདས་པ་ལ་སྔ་ཕྱི་ཡོད་པས་འདས་པ་ཞིག་གི་སྔ་ཕྱི་བར་གསུམ་དུ་བྱུང་བའི་འདུས་བྱས་འདས་པ་ཞིག་ཁས་ལེན་པ་དང་། དེ་ལྟར་ཁས་བླངས་པའི་གནད་ཀྱིས་འདས་པ་ལ་སྔ་ཕྱི་ཡོད་པས་འདས་པ་ཐམས་ཅད་དུས་མི་མཉམ། ད་ལྟར་བ་དང་མ་འོངས་པ་ལ་སྔ་ཕྱི་མེད་པས་ད་ལྟར་བ་ཐམས་ཅད་དུས་མཉམ། མ་འོངས་པ་ཐམས་ཅད་དུས་མཉམ་ཞེས་པ་ཞིག་གྲུབ་མཐའི་གདོད་ལ་ཁས་བླང་དགོས་པ། དཔྱོད་ལྡན་གྱིས་དཔྱད་ཅིང་གཞིགས་ན་སེལ་བ་བཞུགས་མོད། རིགས་པས་དཔྱད་ན་གོང་དུའང་ཅུང་ཟད་བཤད་པ་ལྟར་སྐྱོང་དཀའ་བའི་གོ་ནད་འབྱུང་བ་འདྲ་བསམ་མོ། །གང་ནའང་གོང་དུ་སྐལ་མཉམ་རྒྱུའི་མཚན་གཞི་འོག་ནས་འཆད་དོ་ཞེས་དམ་བཅས་པ་འདི་དག་འདིར་གསལ་བར་བཤད་ན། མཉམ་དང་ཁྱད་པར་ཅན་གྱི་མིན། །ཞེས་པའི་སྐབས་སུ་དཔེར་མཚོན་ན་མཐོང་ལམ་གྱིས་རང་དང་མཉམ་པ་མཐོང་ལམ་གྱི་ལམ་གྱི་སྐལ་མཉམ་གྱི་རྒྱུ་བྱེད། རང་ལས་ཁྱད་པར་ཅན་ཟག་མེད་སྒོམ་ལམ་དང་མི་སློབ་ལམ་གཉིས་ཀྱི་སྐལ་མཉམ་གྱི་རྒྱུ་བྱེད། ཟག་མེད་སྒོམ་ལམ་གྱིས་ཟག་མེད་སྒོམ་ལམ་དང་མི་སློབ་ལམ་གཉིས་ཀྱི་སྐལ་མཉམ་གྱི་རྒྱུ་བྱེད། མི་སློབ་ལམ་གྱིས་མི་སློབ་ལམ་ཁོ་ནའི་སྐལ་མཉམ་གྱི་རྒྱུ་བྱེད། ཅེས་བཤད་པ་འདི་ཚིག་ཟིན་ཁས་མི་ལེན་གྱི། གནད་ངོས་བཟུང་ན། མཐོང་ལམ་ཉན་ཐོས་དབང་བརྟུལ་གྱི་དད་པའི་རྗེས་འབྲང་གི་རྒྱུད་ཀྱི་མཐོང་ལམ་ད་ལྟར་བ་དེས། དེའི་རྒྱུད་ཀྱི་མཐོང་ལམ་མ་འོངས་པའི་སྐལ་མཉམ་གྱི་རྒྱུ་བྱེད། དེའི་རྒྱུད་ཀྱི་མཐོང་ལམ་འདས་པ་ཞིག་གིས་དེའི་རྒྱུད་ཀྱི་མཐོང་ལམ་ད་ལྟར་བ་དང་མ་འོངས་པ་གཉིས་ཆར་གྱི་སྐལ་མཉམ་གྱི་རྒྱུ་བྱེད་པ་ཡོད་དེ། དེ་བཞིན་དུ་མཐོང་ལམ་ད་ལྟར་བ་ཞིག་གིས་སྒོམ་ལམ་ཟག་མེད་མ་འོངས་པ་དང་། མི་སློབ་ལམ་ཟག་མེད་མ་འོངས་པ་གཉིས་ཆར་གྱི་སྐལ་མཉམ་གྱི་རྒྱུ་བྱེད། མཐོང་ལམ་འདས་པ་ཞིག་གིས་ཟག་མེད་སྒོམ་ལམ་ད་ལྟར་བ་དང་མ་འོངས་པ་གཉིས་ཆར་དང་། མི་སློབ་ལམ་ད་ལྟར་བ་དང་མ་འོངས་པ་གཉིས་ཆར་གྱི་སྐལ་མཉམ་གྱི་རྒྱུ་བྱེད། དེ་བཞིན་དུ་ཟག་མེད་སྒོམ་ལམ་མ་འོངས་པ་དང་། མི་སློབ་ལམ་མ་འོངས་པ་གཉིས་ཀྱི་སྐལ་མཉམ་གྱི་རྒྱུ་བྱེད། ཟག་མེད་སྒོམ་ལམ་འདས་པ་ཞིག་གིས་མི་སློབ་ལམ་ད་ལྟར་བ་དང་མ་འོངས་པ་གཉིས་ཆར་གྱི་སྐལ་མཉམ་གྱི་རྒྱུ་བྱེད། དེ་བཞིན་དུ་མི་སློབ་ལམ་ད་ལྟར་བ་ཞིག་གིས་མི་སློབ་ལམ་མ་འོངས་པ་ཞིག་གི་སྐལ་མཉམ་གྱི་རྒྱུ་བྱེད་པ་ཡིན་གྱི་མི་སློབ་ལམ་ད་ལྟར་བའི་སྐལ་མཉམ་གྱི་རྒྱུ་བྱེད་པའི་མི་སློབ་ལམ་ནི་མེད་དེ། དེ་འདྲའི་མི་སློབ་ལམ་འདས་ད་ལྟར་མ་འོངས་པ་གང་ཡང་མེད་པའི་ཕྱིར་རོ། །འོ་ན་འདས་པས་འདས་པའི་སྐལ་མཉམ་གྱི་རྒྱུ་བྱེད་པ་ཡོད་པར་བཤད་པའི་མཚན་གཞི་ཇི་ལྟ་བུ་སྙམ་ན། མཐོང་ལམ་འདས་པ་དེ་ཟག་མེད་སྒོམ་ལམ་འདས་པའི་སྐལ་མཉམ་གྱི་རྒྱུ་བྱེད་པ་ལྟ་བུའོ་བྱས་པ་ལ། འོ་ན་མཐོང་ལམ་འདས་པ་དེ་ཟག་མེད་སྒོམ་ལམ་འདས་པའི་སྔ་ལོགས་སུ་བྱུང་བར་ཁས་ལེན་པ་གཞིར་བཅས། འོ་ན་སྒོམ་ལམ་ཟག་མེད་འདས་པ་དེ་མཐོང་ལམ་ཟག་མེད་ད་ལྟར་བའི་ཕྱིས་འབྱུང་ངམ་སྔར་འབྱུང་། སྔ་མ་ལྟར་ན་མཐོང་ལམ་ད་ལྟར་བའི་བདག་འབྲས་སུ་གྱུར་པའི་སྒོ་ལམ་འདས་པ་ཞིག་ཁས་ལེན་དགོས་པས། ད་ལྟར་བའི་འབྲས་བུ་འདས་པ་ཞིག་ཁས་བླངས་དགོས་པར་འགྱུར་རོ་སྙམ་པའི་དཀའ་གནད་འབྱུང་བ་ལ་ཇི་ལྟར་ལན་འདེབས། ཡང་ད་ལྟར་བ་ལ་སྔ་ཕྱི་མེད་ན། མཐོང་ལམ་པའི་རྒྱུད་ཀྱི་མཐོང་ལམ་ད་ལྟར་བ་དང་། མི་སློབ་ལམ་པའི་རྒྱུད་ཀྱི་མི་སློབ་ལམ་པ་ད་ལྟར་བ་གཉིས་དུས་མཉམ་མི་མཉམ། མཉམ་ན། མཐོང་ལམ་དང་མི་སློབ་ལམ་གཉིས་དུས་མཉམ་པར་ཐལ་ལོ། །གལ་ཏེ་དེ་གཉིས་ལ་སྔ་ཕྱི་ཡོད་ན། ད་ལྟར་བ་ལ་སྔ་ཕྱི་ཡོད་པར་ཐལ་ལོ་བྱས་ན་ལན་ཇི་ལྟར་འདེབས། དེ་ལ་འདི་སྐད་ཅེས། ད་ལྟར་བ་ལ་སྔ་ཕྱི་ཡོད་སྲིད་ནའང་། ད་ལྟར་བས་ད་ལྟར་བའི་སྐལ་མཉམ་གྱི་རྒྱུ་བྱེད་པ་མེད་དེ། མཐོང་ལམ་ད་ལྟར་བས་མི་སློབ་ལམ་མ་འོངས་པའི་སྐལ་མཉམ་གྱི་རྒྱུ་བྱེད་ཀྱང་། དེ་ད་ལྟར་བའི་སྐལ་མཉམ་གྱི་རྒྱུ་མི་བྱེད་པའི་ཕྱིར་ཞེས་སྨྲས་ན་ཅུང་ཟད་སྐྱོང་བདེ་བར་སྣང་ངོ་། །འོ་ན་རྒྱལ་སྲས་ལས། དེ་ཉིད་ཀྱི་ཕྱིར་ད་ལྟར་གྱི་ཡང་ད་ལྟར་གྱི་མཚུངས་པ་དེ་མ་ཐག་པའི་རྐྱེན་དུ་མི་འདོད་དེ། སྔ་མ་དང་ཕྱི་མ་ཉིད་མེད་པའི་ཕྱིར་རོ། །ཞེས་ད་ལྟར་བས་ད་ལྟར་བའི་མཚུངས་པ་དེ་མ་ཐག་རྐྱེན་མི་བྱེད་པ་དང་། ད་ལྟར་བ་ལ་སྔ་ཕྱི་མེད་པ་གཉིས་ཆར་གསལ་བར་བསྟན་པ་མ་ཡིན་ནམ་སྙམ་ན། འདི་ལྟར་བཤད་དེ། ད་ལྟར་བ་ལ་སྔ་ཕྱི་མེད་པ་འདི་དངོས་བསྟན་ཡིན་ཀྱང་སྐྱོང་དཀའ་བར་སྣང་བས། དེའི་དགོངས་གཞི་ནི་སྐད་ཅིག་སྔ་མ་ད་ལྟར་བ་ཡིན་པའི་ཚེ། སྐད་ཅིག་ཕྱི་མ་མ་སྐྱེས་པས་ད་ལྟར་བར་མ་སོང་། སྐད་ཅིག་ཕྱི་མ་ད་ལྟར་བ་ཡིན་པའི་ཚེ། སྔ་མ་འགགས་པས་ད་ལྟར་བར་མ་སོང་བ་ཙམ་ལ་དགོངས་ཞེས་དགོངས་པ་ཅན་དུ་བཤད་ནས། ད་ལྟ་བས་ད་ལྟར་བའི་སྐལ་མཉམ་གྱི་རྒྱུ་དང་། མཚུངས་པ་དེ་མ་ཐག་རྐྱེན་མི་བྱེད་པ་གོང་དུ་བཤད་པ་ལྟར་དགོངས་པ་ཅན་དུ་བྱེད་པའམ། ཡང་ན་དངོས་བསྟན་ལྟར་སྐྱོང་ན། སྐལ་མཉམ་རྒྱུའི་མཚན་གཞི་ད་ལྟར་བ་བཤད་ཟིན་པ་དེ་ལྟ་བུ་དང་མཚུངས་པ་དེ་མ་ཐག་རྐྱེན་གྱི་མཚན་གཞི་ཡང་ཤེས་པ་སྐད་ཅིག་དང་པོ་དེ། ཤེས་པ་སྐད་ཅིག་གཉིས་པའི་མཚུངས་པ་དེ་མ་ཐག་རྐྱེན་ཡིན་ཞེས་ཁས་མ་བླངས་པར། ཤེས་པ་སྐད་ཅིག་དང་པོ་དེ་ཤེས་པ་སྐད་ཅིག་དང་པོ་མ་འོངས་པའི་མཚུངས་པ་དེ་མ་ཐག་རྐྱེན་དང་། ཤེས་པ་སྐད་ཅིག་གཉིས་པའི་དུས་སུ་འདས་མ་ཐག་པའི་ཤེས་པ་སྐད་ཅིག་དང་པོ་དེ། ཤེས་པ་སྐད་ཅིག་གཉིས་པ་ད་ལྟར་བའི་མཚུངས་པ་དེ་མ་ཐག་རྐྱེན་ཡིན་ཞེས་སོགས་གཞན་ལའང་གསལ་བྱེད་དུ་སྦྱར་ན་བློ་གསལ་དགའ་བ་བསྐྱེད་པར་འགྱུར་རོ། །དེ་ལྟར་གནད་ཤེས་ནས། སྐལ་མཉམ་རྒྱུའི་མཚན་གཞི་བཅར་ཏེ་བཟུང་ན། མཐོང་ལམ་སྡུག་བསྔལ་ཆོས་བཟོད་ད་ལྟར་བ་དེ་མ་འོངས་པའི་སྐལ་མཉམ་གྱི་རྒྱུ་དང་། སྡུག་བསྔལ་ཆོས་ཤེས་ཀྱི་དུས་སུ་འདས་མ་ཐག་པའི་ཆོས་བཟོད་དེས། སྡུག་བསྔལ་ཆོས་ཤེས་ད་ལྟར་བ་དང་། དེ་མ་འོངས་པ་གཉིས་ཆར་གྱི་སྐལ་མཉམ་གྱི་རྒྱུ་ཡིན་ལ། མཐོང་ལམ་ཆོས་ཤེས་ད་ལྟར་དེ་དེ་མ་འོངས་པའི་སྐལ་མཉམ་གྱི་རྒྱུ་དང་། མཐོང་ལམ་སྡུག་བསྔལ་རྗེས་བཟོད་ཀྱི་དུས་སུ་འདས་མ་ཐག་པའི་མཐོང་ལམ་སྡུག་བསྔལ་ཆོས་ཤེས་དེ། མཐོང་ལམ་སྡུག་བསྔལ་རྗེས་བཟོད་འདས་མ་འོངས་གཉིས་ཆར་གྱི་སྐལ་མཉམ་གྱི་རྒྱུ་ཡིན་ཞིང་མཐོང་ལམ་སྡུག་བསྔལ་ཆོས་ཤེས་ཀྱི་དུས་སུ་འདས་མ་ཐག་པའི་ཆོས་བཟོད་དེ། མཐོང་ལམ་སྡུག་བསྔལ་རྗེས་བཟོད་ཀྱི་དུས་སུ་འདས་མ་ཐག་པའི་མཐོང་ལམ་སྡུག་བསྔལ་ཆོས་ཤེས་དེའི་སྐལ་མཉམ་གྱི་རྒྱུ་ཡིན་ནོ། །དེ་ལྟར་ཤེས་ན། མཐོང་ལམ་གྱི་མཐོང་ལམ་གྱི་སྐལ་མཉམ་གྱི་རྒྱུ་བྱེད་ཚུལ་དང་། འདས་པས་འདས་མ་འོངས་ད་ལྟར་གསུམ་གྱི་སྐལ་མཉམ་གྱི་རྒྱུ་བྱེད་ཚུལ་ལ་ངེས་པ་རྙེད་པར་འ་གྱུར་རོ། །འོ་ན་མཐོང་ལམ་ཆོས་ཤེས་ཀྱི་དུས་སུ་འདས་མ་ཐག་པའི་མཐོང་ལམ་ཆོས་བཟོད་དེ། མཐོང་ལམ་ཆོས་ཤེས་མ་འོངས་པའི་སྐལ་མཉམ་གྱི་རྒྱུ་བྱེད་པ་མི་འཐད་དེ། དེ་གཉིས་ཀྱི་བར་དུ་མཐོང་ལམ་ཆོས་ཤེས་ད་ལྟར་བས་བར་ཆོད་པའི་ཕྱིར་སྙམ་ན། མ་ཁྱབ་སྟེ། མཐོང་ལམ་གྱི་མི་སློབ་ལམ་གྱི་སྐལ་མཉམ་གྱི་རྒྱུ་བྱེད་པ་མེད་པར་ཐལ། དེ་གཉིས་ཀྱི་བར་དུ་ཟག་མེད་སྒོམ་ལམ་གྱི་བར་ཆོད་པའི་ཕྱིར་རོ། །དེས་ན་མཐོང་ལམ་ད་ལྟར་བ་དེ་ཟག་མེད་སྒོམ་ལམ་མ་འོངས་པ་དང་། མི་སློབ་ལམ་མ་འོངས་པའི་དུས་སྐལ་མཉམ་གྱི་རྒྱུ་ཡིན་ལ་མཐོང་ལམ་འདས་པ་དེ། ཟག་མེད་སྒོམ་ལམ་དུས་གསུམ་ཆར་དང་མི་སློབ་ལམ་དུས་གསུམ་ཆར་གྱི་སྐལ་མཉམ་གྱི་རྒྱུ་ཡིན་ནོ། །དེ་བཞིན་དུ་ཟག་མེད་སྒོམ་ལམ་ད་ལྟར་བ་དེ་མ་འོངས་པ་དང་མི་སློབ་ལམ་མ་འོངས་པའི་སྐལ་མཉམ་གྱི་རྒྱུ་ཡིན་ལ། ཟག་མེད་སྒོམ་ལམ་འདས་པ་དེ། མི་སློབ་ལམ་དུས་གསུམ་ཆར་གྱི་སྐལ་མཉམ་གྱི་རྒྱུ་ཡིན་ཞིང་། མི་སློབ་ལམ་ད་ལྟར་བ་དེ་ནི་མི་སློབ་ལམ་མ་འོངས་པའི་སྐལ་མཉམ་གྱི་རྒྱུ་ཡིན་ནོ། །འོ་ན་མི་སློབ་ལམ་ད་ལྟར་བའི་སྐལ་མཉམ་གྱི་རྒྱུ་བྱེད་པའི་མི་སློབ་ལམ་མེད་དམ་སྙམ་ན། སྤྱི་ལྡོག་དེ་ལ་མེད་ཀྱང་། ནང་སེལ་ཕྱེ་བ་ལ་ཡོད་པ་སྲིད་དེ། མི་སློབ་ལམ་སྐད་ཅིག་གཉིས་པའི་དུས་སུ་འདས་མ་ཐག་པའི་མི་སློབ་ལམ་སྐད་ཅིག་མ་དང་པོ་དེ། མི་སློབ་ལམ་སྐད་ཅིག་མ་གཉིས་པ་ད་ལྟར་བའི་སྐལ་མཉམ་གྱི་རྒྱུ་ཡིན་པའི་ཕྱིར་རོ། །ཡང་ཟག་མེད་ས་དགུའི་ལམ་ཕན་ཚུན་དུ་སྐལ་མཉམ་གྱི་རྒྱུ་བྱེད་ཚུལ་ཡང་ཤེས་དགོས་ཏེ། ཉན་ཐོས་ཞུགས་པ་དབང་བརྟུལ་གྱི་རྒྱུད་ཀྱི་མི་ལྕོགས་མེད་ཀྱི་བསྡུས་པའི་སྡུག་བསྔལ་ཆོས་བཟོད་ད་ལྟར་བ་དེས། ཉན་ཐོས་ཞུགས་པ་དབང་བརྟུལ་གྱི་རྒྱུད་ཀྱི་བསམ་གཏན་བཞི་པའི་དངོས་གཞིའི་སྙོམས་འཇུག་གིས་བསྡུས་པའི་མཐོང་ལམ་སྡུག་བསྔལ་ཆོས་བཟོད་མ་འོངས་པའི་སྐལ་མཉམ་གྱི་རྒྱུ་བྱེད། དེའི་རྒྱུད་ཀྱི་མི་ལྕོགས་མེད་ཟག་མེད་གཅིག་གིས་དབང་བརྟུལ་དེའི་རྒྱུད་ཀྱི་བསམ་གཏན་བཞི་པ་ཟག་མེད་ད་ལྟར་བ་དང་། དེ་མ་འོངས་པ་སྐྱེ་བའི་ཆོས་ཅན་གྱི་སྐལ་མཉམ་གྱི་རྒྱུ་བྱེད་པ་མི་སྲིད་དེ། མི་ལྕོག་མེད་ལ་གནས་པའི་ཉན་ཐོས་ཞུགས་པ་དབང་བརྟུལ་དེ། ཉན་ཐོས་ཞུགས་པ་དབང་བརྟུལ་གྱི་རྒྱུད་ཀྱི་བསམ་གཏན་བཞི་པའི་དངོས་གཞིའི་སྙོམ་འཇུག་ཟག་མེད་མངོན་དུ་འགྱུར་ངེས་པ་མ་ཡིན་པའི་ཕྱིར་རོ། །དེ་བཞིན་དུ་ཉན་ཐོས་ཞུགས་པ་དབང་བརྟུལ་གྱི་རྒྱུད་ཀྱི་མི་ལྕོགས་མེད་ཀྱིས་བསྡུས་པའི་མཐོང་ལམ་སྡུག་བསྔལ་ཆོས་བཟོད་ད་ལྟར་བས་ཉན་ཐོས་ཞུགས་པ་དབང་རྣོན་གྱི་རྒྱུད་ཀྱི་ས་དགུ་གང་རུང་གིས་བསྡུས་པའི་ཞུགས་ལམ་མ་འོངས་པ་མི་སྐྱེ་བའི་ཆོས་ཅན་གཅིག་གི་སྐལ་མཉམ་གྱི་རྒྱུ་བྱེད་སྲིད་ཀྱི། དེའི་རྒྱུད་ཀྱི་ཞུགས་ལམ་ད་ལྟར་བ་དང་མ་འོངས་པ་སྐྱེ་བའི་ཆོས་ཅན་གྱི་སྐལ་མཉམ་གྱི་རྒྱུ་བྱེད་པ་མི་སྲིད་དེ། ཞུགས་པ་དབང་བརྟུལ་དེ། ཞུགས་པ་དབང་རྣོན་གྱི་ལམ་མངོན་དུ་འགྱུར་ངེས་མིན་པའི་ཕྱིར་རོ། །དེས་བསམ་གཏན་བཞི་པ་ཟག་མེད་གཅིག་གིས་མི་ལྕོགས་མེད་ཟག་མེད་གཅིག་གི་སྐལ་མཉམ་གྱི་རྒྱུ་བྱེད་ཚུལ་ཡང་ཤེས་པར་ནུས་ཏེ། ཞུགས་པ་དབང་བརྟུལ་གྱི་རྒྱུད་ཀྱི་བསམ་གཏན་བཞི་པས་བསྡུས་པའི་སྡུག་བསྔལ་ཆོས་བཟོད་ད་ལྟར་བ་དེས་ཞུགས་པ་དབང་བརྟུལ་ལམ་དབང་རྣོན་གྱི་རྒྱུད་ཀྱི་མི་ལྕོག་མེད་ཀྱིས་བསྡུས་པའི་ཞུགས་ལམ་མ་འོངས་པ་མི་སྐྱེ་བའི་ཆོས་ཅན་གྱི་སྐལ་མཉམ་གྱི་རྒྱུ་བྱེད་པའི་ཕྱིར་རོ། །དེས་ཀུན་འགྲོའི་རྒྱུ་ངོས་འཛིན་ཡང་རྟོགས་ནུས་ཏེ། དཔེར་ན་འདོད་པའི་སས་བསྡུས་ཀྱི་སྡུག་བསྔལ་མཐོང་སྤང་དུ་གྱུར་པའི་ཀུན་འགྲོའི་མ་རིག་པ་དེ། འདོད་པའི་སས་བསྡུས་ཀྱི་སྡུག་བསྔལ་མཐོང་སྤང་དུ་གྱུར་པའི་འདོད་ཆགས་སོགས་ཀྱི་ཀུན་འགྲོའི་རྒྱུར་ཐལ། དེ་འདོད་པའི་སས་བསྡུས་ཀྱི་སྤང་བྱ་རིགས་ལྔ་ཆར་གྱི་ཀུན་འགྲོའི་རྒྱུ་ཡིན་པའི་ཕྱིར་ཏེ། དེ་འདོད་པའི་སས་བསྡུས་ཀྱི་སྤང་བྱ་རིགས་སྔ་ཕྱི་མ་འོངས་པའི་ཀུན་འགྲོའི་རྒྱུ་ཡིན་པའི་ཕྱིར་ཟེར་ན། མ་ཁྱབ་སྟེ་ཙམ་ཟེར་དགོས། རྩ་བར་འདོད་མི་ནུས་ཏེ་དེ་གཉིས་དུས་མཉམ་ཡིན་པའི་ཕྱིར་རོ། །དེས་ན་འདོད་པའི་སས་བསྡུས་ཀྱི་སྡུག་བསྔལ་མཐོང་སྤང་དུ་གྱུར་པའི་མ་རིག་པ་ད་ལྟར་བ་དེ། ཁོ་རང་གི་འབྲས་བུ་འདོད་པའི་སས་བསྡུས་ཀྱི་སྤང་བྱ་རིགས་ལྔ་མ་འོངས་པ་རྣམས་ཀྱི་སྐལ་མཉམ་གྱི་རྒྱུ་དང་། འདོད་པའི་སས་བསྡུས་ཀྱི་སྤང་བྱ་རིགས་ལྔ་རང་རང་དུས་དུ་འདས་མ་ཐག་པའི་འདོད་པའི་སས་བསྡུས་ཀྱི་སྡུག་བསྔལ་མཐོང་སྤང་གི་མ་རིག་པ་དེ་སྤང་བྱ་རིགས་ལྔ་ད་ལྟར་བ་དེའི་ཀུན་འགྲོའི་རྒྱུ་ཡིན་ཞེས་ཁས་ལེན་དགོས་སོ། །དེས་ན་མཚུངས་པ་དེ་མ་ཐག་རྐྱེན་བྱེད་ཚུལ་ཡང་བཤད་པར་བྱ་སྟེ། དགེ་བའི་སེམས་ཀྱི་མཇུག་ཐོགས་སུ་མི་དགེ་བའི་སེམས་འབྱུང་བ་ལྟ་བུ་ལ་མཚོན་ན། མི་དགེ་བའི་སེམས་འབྱུང་ཁ་མའི་དགེ་བའི་སེམས་ད་ལྟར་བ་དེ། རང་འབྲས་མི་དགེ་བའི་སེམས་མ་འོངས་པའི་མཚུངས་པ་དེ་མ་ཐག་རྐྱེན་དང་། རང་འབྲས་མི་དགེ་བའི་སེམས་དེའི་རང་དུས་སུ་འདས་མ་ཐག་པའི་དགེ་བའི་སེམས་དེ་རང་འབྲས་མི་དགེ་བའི་སེམས་ད་ལྟར་བ་དེའི་མཚུངས་པ་དེ་མ་ཐག་རྐྱེན་ཡིན་ནོ་ཞེས་ཁས་བླངས་ནས་སྔ་ཕྱི་ཀུན་ལ་གསལ་བྱེད་དུ་སྦྱར་ན་ད་ལྟར་བས་ད་ལྟར་བའི་སྐལ་མཉམ་གྱི་རྒྱུ་དང་། མཚུངས་པ་དེ་མ་ཐག་རྐྱེན་མི་བྱེད་པའི་ཚུལ་ལ་ངེས་པ་རྙེད་ཅིང་སྐྱོང་སླ་བར་འགྱུར་བ་འདི་ཡང་གོང་དུ་བཤད་པའི་ལེགས་བཤད་དེ་ལས་ལེགས་བཤད་གཞན་གཉིས་པ་ཡིན་ནོ། །བློ་གསལ་ཀུན་གྱིས་གཉིས་པོ་གང་འཚམས་དང་དུ་བླང་བར་བྱའོ། །འདི་དག་གི་ཞིབ་ཆ་དགོས་ཁག་ཆེ་བ་འདྲ་ཡོད་ཀྱང་མང་བས་འཇིགས་ཏེ་འདིར་མ་བྲིས་སོ། །ཤེས་ལྡན་བློ་གསལ་ཡོད་ན་ངག་ལས་ཀྱང་རྟོགས་པར་བྱའོ། །གོང་གི་ས་བཅད་ཕྱི་མ་གཉིས་ཀྱང་སྔར་བཤད་པ་དེ་དག་གི་ཁོངས་སུ་ཕལ་ཆེར་འཐུས་ལ། བློ་གསལ་དོན་དུ་གཉེར་བ་བྱུང་ན་ཟུར་དུ་ཡང་འཆད་པར་བྱེད་དོ། །དེ་ལྟར་ཆོས་མངོན་རྒྱུ་འབྲས་རྐྱེན་གསུམ་གྱི་དཀའ་འགྲེལ་ལེགས་པར་བཤད་པ་འདི་ནི་བློ་གསལ་མཁས་པ་དག་ལ་ཕན་པའི་ཕྱིར་འཇམ་མགོན་བླ་མ་བློ་གྲོས་རྣམ་རྒྱལ་བའི་གསུང་གི་བདུད་རྩིས་རྣམ་དཔྱོད་ཀྱི་བུམ་པ་ཡོངས་སུ་གང་བ་མངོན་པ་སྨྲ་བ་དབྱངས་ཅན་གསུང་གི་བྱིན་རླབས་སྙིང་ལ་ཞུགས་པ། མང་དུ་ཐོས་པའི་བཙུན་པ་ཀླུ་སྒྲུབ་ཀྱིས་ས་སྐྱོང་ཞེས་པ་ཤིང་མོ་བྱའི་ལོ། དཔལ་མཉན་ཡོད་བྱ་རྒོད་གཤོངས་ཞེས་ཡོངས་སུ་གྲགས་པའི་མཉན་ཡོད་བཀྲ་ཤིས་གསེར་ཁང་འཆི་མེད་ལྷའི་སྐྱེད་ཚལ་ཡངས་པའི་དབུས་ན་མངོན་པར་མཐོ་བའི་དྲིའི་གཙང་ཁང་ཚེ་རིང་གཡབ་དཀར་དུ་སྦྱར་བ་དགེ་ཞིང་བཀྲ་ཤིས། བློ་གསལ་ཡོངས་ལ་མཁས་པའི་མིག་བརྒྱན་པར་གྱུར་ཅིག། །།